
L  il  Verden  kom  jeg  den  9de  Januar  18 10  i  Toldbod- 
gade, hvor  mine  Bedsteforældre  paa  mødrene  Side 
boede  \  Grunden  til ,  at  denne  Begivenhed  foregik  hos 
dem,  var  den,  at  min  Fader  den  Gang  netop  var  fra- 
værende paa  en  af  sine  lange  Søreiser,  og  min  Moder 
foretrak  da  under  saadanne  Omstændigheder  at  søge 
hen  til  sit  gamle  Hjem. 

Min  Bedstefader  var  en  paa  sin  Tid  meget  anseet 
og  velstaaende  Mand,  Grosserer  og  Tømmerhandler 
Jørgen  Bech,  der,  da  han  døde,  var  Formand  for  Sta- 
dens 32  Mænd  og  Ridder  af  Dannebroge,  en  Udmær- 
kelse, som  den  Gang  ikke  var  saa  almindelig,  som  den 
senere  er  bleven.  Den  største  Deel  af  sin  Formue 
mistede  han  imidlertid  ved  Bombardementet  i  1807,  da 
begge  hans  Tømmerpladser  med  deres  store  Behold- 
ninger bleve  skudte  i  Brand  af  de  engelske  Batterier 
og  bleve  et  Rov  for  Flammerne.  Han  arbeidede  sig 
dog  op  igjen,  saa  at  han,  da  han  i  18 16  døde  85  Aar 
gammel,  endnu  var  en  ret  velstaaende  Mand.  Han 
havde  været  to  Gange  gift  og  efterlod  sig  ved  sin  Død 
en  Datter  af  første  Ægteskab,  der  havde  ægtet  Gros- 
serer Jens  Holbech,  en  Bedstefader  til  den  nuværende 
Skoledirektør  af  samme  Navn,  og  af  andet  Ægteskab 
en  Søn,  den  senere  i  en  vid  Kreds  bekjendte  Grosserer 
og  Tømmerhandler  Markus  Chr.  Bech,  og  en  Datter, 
Marianne  Elisabeth ,  der  blev  min  Moder.  Forresten 
kan  jeg  ikke  erindre  synderlig  Andet  om  min  Bedste- 

fader,  end  at  han  var  en  venlig  og  kjærlig  gammel 
Mand,  at  jeg  som  sexaarig  Purk,  iført  en  lang  Sørge- 
kappe  var  med  til  hans  Begravelse,  og  at  det  store 
Antal  af  Karether,  der  fulgte  efter  Ligvognen,  gjorde 
et  overvældende  Indtryk  paa  mig,  idet  Rækken  af  dem 
naaede  lige  fra  Toldbodgade  til  Norreport,  saa  at  Bede- 
manden ikke  kunde  naae  at  komme  i  Spidsen  .for 
Sørgetoget,  før  end  dette  var  lige  ved  Assistents  Kirke- 
gaard. Den  Gang  holdt  man  endnu  strængt  over  Eti- 
ketten ved  Begravelser,  og  det  vilde  have  været  en 
reen  Skandale,  om  der  havde  siddet  flere  end  to  Per- 
soner i  samme  Vogn,  eller  om  Nogen  af  Følget  var 
mødt,  uden  at  være  iført  den  lange  sorte  Sørgekappe, 
som  Bedemanden  havde  en  god  Fortjeneste  af  at  ud- 
leje. Min  Bedstemoder  overlevede  sin  Mand  i  1 5  Aar, 
og  hos  hende  var  jeg  baade  som  Dreng  og  senere  som 
Student  en  hyppig  og  kjærkommen  Gjæst. 

Min  Fader,  Lorents  Lorck,  var  en  Søn  af  den 
Danske  Konsul  i  Memel,  der  ogsaa  hed  Lorents  og 
oprindelig  nedstammede  fra  Flensborg,  hvor  endnu 
Grene  af  Familien  findes.  Den  Omstændighed  at  Preus- 
sen den  Gang  endnu  ikke  havde  tænkt  paa  at  blive 
en  Sømagt  kan  jeg  takke  for,  at  jeg  er  bleven  fri  for 
den  Ubehagelighed  at  blive  preussisk  Undersaat.  Da 
min  Fader  havde  en  ubetvingelig  Lyst  til  Søen,  blev 
han  nemlig  allerede  i  sit  8de  Aar  sendt  til  Kjøbenhavn, 
for  at  blive  uddannet  til  Søkadet.  Han  blev  her  sat  i 
Huset  hos  Holmens  Pælelukkemester  Halkjer,  hvor  han 
havde  det  godt  og  ved  hvem  han,  da  han  blev  ældre, 
blev  indført  i  forskjellige  Familier,  iblandt  andre  ogsaa 
hos  den  ovenfor  omtalte  Grosserer  Holbech.  At  han 
her  ofte  traf  sammen  med  og  gjorde  nærmere  Bekjendt- 
skab  med  Fru  Holbechs  Halvsøster,  Mariane,  var  jo 
rimeligt,  og  lige  saa  rimeligt  var  det,  at  han  snart  for- 
elskede sig  i  den  smukke,  livlige  og  begavede  unge 
Pige.       Da    Tilbøjeligheden    var    gjensidig,     bleve    de, 


strax  efter  at  min  Fader  i  1801  var  bleven  Officeer, 
forlovede,  og  i  1805  bleve  de  gifte.  Bryllupet  stod 
hos  daværende  Grosserer  L.  N.  Hvidt,  der  iAaretiSoo 
havde  ægtet  min  Faders  yngre  Søster,  Therese  Vilhel- 
mine Lorck,  en  Forbindelse,  der  senere  skulde  faae 
en  stor  og  indgribende  Betydning  for  hele  min  Fremtid. 
Det  var  i  hine  Tider  meget  almindeligt,  at  Søoffi- 
cererne søgte  om  Tilladelse  til  at  fare  med  Koffardi- 
skibe,  og  da  Lieutenantsgagen  neppe  var  tilstrækkelig 
til  at  leve  af  for  det  unge  Par,  sogte  og  fik  min  Fader 
ogsaa  denne  Tilladelse.  Uagtet  jeg  saaledes  sjeldent 
var  sammen  med  min  Fader  i  længere  Tid  af  Gangen, 
husker  jeg  ham  dog  endnu  meget  godt ,  og  selv  om 
FamiUen  ikke  havde  været  i  Besiddelse  af  et  udmærket 
Portræt  af  ham,  der  er  udført  i  Pastel  af  Hornemann, 
vilde  hans  hele  Personlighed  dog  staa  tydelig  og  klar 
for  min  Erindring.  Han  var  en  smuk  og  kraftig  Mand 
med  et  mildt  og  venligt,  lidt  skjelmsk  Udtryk  i  de 
ejendommelige  lyseblaa  Øjne,  som  han  til  Trods  for 
sine  sorte  Haar  havde  tilfælleds  med  hele  den  Lorck- 
ske  Slægt.  Han  var  af  et  muntert  og  livligt  Tempe- 
rament og  kunde  let  blive  hidsig;  men  Hidsigheden 
var  altid  kortvarig  og  slog  hurtigt  over  i  sin  Modsæt- 
ning, en  stor  Godmodighed.  Jeg  erindrer  saaledes,  at 
han,  der  var  lidt  omh}-ggelig  for  sit  Ydre  og  navnlig 
satte  stor  Pris  paa  elegant  Fodtoi,  en  Dag  blev  meget 
opbragt  paa  sin  Oppasser,  fordi  denne  ikke  havde 
pudset  hans  Støvler  ordentligt  og  derfor  blev  regaleret 
med  et  ordentligt  Ørefigen.  Men  i  samme  Øjeblik 
fortrød  min  Fader  sin  Hidsighed,  stak  Haanden  i  Lom- 
men efter  en  Specie,  som  han  derpaa  gav  Oppasseren 
med  de  Ord:  «Saa!  lad  nu  det  være  godt  og  brug 
Børsten  bedre  en  anden  Gang».  —  Min  Fader  havde 
en  smuk  Syngestemme  og  forstod  med  Smag  og  Fø- 
lelse at  foredrage  de  i  hin  Periode  saa  yndede  kjelne 
Romancer,    hvortil   han   akkompagnerede   sig   selv  paa 


Guitar.  Dette  Instrument  behandlede  han  med  megen 
Dygtighed  og  havde  Fortjenesten  af,  under  et  længere 
ufrivilligt  Ophold  i  Cap  i  1807  at  have  givet  den  se- 
nere saa  berømte  Virtuos  paa  dette  Instrument,  Kam- 
mermusikus  Lemming,  den  første  Undervisning  i  Gui- 
tarspil. Mange  Aar  efter  har  Lemming  ved  en  Koncert 
i  Studenterforeningen  selv  meddelt  mig  dette  Faktum, 
idet  han  tilføjede ,  at  min  Fader  den  Gang  endogsaa 
havde  foræret  ham  den  samme  udmærkede  spanske 
Guitar,  hvilken  han  endnu  benyttede. 

Da  jeg  var  et  Par  Aar  gammel,  blev  min  Fader 
udkommanderet  som  Chef  for  en  Kanonbaadsflotille, 
der  forst  var  stationeret  ved  Kallundborg  og  senere 
ved  Helsingør.  Begge  Steder  medfulgte  hele  Familien, 
det  vil  sige:  min  Moder,  min  fire  Aar  ældre  Broder, 
Lorents,  og  jeg.  Om  vort  Ophold  i  Kallundborg  kan 
jeg  selvfølgelig  slet  Intet  erindre,  men  fra  Helsingør 
staar  der  endnu  ikke  faa  Minder  ganske  klart  for 
mig,  tildeels  maaske,  fordi  jeg  senere  selv  ofte  har 
hørt  dem  omtale  af  Andre.  Her  blev  jeg  snart  en 
yndet  Personlighed,  naturligvis  mest  for  mine  Forældres 
Skyld  \  men  —  da  Papiret  ikke  rødmer  — ,  kan  jeg 
maaskee  gjerne  fortælle ,  at  mange  ældre  Damer  læn- 
gere hen  i  Tiden  have  forsikkret  mig,  at  jeg  c/é^;/  Gang 
var  en  «sød»  og  morsom  lille  Dreng,  om  end  en  stor 
Spilopmager. 

Jeg  skal  tillade  mig  at  meddele  et  Par  af  disse 
Spilopper,  fordi  de  synes  mig  at  være  ret  karakteristi- 
ske for  min  daværende  Opfattelse  af  Livet  og  dets 
Gjerning,  en  Opfattelse ,  som  i  Aarenes  Lob  maaskee 
har  udviklet  sig  videre  i  samme  Retning. 

Med  en  anden  Dreng  legede  jeg  en  Gang  Hest 
og  stod  i  denne  Egenskab  bunden  i  Porten  til  den 
Gaard,  hvori  vi  boede,  da  Komandanten  paa  Kronborg, 
General  Scheel,  kom  for  at  aflægge  et  Besog  hos  mine 
Forældre.     Da  den  gamle  General  gik  forbi  mig,  klap- 


pede  han  mig  paa  Hovedet  og  spurgte,  hvorledes  jeg 
havde  det.  Som  Svar  paa  denne  venHge  Tiltale  vrind- 
skede  jeg  kun  og  bed  ham  i  Armen.  «Fy!  skam  Dig!» 
—  udbrød  Generalen  — ,  «Hvad  skal  det  betyde  ?»  — 
«Kan  han  ikke  see,  at  jeg  er  Hest!»  —  var  mit  Svar. 
At  denne  Historie  indbragte  mig  en  ordentlig  Lussing 
af  min  Fader,  følger  afsig  selv;  men  jeg  kan  dog  ikke 
indromme,  at  den  var  fortjent,  da  jeg  netop  handlede, 
som  jeg  gjorde,  af  reen  Pligtfølelse.  Jeg  var  Hest  og 
burde  opføre  mig  som  saadan,  indtil  Kudsken,  den  an- 
den Dreng,  havde  lost  mig  fra  min  frivillig  indgaaede 
Forpligtelse,  qua  Hest.  —  Lignende  Situationer  have 
oftere  gjentaget  sig  for  mig  i  mit  senere  Liv,  kun  med 
den  Forskjel,  at  det  i  de  fleste  Tilfælde  var  mig  selv, 
hvem  jeg  maatte  bide.  Jeg  har  nemlig  altid  været 
overdreven  samvittighedsfuld  i  Opfyldelsen  af  de  Pligter 
og  de  Hverv,  jeg  havde  paataget  mig  lige  over  for 
Andre  i  disses  Interesse,  om  jeg  end  herved  kom  til 
at  tilsidesætte  Hensynet  til  mit  eget  velforstaaede  Tarv, 
hvad  enten  det  nu  var  Staten,  der  fordrede  megen 
Tjeneste  af  mig  for  en  ringe  Løn,  eller  andre  Autori- 
teter —  lad  os  sige  —  Studenterforeningens  Seniorat, 
overfor  hvilket  jeg  havde  paataget  mig  at  spille  en 
Rolle  i  en  Komedie,  at  arrangere  en  Koncert  eller 
Sligt.  Jeg  anvendte  da  al  min  Tid  og  Flid  derpaa, 
skjøndt  jeg  i  saadanne  Tilfælde  nødvendigviis  maatte 
tilsidesætte  Hensynet  til  egne  Interesser,  for  at  kunne 
opfylde  de  paatagne  Forpligtelser. 

En  anden  Gang  havde  jeg  hort  mine  Forældre 
tale  om,  at  de  snart  skulde  slagte  deres  Gris.  Min 
Fader  yttrede  da,  at  de  saa  maaskee  kunde  indbyde 
Officererne  paa  sorte  Pølser,  og  herimod  havde  min  Mo- 
der Intet  at  indvende.  Dette  var  nok  for  mig.  Øje- 
blikkelig stak  jeg  af  og  hilste  alle  de  Officerer,  hvem  jeg 
i  Dagens  Løb  kunde  faae  fat  paa,  fra  Fader  og  Moder 
med  Indbydelse    til    at  spise  Pølser  hos  dem  om  Afte- 


nen.  Denne  kom  og  med  den  Dhrr.  Officerer,  der 
efterhaanden  indtraadte  den  ene  efter  den  anden.  I 
Begyndelsen  troede  mine  Forældre,  at  disse  Besøg  vare 
tilfældige;  men  da  Antallet  af  Gjæsterne  tiltog  i  en 
foruroligende  Grad,  kastede  Husmoderen  betænkelige 
Blikke  til  sin  Mand ,  som  om  hun  vilde  spørge  om, 
hvad  i  al  Verden  hun  skulde  give  alle  disse  Mennesker 
at  spise.  Min  Fader,  som  fattede  hendes  Uro,  sagde 
da,  at  det  glædede  ham  og  hans  Hustru  at  see  saa 
mange  gode  Venner  hos  sig,  men  han  maatte  bede 
dem  om  at  tage  tiltakke  med  hvad  Huset  formaaede, 
da  man  ikke  havde  været  belavet  paa  det  talrige  Be- 
søg. En  af  Herrerne  gjorde  da  den  Bemærkning,  at 
der  ikke  behovedes  nogen  Undskyldning,  da  de  vist 
alle  vilde  være  fuldkomment  tilfredse  med  Pølserne. 
«Pølserne,  hvilke  Pølser?»  —  udbrød  min  Fader.  « Jo ! 
den  lille  Jørgen  har  inviteret  os  alle  til  sorte  Pølser.  >^ 
—  Det  kom  nu  til  en  Forklaring,  og  for  mit  Vedkom- 
mende blev  Resultatet  naturligviis  atter  en  Dragt  Prj^gl, 
der  heller  ikke  i  dette  Tilfælde  synes  mig  fortjent. 
Den  hele  Historie  tyder  jo  aabenbart  kun  paa,  at  jeg 
allerede  i  en  tidlig  Alder  har  havt  en  klar  Opfattelse 
af  Gjæstfrihedens  hellige  Pligter  i  Forbindelse  med  et 
vist  Anlæg  til  Flothed  og  en  umiskjendehg  Tilbøjelig- 
hed til  at  ville  dele  med  Andre,  naar  jeg  havde  noget 
Godt  at  byde  dem.  Jeg  tør  dristigt  henstille  til  Alle, 
der  kjende  eller  have  kjendt  mig,  om  de  ikke  i  alle 
Perioder  af  mit  Liv  have  fundet  denne  Tilbøjelighed 
stærkt  udviklet  hos  mig.  Frygt  for  Prygl  —  det  være 
sig  nu  legemlige  eller  aandelige  — ,  kunde  ikke  ud- 
rydde saa  bestemt  udprægede  medfødte  Anlæg.  «Na- 
turam  furca  pellas»  ,  osv.  Det  er  en  Skjæbne,  imod 
hvilken  det  ikke  nytter  at  kæmpe. 

Dette  fleeraarige  Ophold  i  Helsingør  foranledigede, 
at  mine  Forældre  sluttede  mange  kjære  Forbindelser 
og  Bekjendtskaber  i  denne  paa  hine  Tider    saa    livlige 


og  muntre  By,  og  disse  gik  senere  i  Arv  til  mig,  der 
mange  Aar  efter  at  begge  mine  Forældre  vare  døde, 
tilbragte  næsten  alle  mine  Ferier  hos  min  Faders  Ven 
og  tidligere  Kamerat  i  Marinen,  Lieutenant,  senere  Ju- 
stitsraad  Top,  der,  efter  at  have  mistet  det  ene  Been 
i  den  hæderlige  Affaire,  som  Linieskibet  «Prinds  Chri- 
stian»  i  1808  bestod  i  Store  Belt  under  Jessen's  Kom- 
mando, var  bleven  Postmester  i  Helsingør.  Top  havde 
Sønner,  som  vare  jevnaldrende  med  min  ældste  Broder 
og  mig,  og  disse  vare  i  mange  Aar  vore  stadige  Om- 
gangsvenner indtil  vore  Veje  skiltes. 

Fra  Helsingør  flyttede  vi  til  Kjøbenhavn,  hvor  vi 
først  boede  i  Dronningens  Tvergade  og  senere  flyttede 
hen  til  Kronprindsessegade  i  Stue  Etagen  af  den  Gaard, 
som  min  Onkel,  Etatsraad  Hvidt,  allerede  den  Gang 
ejede.  Hvidt  var  en  betydelig  Skibsrheder,  som  havde 
mange  store  Skibe  i  Farten,  navnlig  til  Vestindien. 
Min  Fader  førte  flere  af  disse,  forst  Barkskibet  « Sø- 
blomsten*  og  senere  Fregatskibet  « Danmark ».  Da  han 
i  1 8 19  gik  ud  med  dette,  fik  min  ældste  Broder  og 
jeg  Tilladelse  til  at  folge  ham  til  Helsingør.  Jeg  husker 
godt,  at  min  Moder,  som  da  allerede  var  begyndt  at 
blive  svagelig,  var  stærkt  bevæget  og  aldeles  utrøste- 
lig ved  Afskeden  fra  sin  Mand,  ligesom  jeg  ogsaa 
ganske  tydeligt  mindes,  at  der  var  noget  aparte  uhyg- 
geligt ved  vor  Seillads  i  den  lille  Baad,  som  i  den 
mørke  og  regnfulde  Nat  skulde  bringe  os  ud  til  Skibet, 
som  laa  til  Ankers  langt  ude  i  Renden.  Det  var  som 
om  en  tung  Anelse  om  Noget  forestaaende  ondt  hvi- 
lede over  os  Alle,  og  desværre  viste  denne  sig  ikke  at 
være  ugrundet.  Da  vi  paa  Helsingørs  Rhed  gik  fra 
Borde  og  havde  sagt  Farvel  til  ham,  havde  vi  seet  vor 
Fader  for  sidste  Gang. 

Da  han  var  ankommen  til  St.  Croix,  viste  det  sig, 
at  der  var  kommen  en  Del  Konfusion  i  de  vanskelige 
og  indviklede  vestindiske  Anliggender,    og   for  ved  sin 


personlige  Nærværelse  om  muligt  at  bringe  Orden  i 
disse,  forblev  min  Fader  efter  sin  Svogers  Anmodning 
tilbage,  medens  hans  Skib,  fort  af  Styrmanden,  seilede 
hjem.  Under  dette  længere  Ophold  paa  St.  Croix, 
hvor  han  var  udsat  for  mange  Ærgrelser  og  Trakas- 
serier, paadrog  han  sig  et  heftigt  Anfald  af  Klimatfe- 
beren,  der  efter  faa  Dages  Forløb  bortrev  den  stærke 
og  kraftige  Mand  i  sit  39te  Aar  d.  20de  Juni  1820. 
Det  var  vitterligt,  at  min  Fader  paa  sin  sidste  Reise 
havde  medført  en  ikke  ubetydelig  Pengesum,  da  Dhrr. 
Capitainer  i  hine  Tider  plejede  at  drive  forskjelligartet 
Handel  for  egen  Regning;  men  det  har  aldrig  været 
muligt  at  komme  efter,  hvor  hans  Efterladenskaber  ere 
blevne  af;  de  forsvandt  sporløst  i  det  store  vestindiske 
Gab ,  der  har  slugt  saa  mange  Formuer  og  Kapitaler. 
Dette  saa  sørgelige  og  uventede  Dødsfald  gjorde 
et  stærkt  Indtryk  paa  min  Onkel  Hvidt,  der  nærede 
en  stor  Hengivenhed  for  sin  Svoger,  og  det  staar  endnu 
tydeligt  for  min  Erindring,  hvor  aldeles  fortvivlet  han 
var,  da  Efterretningen  kom  hertil.  Tungest  traf  dog 
dette  Slag  min  stakkels  Moder,  der  nu  var  ladt  alene 
tilbage  med  sine  tre  Sønner,  af  hvilke  den  ældste,  Lo- 
rents,  senere  Sognepræst  til  Hvedstrup  og  Flyng,  var 
fjorten,  jeg  ti,  og  den  yngste,  Carl  Behrend,  nuværende 
Dansk  Generalkonsul  i  Leipzig,  sex  Aar  gammel.  Efter 
denne  min  yngste  Broders  Fødsel  var  min  Moder  be- 
gyndt at  skrante;  hendes  Bryst  var  meget  angrebet, 
hun  hostede  ideligt,  og  efterhaanden  udviklede  sig  en 
snigende  Tæring  hos  hende.  Men  tiltrods  for  Sygdom 
og  Sorg  bevarede  hun  stedse  sit  milde,  kjærlige  og 
livlige  Sind,  gjemte  sine  Bekymringer  hos  sig  selv  og 
forstod  altid  at  skabe  Hygge  og  Tilfredshed  om  sig 
ved  sin  Elskelighed  og  det  ejendommelige  Humor, 
hvoraf  hun  i  hoi  Grad  var  i  Besiddelse,  hvorfor  Alle 
gjerne  vilde  være  hos  hende.  Jeg  vil  aldrig  kunne 
glemme    de    stille    og    hyggelige    Aftentimer,    som    vi 


Børn  tilbragte  enten  alene  med  vor  kjære  Moder,  eller 
i  Selskab  med  en  eller  anden  af  hendes  Ungdomsven- 
inder, iblandt  hvilke  hendes  Slægtning,  Karen  Holbech, 
v^ar  den  hyppigste  og  kjæreste  Gjæst.  Min  ældste 
Broder  og  jeg  havde  begge  gode  Syngestemmer,  og  vi 
sluttede  gjerne  vore  Aftener  med  at  synge  Duetter  og 
Sange  af  Schultz,  Kuntzen  og  andre  af  Datidens  yndede 
Komponister,  medens  vor  Moder  akkompagnerede  os 
paa  Klaveret.  Om  Sommeren  laa  hun  for  sit  Helbreds 
Skyld  paa  Landet  hos  min  Bedstemoder,  som  havde 
en  Sommerleilighed  i  Lyngby;  men  vi  to  ældste 
Drenge  maatte  jo  blive  i  Byen,  for  at  passe  vor  Skole, 
og  kom  kun  derud  fra  Lørdag  Aften  til  Mandag  Mor- 
gen, da  vi  sædvanligviis  kjorte  ind  med  en  Mælkevogn. 
Men  flere  Gange  om  Ugen  fik  vi  fra  vor  Moder  de 
kjærligste  og  morsomste  Breve,  meget  ofte  paa  Vers, 
og  af  disse  findes  endnu  i  Familiens  Besiddelse  opbe- 
varet adskillige,  der  kunne  vidne  om  hendes  rige  Lune 
øg  store  Begavelse. 

I  Lyngby  var  hun  ogsaa  den  Dag,  da  vor  kjære 
Fader  døde  langt  borte  fra  sin  Hustru  og  sine  Børn. 
En  mærkværdig  og,  som  det  senere  viste  sig,  betyd- 
ningsfuld Drøm  havde  hun  samme  Nat.  Hun  drømte, 
at  hun  var  tilstede  ved  en  Jagt,  hvor  en  deilig  Hjort 
blev  ivrig  forfulgt  af  Jægere  og  Hunde.  Et  Skud  faldt 
fra  en  af  Jægerne,  Hjorten  blev  dødelig  truffen,  øg  idet 
den  faldt  antog  den  pludselig  min  Faders  Skikkelse  og 
sendte  et  langt  smerteligt  Blik  til  hende.  Selv  var 
hun  fast  overbevist  om,  at  hun  i  samme  Øjeblik  havde 
mistet  sin  Mand;  hun  hensank  i  en  stille  Sorg,  og 
hendes  Tilstand  forværredes  øjensynlig  Dag  for  Dag, 
hun  blev  svagere  og  svagere,  og  overlevede  kun  i 
halvandet  Aar  sin  saa  tidligt  bortrevne  Ægtefælle. 
Det  var  søm  om  hendes  Aands  Udvikling  og  Klarsy- 
nethed  tiltog  i  samme  Forhold  som  hendes  legemlige 
Kraft    svandt,    øg    ogsaa    om    sit    eget  Endeligt    havde 

hun  en  aldeles  bestemt  Forudfølelse.  Aftenen  før  sin 
Død  sagde  hun  til  sine  Omgivelser,  at  hun  havde  seet 
sig  selv  siddende  for  Enden  af  den  Seng,  hvori  hun 
hvilede ,  idet  hun  holdt  sine  Hænder  velsignende  paa 
sine  Borns  Hoveder  og  tog  Afsked  med  dem  for  dette 
Liv.  Den  næste  Morgen,  d.  28de Januar  1822,  hensov 
hun,   ikkun   38  Aar  gammel. 

Vi  tre  Brodre  stode  nu  forældreløse  tilbage;  men 
vi  vare  ikke  forladte.  Gode  og  kjærlige  Slægtninge 
toge  sig  af  os,  og  vor  fortræffelige  Onkel,  Hædersman- 
den Laurits  Nicolai  Hvidt  og  hans  elskelige  Hustru 
bleve  fra  nu  af  Fader  og  Moder  for  min  ældste  Bro- 
der og  mig,  medens  den  yngste  kom  i  Huset  hos  vor 
Bedstemoder.  Imidlertid  bleve  vi  endnu  et  Fjerding- 
aar  boende  i  vore  Forældres  Lejlighed  i  Stue  Etagen 
med  den  Husbestyrerinde,  der  var  antaget  under  min 
Moders  Sygdom. 

En  lille  Begivenhed  fra  denne  Periode  gjorde  den 
Gang  et  saa  stærkt  Indtrykt  paa  mig  og  staar  endnu 
efter  over  60  Aars  Forløb  saa  levende  for  mig,  at  jeg 
ikke  kan  nægte  mig  selv  den  Fornøjelse  at  ned- 
skrive den. 

Fra  min  Barndom  af  havde  jeg  megen  Literesse 
for  Musik  og  var  —  hvad  man  kalder  —  musikalsk 
anlagt.  Jeg  havde  derfor  ogsaa  tidligt  begyndt  at  faae 
lidt  kvindelig  Undervisning  i  Klaveerspil,  man  maa  til 
min  Skam  bekjende,  at  jeg  havde  en  afgjort  Modby- 
delighed for  Skalaer,  Fingerøvelser  og  Sligt,  men  holdt 
mere  af  at  klimpre  ud  af  mit  eget  Hoved.  Heraf  er 
Følgen  naturligviis  bleven,  at  jeg  aldrig  har  drevet  det 
til  at  blive  en  nogenlunde  anstændig  Klaveerspiller  efter 
Kunstens  Regler,  men  kun  en  fantaserende  Fusker,  der 
kunde  more  mig  selv  og  dem,  der  vare  meget  beskedne 
i  deres  musikalske  Fordringer,   med  mit  Spil. 

En  Aften,  da  jeg  sad  i  min  Ensomhed  og  morede 
mig  med  at  fordybe  mig  i  mine  barnlige  Fantasier  paa 

min  Moders  lille  Klaveer,  blev  jeg  pludselig  afbrudt 
ved  Indtrædelsen  af  to  nydelige  og  festligklædte  unge 
Damer.  Det  var  min  ældste  Kousine,  der  for  et  Aars- 
tid  siden  var  bleven  gift  og  nu  boede  i  den  øverste 
Etage  af  sin  Faders  Gaard,  og  hendes  elskværdige  og 
i  musikalsk  Henseende  saa  høit  begavede  Svigerinde, 
Josephine  (Pipina)  Siboni ,  senere  Fru  Tutein.  Der 
havde  været  Selskab  ovenpaa,  og  de  to  elskelige  Kvin- 
der havde  tænkt  paa  at  glæde  os  dernede  ved  et  lille 
Besøg.  Det  syntes  at  more  den  Sidstnævnte,  at  høre 
paa  mit  noget  aparte  Spil,  og  man  kan  tænke  sig  min 
Glæde,  da  hun  spurgte,  om  hun  nu  ikke  ogsaa  skulde 
spille  og  synge  lidt  for  mig.  Jeg  lyttede  henrykt  til, 
var  aldeles  betagen  og  syntes  aldrig  at  have  hørt  No- 
get saa  skjønt  for,  —  hvad  jeg  rimeligviis  dengang 
heller  ikke  havde.  —  Længe  efter  at  de  to  yndige 
Damer  vare  forsvundne  med  et  venligt  god  Nat,  sad 
jeg  stille  og  drømmende  om,  hvad  jeg  havde  hort,  og 
mange  Gange  senere  har  denne  Time  staaet  for  min 
Erindring,  mest  levende  dog  den  Aften,  da  jeg  ad- 
skillige Aar  senere ,  som  Medlem  af  Musikforeningens 
Administration,  havde  den  Ære  at  følge  denne  udmær- 
kede Dame  til  Flygelet,  da  hun  efter  min  Anmodning 
ved  en  af  Foreningens  Koncerter  paa  Hoftheatret  med 
sin  elskværdige  Forekommenhed  glædede  Medlemmerne 
med  sin  mesterlige  Udførelse  af  Webers  berømte  Kla- 
veerkoncert. 

Efter  at  vore  Forældres  Hus  var  hævet,  flyttede 
vi  saa  oven  paa  og  vare  nu  optagne  som  Medlemmer 
af  den  Hvidt'ske  Familie,  og  det  i  Ordets  mest  ud- 
strakte Betydning;  thi  der  blev  ingen  Forskjel  gjort 
imellem  os  og  Husets  egne  Børn,  ligesom  ogsaa  disse 
under  Tidernes  forskjellige  Omvexlinger  altid  have  væ- 
ret kjærlige  Sødskende  og  trofaste  Venner  for  os. 

I  mit  6te  Aar  blev  jeg  sat  i  Skole  hos  en  fransk 
J)ame,  Mile  Bouquet,   en  lille,  stiv,   stram,  indtørret,  rar 

Og  kjærlig  gammel  Pige,  der  i  sin  Tid  maaskee  havde 
hørt  til  det  franske  Aristokratis  Prydelser,  men  nu 
maatte  ernære  sig  ved  at  holde  en  lille  Pogeskole. 
Elevantallet  oversteg  ikke  6  å  8,  og  der  var  baade 
Drenge  og  Piger.  Disse  sidste  bleve  min  Ulykke. 
Naturligviis  kunde  Drengene  ikke  afholde  sig  fra  at 
gjøre  Jav  med  Pigerne,  hvad  disse  ogsaa  fandt  baade 
rimeligt  og  morsomt,  og  Alting  gik  af  i  Fred  og  god 
Forstaaelse,  indtil  en  Dag  en  af  Smaapigerne  pludselig 
gav  sig  til  at  udstøde  et  høit  Skrig  og  som  Grund  til 
denne  saa  paafaldende  Opførsel  angav ,  at  jeg  havde 
knebet  hende  i  Benet.  Denne  Forseelse  imod  Sæde- 
ligheden paadrog  mig  Skolens -højeste  Straf,  der  tilmed 
var  udtænkt  med  særlig  raffineret  Grusomhed.  Den 
bestod  i  at  jeg  hele  Dagen  blev  hensat  paa  en  almin- 
delig umalet  Finlapperstol ,  hvorhos  der  paa  min  Ryg 
blev  fasthæftet  et  af  et  Kortblad  udklippet  Æsel,  paa 
hvilket  mit  Navn  blev  skrevet.  Den  lille  Pige,  der 
paadrog  mig  denne  ærerørige  Straf,  har  jeg  mange  Aar 
efter  gjenseet  som  en  fornem  Dame,  og  jeg  haaber,  at 
hun  har  tilgivet  mig  min  lidt  upassende  Behandling  af 
hendes  Been,  ligesom  jeg  før  længe  siden  har  tilgivet 
hende  den  Tort,  hun  bragte  over  mig.  Førøvrigt  var 
jeg  den  gamle  Mademoiselles  speciele  Favorit  og  til- 
bragte meget  ofte  min  Søndagaften  høs  hende.  Hun 
øg  en  Plejedatter,  hvem  hun  havde  i  Huset,  vare  da 
uudtømmelige  i  at  førnøje  mig  med  Æbleskiver,  Hin- 
bærpunsch.  Rumlepotter,  Knaldperler  i  Lyset  og  Andet 
af  den  Tids  Sport.  Jeg  havde  den  Fordeel  af  at  frek- 
ventere denne  lille  Skole  i  et  Par  Aar,  at  jeg,  da  vi 
altid  maatte  tale  Fransk,  kom  temmelig  let  til  dette 
Sprog. 

Efter  Sommerferien  i8i8  blev  jeg  i  mit  8de  Aar 
samtidig  med  min  Broder  Lorents  og  min  ældste  Fætter, 
Eduard  Hvidt,  (den  senere  Formand  før  de  private 
Assurandører)  indsat    i  Børgerdydskølen    i  Kjobenhavn, 

der  var  anseet  for  at  være  Byens  bedste  Skole ,  fra 
hvilken  min  Onkel  Hvidt  ogsaa  i  sin  Tid  var  demitte- 
ret.  Den  bestyredes  af  senere  Professor  og  Ridder 
M.  Nielsen,  der  da  kun  var  slet  og  ret  Hr.  Michael 
Nielsen.  Det  tør  antages  som  almindelig  bekjendt,  at 
denne  Mand,  der  var  bondefødt  og  først  havde  været 
Tjener  hos  gamle  Sporon,  som  opdagede  og  sørgede 
for  at  udvikle  hans  ualmindelige  Begavelse,  efterhaan- 
den  uddannede  sig  til  en  dygtig  Filolog ,  navnlig  en 
udmærket  Latiner,  og  jeg  behøver  derfor  ikke  at  op- 
holde mig  herved. 

Skolens  Lokale  var  i  Klareboderne  i  den  Gylden- 
dalske Boghandels  Gaard,  der  eiedes  af  Secretair  Deich- 
mann.  Bogladen  var  i  Stuen,  Skolen  paa  første  og 
anden  Sal.  Der  var  dengang  over  300  Elever  i  Sko- 
len, og  disse  vare  fordelte  i  syv  Latinklasser,  tre  Han- 
delsklasser  (Realklasser)  og  en  Forberedelsesklasse,  i 
hvilken  jeg  tik  min  Plads.  De  ældre  vittige  Drenge 
kaldte  denne  Klasse  for  Forbryderklassen,  og  os  Smaa- 
drenge,  der  vistnok  vare  de  uskyldigste  i  hele  Skolen, 
Forbryderne.  Det  Værelse,  hvori  denne  Klasse  var 
etableret,  staar  endnu  saa  tydelig  for  mig,  som  om  jeg 
havde  siddet  i  det  igaar.  Det  var  en  lang  smal  Stue, 
med  Adgang  til  Trappen  og  belyst  ved  et  eneste  stort 
Vindue  i  det  ene  Hjørne  ud  til  Gaarden.  I  det  mod- 
satte Hjørne  af  Stuen  stod  et  stort  Stueuhr  og  ved 
Siden  af  det  en  læderbetrukken  Lænestol  med  et  lille 
Bord  foran.  I  denne  Stol  præsiderede  «den  gamle 
Olsen »  ,  Skolens  Bud,  der  vistnok  endnu  erindres  af 
mange  gamle  Borgerdydianere.  Han  havde  iblandt 
Andet  ogsaa  det  Hverv,  at  vaage  over  en  stor  Mængde 
Span-skrør,  der  støde  i  Krogen  bag  Uhret,  og  saa  ofte 
en  eller  anden  Synder  kom  for  at  rekvirere  en  Rotting 
til  sin  egen  Ryg,  havde  den  godmodige  gamle  Mand 
altid  en  medlidende  Hovedrysten  og  et  trøstende  Ord 
tilovers    for    ham,    ligesom  jeg  ogsaa  bestemt  tror,    at 

han  ingen  Samvittighed  gjorde  sig  af  at  udsøge  de 
sletteste  Spanskror  til  de  ulykkelige  Rekvirenter.  Olsen 
gjorde  ogsaa  god  Tjeneste  som  et  Slags  Barometer; 
thi  man  kunde  være  vis  paa,  at  det  trak  op  til  en 
Orkan  paa  høiere  Steder,  naar  Olsen  saae  ualmindelig 
alvorlig  og  nedtrykt  ud;  han  vinkede  da  ogsaa  gjærne 
afværgende  med  sit  blaa  Lommetørklæde,  naar  der 
under  saadanne  foruroligende  Omstændigheder  viste  sig 
Tegn  til  Munterhed  hos  Drengene.  Iblandt  Lærerne 
i  Forberedelsesklassen  erindrer  jeg  kun  en  eneste,  en 
ældre  Mand  ved  Navn  Petersen,  der  altid  var  sortklædt, 
med  lange  Støvletter  knappede  udenpaa  Benklæderne 
og  meget  høie  stive  Flipper,  men  uden  Halstørklæde. 
Hans  Øgenavn  var  derfor  afvexlende  Støvlettekathrine 
og  Peter  Barhals.  Denne  godlidende  gamle  Fyr  var 
naturligviis  ikke  i  Stand  til  at  holde  Styr  paa  den 
meget  livlige  Ungdom  i  « Forbryderklassen » ;  men, 
hvad  der  bidrog  væsentligt  til  at  skærpe  Disciplinen, 
var  den  Omstændighed ,  at  Døren  til  Bestyrerens  Stu- 
dereværelse var  umiddelbart  ved  Siden  af  den  gamle 
Olsens  Lænestol;  han  passerede  saaledes  hyppigt  igjen- 
nem  vor  Klasse ,  kunde  fra  sin  Stue  høre  enhver  Støi 
i  den,  og  vor  Respekt  for  ham,  der  allerede  var  stor 
i  Forveien,  steg  til  den  hoieste  Grad  af  Ærefr\'gt  ved 
en  lille  Scene,  som  vi  en  Dag  vare  Vidne  til.  En  af 
Disciplene  i  øverste  Klasse,  en  høi  smal  Fyr,  kom 
nemlig  meget  flot  ind  i  vor  Klasse  og  henvendte  sig 
til  Olsen  med  det  Spørgsmaal :  « Giver  han  Audiens 
idagr»  I  det  Samme  aabner  Nielsen  sin  Dør  og  til- 
deler Spørgeren  uden  Præliminairer  et  Par  alvorlige 
Ørefigen,  først  med  Bagen  og  derefter  med  Fladen  af 
Haanden  —  hans  sædvanlige  Maade  at  uddele  disse 
Kjærtegn  paa  —  idet  han  udbryder:  «Ja!  jeg  skal  gi'e 
Dig  Audiens,  Du  Slubbert!*  Det  gjorde  et  mægtigt 
Indtryk  paa  os  Smaafyre,  at  en  voxen  og  frakkeklædt 
Herre  maatte  tage  imod  en  saadan  Konfekt,   og  vi  gøs 


ved  Tanken  om,  hvad  vi  smaa  trøieklædte  Drenge  i 
paakommende  Tilfælde  kunde  blive  udsatte  for.  Niel- 
sen, som  i  hin  Tid  endnu  var  ugift,  var  meget  barsk 
og  stræng  i  sin  Optræden  i  det  Hele  taget  og  over- 
holdt Disciplinen  medjærnhaand  saavel  overfor  Lærere 
som  Disciple.  Ved  det  Klokkeslet,  da  Skoletiden 
skulde  begynde,  gik  han  igjennem  alle  Klasserne,  for 
at  spørge,  om  Alle  vare  tilstede,  og  hvis  Læreren 
endnu  ikke  var  kommen,  undlod  han  ikke  at  spørge: 
«Hvem  skal  læse  her?:  Ve  den  Efternøler,  der  tilfæl- 
digviis  modte  ham  paa  denne  Vandring;  en  af  de  oven- 
for omtalte  dobbelte  Kindheste,  ledsaget  af  en  « Slub- 
bert* eller  «Æsel»,  var  ham  da  sikker  nok.  Undskyld- 
ninger, om  end  nok  saa  gyldige,  tog  han  ikke  imod, 
og  de  førte  kun  til  en  Gjentagelse  af  den  beskrevne 
Velkomsthilsen.  Hele  hans  Ydre  var  skrækindjagende 
for  Drengene ;  det  store  brede  Hoved  med  de  strænge 
alvorlige  Træk,  de  store  stirrende  Øine,  hans  kraftige 
og  undersætsige  Figur,  der  altid  var  iført  en  brun 
Kjole,  de  blanke  Støvler  med  slingrende  Duske  uden- 
paa  de  snævre  drapfarvede  Benklæder,  hans  hele  faste 
og  bestemte  Optræden,  hans  barske  Tiltale  —  alt 
Dette  var  vel  skikket  til  at  gjore  et  stærkt  Indtryk 
paa  Drengene,  der  rystede  og  bævede,  naar  de  saa 
ham.  Der  blev  heller  ikke  let  nogen  Forseelse  ustraffet 
i  hin  Tid.  I  hver  Klasse  henlaa  der  en  Anmærknings- 
protokol,  hvori  Lærerne  paatalte  enhver  lille  Synd, 
hvad  enten  den  hidrørte  fra  Dovenskab  eller  fra  altfor 
stor  Livlighed  og  Meddelsomhed  i  Timerne.  Hver 
Loverdag  var  den  store  Afregningsdag,  da  alle  ^de  Syn- 
dere, der  i  Ugens  Lob  havde  paadraget  sig  Anmærk- 
ninger, bleve  samlede  og  straffede  ved  at  «sidde  over* 
om  Eftermiddagen,  medens  Skolen  forovrigt  havde  fri, 
og  —  hvad  der  for  de  Fleste  var  det  ubehageligste 
—  ved  en  uh}ggelig  Bemærkning  i  deres  Karakterbø- 
ger,   der    skulde    fornyes    med  et   « forevist«.      Man  fik 

saaledes  Ubehageligheder  baadc  hjemme  og  i  Skolen. 
Forøvrigt  var  denne  Oversidden  i  og  for  sig  ikke  no- 
gen stræng  Straf  den  Gang,  da  den  var  saa  alminde- 
lig, at  en  Fjerdedel  til  en  Trediedel  af  hele  Skolen 
sad  over,  Drenge  af  alle  Størrelser  og  Aldere  imellem 
hverandre  i  en  stor  Stue.  De  Oversiddende  sadde  paa 
lange  Bænke  med  Hovederne  høiede  og  Hænderne  paa 
Ryggen,  uden  at  tage  sig  noget  for,  og  selvfølgelig 
forefaldt  der  adskillige  Kattespaser,  saa  ofte  den  inspi- 
cerende Lærer  vendte  Ryggen  til.  Men  til  Slutningen 
kom  den  alvorlige  Del  af  Festen,  naar  Hr.  Nielsen 
selv  traadte  ind  med  sit  alvorlige  Ansigt  og  —  en 
stor  Bunke  Spanskrør  under  Armen,  for  at  uddele  alvor- 
lige Revselser  til  de  værste  Syndere.  Den,  til  hvem 
de  Ord  bleve  henvendte:  «Knap  din  Trøie,  Dreng !» 
han  vidste,  hvad  der  ventede  ham,  og  trods  al  Hylen 
og  Jamren  fik  han  med  kraftig  Arm  og  god  Villie  sin 
Portion  tildelt.  Senere  blev  Loverdag  ombyttet  med 
Onsdag,  og  der  blev  da  taget  den  Beslutning,  at  de 
Oversiddende  skulde  bestille  Noget,  istedetfor  at  sidde 
og  drive  med  Hænderne  paa  Ryggen.  Dette  syntes 
nu  i  og  for  sig  at  være  meget  fornuftigt,  men,  hvad 
der  efter  min  Mening  var  borneert,  ja  næsten  grusomt, 
var,  at  det.  Synderne  skulde  bestille,  var  at  lære  et 
vist  Antal  Spalter  af  Registret  i  Riises  Geografi  udenad, 
<for  at  de  ikke  skulde  have  nogen  N}-tte  af  at  sidde 
over. »  De  jævnlige  Oversiddere  kunde  tilsidst  det  hele 
lange  Register  udenad,  ligesom  de  ogsaa  iagttoge  den 
F"orsigtighed,  at  forsyne  deres  Rygstykker  med  Silke- 
tørklæder hver  Onsdag,  af  skyldigt  Hensyn  til,  hvad 
der  kunde  vente  dem  i  Retning  af  Spanskrør.  Det 
maa  dog  her  bemærkes,  at  den  overdrevne  Strænghed 
og  Barskhed  hos  Nielsen  var  mest  fremtrædende  i  de 
første  Aar  af  min  Skoletid,  da  han  endnu  var  ugift, 
medens  det  var  tydeligt,  at  hans  hele  Optræden  fik  et 
mildere  og  blidere  Præg,    efter  at  han  var  bleven  gift. 

Undertiden  sporedes  der  ligesom  en  humanere  Luftning 
gjennem  Skolen,  og  der  blev  experimenteret  paa  flere 
Maader  i  denne  Retning.  I  nogen  Tid  var  det  saa- 
ledes  forment  Lærerne  at  bruge  Spanskrøret  —  nok 
mest  af  den  Grund,  at  der  var  bleven  ført  Klage  over 
Misbrug  —  hvorimod  den  legemlige  Straf  kun  tildeltes 
ifølge  Dom  og  exekveredes  af  Nielsen  selv,  i  særlige 
Tilfælde  i  Overværelse  af  hele  Skolen.  En  anden  Gang 
blev  det  forsøgt  at  afskaffe  alle  Karakterer,  og  disse 
bleve  da  afløste  af  den  saakaldte  oftentlige  Censur, 
der  fandt  Sted  hvert  Fjerdingaar.  Denne  Indretning 
var,  saaledes  som  den  blev  udført,  upaatvivlelig  saa 
forfeilet  og  uheldig  som  vel  muligt,  og  var  snarere 
skikket  til  at  nedbryde  end  til  at  vække  Æresfølelsen 
hos  Drengene,  der,  naar  de  ikke  i  enhver  Henseende 
havde  tilfredsstillet  de  til  dem  stillede  Fordringer,  paa 
den  mest  hensynsløse  og  ubarmhjærtige  Maade  bleve 
gjennemhutlede  i  mange  fremmede  Menneskers  Paahør; 
thi  disse  Censurer  vare,  som  sagt,  offentlige  og  stærkt 
besøgte,  netop  fordi  det  var  bekjendt,  at  de  vare  saa 
pikante.  Det  var  ved  en  saadan  Leilighed,  at  Nielsen 
tiltalte  en  større  Dreng,  der  en  Aftenstund  havde  mo- 
ret sig  med  at  spadsere  om  i  Gaderne  i  sin  Faders 
Slængkappe,  saaledes:  «Sene  sene*)  Dreng!  Hvad  for 
et  Hjærte  tror  Du  at  der  kan  slaa  under  en  sene  sene 
Slængkappe !»  —  Alles  Øine  bleve  ved  disse  Ord  hen- 
vendte paa  den  daværende  Artillerikapitain  de  Méza, 
der  overværede  Censuren  netop  iført  et  saadant  Klæd- 
ningsstykke og  næppe  havde  tænkt  sig,  at  hans  Hjærte 
kunde  tage  Skade  af  at  bære  den. 

Da  Aaret  var  omme,  rykkede  jeg  fra  Forberedel- 
sesklassen op  i  3die  Handelsklasse,  og  i  de  to  følgende 
Aar    gjennemgik    jeg    denne    og     2den    Handelsklasse. 


*)  Nielsen's  Tale ,     især    naar    den    skulde    være    indtrængende  eller 
forklarende,   var  altid  gj ennem vævet  med  denne  Lj'd :    »sene  sene*. 

Om  disse  to  Aar  har  jeg  ikke  meget  at  sige.  Han- 
delsklasserne  havde  i  og  for  sig  ingen  synderhg  Be- 
tydning 5  Nielsen  havde  næppe  nogen  særhg  Interesse 
for  dem,  og  de  bleve  ogsaa  snart  ganske  nedlagte. 
Iblandt  Lærerne  fra  den  Tid  mindes  jeg  Blechingberg, 
den  senere  Høiesteretsadvokat,  Friedenreich,  der  blev  Be- 
styrer af  Efterslægtsselskabets  Skole,  Ortved,  Domprovst 
i  Roeskilde,  og  den  senere  saa  bekjendte  Magister 
Lindberg,  der  den  Gang  var  et  meget  fredsommeligt, 
godmodigt  og  af  Drengene  afholdt  ungt  Menneske, 
Iblandt  mine  Meddisciple  i  Handelsklasserne  ere  ikke 
ret  Mange  naaede  til  at  blive  betydende  Mænd  i  Sam- 
fundet •,  jeg  har  i  Aarenes  Løb  truffet  adskillige  af  dem 
som  større  eller  mindre  Næringsdrivende,  men  kun  to 
og  —  mærkelig  nok  —  netop  de  to,  der  almindeligt 
bleve  ansete  for  de  slettest  begavede  og  ringeste  af 
os  Alle,  have  opnaaet  at  faa  betydelige  Embeder  i 
Staten.  Det  var  ikke  saa  ualmindeligt  i  hine  Tider, 
at  unge  Mennesker  af  god,  det  vil  sige  indflydelsesrig 
Familie,  der  paa  Grund  af  manglende  Begavelse  ikke 
duede  til  at  studere  eller  til  at  komme  frem  paa  anden 
Maade,  ad  Gjenveie  kom  ind  i  smaa  Bestillinger,  som 
derefter  førte  dem  Trin  for  Trin  op  ad  Embedsstigen; 
det  vil  da  sige,  den  Embedsstige,  der  kunde  staa  fast, 
uden  at  støtte  sig  til  nogen  Examen  som  Fundament. 
Den  Ene  af  de  to  omtalte  Personer  forskaffede  sig  se- 
nere almindelig  Berømmelse  ved  sin  kvikke  Besvarelse 
af  den  ham  ved  en  Examen,  til  skriftlig  Udarbeidelse 
givne  Opgave:  « Hvilke  ere  de  varigste  Glæder ?»  Uden 
at  indlade  sig  paa  nogen  vidtløftig  Motivering,  besva- 
rede han  nemlig  dette  kildne  Spørgsmaal  med  det 
eneste  Ord:  «Skindbuxer».  Den  Anden  kom  ind  i  det 
saakaldte  Biilows  Kontor,  og  man  fortalte,  at  Frederik 
VI.,  da  Biilow  udbad  sig  hans  Samtykke  til  denne 
Ansættelse,  udbrød:  *Haa,  haa!  De  er  en  mærkelig 
Mand,  Biilow!     Jeg  vidste  nøk,  at  De  samlede  paa  Pibe- 

hoveder,  men  vil  De  nu  ogsaa  begynde  at  samle  paa  Fæ- 
hoveder ?»  Om  den  gamle  Konge  maaske  feilede  i 
sin  Vurdering  af  Personen,  skal  jeg  ikke  kunne  sige; 
men  vist  er  det,  at  denne  avancerede  rask  fremad, 
indtil  han  endte  i  et  stort  Embede. 

Jeg  har  ovenfor  berørt ,  at  jeg  allerede  som  lille 
Dreng  havde  erhvervet  mig  nogen  Færdighed  i  Tysk 
og  Fransk.  Dette  kom  mig  nu  tilgode,  saa  at  jeg 
ikke  behøvede  at  læse  paa  mine  Lectier  i  disse  Fag 
hjemme  og  derfor  kunde  anvende  saa  megen  større 
Flid  paa  de  andre  Discipliner.  Jeg  var  derfor  ganske 
flink  i  alle  Fag  og  blev  anset  for  at  være  en  opvakt 
og  begavet  Dreng.  Da  dette  kom  for  Nielsens'  Øren, 
havde  han,  der  var  Latiner  med  Liv  og  Sjæl,  ingen 
Ro,  førend  han  fik  mig  over  i  Latinklasserne,  oq-  de 
Forestillinger  han  i  den  Hensigt  kom  frem  med  til  dem, 
der  raadede  over  mig,  fandt  kun  altfor  villige  Øren. 
I  de  Tider  blev  en  Dreng  ikke  spurgt  om,  hvad  han 
havde  Lyst  til  at  være,  men  man  bestemte  ligefrem, 
hvad  han  skulde  være.  Min  specielle  Lyst  var  altid 
gaaet  ud  paa  at  blive  Søkadet.  Jeg  tør  ikke  sige,  om 
denne  Lyst  var  begrundet  i  nogen  særegen  Kjærlighed 
hos  mig  for  Søen  og  Sølivet,  eller  om  ikke  Sokadet- 
ternes  smukke  Uniform  og  den  særdeles  Velvillie,  hvor- 
med de  bleve  modtagne  paa  Ballerne,  maaske  ogsaa 
havde  nogen  Del  deri ;  nok  er  det,  min  Lyst  blev  ikke 
tilfredsstillet,  hvorimod  der  blev  taget  allerhøicste  Be- 
slutning om ,  at  jeg  skulde  studere.  Det  havde  nu 
vistnok  været  meget  ønskeligt  for  mig,  om  denne  Be- 
slutning var  blevet  tagen  strax,  da  jeg  kom  ind  i  Sko- 
len; thi  da  kunde  min  Udvikling  være  gaaet  regelmæs- 
sigt og  jævnt  for  sig,  medens  jeg  nu  saa  godt  som 
havde  spildt  to  Aar  i  Handelsklasserne  og  var  bleven 
over  elleve  Aar,  altsaa  for  gammel  til  at  træde  ind  i 
den  nederste  Latinklasse.  For  nu  at  raade  Bod  her- 
paa,  maatte  jeg  have  Extraundervisning  udenfor  Skole- 

tiden  og  lære  saa  meget  Latin,  at  jeg  kunde  komme 
ind  i  den  5te  Latinklasse.  Dette  opnaaede  jeg  ogsaa 
uden  synderligt  Besvær.  Men  herved  var  jeg  desværre 
endnu  ikke  kommen  ind  paa  den  jævne  Skolevei;  thi 
nu  fandt  man,  at  jeg  godt  kunde  anstrænge  mig  saa 
meget,  at  jeg  det  følgende  Aar  kunde  springe  endnu 
en  Klasse  over.  Jeg  fik  derfor  paany  Extratimer  hver 
Aften  efter  den  almindelige  Skoletid,  for  dels  at  komme 
videre  i  Latinen,  end  det  kunde  ske  i  min  Klasse,  dels 
for  at  begynde  paa  Græsk.  Jeg  paaskjønner  endnu 
med  Taknemmelighed  den  Dygtighed,  Ihærdighed  og 
Humanitet,  hvormed  denne  Extraundervisning  blev  ledet 
af  Cand.  theol.  Randbøll  (senere  Præst);  men  det  kan 
dog  ikke  nægtes,  at  en  saadan  forceret  Drivhusudvik- 
ling var  temmelig  haard  at  gaa  paa  for  en  livlig  Dreng, 
der  egentlig  slet  ikke  af  Naturen  var  anlagt  til ,  eller 
havde  Lyst  til  Studering;  det  er  ogsaa  aabenbart,  at 
den  ialtfald  maatte  efterlade  enkelte  Lakuner  i  mine 
Kundskaber,  der  senere  vilde  blive  følelige  for  mig, 
saa  at  det  maatte  koste  mig  Anstrængelse ,  at  følge 
nogenlunde  med  de  Andre ,  der  havde  haft  Fordelen 
af  en  roligere  og  jævnere  Uddannelse.  Foreløbig 
kronedes  imidlertid  Anstrængelserne  med  Held,  og, 
efter  at  jeg  havde  siddet  mit  Aar  i  5te  Klasse,  erfarede 
jeg  ved  den  aarlige  med  Omflytning  forbundne  Censur 
til  min  egen  store  Forbavselse,  at  jeg  ikke  blot  var 
sprungen  en,  men  hele  to  Klasser  over  (4de  og  3die 
Klasse  B),  idet  jeg  var  kommen  op  i  3die  Klasse  A, 
«Nielsens  egen  Klasse* ,  som  den  kaldtes.  I  Regelen 
underviste  nemlig  Nielsen  selv  kun  i  de  to  øverste 
Klasser;  men  han  havde  faaet  den  Ide,  at  ville  følge 
et  bestemt  Hold  af  Disciple  igjennem  alle  Latinklas- 
serne. Det  maatte  vel  saaledes  betragtes  som  en  Ære, 
at  komme  ind  i  denne  Eliteklasse;  men  det  viste  sig 
dog  senere,  at  Æren  var  temmelig  dyrt  kjøbt,  da  det 
kostede  saa  stor  Anstrængelse  at  følge  med,  at  jeg  fra 

lui  af  ikke  længere  kunde  regnes    iblandt    de    flinkeste 
Disciple  i  Klassen. 

Der  stilledes  overdrevent  store  Fordringer    til    os, 
og  jeg  kan  fortælle  Nutidens  Drenge,    at    det    virkelig 
ikke   var    nogen  Spas  for  50  til  60  Aar  siden  at    være 
Elev  i  en  lærd  Skole.      Der    maatte    tages  anderledes 
fat,    end    man   nu  gjør;    Frihed  og  Fritid  kjendte  man 
næppe  af  Navn,  og  Drengenes,    eller  overhovedet  Bør- 
nenes,   hele  Læremaade  og  Behandlingsmaade  var  vidt 
forskjellig  fra,    hvad  den  nu  er.     Min  Onkel  Hvidt  var 
Pligtmenneske  og  Forretningsmand  lige    ud    til  Finger- 
spidserne og  forlangte,  at  Andre  ogsaa  skulde  være  det. 
Hver  Morgen  Kl.  4  var  han  allerede  ved    sit  Arbeide, 
og  Kl.  6  kom  han  selv    ind    og    vækkede    os  Drenge. 
For  at  vi  ikke  skulde  fristes  til  at  falde  hen  igjen,  blev 
han  gaaende  op  og  ned  ad  Gulvet  med  Hænderne  paa 
Ryggen,   indtil  vi  alle  vare  oppe  og  komne  i  Klæderne- 
Selv   Pigebørnene  maatte    møde    til  Morgentheen    fuldt 
paaklædte  og  med  Haaret  opsat.     Skulde    det  falde  en 
af  Kousinerne  ind  at  komme  til  Thee    med  Papillotter 
i  Haaret,    kunde    hun    være    sikker  paa  at  blive  sendt 
ud  igjen.      Nu  gik  det  løs  med  Lektielæsningen,  indtil 
vi  skulde  i  Skole    fra  9  — i;  to  Gange  om  Ugen  havde 
vi  desuden  Syngetimer  fra   i — 2.    —    Saa    skulde  Lek- 
tierne til  om  Eftermiddagen    i  Hast    gjennemlobes,    og 
saasnart  vi  i  al  Hast  havde  faaet  Middagsmaden  tillivs, 
saa  afsted  igjen  til  Skolen  fra  3 — 7.     Naar  vi  saa  kom 
hjem  om  Aftenen,    begyndte  Læsningen  igjen,    og   for 
at  vi  ikke  skulde  forstyrres    i  denne,    fik    vi  vor  Thee 
og    vor  Aftensmad    sendt    ind    paa    vort  Værelse ;    om 
nogen    Adspredelse    eller    noget    Samkvem    med     den 
øvrige    Familie    om    Aftenen    var    der    slet    ikke  Tale, 
uden  om  Søndagen.      Vi  kunde  saa  gaae  i  Seng,  naar 
vi  vare  færdige,    for  at  begynde  det  samme  Liv  forfra 
den  næste  Morsren. 

Ogsaa  i  anden  Henseende  var  Opdragelsen  i  hine 
Tider  langt  strengere,  end  den  nu  er,  og  saa  inderlig 
god  og  kjærlig  min  Tante  end  var,  saa  holdt  hun  dog 
et  skarpt  Øje  med,  at  hverken  Pigebørnene  eller  vi 
Drenge  tillode  os  Nogetsomhelst,  der  i  fjærneste  Grad 
lignede  Flaneri  eller  Lapseri,  hverken  i  Opførsel  eller 
Klædedragt.  Maaskee  gik  hun  i  denne  Henseende 
undertiden  en  lille  Smule  for  vidt,  men  at  hun  altid 
handlede  efter,  hvad  der  af  hendes  fuldeste  Overbeviis- 
ning  tjente  til  vort  Bedste,   er  vist  nok. 

En  af  Kousinerne  havde  saaledes  engang  i  Anled- 
ning af  et  Bal  i  Familien  faaet  sit  Haar  opsat  paa  en 
ny  IMaade,  der  klædte  hende  ualmindelig  godt,  og  fer 
Ballet  blev  der  heller  ingen  Indvendinger  gjort  her- 
imod. Men  da  hun  nu  paa  dette  blev  meget  stærkt 
feteret  paa  Grund  af  sit  smukke  Udseende,  blev  den 
nye  Frisure  uden  Pardon  afskaffet  Dagen  efter,  for  at 
Pigebarnet  ikke  skulde  blive  indbildsk   og    forfængelig. 

Da  jeg  i  1825  blev  konfirmeret  i  Trinitatis  Kirke 
af  Mynster,  fik  jeg  hele  min  Konfirmationsdragt  for- 
æret af  min  gamJe  Bedstemoder.  Tænk  dem  engang, 
høistærede  Nutidens  Konfirmander!  —  Den  Gang  «stode 
vi»  med  hvidt  Halstørklæde,  stive  Flipper  af  umaade- 
lige  Dimensioner  og  Kalvekryds,  i  sorte  Kjoler  med 
lange  Svalehaler,  høi  Cylinderhat  og  med  en  Mængde 
Signeter  dinglende  paa  Maven,  saa  at  vi  omtrent  saae 
ud  som  Lejetjenere  eller  Ligbærere  en  miniature!  — 
Hvad  ville  Nutidens  Trøjer  og  korte  Jakker  forslaae 
imod  en  saadan  Pragt?  —  Jo!  Noget  havde  vi  dog 
forud  for  Eder,  men  dette  Noget  var  ikke  kjønt. 
Jeg  havde  selv  bestilt  Klæderne  hos  Skrædderen,  og 
da  de  kom,  var  Vesten  naturligviis  efter  Modens  For- 
dring forsynet  med  en  hvid  Undervest.  Men  næppe 
havde  min  Tante  faaet  Øje  paa  dette  Pragtexemplar 
af  en  Vest,    førend  den  øjeblikkelig  blev  remitteret  til 

Skrædderen ,  for  at  den  straalende  Undervest  kunde 
blive  fjærnet.     Forfængeligheden  maatte  ikke   næres. 

Børnene  i  det  Hvidt'ske  Hus  bleve  af  Princip 
T<jørte  i  temmelig  stramme  Tøiler,  og  det  var  derfor 
ikke  saa  underligt,  at  opvakte  og  livlige  Drenge,  der 
vare  særlig  oplagte  til  alleslags  Spilopper,  undertiden 
sloge  lidt  til  Skaglerne,  som  man  siger.  Det  var  ikke 
saa  sjældent,  at  vi  skifteviis  toge  os  en  lille  Udgangs- 
billet om  Aftenen  uden  Tilladelse,  hvad  der  meget 
let  lod  sig  gjøre  uden  at  det  bemærkedes,  da  vort 
Værelse  stødte  op  til  Entréen,  saa  at  den  eller  de 
Hjemmeværende  let  kunde  lukke  dem  eller  den  ind, 
der  havde  været  ude  paa  smaa  Exkursioner  og  For- 
lystelsestoure. 

Da  min  Broder  og  min  Fætter  var  bleven  Studenter 
fire  Aar  før  jeg,  blev  min  Situation  temmelig  isoleret, 
og  det  kan  ikke  nægtes,  at  jeg  begyndte  at  more  mig 
lidt  mere  end  nødvendigt  og  i  det  Hele  taget  blev, 
hvad  man  i  Almindelighed  kalder  lidt  vidtløftig.  Det 
blev  derfor  efter  Prof  Nielsens  Raad  anseet  for  rigtigst, 
at  jeg  blev  sat  i  Huset  hos  en  af  Skolens  Lærere, 
J.  Chr.  Riise,  den  bekjendte  Udgiver  af  «Archiv  for 
Historie  og  Geografi »,  i  hvis  Hus  jeg  formentlig  ved 
større  Ro  og  under  stadig  Opsigt  kunde  fortsætte  mine 
Studier  i  Skolen. 

Nielsen  havde  naturligvis  ladet  det  være  sig  magt- 
paaliggende,  at  skaffe  sin  egen  Klasse  dygtige  Lærere, 
Den  dygtigste  af  dem  alle  var  dog  upaatvivlelig  Ernst 
Bojesen,  den  Gang  endnu  en  ganske  ung  Stu- 
dent, der  for  ikke  længe  siden  var  dimitteret  fra 
samme  Skole,  senere  Rektor  i  Sorø  og  tilsidst  i  Roes- 
"kilde.  Han  læste  Græsk  med  os  og  det  paa  en  saa- 
dan  Maade,  at  vi  ikke  blot  lærte,  hvad  vi  skulde,  men 
lærte  det  saaledes,  at  vi  ikke  kunde  glemme  det  igjen. 
Egentlig  stræng  var  Bojesen  ikke ;  han  kunde  endogsaa 
være  ret  gemytlig  overfor  dem,  der  vare  hans  Favo- 
riter,   af  hvilke  han  unægtelig  havde  nogle;    men  der 

var  en  vis  uimodstaaelig  Fasthed  og  Bestemthed  i 
hans  hele  Optræden,  der  Hgesom  tvang  os  til  at  lære, 
hvad  der  fordredes  af  os.  Jeg  kunde  selv  glæde  mig- 
ved  at  være  en  af  hans  Favoriter,  og  jeg  skal  derfor 
anføre  et  Exempel  paa,  hvorledes  han  favoriserede  og 
dog  fuldstændig  bevarede  Upartiskheden.  Jeg  havde 
nemlig  forseet  mig  med  Noget  og  skulde  følgelig 
straffes;  men  nu  vidste  Bojesen  meget  godt,  at  det  var 
mig  haardt  imod,  at  faa  en  Anmærkning  i  Protokollen, 
fordi  der  da  senere  vankede  Ubehageligheder  baade 
hjemme  og  hos  Rektor;  han  overlod  mig  derfor  Valget,, 
om  jeg  vilde  have  Anmærkning  eller  Pr}-gl.  Naturlig- 
vis foretrak  jeg  det  sidste  Alternativ.  Men  nu  traf  det 
sig  saa  uheldigt,  at  dette  forefaldt  i  den  humane  Pe- 
riode, da  Spanskroret  var  afskaffet,  og  der  forefandtes 
ikke  noget  saadant.  Bojesen  fandt  da  paa  den  Udvei, 
at  han  gav  mig  en  Mark,  for  at  jeg  selv  kunde  kjøbe 
et  Spanskror.  Jeg  gik  da  over  i  en  Urtebod  paa 
Hjørnet  og  tilforhandlede  mig  et  meget  daarligt  i  Enden 
spaltet  Spanskrør  for  to  Skilling,  idet  jeg  udbad  mig 
fjorten  Enesteskillinger  tilbage.  Disse  stillede  jeg  op 
i  en  Stabel  paa  Kathedret.  Bojesen  kom  til  at  rive 
dem  ned  paa  Gulvet,  blev  flov  derved  og  var  nu 
ganske  godt  oplagt  til  at  give  mig  en  alvorlig  Over- 
haling. Men  det  flækkede  Rør  kneb  ham  i  Haanden,. 
naar  han  slog  til,  saa  at  jeg  slap  meget  let  derfra. 
Det  var  tydeligt,  at  han  blev  mere  og  mere  ærgerlige 
men  han  sagde  Intet,  førend  han,  da  Timen  var  ude, 
mødte  mig  paa  Trappen;  da  standsede  han  mig,  tog 
mig  i  Knaphullrt  og  sagde  i  en  bebreidende,  næsten 
bedrøvet  Tone:  «Du  kunde  gjærne  have  givet  mig  de 
Penge  tilbage  paa  en  delikatere  Maade.  >  Jeg,  der 
holdt  grumme  meget  af  Bojesen,  svarede  med  Taarer 
i  Øinene:  «Ja!  Det  var  stygt  af  mig,  og  jeg  beder 
Dem  om  Forladelse;  men  det  var  da  heller  ikke  saa 
delikat  af  Dem,    at    lade    mig    kjøbe    en  Stok   til    min 

egen  Ryg.  >  — -  «Nei  saamænd!»  svarede  han;  «det 
kan  du  i  Grunden  ogsaa  have  Ret  i.»  Vi  havde  god 
Grund  til  at  beklage ,  at  vi  ikke  beholdt  Bojesen  som 
Lærer  i  Græsk  lige  til  vor  Afgang  til  Universitetet,  thi 
vi  vilde  da  Alle  upaatvivleligt  have  udmærket  os  i 
dette  Fag;  men  uheldigvis  fik  Nielsen  det  Indfald,  at 
ville  læse  Græsk  med  os,  da  vi  kom  i  øverste  Klasse,^ 
og  dette  laa  vistnok  over  hans  Kræfter,  da  han  tilmed 
slet  ingen  Øvelse  havde  deri.  Iblandt  de  ovrige  Lærere 
i  Klassen  husker  jeg  Scharling,  den  senere  theologiske 
Professor,  der  samtidig  med  Bojesen  var  dimitteret  fra 
Skolen,  afdode  Ivar  Schouw,  Vilh.  Rothe,  Martensen  i 
Mathematik  og  J.  Chr.  Riise  (senere  Klasselotteriinspek- 
teur)  i  Tysk  og  i  Skrivning.  Disse  sidste  Fag  bleve 
betragtede  som  Bisager  og  bleve  ikke  drevne  med 
synderlig  Alvor.  Den  vigtigste  af  Lærerne,  den,  der 
ligesom  paatrykte  denne  Klasse  sit  Stempel,  var  dog 
Nielsen  selv,  og  alle  Begivenheder  og  Stemninger  i  mit 
senere  Skoleliv  dreie  sig  nærmest  om  ham  og  hans 
Undervisning.  Det  er  ikke  let  at  tegne  et  Billed  af 
denne  eiendommelig  Personlighed  som  Lærer  og  Op- 
drager, fordi  han  som  saadan  havde  mange  forskjellige, 
tildels  modstridende  Egenskaber.  Det  er  vist,  at  han 
egentlig  slet  ikke  var  elsket  af  særdeles  mange  af  sine 
Disciple,  men  derimod  i  hoi  Grad  frygtet,  og  det  just 
ikke  saa  meget  paa  Grund  af  sin  Strænghed,  som  fordi 
han  kunde  være  lunefuld  og  uberegnelig.  Hele  Dagens 
Gjerning  var  saa  at  sige  afhængig  af  hans  Humør  om 
Morgenen,  og  naar  han  traadte  ind  i  Klassen  med  det 
strænge  og  alvorlige  Ansigt,  som  vi  pleiede  at  kalde 
hans  Alteransigt,  saa  vidste  vi  forud,  at  der  forestod 
os  alvorlige  Timer,  og  at  det  ikke  vilde  være  muligt 
at  gjøre  ham  Noget  tilpas  den  Dag.  En  ringe  Ting 
kunde  forstemme  ham.  Da  han  saaledes  en  Morgen  i 
Perlehumør  stod  og  tydede  Horats  for  os  og  netop 
havde  udtalt  de  Ord:   <(.parfiiriunt  monfes^,  gik  Døren 

op  og  ind  traadte  en  Efternøler.  «God  Morgen  Ramus! 
—  nascefiir  ridiculits  vins!  —  Kom  herom,  din  Slub- 
bert.* Ramus  fik  nu  en  varm  Morgenhilsen,  og  vi 
Andre  maatte  lide  hele  Dagen,  fordi  Professoren  var 
bleven  gnaven.  At  Ramus  (den  senere  Professor)  der- 
for heller  ikke  blev  glemt  i  Frikvarteret,  men  fik  en 
almindelig  Balerone,  skal  jeg  kun  /;/  farenfhcsi 'h&- 
mærke.  Var  Nielsen  derimod  vel  stemt,  saa  var  han 
en  meget  behagelig  Lærer,  kunde  endogsaa  blive  ge- 
mytlig og  spøge  med  os,  ja  lade  Meget  hengaa  upaa- 
talt,  som  under  andre  Omstændigheder  vilde  have 
fremkaldt  hans  hoieste  Mishag.  Hvad  vi  mindst  kunde 
lide  hos  Nielsen,  var  hans  temmeligt  fremtrædende 
Partiskhed ;  havde  han  først  faaet  Noget  imod  en  stak- 
kels Discipel,  saa  var  det  en  aldeles  umuhg  Sag  for 
denne,  at  gjøre  ham  til  Behag,  og  det  \"ærste  var,  at 
hans  Sympathier  eller  Antipathier  ingenlunde  vare  af- 
hængige af  Vedkommendes  Flid  og  Opførsel  i  Skolen, 
men  som  oftest  beroede  paa  rene  Tilfældigheder,  saa- 
som  Disciplenes  Udseende,  Klædedragt,  Familie  eller 
andre  Omstændigheder,  som  aldeles  ikke  havde  Noget 
med  Skolen  at  gjøre;  han  kunde,  for  at  bruge  et  vul- 
gært Udtryk,  se  sig  gal  paa  En  eller  Anden,  uden  at 
man  altid  kunde  opdage  Grunden  dertil.  En  Sommer- 
dag mødte  saaledes  en  af  Disciplene  i  øverste  Klasse 
med  et  Par  hvide  udskaarne  Benklæder,  som  da  vare 
moderne;  Nielsen  gik  længe  omkring  og  skulede  til 
disse,  men  tilsidst  kunde  han  ikke  holde  sig  længere, 
og  udbrød:  «B.,  hvad  er  det  for  Benklæder,  du  gaar 
med?»  B.  strakte  ganske  gemytlig  Benene  ud,  ka.stede 
et  tilfredst  Blik  paa  dem  og  svarede:  <Det  er  et  Par 
rigtig  rare  Sommerbenklæder,  Hr.  Professor.*  —  «Gaa 
strax  hjem  og  tag  andre  Benklæder  paa.  Dreng!  og 
lad  dig  ikke  se  paa  Skolen  med  saadant  Narretøi!» 
B.  gik  og  kom  ikke  igjen  før  otte  Dage  efter.  «Har 
du  været  syg,  B.?»    spurgte  Nielsen,    da   han  saa  ham. 

•sNei,  jeg  har  ikke,  Hr.  Professor !»  —  'Hvorfor  har 
Du  da  ikke  været  i  Skolen,  din  Skibbert !»  —  «Hr.  Pro- 
fessoren forbod  mig  jo  at  komme  med  mine  hvide 
Benklæder,  og  da  jeg  ikke  havde  andre,  maatte  jeg 
vente,  indtil  min  Fader  kom  hjem  fra  sin  Reise,  for  at 
faa  Tilladelse  til  at  anskaffe  et  andet  Par.»  Med  dette 
B.s  temmelig  uforskammede  Svar  lod  Professoren  sie 
nøie.  —  En  anden  Discipel  var  til  sin  Ulykke  i  Be- 
siddelse af  et  ualmindelig  smukt  krøllet  Haar,  som 
Nielsen  havde  ondt  af.  En  Søndag  havde  han  mødt 
denne  Fyr  i  Skoven  med  en  Cigar  i  Munden.  Denne 
Synd  skulde  naturligvis  paatales  om  Mandagen,  og  det 
skete  da  paa  den  Maade,  at  Nielsen  greb  den  Paa- 
gjældende  i  Haaret  og  spurgte,  om  han  maaske  brugte 
sine  deilige  Lokker  til  at  gjemme  Cigarer  i.  —  Atter 
en  Anden  havde  anskaffet  sig  en  lille  Kaskjæt  med 
flad  Skygge,  som  den  Gang  vare  temmelig  almindelige ; 
den  havde  nu  ogsaa  stukket  Nielsen  i  Øinene,  og  den 
maatte  følgelig  paa  Tapetet;  Leiligheden  tilbød  sig,  da 
Nielsen  skulde  forklare  Ordet  pileohis,  en  calabresisk 
Hovedbedækning,  for  os;  efter  flere  forgjæves  Forsøg 
paa  at  beskrive  den,  udbrød  han  endelig:  «Aa!  Det 
er  saadan  en,  som  den  Nar,  den  L.,  løber  omkring 
med.»  —  Saadanne  Smaaligheder  have  vel  i  og  for  sig 
ingen  stor  Betydning,  men  de  vare  dog  ret  skikkede 
til  at  irritere  Disciple,  som  ikke  længere  vare  Børn,  og 
til  at  vække  en  bitter  Stemning  hos  dem. 

Som  Lærer  i  Latin  fortjener  Nielsen  vistnok  den 
højeste  Anerkjendelse ,  og  det  ikke  blot  fordi  han 
forstod  at  indprænte  os  Grammatikens  og  Syntaxens 
Regler  saa  grundigt,  at  vi  ikke  let  glemte  dem  igjen, 
men  ogsaa  fordi  han  indpodede  os  Sans  for  de  karak- 
teristiske og  elegante  Vendinger  i  det  latinske  Sprog 
og  havde  et  eget  Greb  paa  at  vække  vor  Interesse  for 
de  digteriske  Skjønheder  i  de  klassiske  Værker.  De 
Timer,  hvori  han  gjennemgik  Horats  med  os,  vare  i  hoi 

Grad  nydelsesrige  for  os  og  vistnok  ogsaa  for  ham 
selv.  Han  gjorde  stedse  det  Læste  til  Gjenstand  for 
Sammenligninger  med  de  hos  os  bestaaende  Forhold  i 
Kunst  og  Literatur,  og  det  gjorde  han  som  oftest  paa 
en  underholdende,  træffende,  om  ikke  just  altid  lige 
smagfuld  Maade.  Ligeledes  søgte  han  at  vække  vor 
Fantasi,  ved  at  udmale  de  Scener  og  ligesom  at  por- 
traitere  de  Personer,  om  hvilke  vi  læste.  Det  morede  ham 
ofte,  at  lade  os  selv  udfore  saadanne  Beskrivelser,  for 
paa  den  Maade  at  komme  efter  om  vi  tænkte  over 
hvad  vi  læste;  men  heller  ikke  i  denne  Henseende  var 
han  smagfuld  nok  til  at  holde  sig  indenfor  de  rette 
Grænser.  Saaledes  henvendte  han  en  Gang  det  Spørgs- 
maal  til  mig:  «Ser  Du  nu  Venus  staa  for  Dig.?»  — 
Naturligvis  svarede  jeg  «Ja!»,  idet  jeg  haabede,  at  det 
dermed  var  forbi,  men  saa  vedblev^  han:  «Godt!  hvor- 
ledes ser  hun  da  ud.?»  —  Enhver  vil  begribe,  at  jeg, 
om  jeg  end  havde  en  svag  Forestilling  om,  hvorledes 
en  Venus  skulde  se  ud,  dog  maatte  fole  mig  meget 
flov  ved  at  skulle  give  en  saadan  mundtlig  Beskrivelse ; 
jeg  slog  derfor  Øinene  ned  og  tav.  Nielsen,  der  nu 
godt  mærkede,  at  han  var  kommen  ind  paa  et  misligt 
Omraade,  skulde  nu  selv  udmale  os  et  Billede  af  Venus; 
men  det  var  klart,  at  dette  satte  ham  i  lige  saa  stor 
Forlegenhed  som  mig,  og  hans  Beskrivelse  af  den 
skjønne  Gudinde  blev  da  ogsaa  lovlig  nøgtern.  —  «Hun 
er,  sene,  sene,  nøgen.  —  Hun  har  sene  sene  deilige 
Former.  Sene,  sene,  det  lange  Haar  hænger  ned  over 
Skuldrene.  —  Naa  hvad  ser  Du  nu?»  — -  Jeg  maatte 
da  Ord  for  Ord  gjentage  hans  Beskrivelse,  og  derpaa 
sluttede  han  Interpellationen  med  de  Ord:  «Godt!  Saa- 
ledes ser  Venus  ud.»  — En  anden  Gang,  da  vi  i  Livius 
læste  om  Horatiernes  og  Curiatiernes  Kamp ,  spurgte 
han  den  Discipel,  der  blev  examineret:  'Ser  Du  nu 
Horatius  Cocles  staa  for  Dig,  Br.  ?»  Spørgsmaalet  be- 
svares bekræftende.   —    «Naa,    godt,    hvordan    ser   han 

ud?»  —  Br.  svarede  efter  en  kort  Betænkning:  «Aa! 
han  ser  saa  arrig  ud?»  —  «Kom  herop,  Dreng. »  — 
Br.  mødte  ved  Kathederet  og  modtog  en  af  de  dobbelte 
Kindheste,  ledsaget  af  den  Bemærkning:  -^  Nu  ser  Du 
arrig  ud,  en  Dreng,  der  faar  under  Øret,  ser  arrig  ud; 
men  (hævende  Stemmen)  Seqveus.  Du,  der  følger  efter, 
hvorledes  saa  Horatius  Cocles  ud?» — Seqvens,  der  var 
mere  poetisk  anlagt,  gav  nu  en  bombastisk  Beskrivelse 
af  den  ædle  høie  Helteskikkelse,  af  hvis  Øie  Modet 
lynede  osv.  — -  «Det  er  godt!  saaledes  saa  han  netop 
ud,  /.  p,  c.-D  —  Da  vi  en  Gang  læste  om  Templet  i 
Delfi,  udkastede  Nielsen  pludselig  det  Spørgsmaal  til 
Fuxen  i  Klassen:  «Har  du  været  i  Delfi,  T.?»  —  T. 
svarede  overensstemmende  med  den  strængeste  Sand- 
hed: «Nei  jeg  har  ikke,  Hr.  Professor!*  —  « Skriv  ham 
et  Nul;  Seqvens!  har  Du  været  i  Delfi?»  —  «Nei!»  — 
«Nul!»  —  Saaledes  gik  det  et  Par  Rækker  igjennem, 
indtil  endelig  En  var  saa  fiffig  at  svare  ja.  —  «Godt! 
/.  p.  c,  hvad  saa  Du  da  der.^»  —  Den  Heldige  for- 
talte nu  Alt,  hvad  vi  Alle  v^idste,  om  Templet,  Ind- 
skriften over  Indgangen,  Pythias  Præstinde  osv.  og  er- 
hvervede sig  megen  Ros.  Man  vil  see,  at  denne  Maade 
at  tage  Tingene  paa  havde  et  stærkt  burlesk  Anstrøg, 
og  vi  kunde  naturligvis  ikke  ansee  de  Nuller,  vi  fik  paa 
denne  Maade,  for  at  have  nogen  virkelig  Betydning, 
om  de  end  talte  med  ved  Opgjørelsen  af  Karak- 
tererne. 

Den  allerstørste  Vægt  lagde  Nielsen  paa  den  la- 
tinske Stil,  og  det  vistnok  med  fuld  Føie,  forsaavidt 
det  upaatvivleligt  af  Stilen  fremgaar,  om  man  har  for- 
ni  aaet  at  tilegne  sig  Sprogets  rette  Aand  og  Væsen. 
Naar  man  imidlertid  skulde  bedømme  vor  Dygtighed 
efter  de  Karakterer,  der  tilfaldt  os  for  vore  latinske 
Stile,  saa  maatte  vi  have  været  de  største  Stympere  af 
Verden;  thi  kunde  vi  en  enkelt  Gang  opnaa  et  haiid 
illaudabilis  for  vore  Stile,  da  vare  vi  meget  store  paa 

det,  medens  non  contevinendus  og  vtx  n.  c.  vare  de 
almindelige  Karakterer,  hvorover  vi  kunde  glæde  os, 
og  opnaaede  Nogen  et  vtx  laud,  da  blev  det  anset 
for  en  epokegjørende  Begivenhed.  Grunden  til  denne 
Kalamitet  maatte  ikke  søges  i  Bedømmelsens  Stræng- 
hed  alene,  men  ogsaa,  og  maaskee  mest  deri,  at  Op- 
gaverne i  og  for  sig  vare  for  svære,  idet  de  i  Regelen 
vare  hentede  fra  Ciceros  vanskeligste  filosofiske  Værker. 
Hertil  kom ,  at  Nielsen  ingenlunde  var  det  danske 
Sprog  saa  mægtig,  som  det  Latinske,  hvorfor  den  danske 
Text,  der  leveredes  os  til  Oversættelse,  ofte  var  affattet 
i  et  saa  knudret  og  uforstaaeligt  Sprog,  at  det  næsten 
var  umuligt,  at  udfinde  den  rette  Meniug.  Ikke  desto 
mindre  viste  det  sig  dog  gjærne  ved  examen  artium, 
at  Borgerdydskolens  Disciple  skreve  de  bedste  Stile, 
ligesom  det  ogsaa  var  almindelig  bekjendt,  at  de 
testimonia,  som  Nielsen  medgav  os  til  Universitetet, 
altid  bleve  læste  og  beundrede  af  Professorerne  paa 
Grund  af  deres  elegante  og  klassiske  Latin,  medens 
ellers  disse  Vidnesbyrd  bleve  henlagte  ulæste.  En  sand 
Skræk  for  os  var  de  saakaldte  «verba  dictata-»,  det  vil 
sige:  Stilen  dikteret  os  paa  Latin,  saaledes  som  den 
skulde  være.  Dette  Diktat  maatte  vi  lære  udenad,  saa 
at  vi  kunde  staa  paa  et  Ben  og  ramse  det  op  fra  Ende 
til  anden.  Denne  Udenadslæren  var  os  en  ren  Tortur, 
saa  meget  mere  som  Nytten  heraf  forekom  os  tvivlsom, 
og  vi  havde  vigtigere  Ting  at  bruge  vor  Tid  til.  At 
vi  altid  skulde  være  to  sammen  om  at  skrive  vore  la- 
tinske Stile,  var  heller  ikke  nogen  heldig  Foranstaltning, 
da  selvfølgelig  den  dygtigste  af  de  to  altid  maatte 
skrive  hele  Stilen  alene.  Saa  fortrinlig  en  Lærer  i 
Latin,  Professor  Nielsen  end  var,  saa  havde  vi  dog 
næppe  været  tjent  med  at  have  ham  til  eneste  Lærer 
i  dette  Fag,  hvad  han  da  heller  ikke  vilde  have  kunnet 
overkomme. 

I  de  to  Gverste  Klasser  havde  vi  da  ogsaa  for- 
skjellige  andre  udmærkede  Lærere  baade  i  Latin  og 
Græsk,  iblandt  hvilke  jeg  skal  nævne  de  meget  ansete 
Filologer,  Professorerne  Fr.  Lange,  Diechman,  Hen- 
richsen (død  som  Rektor  i  Odense)  og  Metropolitan- 
skolens  senere  Rektor,  Boas  Buonaparte  Borgen.  Denne 
sidste  var  en  særdeles  behagelig  og  afholdt  Lærer,  der 
ogsaa  af  og  til  godt  kunde  finde  sig  i  en  lille  Witz, 
naar  den  blot  ikke  kom  ind  under  Kategorien  af  de 
den  Gang  saa  stærkt  grasserende  Brandere  eller  Kjælder- 
mænd ,  for  hvilke  han  havde  en  sand  Afsky.  Jeg 
erindrer  en  ganske  komisk  Scene,  der  blev  foranlediget 
ved  en  saadan  Kjældermand.  Der  blev  nemlig  ex- 
amineret  kursorisk  i  et  større  Afsnit  af  en  eller  anden 
Klassiker,  og  da  Borgen  mente,  at  han  nu  havde  haft 
os  Alle  for,  spurgte  han:  «Har  de  nu  Alle  hat  (haft).?» 
—  «Nei!  Jeg  har  ikke  hat!»  —  svarede  A.,  der  netop 
lige  i  Forvejen  var  blevet  examineret.  —  «Jo  vist  har 
De  saa!  De  var  jo  nylig  oppe.»  —  «Nei!  jeg  har  vir- 
kelig ikke  hat. »  —  «Men  hvad  er  det  for  Snak!»  (hen- 
vendte han  sig  til  os  Andre);  «har  han  ikke  hat?»  — ■ 
«Jo!  Jo!»  brølede  vi  Alle  i  Kor.  —  «Nei!  Jeg  kan 
forsikre  Dem,  Hr.  Borgen;  jeg  har  ikke  hat;  jeg  har 
Kaskjæt.»  —  Et  langtrukket  Uh!  lød  nu  fra  hele 
Klassen;  men  alligevel  maatte  vi  alle  lee  af  fuld  Hals; 
thi  der  var  noget  uimodstaaeligt  komisk  ved  at  see 
Borgen  staa  ganske  fortabt  og  maallos  over  denne 
kolossale  Brander.  Da  han  omsider  havde  sundet  sig 
lidt,  gjentog  han  flere  Gange  ganske  sagte  ved  sig 
selv:  «Han  har  ikke  Hat,  han  har  Kaskjæt!  Aa  Herre 
Gud,  at  man  skal  høre  saadanne  Flovser  i  øverste 
Klasse !»  —  Da  han  efter  Timens  Slutning  gik  ud  ad 
Døren,  mumlede  han  endnu,  idet  han  rystede  paa 
Hovedet:    «Han  har  ikke  Hat  —  han  har  Kaskjæt.« 

Med  Undtagelse  af  Latin  og  Græsk  bleve  de  øv- 
rige Fag  omtrent  betragtede  som  Bagateller  i  de  øver- 

ste  Klasser.  Dette  gjaldt  især  om  Tysk  og  Fransk,  og 
vi  betragtede  de  til  disse  Fag  bestemte  Timer  som 
en  Fritid,  hvori  vi  kunde  tage  os  for,  hvad  vi  vilde. 
Der  existerede  næppe  flere  end  et  Par  Exemplarer  af 
de  Bøger,  som  brugtes  i  disse  Timer,  og  de  cirkulerede 
rundt  imellem  os,  efterhaanden  som  vi  fik  Brug  for 
dem.  En  original  gammel  Fyr,  Professor  Mathiessen, 
var  vor  Lærer  i  Tysk.  Han  var  tillige  Lærer  for  Land- 
kadetterne og  havde  formodentlig  fra  denne  Stilling 
medbragt  et  vist  militairt  Præg  i  sin  hele  Holdning, 
ligesom  hans  Undervisning  og  Foredrag  altid  holdt  sig 
indenfor  den  strammeste  Ensformigheds  og  Kjedsomme- 
ligheds  Grænser.  Vi  vare  ikke  ganske  fri  for  at  øve 
vor  Vittighed  paa  denne  skikkelige  gamle  Mand,  der 
stadig  gik  i  Fælden,  naar  vi,  tilsyneladende  besjælede 
af  den  mest  levende  Interesse  for  den  tyske  Literatur, 
mindst  en  Gang  om  Ugen  stillede  det  Spørgsmaal  til 
ham:  «Erlauben  Sie,  Hr.  Professor!  wer  ist  der  grosste 
Dichter,  entweder  Schiller  oder  Goethe  ?»  —  Hvorpaa 
han  ufravigelig  svarede:    «Nein!  Klopstock!» 

Historien  gik  det  vel  ikke  an,  ganske  at  forsømme, 
men  jeg  tror  dog  ikke,  der  var  ret  Mange,  som  an- 
vendte synderlig  megen  Tid  paa  at  studere  deres  Ko- 
fods Verdenshistorie  hjemme.  Dette  behøvedes  nemlig 
strængt  taget  heller  ikke,  da  vor  Historielærer,  Pro- 
fessor Warncke,  en  gammel  Normand,  altid  examinerede 
paa  Rad,  saa  at  vi,  medens  Formanden  var  oppe,  i 
den  under  Bordet  paa  Knæerne  opslaaede  Bog  let  kunde 
gjennemlæse  det  Stykke,  hvori  vi  selv  vilde  blive  over- 
hørte. Under  Examinationen  gik  han  altid  op  og  ned 
ad  Gulvet  og  supplerede  ved  mundtligt  Foredrag  paa 
en  ret  tiltalende  Maade  det  tøre  Indhold  af  Kofod.  Til 
disse  Fortællinger  lyttede  vi  med  Interesse  og  Op- 
mærksomhed, og  saaledes  lærte  vi  dog  Historien  paa 
€n  nem  og  behagelig  Maade. 

1  Mathematiken  vare  vi  paa  ganske  faa  Undtagelser 
nær  Alle  store  Stympere,  hvad  enten  dette  nu  laa  i 
Mangel  paa  Begavelse  i  denne  Retning  baade  hos 
Lærere  og  Disciple,  eller  maaske  snarere  deri,  at  man 
den  Gang  endnu  ikke  havde  et  saa  aabent  Øie  for 
denne  Videnskabs  Vigtighed  og  Betydning,  som  man 
senere  har  faaet.  Det  var  i  det  Hele  en  gjennem- 
gaaendé  Feil  ved  Undervisningen  i  Borgerdydskolen,  og 
rimeligvis  ogsaa  i  de  øvrige  af  Datidens  lærde  Skoler, 
at  der  egentlig  ikke  blev  lagt  stor  Vægt  paa  Andet, 
end  Latin,  Græsk  og  til  Nød  Dansk;  de  øvrige  Fag 
blev  betragtede  som  Bisager,  der  maatte  tages  med, 
fordi  der  nu  en  Gang  ved  Examen  forlangtes  et  vist 
ringe  Maal  af  Kjendskab  til  dem,  og  navnlig  var  Lige- 
gyldigheden for  de  levende  Sprog  saa  stor,  at  de  fleste 
unge  Studenter  fra  hin  Tid  robede  en  forbavsende 
Ukyndighed   i  dem. 

Endelig  var  jeg  da  igjennem  alle  Skolens  Stadier 
naaet  saa  vidt,  at  jeg  efter  Sommerferien  i  1828  hørte 
til  « Kandidaterne*,  det  vil  sige  dem,  der  i  Oktober 
skulde  afgaa  til  Universitetet.  Fra  nu  af  besøgte  vi 
ikke  Skolen  regelmæssigt,  men  kun  enkelte  Timer  om 
Ugen,  for  at  udarbeide  skriftlige  Opgaver  i  Historie  og 
Religion,  skrive  latinske  Stile  og  kursorisk  gjennemgaa 
de  forskjellige  latinske  og  græske  Forfattere.  Af  de 
øvrige  Lærere  bleve  vi  nu  ogsaa  behandlede  med  større 
Hensynsfuldhed  som  voxne  Mennesker,  men  Nielsen 
behandlede  og  betragtede  os  fremdeles  som  store 
Drenge,  og  han  kunde  slet  ikke  bekvemme  sig  til  at 
oversee  Et  eller  Andet,  som  efter  hans  Mening  ikke 
passede  for  Drenge.  Saaledes  ærgrede  han  sig  en  Dag 
over,  at  en  af  Kandidaterne  havde  taget  Briller  paa, 
da  han  skrev  sin  latinske  Stil,  og  for  op  imod  ham 
med  det  Spørgsmaal:  «Hvorfor  sidder  Du  der  og 
skaber  Dig  med  Briller  paa  Næsen!  Er  Du  maaske 
bleven  lærdr»   —  Fyren    undskyldte    sig    med,    at    han 

var  saa  nærsynet,  at  han,  naar  han  ikke  brugte  Briller, 
maatte  bukke  sig  saa  dybt  ned  over  sine  Papirer,  at 
det  smærtede  ham  i  Brystet.  —  «Naa  saadan !  Og 
Du  der, »  idet  han  pegede  paa  mig,  der  under  den  iv- 
rige Skriven  havde  ladet  en  lille  Snusdaase,  hvoraf 
jeg  af  og  til  betjente  mig,  staa  foran  mig  paa  Bordet^ 
—  Bruger  Du  Snustobak?  Maaske  vil  Du  byde  Pro- 
fessorerne en  Pris,  naar  Du  kommer  til  P2xamen!»  — 
Jeg  forklarede,  at  Lægen  havde  tilraadet  mig  at  bruge 
Snustobak  for  mine  daarlige  Øine.  —  «Det  maa  jeg 
sige,  det  er  morsomt;  den  Ene  bruger  Briller  for  Brystet 
og  den  Anden  Snustobak  for  Øinenel»  —  Naturligvis 
lo  alle  DHrr.  Kandidater  pligtskyldigst  over  denne  ko- 
miske Bemærkning. 

Omsider  var  da  Forløsningens  Time  slaaet,  og 
Skolelivet  endte  med  den  store  Prøveexamen,  der  var 
at  betragte  som  en  Generalprøve  paa  den  Forestilling, 
der  skulde  opføres  paa  Universitetets  Theater.  Prøven 
gik  overordentlig  slet  og  lod  befrygte  det  Værste; 
især  vare  de  saa  vigtige  latinske  Stile  efter  Nielsens 
Censur  saa  usle,  at  kun  meget  faa  af  dem  bleve  vur- 
derede højere  end  til  Non  contemnendus.  Men  denne 
strenge  Bedømmelse  vare  vi  jo  vante  til  og  stolede 
paa,  at  de  gamle  Professorer  deroppe  ved  Universi- 
tetet ikke  vilde  være  saa  strenge  og  fordringsfulde  som 
vor  egen  Professor. 

Examen  artium  foregik  dengang  under  ganske  andre 
Former  og  i  det  Hele  taget  under  helt  andre  Forhold 
end  nuomstunder ;  den  blev  taget  ved  Universitet  med 
en  vis  Hoitidelighed  og  under  en  Spænding,  der  varede 
hele  fjorten  Dage;  thi  vel  vare  Dimittenterne  fra  Borger- 
dydskolen just  ikke  meget  ængstelige  for  Examens  Ud- 
fald, da  det  hørte  til  Sjeldenhederne,  at  Nogen  fra 
denne  Skole  ikke  fik  første  Karakter,  men  der  var  dog 
noget  benauende  ved  at  skulle  træde  frem  for  disse 
høilærde    og    ærværdige  Professorer,    hvem    vi    ganske 

unge  Mennesker    selvfølgelig   betragtede  med  stor  Ær- 
bødighed og  Veneration. 

Den  skriftlige  Del  af  Examen  ansaaes  for  at  være  den 
værste.  Den  omfattede,  foruden  latinsk  Stil  og  Version,  en 
historisk  Afhandling,  der  tillige  blev  bedømt  som  dansk 
Stil,  en  geometrisk  og  en  arithmetisk  Opgave,  samt 
en  tysk  og  fransk  Version,  hvilke  sidste  for  mange  af 
Kandidaterne  vare  de  værste  Anstødsstene  paa  Grund  af 
den  overordentlige  Ligegyldighed,  hvormed  de  nyere 
Sprog  den  Gang  bleve  behandlede  i  de  lærde  Skoler. 
Men  til  Held  for  Mange  gik  det  ikke  saa  strængt  til 
ved  den  skriftlige  Examen,  da  det  jo  var  umuligt  for 
Opsynsmanden  at  holde  et  vaagent  Øie  med  halv- 
tresindstyve  unge  Mennesker,  der  vare  placerede  fire 
ved  hvert  Bord  i  det  store  Auditorium  paa  Ehler's 
Kollegium*).  Det  kunde  jo  ikke  medføre  stor  Van- 
skelighed at  korrespondere  med  sin  Nabo  og  Gjenbo, 
og  smaa  Sedler  med  Spørgsmaal  og  Svar  fløi  hyppigt 
fra  den  Ene  til  den  Anden,  naar  Opsynsmanden  blot 
et  Øieblik  saa  til  en  anden  Side  eller  vendte  Ryggen 
til.  Jeg  kunde  saaledes  være  en  væsentlig  Støtte  for 
mine  Bordsfæller  ved  den  tyske  og  franske  Version. 
Da  jeg  nemlig  var  godt  hjemme  i  disse  Sprog,  fuld- 
førte jeg  min  Oversættelse  i  Ha.st  og  tog  derpaa  nogle 
Afskrifter,  som  jeg  uddelte  til  Høire  og  Venstre.  Jeg 
var  navnlig  meget  glad  ved  at  kunne  hjælpe  paa  en 
lang,  smal,  gammelagtig  Fyr,  som  saa  ganske  ulykke- 
lig ud  over  disse  sproglige  Opgaver,  og  som  nok  i  det 
Hele  taget  ikke  var  synderlig  stiv  i  Papirerne;  men 
jeg  anede  rigtignok  ikke  den  Gang,  at  denne  lidt  løier- 
lige  og  forlegne  Person  snart  skulde  blive  en  af  vort 
Lands  berømteste  Digtere.  Det  var  Hans  Christian 
Andersen.       Da    derimod  den  arithmetiske  Opgave  ge- 


*■)   Universitetsbygningen   existerede  ikke  den   Gang,    og    man   maatte 
hjælpe  sig  med  at  laane  I.okaler  rundt  omkring. 

nerede  mig  betydeligt,  fik  jeg  til  Gjengjæld  en  Haands- 
rækning  af  en  anden  Nabo  \  manus  mamim  lavat.  Ud- 
arbeidelsen  i  Historie  var  ikke  forbunden  med  stor 
Vanskelighed,  da  man  let  kunde  have  sine  Excerpter, 
indeholdende  Kongerækkerne  og  de  vigtigste  Aarstal, 
liggende  imellem  sine  Papirer  til  eventuel  Afbenyttelse, 
og  den  frygtede  skriftlige  Examen  blev  da  per  fas  ef 
fer  nefas  heldigt  overstaaet.  Der  var  navnlig  et  Mo- 
ment efter  denne,  som  endnu  den  Dag  i  Dag  fylder 
mig  med  berettiget  Stolthed,  naar  jeg  tænker  tilbage 
paa  hine  lykkelige  Dage.  Da  jeg  nemlig,  for  at  erfare, 
hvilken  Karakter  der  var  bleven  mig  tildelt  for  latinsk 
Stil,  som  laa  os  Alle  særlig  paa  Hjærte,  kom  op  til 
gamle  Thorlacius,  tog  han  min  Stil  frem  og  viste  mig, 
at  han  i  Marginen  havde  skrevet:  «ciceroniansk  Latin '., 
og  han  tilføjede,  at  det  var  Skade,  at  jeg  ikke  havde 
erindret,  at  en  Kolle  paa  Latin  hedder  clava  og  ikke 
clavus,  da  dette  havde  forhindret  mig  i  at  faa  1.  p.  c. 
for  min  Stil,  en  Ære,  der  iaar  slet  ikke  var  tilfaldet 
Nogen.  Naar  man  betænker,  hvilken  uhyre  Vægt  der 
i  Borgerdydskolen  blev  lagt  paa  den  latinske  Stil,  og 
at  jeg  ved  Prøveexamen  i  Skolen  havde  erholdt  den 
lidet  hædrende  Karakter  vix  non  contevinendus  for 
denne,  saa  kan  man  let  tænke  sig,  at  jeg  styrtede 
aandeløs  op  paa  Skolen  for  at  gjøre  Professor  Nielsen 
denne  glædelige  Meddelelse,  og  jeg  tror,  at  jeg  den 
Gang  var  beredt  til  at  give  et  x\ar  af  mit  Liv,  hvis 
det  var  faldet  i  mit  Lod  at  faa  1.  p.  c.  for  latinsk  Stil. 
De  Dage,  paa  hvilke  den  mundtlige  Examination 
afnoldtes ,  vare  sande  Festdage ;  man  spaserede  om  i 
sort  Kjole  og  hvidt  Halstørklæde  og  hørte  paa  de 
Andre,  naar  man  selv  havde  overstaaet  sin  Tour.  Og- 
saa  ved  denne  viste  det  sig,  at  det  ikke  er  Kund- 
skaben alene,  der  gjør  Udslaget  ved  en  Examen,  men 
maaskee  lige  saa  meget  en  vis  Behændighed  og  Rou- 
tine i  at  undgaa  Brud  paa  det  ellevte  Bud:    <'Du  solist 

Dich  nicht  verbliitTen  lassen*.  Jeg  afgav  selv  et  træf- 
fende Bevis  paa  Rigtigheden  af  denne  Paastand,  da 
jeg"  blev  examineret  i  Historie.  Det  første  Sporgs- 
inaal,  der  blev  gjort  mig,  angik  nemlig  en  eller  anden 
tyrkisk  Sultan,  hvis  Navn  jeg  nu  ikke  længere  erindrer, 
og  da  Tyrkiet  og  dets  Historie  var  et  fuldstændigt 
terra  iiicognita  for  mig  og  vistnok  for  de  fleste  Exami- 
nander,  blev  jeg  unægtelig  i  det  første  Øieblik  noget 
forbløffet;  men  saa  faldt  det  mig  heldigvis  ind,  at  den 
omspurgte  Sultan  var  død  i  det  mærkelige  Aar  1648, 
da  den  westphalske  Fred  blev  sluttet  og  Christian  IV. 
dode.  Denne  min  Visdom  udkrammede  jeg  derefter 
øjeblikkelig,  og  da  jeg  Intet  vidste  om  Sultanen,  men 
derimod  en  hel  Del  om  Christian  IV.,  gav  jeg  mig  til 
at  fortælle  dennes  Historie  med  stor  Tungefærdighed. 
Den  skikkelige  gamle  Werlauff,  der  ikke  holdt  af  at 
gjøre  mange  Ord,  afbrød  mig  ikke,  men  lod  mig  for- 
tælle, indtil  min  Tid  var  udløben  og  gav  mig  saa  1.  p.  c. 
for  Historie,  medens  jeg  upaatvivleligt  havde  været 
kvaliiiceret  til  en  meget  ringe  Karakter,  hvis  han  havde 
fastholdt  sit  Ønske  om  at  høre  mere  om  den  forbistrede 
Sultan.  Da  vor  Historielærer  i  Skolen,  Professor 
Warncke,  der  havde  mig  mistænkt  —  og  det  ikke 
ganske  med  Urette  —  for,  at  jeg  ikke  havde  lagt 
synderlig  Vind  paa  Historiens  Studium  i  Skoletiden, 
hørte  om  dette  glimrende  Resultat,  blev  han  gan.ske 
ærgerlig  og  mumlede  Noget  om:  «jo  større,  desto 
større*  osv.,  hvorfor  jeg  blev  nødsaget  til  at  gjøre  ham 
opmærksom  paa,  at  han  ikke  længere  havde  en  Skole- 
dreng for  sig.  Ogsaa  ved  den  mundtlige  Examen  fik 
jeg  Leilighed  til  at  hjælpe  paa  et  Par  svagere  Kamme- 
rater i  Tysk  og  Fransk,  i  hvilke  Discipliner  Rahbek 
og  gamle  Thomas  Bruun,  en  Professor  af  den  gamle 
Skole  med  Knæbuxer  og  Spænder  i  Skoene,  exami- 
nerede.  I  deres  Timer  gik  det  lystigt  til;  Auditoriet 
var  propfuldt  af  Tilhørere,   der  endogsaa  stimlede  sam- 

men  om  selve  det  grønne  Examensbord,  saa  at  det 
let  lod  sig  gjøre,  at  faa  en  Plads  tæt  v-ed  Siden  af 
Examinanden,  paa  hvis  mangelfulde  Kundskaber  man 
da  kunde  bøde  ved  en  bestandig  Soufflering.  Jeg  an- 
fører dette,  for  at  give  Læseren  et  Begreb  om,  hvor- 
ledes det  i  de  Tider  gik  til  ved  Examen  artium,  og 
jeg  tvivler  ikke  om,  at  den  Maade,  hvorpaa  denne  nu 
afholdes,  giver  en  bedre  Garanti  for  en  retfærdig  Be- 
dømmelse af  Vedkommendes  Kundskaber. 

Naa !  Examen  fik  da  Ende,  og  dens  Resultat  blev, 
at  af  samtlige  19  Dimittenter  fra  Borgerdydskolen  i 
Kjobenhavn  blev  En  (Neukirch)  indkaldt,  medens  de 
18  fik  Hovedkarakteren  Laiidabilis. 

lait  fik  Universitetet  i  1828  en  Tilvæxt  af  197 
Alumner,  foruden  10  fra  Sorø  Akademi.  Der  er  ofte 
nok  bleven  sagt,  at  der  blandt  Studenterne  fra  1828 
fandtes  fire  store  og  tolv  smaa  Poeter.  Det  vil  dog 
maaske  være  vanskeligt  nok  at  udfinde,  hvem  alle 
disse  Poeter  vare,  da  det  ikke  engang  er  let  at  sige, 
hvilke  de  fire  store  vare.  Fr.  Paludan-Miiller  blev  jo 
unægtelig  senere  en  af  de  største-,  men  jeg  ved,  at  han 
i  sit  første  Studenteraar  ikke  var  bekjendt  som  Poet. 
Naturligvis  maatte  H.  C.  Andersen  —  der  allerede 
havde  forfattet  mange  Digte  og  i  Rusaaret  skrev  sin 
«Fodreise  til  Østpynten  af  Amager*  —  q^  A.  L.  Arne- 
sen, der  som  Discipel  ved  Metropolitanskolen  havde 
skrevet  en  Vaudeville :  »Intrigen  ved  Morskabstheatret», 
der  ovenikjøbet  var  bleven  opført  med  Bifald  paa  det 
kongelige  Theater  —  for  ikke  at  tale  om  6te  Akt  til 
« Hakon  Jarl»,  der  var  bleven  spillet  i  en  privat  Kreds 
—  regnes  med  til  de  store  Poeter.  Fremdeles  var  der 
Fr.  Barfod,  F.  I.  Hansen  («Læsning  for  den  fine  Verdens), 
Møller,  der  udgav  en  Kogebog  paa  Vers,  Hollard 
Nielsen,  der,  saavidt  jeg  ved,  skrev  Tragedier,  Hell- 
mann,  Bechmann  og  Hoxbroe  (Svarthøfti),  hvilke  sidste 
to    døde    tidligt,    førend    deres    poetiske  Begavelse  var 

kommen  til  den  Udvikling,  at  den  stod  ganske  klar  for 
dem  selv  eller  Andre.  Jeg  fordrister  mig  ikke  til  at 
anvende  Benævnelsen  «Poet»  paa  andre  end  de  nævnte 
Herrer;  men  det  er  jo  slet  ikke  usandsynligt,  at  der 
iblandt  Aarets  andre  Studenter  kan  have  været  saa 
mange,  der  vare  istand  til  at  skrive  en  Leilighedssang 
eller  en  lille  munter  Drikkevise,  at  de  tolv  smaa  Poe- 
ters Tal  vilde  blive  fuldt,  naar  man  tog  dem  med. 
Skjæbnen  havde  indrettet  det  meget  viseligt  saaledes, 
at  Digterkongen,  Adam  Oehlenschlåger,  netop  v^ar  De- 
canus  for  det  filosofiske  Facultet  i  dette  poetiske  Aar, 
der  ialtfald  fortjener  at  mindes  som  det,  der  bragte  to 
saadanne  Digtere  som  H.  C.  Andersen  og  Fr.  Paludan- 
Miiller  til  Universitetet. 

Vel  nærmest  paa  Grund  af  de  forandrede  Examens- 
forhold  foregaaer  der  i  vore  Dage  ikke  nogen  stor 
Forandring  i  det  unge  Menneskets  Liv,  naar  han  gaaer 
over  fra  at  have  været  Skolediscipel  til  at  blive  Stu- 
dent. Han  gaaer  fra  et  tvungent  Studium  over  til  et 
frit,  og  det  ydre  Menneske  prydes  med  en  Studenter- 
hue. Voila  tout!  —  Man  bemærker  neppe  de  nye 
Studenter  i  Hovedstaden,  de  forsvinde  imellem  Mæng- 
den ,  og  der  synes  heller  ikke  at  være  synderligt  Fut 
i  dem.  Noget  anderledes  var  det  dog  i  gamle  Dage, 
da  hvert  Aars  October  Maaned  tilførte  Kjøbenhavn  en 
heel  Hob  af  unge  livsglade  Mennesker  fra  alle  Landets 
Egne,  der  alle  vare  henrykte  over  at  være  slupne  bort 
fra  Skolens  Tvang  og  Tugt,  alle  begeistrede  over  at 
skulle  træde  ind  i  et  Samfund,  der  er  det  første  og 
herligste  af  alle  Samfund  i  Verden,  et  Samfund,  i  hvil- 
ket man  ikke  blot  sang:  « Herrer  vi  ere  i  Aandernes 
Rige»,  men  var  nær  ved  at  tro,  at  man  virkelig  var 
det,  alle  længselsfulde  efter  at  gjøre  Bekjendtskab  med 
de  Kammerater,  med  hvem  de  nu  i  adskillige  Aar 
skulde  vandre  sammen  baade  i  Universitetets  Horesale 
og  paa  Livets  Keglebane.      En  Student    i  gamle  Dage 

kunde  man  ligne  ved  en  Kylling,  der,  efter  at  have 
pikket  Hul  paa  Ægget,  nu  henrykt  og  forbauset  be- 
tragter den  ukjendte  forunderlige  Verden,  der  udbreder 
sig  for  den  ,  medens  Nutidens  unge  Studenter  allerede 
saa  smaat  have  begyndt  at  gjennembryde  Skallen, 
længe  før  de  selv  ere  tilstrækkelig  udklækkede  til  at 
kunne  træde  ud  i  Verden  som  Kyllinger.  —  Og  nu 
Friheden!  den  herlige  velsignede  Frihed!  —  hvilken 
Pris  sætte  de  unge  Studenter  i  vore  Dage  vel  paa  den? 
—  De  have  jo  havt  fuldt  op  af  den  i  alle  Ender  og 
Kanter  lige  fra  Fødslen  af;  de  have  jo  neppe  lært  at 
knappe  deres  egne  Buxer  —  med  Permission  at  sige 
— ,  forend  de  gjøre  Krav  paa  Selvstyrelse.  —  Nei !  i 
Frederik  den  6tes  Tid,  da  man  knap  kjendte  Friheden 
af  Navn  og  ialfald  gjorde  klogere  i  at  lade  som  om 
man  ikke  kjendte  den,  —  ja  den  Gang  gjorde  det 
friere  og  friskere  Studenterliv  et  næsten  overvældende 
Indtryk  paa  de  unge   « Russer ». 

Russer!  —  Ja  her  have  vi  strax  et  Ord,  der  saa 
at  .sige  tilhore  det  forsvundne  Kjøbenhavn,  og  der  fin- 
des maaskee  adskillige  Mennesker  i  Nordens  Athen, 
der  ikke  en  Gang  vide,  at  de  unge  Studenter  kaldtes 
for  Russer  i  det  første  Aar  af  deres  Universitetsliv.  Rus- 
aaret  var  vistnok  for  de  Fleste  den  gladeste  Tid  i  deres 
hele  Liv.  En  Rus  levede  i  den  fornøjelige  Indbildning, 
at  han  var  et  temmelig  betydningsfuldt  Medlem  af 
Samfundet,  og  at  det  ikke  var  langt  fra  at  Folk  vendte 
sig  om  paa  Gaden  og  saae  efter  ham,  naar  han  gik 
dem  forbi.  Han  følte,  sig  stor;  men  det  kan  ikke 
nægtes,  at  han  ogsaa  følte  en  vis  Tomhed,  fordi  det 
ikke  ret  vilde  gaae  op  for  ham,  hverledes  han  passende 
skulde  benytte  al  den  Frihed,  der  pludselig  var  væltet 
ind  over  ham.  Jo  fastere  man  havde  været  omsluttet 
af  Skolens  Lænker,  desto  stærkere  følte  man  sig  fristet 
til  at  slaae  bag  ud  paa  den  ene  eller  anden  Maade. 
Men  hvorledes?  —    Ja!    det  var  ikke  saa  ganske  let  at 

sige,  da  de  Friheder,  man  kunde  tage  sig  i  det  offent- 
lige Liv  i  hine  gamle  Dage,  selv  for  Studenter,  vare 
indskrænkede  til  et  temmeligt  ringe  Omfang.  Nei ! 
man  maatte  holde  sine  stærke  Frihedsdrifter  i  Ave  og 
indskrænke  sig  til  uskadelige  smaa  Excentrisiteter  og 
Liebhaverier,  der  ingen  stor  Fortræd  kunde  afsted- 
komme. Alan  maatte  naturligviis  først  og  fremmest 
have  sig  anskaffet  en  ægte  Ziegenhainer,  hvorpaa  overst 
oppe  den  fungerende  Kjærestes  og  længere  nede  de 
gode  Venners  Navne  vare  indskaarne;  fremdeles  maatte 
man ,  for  at  bøde  paa  det  ungdommelige  Udseende 
og  give  sig  et  vist  Anstrøg  af  Lærdom,  anlægge  et 
Par  Briller,  der  dog  helst  maatte  være  forsynede  med 
Vinduesglas ,  for  ikke  at  genere  Synet  alfor  meget; 
man  maatte  endvidere  anskaffe  sig  en  Snees  Ypsilanti- 
piber  og  —  stundom  med  lidt  Besvær  —  vænne  sig 
til  at  roge,  hvis  man  ikke  i  Forvejen  havde  tilegnet 
sig  denne  Færdighed  eller  Uvane  —  hvad  man  vil 
kalde  det.  —  Man  maatte  ogsaa  være  med  til  ad- 
skillige Rusgilder,  der  af  nærliggende  Grunde  som 
oftest  bleve  afholdte  udenfor  Fæstningens  Volde,  og 
ved  hvilke  der  blev  fortæret  betydelige  Kvantiteter  af 
den  Drik,  der  nu  s}'nes  at  være  ganske  forsvunden  her 
fra  Byen:  den  rigtige  gamledags  Punsch,  der  kun  be- 
stod af  Rom,  Citron  og  Sukker,  (naturligviis  blandet 
med  kogende  Vand),  der  serveredes  i  en  uhyre  Bolle 
og  østes  op  i  Glassene  med  en  halv  Kokusnød,  der 
var  sat  paa  et  Skaft.  At  man  ved  saadanne  Leilig- 
heder  med  Jubel  istemmede  den  gamle  Vise:  «Min 
Doktor  er  en  ærlig  Mand,  osv.»,  følger  af  sig  selv.  Jeg 
frygter  meget  for,  at  denne  «ærlige  Doktor»,  der  for- 
bod sine  Patienter  at  drikke  Vand,  «medmindre»  det 
var  lavet  til  med  de  tre  ovennævnte  Ingredienser, 
ogsaa  er  forsvunden  fra  Byen  samtidig  med  Drikken. 
Flittige  Besøg  i  Theatret  hørte  ogsaa  til  Russernes 
bedste  Fornøjelser,    meest    dog    fordi    det  var  dem  en 

Satisfaktion  at  kunne  optræde  som  Smagsdommere, 
der  frit  og  tydeligt  kunde  udtale  deres  Bifalds  eller 
Mishags  Yttringer,  en  Ret,  som  de  da  ogsaa  benyttede 
i  rigeligt  Maal,  baade  ved  passende  og  upassende 
Leiligheder. 

Fremfor  Alt  maatte  man  see  sig  om  efter  et  pas- 
sende Stykke,  som  man  kunde  være  med  til  at  pibe 
ud.  Det  var  en  betænkelig  Sag  for  en  Forfatter,  at 
bringe  et  nyt  Stykke  frem  i  de  første  Maaneder  efter 
Examen  artium;  thi  Russerne  skulde  have  deres  Offer, 
og  det  var  just  ikke  altid  en  given  Sag,  at  den  nye 
Opera,  der  i  de  Tider  opførtes  hvert  Aar  til  Dronnin- 
gens Fødselsdag  sidst  i  October,  egnede  sig  til  Ud- 
pibning. Jeg  havde  allerede  anteciperet  den  Nydelse, 
at  være  med  til  en  saadan  Udpibning  i  1827,  medens 
jeg  endnu  var  i  Skolen,  da  nogle  af  mine  gamle 
Klassekammerater,  som  vare  blevne  Studenter  i  dette 
Aar,  fik  mig  med  til  en  saadan  Lystighed.  Det  var 
Overskou's  første  Arbeide  for  Theatret ,  Drama'et 
^Farens  Dagey> ,  der  maatte  holde  for,  og  det  gav 
Anledning  til  virkelige  i- Farens  Aftener -^  for  Piberne, 
da  Klapperne,  der  hørte  til  de  « brutale »,  havde  faaet 
en  værdifuld  og  vægtig  Assistance  hos  Slagterne  paa 
Vesterbro  og  andre  af  Datidens  bekjendte  Slagsbrødre, 
der  anvendte  kraftige  argumenta  ad  hominem  i  Skik- 
kelse af  varme  Lussinger  og  Udsmiden  af  de  Galleri- 
loger,  hvori  vi  befandt  os,  for  at  bevise  Rigtigheden 
af  deres  fra  de  unge  Studenters  afvigende  Dom.  Der 
kom  endogsaa  en  Retssag  ud  af  denne  Historie ,  der 
førte  til,  at  de  kritiske  Slagtere  maatte  betale  bety- 
delige Bøder  for  deres  ulovhjemlede  Maade  at  kriti- 
sere paa. 

For  Russerne  i  1828  var  det  ikke  saa  ganske  let 
at  finde  en  passende  Anledning  til  den  traditionelle 
Udpibning,  da  de  nye  Stykker,  der  bleve  opførte  i 
Begyndelsen  af  Rusaaret ,    uheldigviis    vare    alfor  gode 

til,  at  selv  Russer  kunde  bekvemme  sig  til  at  udpibe 
dem.  Men  saa  var  Hr.  J.  C.  Lange  endelig  i  April 
1829  saa  venlig  at  bringe  sin  Tragoedie,  <.(G?'ev  Essexf', 
paa  Scenen,  og  den  kunde  vi  med  god  Samvittighed 
udpibe  af  Hjærtens  Lyst,  uden  at  prostituere  os,  og 
det  gjorde  vi  ærligt.  Hr.  Lange  var  vistnok  selv  den 
eneste,  der  ikke  kunde  begribe,  at  Alverden  ikke  fandt 
hans  Tragoedie  ligesaa  fortræffelig,  som  den  var  efter 
hans  egen  Mening,  hvad  der  gav  Anledning  til  at  der, 
efter  at  Publikum  havde  udtalt  sin  Dom  i  Theatret, 
endnu  udspandt  sig  en  langvarig  Avisfeide,  navnlig  i 
<  Kjobenhavnsposten»,  imellem  ham  og  —  alle  andre 
Mennesker.  Denne  saakaldte  «Essexfeide:  ,  der  var 
saare  velkommen  for  de  magre  Blade,  der  ikke  maatte 
befatte  sig  med  Politik,  varede  i  over  et  halvt  Aar. 
Fremdeles  var  der  endnu  et  Moment  i  den  n}'- 
bagte  Students  Liv,  som  ogsaa  var  istand  til  at  afgive 
adskilligt  Stof  til  Løjer  og  Morskab;  han  skulde  nem- 
lig gjennemgaae  Rekrutskolen,  for  at  kunne  blive  vær- 
dig til  den  Ære ,  at  blive  Medlem  af  Kongens  Livs- 
korps,  der  nu,  ligesom  det  gamle  gode  borgerlige 
Infanteri  og  Artilleri,  saavelsom  det  flinke  og  smukke 
Livjægerkorps,  er  forsvundet  for  den  Alt  nivellerende 
almindelige  Værnepligt.  —  Vistnok  hører  det  ellers 
ikke  med  til  Livets  Behageligheder,  at  skulle  gjennem- 
gaae en  Rekrutskole,  men  for  os  Russer,  der  slet  ikke 
havde  Noget  at  foretage  os  i  det  Tidsrum,  der  laa 
imellem  Examen  og  Begyndelsen  af  Forelæsningerne 
til  anden  Examen,  var  det  en  ligefrem  Adspredelse,  at 
komme  sammen  nogle  Timer  hver  Dag  til  Øvelser, 
der  ikke  vare  meget  anstrængende  og  bleve  drevne 
paa  en  saa  human  ]\Iaade,  at  vi  ikke  havde  Brug  for 
nogen  «Jens  Busk-  til  at  paatale  den  mislige  Behand- 
ling af  os.  Der  var  heller  ikke  saa  ganske  Faa,  der 
virkelig  fandt  Fornøjelse  i  disse  militære  Øvelser  for 
disses  egen  Skyld ,    og    de    fandt ,    at  den  ret  smukke 

Uniform  klædte  dem  ganske  net.  Man  maa  erindre, 
at  Militærgalskaben  var  ganske  anderledes  almindelig 
i  Frederik  den  6tes  Tid,  end  den  nu  er,  og  den  gjorde 
sig  naturligviis  ogsaa  gjældende  hos  adskillige  af  den 
Tids  Studenter,  der  stræbte  efter  at  avancere  til  Un- 
derofficerer og  Officerer.  Den  gamle  Kommandant  i 
Kastellet,  General  Lorenz,  havde  i  mange  Aar  været 
Chef  for  Korpset,  der  under  hans  Kommando  lod  me- 
get tilbage  at  ønske  i  Retning  af  Disciplin.  I  1828 
havde  General  Hegermann  Lindencrone  overtaget  Chefs- 
posten  for  Livkorpset  ved  Siden  af  sin  Stilling  som 
Chef  for  det  2det  Livregiment,  og  med  ham  kom  der 
en  større  Orden  og  en  bedre  Disciplin  ind  i  Korpset. 
Han  var  en  meget  dannet  og  human,  men  tillige  be- 
stemt Mand,  der  forstod  at  sætte  sin  Villie  igjennem, 
skjøndt  altid  paa  den  høfligste  og  urbaneste  Maade  af 
Verden.  Han  gjorde  sig  den  Uleilighed,  hver  Dag 
selv  at  være  tilstede  i  Rekrutskolen,  der  afholdtes  i 
Gothersgadens  Exerceerhus,  og  allerede  hans  Nærvæ- 
relse bidrog  betydeligt  til  at  bringe  større  Orden  i 
Ovelserne,  der  lededes  af  den  gamle  Kapitain  Tuff.  — 
Gouvernøren,  Landgreve  Vilhelm  af  Hessen,  havde 
jævnlig  nogen  Ærgrelse  af  os,  naar  han,  kommende 
fra  Officeers  Parolen,  hver  Dag  mødte  os  paa  Gaden, 
idet  vi  af  Kaadhed  gjorde  os  al  mulig  Umage  for  at 
give  ham  den  militære  Honneur  paa  en  saa  keitet 
Maade  som  muligt:  ved  f.  Ex.  at  stille  os  op  med 
Front  og  presentere  Gevær,  ved  at  tage  til  Chakoen, 
eller  vel  endogsaa  ved  at  tage  denne  af  som  en  al- 
mindelig Hat.  Der  kom  derfor  Ordre  til  at  vi  skulde 
undervises  i  at  give  den  militære  Honneur  paa  rette 
Maade.  Hegermann  forstod  grundig  den  Kunst  at  gjore 
sig  yndet  af  de  unge  Soldater  ved  at  smigre  dem  paa 
forskjellige  ]\Iaader,  snart  ved  at  rose  deres  smukke 
Udseende  og  Uniformer,  snart  deres  Færdighed  i  de 
vanskeligere  Geværgreb,    deres  elegante    INIarsch,  osv. ; 

kort  sagt :  han  forstod  udmærket  at  vække  deres  Kappe- 
lyst og  Interessen  for  at  exercere  saa  godt  som  muligt, 
hvad  der  jo  var  en  smal  Sag  for  Studenter,  naar  de 
blot  havde  Villien  dertil.  Saaledes  kom  der  da  et  i 
Korpsets  tidligere  Historie  ukjendt  glimrende  Resultat 
ud  af  dette  Aars  Rekrutskole.  Den  første  Følge  af 
vor  militære  Dygtighed  blev  da  den,  at  vi,  forinden 
Rekrutskolen  endnu  var  afsluttet,  paa  en  Maade  for- 
lods bleve  indlemmede  i  Korpset  og  sammen  med 
dette  havde  den  Ære ,  at  paradere  paa  Slotspladsen 
lige  over  for  Garden  til  Fods  i  Anledning  af  Prinds 
Frederiks  Formæling  med  Prindsesse  Vilhelmine  den 
2den  Novbr. 

Denne  Formæling  gav  jo  en  velkommen  Anledning 
til  Adspredelser  og  Forlystelser.  Naturligviis  var  jeg 
med  i  Fakkeltoget,  der  om  Aftenen  bragtes  de  Ny- 
formælede  og  deeltog  i  Afsyngelsen  af  Oehlenschlagers 
rorende  Sang:  « Elskov,  som  til  Jordens  Glæde »,  osv., 
der  var  smukt  komponeret  af  Henrik  Krøyer.  Om 
Aftenen  og  en  Deel  af  Natten  drog  man  om  i  den 
illuminerede  og  kisteglade  By,  for  at  beskue  Publikum, 
der  drog  omkring  i  Gaderne  til  Vogns  og  til  Fods  og 
Transparenterne  med  deres  mere  eller  mindre  idiotiske, 
men  alle  yderst  loyale  Inskriptioner.  Det  efter  min 
Mening  morsomste  og  naiveste  af  disse  fandtes  hos  en 
Skomager  i  Nyboder,  i  hvis  ene  Vindue  var  anbragt 
en  stor  Oldenborre  i  Transparent  med  Underskrift : 
«Leve  den  olde}iborgske  Sfamme!-» 

Endelig  var  der  den  herlige  Institution,  der  kaldes 
Studenterforeningen,  og  som  i  langt  højere  Grad  end 
nogetsomhelst  Andet,  formaaede  at  fylde  den  Tomhed, 
der  føltes  efter  Anstrængelsen  og  Spændingen  ved 
Examen.  Vi  meldte  os  ind  en  masse,  og  der  er  neppe 
noget  Aar,  hverken  før  eller  senere,  der  tilførte  Stu- 
denterforeningen saa  mange  og  saa  livslj'stne  «fe)nfo- 
rairey>  Medlemmer,  som  Aaret   1828.     Den  Gang  kunde 

man  nemlig  i  Rusaaret  kun  opnaae  at  blive  optaget 
som  foreløbigt  ikke  stemmeberettiget  Medlem,  rimelig- 
viis  fordi  man  nærede  nogen  Mistillid  til  Russernes 
muligviis  alfor  overstrømmende  Ungdommelighed.  De 
bleve  derfor  ligesom  satte  paa  Prøve  i  et  Aar  og 
maatte  da  underkastes  en  ny  Ballotation,  forinden  de 
kunde  optages  som  '/ordentlige  stemmeberettigede 
Medlemmer.  Der  var  i  hine  Dage,  da  Titel  og  Rang- 
væsenet endnu  spillede  en  Rolle,  desuden  en  tredie 
Klasse  af  Medlemmer,  der  ellers  ikke  havde  andre 
Rettigheder  fremfor  de  ordentlige,  end  at  de  bleve 
opførte  paa  en  særlig  Medlemstavle ,  de  saakaldte 
'(Overordentlige-^  Medlemmer,  det  vil  sige:  saadanne, 
der  enten  vare  i  Besiddelse  af  et  eller  andet  Embede, 
eller  vare  begavede  med  en,  om  end  nok  saa  ringe. 
Titel.  Heraf  kan  man  skjønne,  at  der  paa  det  Tids- 
punkt af  vor  politiske  Udvikling  kun  var  maadelige 
Udsigter  for  Lighedsprincipet,  siden  det  ikke  engang 
respekteredes  i  Studenterforeningen.  Endelig  var  der 
ogsaa  (■( Æresmedlemmer 'i> ,  i  1828  dog  kun  et  eneste, 
den  gamle  Student  Kmid  Lyne  Rahbek,  hvis  Portrait 
var  ophængt  i  Lokalet,  men  hvem  vi  desværre  ikke 
længe  efter  maatte  stede  til  Jorden  med  fuld  mihtær 
Honneur  fra  hans  kjære  gamle  Bakkehus.  Rahbek  var 
nemlig  Kapitain  i  Livkorpset  og  satte  megen  Pris  paa 
denne  Stilling.  Senere  blev  ogsaa  Oehlenschlager, 
Thorvaldsen,  Weyse  og  Koncertmester  Frohlich  op- 
tagne som  Æresmedlemmer,  den  Sidstnævnte  paa  Grund 
af  sin  ufortrødne  Virksomhed  ved  Foreningens  Kon- 
certer og  Forestillinger. 

Foruden  det  af  5  Medlemmer  bestaaende  Seniorat, 
der  bestyrede  Foreningens  Anliggender,  bestod  der 
endnu  en  anden  Institution,  Ephorerne,  af  hvilke  der 
hvert  Aar  valgtes  7 ,  en  for  hver  Dag  i  Ugen.  Det 
var  da  en  Pligt,  der  paahvilede  disse,  at  være  tilstede 
i  Lokalet  hver    paa    sin  Aften    fra  Klokken  7 — 11,    at 

paasee,  at  der  ingen  Uorden  og  intet  Lovstridigt  skete, 
at  Lokalet  blev  lukket  Kl.  1 1  og  endelig,  forinden  de 
gik  bort,  at  indfore  i  en  dertil  indrettet  Protokol,  om 
der  var  passeret  Noget  i  Løbet  af  Aftenen.  Underti- 
den fandtes  der  ganske  morsomme  Bemærkninger  i 
denne  Protokol,  som,  hvis  den  endnu  findes  i  Arkivet, 
vil  være  et  værdifuldt  Materiale  for  Foreningens  even- 
tuelle Historieskriver.  Da  saaledes  Cosmus  Bornemann 
engang  havde  skrevet  en  Novelle ,  han  paa  en  Løver- 
dag vilde  oplæse,  men  var  bleven  syg,  oplæste  Chr. 
Winther  Novellen  i  hans  Sted,  og  Henrik  Hertz,  der 
den  Aften  var  Ephor,  indførte  i  Protokollen:  «Chr. 
Winther  oplæste  en  Novelle  af  C.  Bornemann,  der  var 
daarlig.» 

Det  var  i  en  vis  hoitidelig  Stemning,  at  jeg  en 
Løverdag  Aften  gik  ind  i  den  gamle  røde  Gaard  paa 
Hjørnet  af  Boldhusgade  og  Admiralgade,  hvor  Studen- 
terforeningen dengang  havde  sit  Lokale,  og  for  første 
Gang  betraadte  disse  hellige  Haller  med  en  stor  Pibe 
i  Haanden.  Godt  var  det,  at  jeg  havde  forsynet  mig 
med  dette  nødvendige  Rekvisit;  thi  havde  jeg  ikke 
hurtigt  faaet  den  stoppet  og  tændt ,  vilde  jeg  være 
bleven  kvalt  af  Tobaksrøg.  Hver  Løverdag  Aften  var 
der  nemlig  en  talrig  Forsamling  tilstede,  og  med  gan- 
ske enkelte  Undtagelser  havde  Enhver  sin  Pibe  i  Mun- 
den og  dampede  af  Hjærtenlyst,  saa  at  Alt  og  Alle 
vare  indhyllede  i  tætte  Skyer  af  Tobaksrøg.  Jeg  traf 
strax  paa  nogle  af  mine  forrige  Lærere,  der  kom  mig 
imøde  med  stor  Venlighed  og  forestillede  mig  for  for- 
skjællige  af  Foreningens  Honoratiores,  først  og  frem- 
mest for  den  herlige  gamle  Studenterven  Fr.  Fabricius, 
med  hvem  de  Unge  snart  bleve  fortrolige  og  som.  til- 
trods for  Forskjællen  i  vor  Alder,  indtil  sin  Død  blev 
min  særdeles  gode  Ven  og  Velynder.  Han  bevarede 
hele  sit  Liv  igjennem  Ungdommens  Friskhed  i  Hjærtet, 
og  trivedes  i  Grunden  bedst   imellem    livlige    og    glade 

tinge  Mennesker;  om  Studenterne  fra  1828  erklærede 
lian,  at  der  aldrig  havde  været  et  saa  gemytligt  Kuld 
af  Russer,  siden  1808,  da  han  selv  blev  Student.  Se- 
nere hen  paa  Aftenen  gik  Tavlen  rundt,  hvorpaa  man 
kunde  tegne  sig  som  Deltager  i  en  Kompotation ,  for 
at  man  paa  passende  Maade  kunde  byde  Russerne 
Velkommen  og  det  varede  da  ikke  længe,  inden  man 
var  bænket  ved  lange  Borde,  paa  hvilke  de  dampende 
Boller  med  gammeldags  Punsch  og  afbrændt  Rødvin 
vare  opstillede;  Visebøgerne  kom  frem,  og  snart  lød 
den  muntre  Sang,  afvexlende  med  skjæmtefulde  Taler 
og  jublende  Hurraab,  gjennem  Salen.  Da  Lystigheden 
havde  naaet  en  vis  Høide,  blev  der  proponeret  en 
Dans,  og  nu  styrtede  hele  det  overgivne  Selskab  ned 
i  den  store  Hjørnestue,  hvor  det  gamle  Flygel  stod. 
Dersom  det  ærværdige  Instrument  kunde  tale,  saa 
vilde  det,  hvis  det  endnu  existerer  paa  Jordens  Over- 
flade, kunne  fortælle  mærkværdige  Ting  om,  hvad  der 
er  præsteret  paa  det  og  om  hvad  man  har  budt  det, 
uden  at  det  tog  synderlig  Skade  deraf  Ligesom  en 
eller  anden  Gjenstand  kan  komme  til  at  staa  under 
Vand  ved  en  Oversvømmelse,  saaledes  stod  den  gamle 
Kasses  Sangbund  næsten  hver  Løverdag  Aften  nnder 
-Æggepinisch ,  og  hvis  et  Menneske  havde  taget  det 
Kvantum  af  Punseh  til  sig,  der  paa  en  saadan  Aften 
blev  fyldt  i  det  gamle  Klaveer,  saa  vilde  han  ikke 
have  kunnet  staa  .saa  fast  paa  sine  Ben,  som  det  gjorde, 
tiltrods  for  de  mange  Stød  og  Skub,  det  fik  af  de 
Dansende.  Senere  anskaffede  Foreningen  et  stort  nyt 
Flygel,  der  af  en  theologisk  Kandidat  var  vundet  i  et 
Lidustrilotteri ,  og  da  Kandidaten  kort  efter  blev  Præst 
paa  en  0,  der  efter  hvad  Philipsen  sagde,  var  saa  lille, 
at  Flygelet  ikke  paa  nogen  Maade  kunde  faa  Plads 
paa  den,  medmindre  det  ene  Ben  skulde  staa  i  Van- 
det, og  Instrumentet 'aabenbart  vilde  komme  til  at  lide 
af    en    permanent    Forkølelse,     naar     det     altid    havde 

vaade  Ben,  saa  blev  det  afhændet  for  en  billig  Pris  til 
Foreningen  og  fik  en  reserveret  Plads  paa  Salen,  for 
at  kunne  benyttes  ved  Koncerter. 

Man  maa  nu  forresten  ikke  tro,  at  der  hver  Aften 
fortes  et  saadant  Liv  i  Studenterforeningen,  eller  at 
man  overhovedet  satte  nogen  særdeles  Pris  paa  Solderi 
som  saadant;  det  var  kun  om  Løverdag  Aften  eller  ved 
overordentlige  Lejligheder  at  man  slog  sig  lidt  løs  paa 
denne  Maade,  og  man  kan  med  Rette  sige,  at  Tarvelig- 
hed og  Nøjsomhed  var  karakteristisk  for  den  Tids 
■  Gilder,  medens  man  tilvisse  nuomstunder  vilde  kimse 
ad  de  Drikkevarer,  med  hvilke  vi  dengang  vare  meget 
fornøjede.  Om  Formiddagen  kom  der  næsten  slet  Ingen 
i  Studenterforeningen,  fordi  Medlemmerne  vare,  eller 
idetmindste  burde  være  paa  Forelæsninger,  eller  havde 
andre  Forretninger  at  passe.  Men  henimod  Kl.  2  be- 
gyndte de  at  indfinde  sig,  dels  for  i  Læsestuen  at  læse 
Aviserne  og  gjøre  sig  bekjendt  med  de  nyere  Frem- 
bringelser paa  Kulturens  Omraade,  dels  for  at  slaa  en 
gemytlig  Passiar  af,  dels  for  at  spille  Skak  og  dels 
endelig  for  at  spise  til  Middag.  Andre  Spil  end  Dam  og 
Skak  vare  ikke  tilladte,  men  det  sidste  dreves  med  stor  Iver 
og  Udholdenhed  af  de  Spillende  og  under  stor  Del- 
tagelse fra  Tilskuerne,  der  især  vare  talrige  og  spændte, 
naar  der  spilledes  et  Parti  en  qiiatre.  Der  var  mange 
gode  Spillere  i  Foreningen,  men  paa  min  Tid  ansaas 
almindeligt  Melchior  og  Chr.  Bjerring  (sædvanlig  kaldet 
..citoyen  Bjerring"  paa  Grund  af  hans  frisindede  An- 
skuelser) for  at  være  de  dygtigste.  Der  blev  endogsaa 
med  en  udenlandsk  Forening  indgaaet  en  Skakkamp, 
som,  saalænge  den  stod  paa,  fulgtes  med  almindelig 
Interesse;  men  jeg  erindrer  ikke,  om  det  var  os  eller 
de  Fremmede,  der  gik  af  med  Sejren.  Da  der  var 
mange  Mennesker,  som  enten  ingen  Familie  havde  i 
Byen  eller  af  forskjellige  andre  Grunde  ikke  boede 
hjemme,   var  der  en  stor  Del,   der  indtog  deres  tarvelige 

Middagsmaaltid  hos  Foreningens  Vært.  Der  dannede 
sig  da  snart  en  snævrere  Kreds,  som  spiste  til  samme 
Tid,  og  som  efter  Bordet  gjærne  nød  sin  Kaffe  i  den 
forreste  Conversationsstue,  hvor  der  stod  en  Sofa  med 
et  rundt  Bord  foran,  og  omkring  dette  grupperede  sig 
i  saa  magehge  StiUinger  som  muHgt  den  Hlle  Kreds, 
der  paa  Grund  af  sin  morsomme  og  vittige  Konversa- 
tio'n  sædvanUg  var  omringet  af  tahige  Tilhørere.  Jeg 
kan  vel  nu  ikke  erindre  dem  Alle,  men  jeg  kan  dog 
nævne  Adskillige,  der  hørte  til  denne  Kreds,  saasom : 
Brødrene  Weis,  Philipsen,  Arnesen,  Borgaard,  Suenson,' 
E.  Collin.  A.  Buntzen,  C.  M.  Winther,  Falkmann  Peter- 
sen o.  fl.,  for  ikke  at  tale  om  de  ældre  Notabiliteter: 
Fabricius,  Chr.  Winther,  H.  Krøyer,  Henr.  Hertz,  en 
Tid  lang  ogsaa  Welhaven,  der  ofte  sluttede  sig  til 
denne  Kreds.  Her  talte  man  om  alle  mulige  og  ad- 
skillige umulige  Ting  (med  Undtagelse  af  Politiken,  der 
først  fik  Indpas  senere,  da  Orla  Lehmann  blev  Med- 
lem) paa  en  i  Regelen  morsom  og  underholdende 
Maade;  man  uddelte  Hib  til  Højre  og  Venstre  i  al 
Gemytlighed  og  blev  ikke  fornærmet,  naar  man  selv 
fik  en  Snært.  Der  var  saaledes  et  Medlem  ved  Navn 
Smidt,  der  paa  Grund  af  sine  lange  og  kjedsommelige 
Taler  paa  Generalforsamlingerne  almindelig  kaldtes 
«Vrøvle-Smidt» ;  hans  Navn  blev  paa  Medlemslisten  op- 
ført som  V.  Smidt,  uanset  at  hans  Fornavn  virkelig 
begyndte  med  et  T-,  men  det  faldt  ham  aldrig  ind  at 
besvære  sig  derover.  En  Anden  hed  C.  V.  Nissen  og 
kaldtes  derfor  Sæbe  (Seve)  Nissen.  Han  holdt  imidler- 
tid ikke  af  denne  Benævnelse  og  udbrød  derfor  en 
Gang  indigneret:  ^  Men  Herre  Gud!  jeg  hedder  jo  ikke 
Se  ve-Nissen,  men  bare  Nissen.  Naturligvis  blev  han 
fra  dette  Øjeblik  ikke  kaldt  andet  end  Bare-Nissen 
og  maatte  finde  sig  deri.  Engang,  husker  jeg,  drejede 
Konversationen  sig  om  den  berømte  berlinske  Professor 
Schleiermacher,   der  var  i  Besøg  i  Kjobenhavn,    og  for 

hvem  der  skulde  aflioldes  et  Gilde  i  Foreningen.  Man 
diskuterede  med  megen  Iver  Spørgsmaalet  om,  hvor- 
ledes han  burde  modtages,  og  navnlig  af  hvem  og  paa 
hvilken  Maade  hans  Skaal  bedst  kunde  udbringes,  na- 
turhgvis  paa  Tysk.  Der  fremkom  de  latterligste  For- 
slag i  denne  Anledning,  men  jeg  erindrer  kun  det  Ud- 
kast til  en  Velkomsttale,  som  Krøyer  leverede  og  som 
blev  hilset  med  almindelig  Acclamation.  Det  lød  om- 
trent saaledes:  «Hochzuverehrender,  Hochwiirdiger 
Herr  Professor!  Sie  heissen  Schleiermacher,  Sie 
soliten  aber  eigentlich  heissen  Schleierbrecher;  denn 
Sie  haben  den  Schleier  gebrochen,  der  friiher  iiber  die 
Religion  verbreitet  war  und  dafiir  sollen  Sie  haben 
tausend  Dank.  Sie  leben  hoch.:  Jacob  Philipsen 
var  unægtelig  en  af  dem,  der  ved  sit  tørre  Lune,  sine 
vittige  Bemærkninger  og  pudsige  Indfald  bidrog  mest 
til  at  krydre  disse  Underholdninger.  Han  var  en  ejen- 
dommelig Personlighed.  Pæn  og  prikken  i  sin  Paa- 
klædning,  saa  han  med  Guldbrillerne  paa  Næsen  ud 
som  en  komplet  Modeherre.  Han  var  bekjendt  for  at 
være  temmelig  paaholdende,  men  kunde  ogsaa,  naar 
det  stak  ham,  være  meget  flot;  stundom  var  han  saa 
kjedelig  og  gnaven,  at  man  næppe  kunde  presse  et  Ord 
ud  af  ham^  til  andre  Tider  jovial  og  overgiven  i  høj 
Grad.  Paa  Grund  af  hans  lidt  stikne  Væsen  og  ari- 
stokratiske Optræden  tiltalte  han  just  ikke  Alle,  og 
man  kan  heller  ikke  sige,  at  han  var  almindelig  yndet 
og  aflioldt;  men  desto  større  Pris  satte  hans  Venner  og 
nærmere  Bekjendte,  der  oversaa  hans  smaa  Særheder, 
paa  ham  og  hans  Omgang.  Rimeligvis  har  han  i  en 
Række  af  Aar  baaret  paa  den  Sygdom,  der  allerede 
i  1848  pludselig  gjorde  Ende  paa  hans  Liv  i  Horsens, 
hvor  han  opholdt  sig  som  frivillig  Intendant  ved 
Armeen.  Aftenen  før  hans  Død  var  jeg  sammen  med 
liam  og  nogle  flere  Bekjendte  paa  Gjæstgivergaarden 
i  Horsens,  og  Philipsen,  der  var  i  et  glimrende  Humeur 

4* 


3- 


og  i  sit  flotte  Lune,  spurgte  de  Tilstedev'ærende,  hvad 
de  havde  Lyst  til  at  drikke.  Naturligvis  forlangte  de 
Alle  Champagne,  med  Undtagelse  af  mig,  der,  da  jeg 
ikke  antog  Tilbudet  for  alvorlig  ment,  i  en  maaske 
lidt  ironisk  Tone  udbad  mig  en  bitter  Snaps,  idet  jeg 
tilføjede:  '<Du  lever  vist  ikke  længe,  siden  Du  er  saa 
flot.»  Det  lignede  Philipsen  saa  ganske,  at  han  bestilte 
en  bitter  Snaps  til  mig  og  Champagne  til  de  Andre, 
saa  meget  de  vilde  drikke.  Da  vi  gik  hjem,  tog  han 
mig  under  Armen  og  sagde:  «Det  er  mærkeligt,  at 
jeg  ser  Alting  ligesom  igjennem  Kvadrater.  Naa!  god 
Nat  og  lad  Snapsen  bekomme  Dig  vel.-  Da  jeg  den 
næste  Dag  vilde  se  op  til  ham,  var  han  død. 

Undertiden  foretrak  man  i  Middagstimerne  en  lille 
musikalsk  Underholdning  istedetfor  Konversationen;  det 
var  da  mig,  der  maatte  holde  for  med  Improvisation 
over  opgivne  bekjendte  Themaer,  og  naar  Carl  Weiss 
var  i  rigtig  godt  Humeur,  forlangte  han  gjerne  en 
Fuga,  naturligvis  en  Parodi  paa  en  Fuga,  der  maatte 
honoreres  med  en  Kop  Kaffe.  Til  Afvexling  opførte 
vi  ogsaa  smaa  Melodramaer,  idet  En  og  Anden  tog  en 
Avis  eller  hvad  der  var  ved  flaanden  og  deraf  med 
Pathos  oplæste  et  Stykke  under  passende  musikalsk 
Ledsagelse  paa  det  gamle  Flygel.  Da  den  bekjendte 
Kehlet  paa  Rosenlund  engang  havde  skrevet  et  latter- 
ligt Avertissement  i  Adresseavisen,  der  endte  med  en 
P^orsikring  om,  at  han  for  Publikums  Fornøjelse  skulde 
gjøre  Alt,  hvad  han  kunde  udklække  i  sit  tredsindstyve- 
aarige  Hoved  (jvfr.  2den  Akt  af  «Capriciosa»),  blev 
dette  Avertissement  gjengivet  melodramatisk  ved  en 
Aftenunderholdning,  og  v.  Halle,  der  udførte  den  de- 
klamatoriske Del,  havde  da,  for  at  forstærke  den  musi- 
kalske og  dramatiske  Effekt,  anbragt  en  tom  Blikdaase 
under  sin  Paryk,  paa  hvilken  han  dundrede  af  al  Magt, 
da  den  Passus  om  det  gamle  Hoved  forekom.  Ogsaa 
Tegnekonsten  maatte  af  og  til  give  sit  Bidrag  til  Under- 

holdningen  i  denne  Kreds,  der  talte  adskillige  gode 
Karrikaturtegnere  i  sin  Midte.  Disse  Talenter  bleve 
engang  anvendte  paa  en  meget  pudsig  Maade,  som  jeg 
skal  meddele.  En  svensk  Præst,  der  hed  Lindblom 
eller  saadan  Noget,  havde  i  længere  Tid  hospiteret  i 
Foreningen  og  efterlod  ved  sin  Afrejse  som  Tegn  paa 
sin  Taknemmelighed  loo  Exemplarer  af  sit  lithogra- 
ferede  Portrait  til  Uddeling,  Da  der  ikke  havde  været 
noget  særlig  Interessant  ved  Præsten,  var  der  Ingen, 
der  brød  sig  om  hans  Billede,  og  Exemplarerne  bleve 
saaledes  liggende  til  behagelig  Afbenyttelse.  Tegnerne 
fik  da  fat  i  disse  og  omskabte  dem  ikke  uden  Konst 
og  Lune  ved  Hjælp  af  Blyant  og  Raderkniv  til  de  mest 
forskjællige  og  uensartede  Billeder  i  alle  Konstens 
Brancher,  dog  saaledes,  at  Præstens  Ansigt  i  dem  alle 
kom  tydeligt  frem.  Man  saa  Lindblom  som  Pjerrot, 
«som  Carl  XII.  paa  Hjemrejsen*,  som  «Parti  af  Kastels- 
voldens  osv.  Disse  Tegninger,  af  hvilke  mange  vare 
meget  komiske,  bleve  siden  samlede  i  et  Lindblom- 
Galleri,  der  blev  udstillet  paa  Salen  i  velgjørende  Øje- 
med. Omtrent  Kl.  4  blev  Middagssessionen  hævet,  og 
nu  stod  Foreningen  atter  temmelig  tom  til  om  Aftenen, 
da  man  paany  begyndte  at  indfinde  sig,  og  naar 
Theatergængerne  kom  derop  Klokken  lidt  over  9,  til 
hvilken  Tid  Forestillingerne,  der  begyndte  Kl.  6,  vare 
forbi,  var  der  gjerne  en  ret  talrig  Forsamling,  som 
under  Nydelsen  af  en  tarvelig  Aftensmad  underholdt 
sig  om,  hvad  de  havde  set  og  hørt  paa  Theatret. 
Maaske  fik  man  sig  endnu  et  lille  uskyldigt  Glas  Punsch 
til  sin  Aftenpibe  ovenpaa;  thi  baiersk  01  var  dengang 
en  ukjendt  Drik  i  Kjøbenhavn,  og,  hvis  man  saa  ikke 
gik  af  sig  selv,  blev  man  af  den  jourhavende  Ephor 
Kl.  1 1  anmodet  om  at  forføje  sig  hjem.  Saaledes  var 
omtrent  det  daglige  Liv  i  Studenterforeningen. 

Men   midt   under    alle    disse   Rusaarets    Fornøjelser 
og  Adspredelser  kunde  det  dog  ikke  være  Andet,  end 

at  der  af  og  til  dukkede  lidt  Alvorligt  op  i  Sindet,  da 
det  jo  var  uundgaaelig  nødvendigt  at  tænke  paa  den 
forestaaende  i  daglig  Tale  saakaldte  «anden  Examen>^, 
eller  som  den  mere  pompøst  i  det  officielle  Sprog  be- 
nævnedes: examen  philologico-philosophicum;  thi  uden 
at  have  bestaaet  den,  kunde  man  ikke  komme  videre 
paa  Studiernes  Bane  eller  faae  nogen  Andel  i  de  aka- 
demiske beneficia.  Denne  Examen  —  idetmindste  dens 
første  Deel,  der  væsentligst  gik  ud  paa  fortsatte  philo- 
logiske  Studier,  havde  de  Fleste  slet  ingen  Interesse 
for,  meest  af  den  Grund,  at  man  ikke  var  istand  til  at 
indsee,  at  den  kunde  være  til  nogen  Nytte  eller  bringe 
nogetsomhelst  Udbytte  for  Andre,  end  maaskee  netop 
for  dem,  der  agtede  at  blive  Philologer  ex  professo. 
Man  tog  derfor  Tingene  med  stor  Ro,  forhastede  sig 
ikke  med  Forberedelserne  og  kom'  næsten  aldrig  til 
Forelæsninger,  eller  kom  der  i  de  fleste  Timer  kun  for 
at  more  sig  og  gjøre  Spilopper.  Man  vil  vistnok  ind- 
rømme, at  det  f.  Ex.  ikke  kunde  være  meget  under- 
holdende eller  tiltalende,  at  høre  den  vedkommende 
Professor  —  især  naar  denne  selv  havde  er  afgjort 
Tilbøjelighed  til  at  hælde  lidt  hen  i  Retning  af  det 
Kjedelige  —  foredrage  og  tyde  en  græ.sk  Tragoedie, 
og  det  var  derfor  ikke  saa  urimeligt,  at  vi  selv  for- 
søgte at  skaffe  os  lidt  morende  Underholdning  i  disse 
Timer. 

En  Dag  havde  vi  saaledes,  før  Professoren  var 
kommen,  faaet  en  stor  hvid  Pudelhund  med  Briller 
paa  Snuden  stillet  op  med  Bagpoterne  paa  Professorens 
Stol  og  med  Forpoterne  paa  Kathederet.  Da  nu  den 
værdige  Mand  traadte  ind  og  opdagede  denne  Stedfor- 
træder, antog  hans  Ansigt  et  saa  komisk  forbauset 
Udtryk,  at  hele  Auditoriet  brød  ud  i  en  ustandselig 
Latter-,  og  da  nu  den  godt  dresserede  Hund  ikke  gjorde 
Mine  til  at  fortrække,  udbrød  Professoren  meget  indig- 
neret  paa   sin    pedantiske  Maade:      «Er  det  mig,    der 

skal  docere,  eller  er  det  Hunden?  —  for,  hvis  jeg" 
skal  docere,  saa  finder  jeg  det  rimeligt,  at  Hunden 
viger  Pladsen  b  —  At  denne  Replik  ikke  var  synderlig 
skikket  til  at  formindske  Munterheden,  folger  af  sig" 
selv.  Men  omsider  lykkedes  det  dog  at  jage  Hunden 
ud  og  faa  Rolighed  tilvejebragt;  men  der  var  naturlig- 
viis  Ingen,  der  vidste,  hvem  Hunden  tilhørte,  eller 
hvorledes  den  var  kommen  ind. 

Under  de  Forelæsninger,  der  ikke  tiltalte  Til- 
hørernes Smag,  var  der  etableret  smaa  underholdende 
Selskabsspil  ved  de  bageste  Borde  i  det  store  Audi- 
torium paa  Ehlers  Kollegium,  hvor  næsten  alle  Fore- 
læsninger for  Russerne  fandt  Sted.  Naar  der  i  For- 
bindelse med  disse  afholdtes  Examinatorier  og  Listerne, 
paa  hvilke  man  skulde  tegne  sig,  gik  rundt,  blev  der 
altid  indtegnet  en  Mængde  fingerede  Navne  paa 
disse,  Navnene  Gyldenspids  og  Bærenbaum  fandtes 
især  meget  hyppigt,  — ,  og  det  var  da  altid  en  speciel 
Nydelse  for  os  at  høre  Professoren  idelig  og  idelig 
at  opraabe  disse  Personers  Navne  og  at  udtale  sin 
Beklagelse  over,  at  disse  Herrer  aldrig  vare  tilstede. 

Men  noget  maatte  man  dog  vide,  og  navnlig  var 
det  absolut  nødvendigt  at  gjøre  sig  bekjendt  med  de 
Romerske  og  Græske  Antikviteter,  hvis  man  overhovedet 
vilde  tænke  paa  at  slippe  igjennem  Philologicum.  Det 
gjorde  jeg  da  ogsaa,  uden  dog  at  udsætte  mig  for 
nogen  Overanstrængelse;  men  af  Eschylos  Tragoedie 
paa  1500  Vers  havde  jeg  kun  faaet  Lejlighed  til 
grundigt  at  tilegne  mig  de  120  første.  Jeg  var  selv- 
følgelig ikke  ganske  vel  tilmode,  da  jeg  med  denne 
mangelfulde  Kundskab  tog  Plads  ved  Examensbordet; 
men  jeg  maatte  stole  paa  Lykken  og  søge  at  hjælpe 
paa  den  med  lidt  Behændighed.  Dette  iværksatte  jeg 
paa  den  Maade,  at  jeg  selv  slog  Bogen  op  for 
mig  paa  et  for  mig  bekvemt  Sted  og,  uden  at  afvente 
nogen  Anmodning,  strax  begyndte  paa  dette.     Examina- 

toren  gjorde  ingen  Indvending,  og  det  gik  saa  godt, 
at  jeg  fik  Laud  for  Græsk. 

Forøvrigt  var  Udfaldet  af  min  Philologicum  kun 
maadeligt,  da  jeg  kun  fik  2  Laud,  men  3  h.  ill.  Dette 
var  forsaavidt  misligt  nok,  som  jeg  nu  til  den  fore- 
staaende  langt  vanskeligere  Philosophicum  skulde  have 
mindst  3  Laud  for  at  opnaa  Laud  til  Hovedkarakter, 
og  skjøndt  dette  ikke  var  af  nogen  stor  Betydning  for 
Fremtiden,  vilde  jeg  dog  have  anset  det  for  en  Skam, 
hvis  det  ikke  skulde  lykkes  mig. 

Jeg  besluttede  derfor  at  tage  alvorligere  fat  og  an- 
tog dygtige  Manuduktører  i  de  to  vanskeligste  Fag, 
Philosophi  og  Astronomi,  medens  jeg  ivrig  besøgte 
Ørsteds  physiske  Forelæsninger,  der  interesserede  mig 
meget.  Moral,  hvori  den  gamle  Peter  Erasmus  Møller  exa- 
minerede,  var  en  Disciplin,  man  lod  ligge  hen,  da  det 
var  den  almindelige  Mening,  at  god  sund  Menneske- 
forstand i  Forbindelse  med  de  Forkundskaber,  man 
havde  faaet  fra  Religionsundervisningen  i  Skolen  vare 
tilstrækkelige  til  at  gjøre  Fyldest  ved  Examinationen. 
Forresten  hed  det  sig,  at  man  aldrig  kunde  komme 
heelt  galt  afsted,  naar  man  blot  kjendte  Moralprincipet, 
hvilket  man  derfor  i  ethvert  Tilfælde  sørgede  for  at 
tilegne  sig.  Noget  Lignende  sagdes  ogsaa  om  Exa- 
minationen i  Philosophi,  idet  man  antog  det  for  en  af- 
gjort Sag,  at  den,  der  uden  Feil  kunde  opremse 
Sibberns  Definition  paa  Livet:  « Livet  er  en  af  en 
indre  Kilde  fremgaaende,  osv. »  altid  kunde  være  sikker 
paa  at  faa  en  Karakter,  om  han  end  ellers  var  aldeles 
uvidende  baade  i  Logik  og  Psykologi.  Jeg  for  min 
Part  lærte  den  saa  grundigt,  at  jeg  endnu  efter  56 
Aars  Forløb   kan    staa   paa   ét  Ben    og   remse    den  op. 

I  de  sidste  to  Maaneder  før  Examen  studerede  jeg 
altsaa  med  Alvor  uden  at  befatte  mig  med  uved- 
kommende Sager,    og   var    da   ogsaa   heldig   nok  til  at 

erhverve  mig  et  Laud  i  alle  fire  Discipliner,  saa  at  jeg 
nu  var  Cand.   philosophiae  cum  laude. 

Det  næste  Skridt,  der  nu  forestod,  var  Valget  af 
det  Studium,  hvortil  jeg  vilde  vie  min  Kræfter,  og  i 
denne  Henseende  var  jeg  slet  ikke  tvivlraadig.  Jeg 
var  af  Naturen  praktisk  anlagt,  og  for  mig  kunde  der 
ikke  være  Tale  om  Andet  end  at  studere  Medicin. 
Det  varede  derfor  ikke  ret  mange  Dage,  inden  jeg 
meldte  mig  som  Assistent  ved  Frederiks  Hospitals 
kirurgiske  Afdeling.  Denne  Tjeneste  bestod  kun  i  at 
være  Haandlanger  og  Medhjælper  for  de  forbindende 
Kandidater  og  Volonteurer  og  at  vænne  sig  til  Hospi- 
talet. Naar  man  saa  paa  tilfredsstillende  Maade  havde 
udfort  dette  Hverv  i  den  tilbørlige  Tid  og  faaet  lidt 
Begreb  om  Sagerne,  blev  man  selv  først  yngre  og 
senere  — ,  naar  man  fik  lært  noget  Mere  —  ældre 
Volonteur. 

Withusen,  der  den  Gang  var  Overkirurg,  var  en 
smuk,  kraftig  og  elegant  Mand  med  et  let  Anstrøg  af 
Fornemhed,  der  klædte  ham  godt  og  bidrog  til,  hos 
alle  Underordnede  at  skaffe  ham  den  Respekt,  der  ved 
en  saadan  Anstalt  er  saa  nødvendig.  Som  Operateur 
besad  han  en  stor  Færdighed  og  en  sjælden  Elegance 
og  var  tillige  meget  medfølende  og  hensynsfuld  over- 
for de  Lidende,  paa  hvem  Operationerne  skulde  fore- 
tages. Man  kan  med  Sandhed  sige  om  ham,  at  han 
opfyldte  de  tre  Hovedfordringer  til  en  Operateur: 
..cito,  tufo  et  jitciDide''  —  det  vil  sige:  at  Opera- 
tionerne burde  udføres  med  den  størst  mulige  Hurtig- 
hed og  Sikkerhed  og  med  den  mindst  mulige  Smerte 
for  den  Syge.  Det  var  ikke  en  saa  let  Sag  at  opfylde 
disse  Betingelser  dengang,  da  man  endnu  ikke  kjendte 
Brugen  af  Kloroform  eller  andre  Bedøvelsesmidler,  som 
nu,  da  man  ikke  behøver  at  tage  det  saa  nøje  med 
Tiden  og  Hensynet  til  Patienternes  Lidelser  under 
Operationen.    —    Under  Stuegangen  talte  W.  sjældent, 

ret  meget,  og  han  kunde  heller  ikke  lide,  at  den,  til 
hvem  en  Sygs  nærmere  Behandling  var  betroet,  uad- 
spurgt ytrede  sig  om  dennes  formodede  Befindende. 
Tillod  man  sig  f.  Ex.  at  fremvise  en  Frakturbandage 
med  den  Bemærkning,  at  den  laa  godt,  kunde  man 
være  ganske  sikker  paa,  at  W.  havde  Indvendinger 
at  gjøre,  og  mente,  at  det  dog  maaske  var  bedst  at 
lægge  den  om.  Withusens  Ytringer  kunde  ofte  have 
et  ejendommeligt  ironisk  og  uendelig  tørt  Udtryk. 
Da  saaledes  en  Inspekteuren  tilhørende  Ged  en  Dag 
løb  .stangende  efter  os,  da  vi  gik  over  Grønnegaarden, 
ytrede  en  af  Kandidaterne,  Deichmann,  at  han  ikke 
kunde  begribe,  hvad  Inspekteuren  vilde  med  den 
tossede  Gedebuk,  der  vist  ikke  gav  megen  Mælk. 
W.,  der  hørte  dette,  vendte  sig  om  og  sagde  med 
uforlignelig  Tørhed:  «Nej!  Hr.  Deichmann!  Gedebukke 
give  aldrig  Mælk».  —  Samme  Deichmann,  til  hvem 
jeg  senere  vil  komme  tilbage,  var  et  overordentlig 
godmodigt  Menneske,  der  paa  Grund  af  sin  Længde 
almindelig  blev  kaldet  longisstmiis  dorsi  (den  lange 
Rygmuskel).  J.  C.  Bendtz,  den  senere  Kopsstabslæge 
var  Reservekirurg.  Ogsaa  han  var  en  statelig  og  ele- 
gant Mand,  der  var  bekjendt  som  en  dygtig  Operateur, 
men  der  var  over  hans  Personlighed  udbredt  en  vis 
Vigtighed,  der  ikke  var  klædelig,  og  som  var  Skyld  i, 
at  han  ikke  var  saa  almindelig  aflioldt,  mindst  af  sine 
samtidige  Kolleger.  —  De  faste  Kandidater  vare  Deich- 
mann, Sommer,  den  senere  Professor,  Toft,  Distrikts- 
læge paa  Langeland,  og  Berthelsen,  Regimentskirurg 
ved  Randers  Dragoner.  Disse  Mænd  ere  nu  alle  døde 
og  borte.  —  Overmedikus  var  O.  Bang  og  Reserve- 
medikus  Ballin;  men  med  Medicinerne  havde  vi  i  de 
første  Aar  intet  at  skaffe;  vi  stødte  kun  eengang  om 
Dagen  sammen,  naar  den  kirurgiske  og  medicinske 
Falanx,  hver  med  sin  Anfører  i  Spidsen,  traf  hinanden 
paa     deres     respektive     Runder     i     Gaarden     eller    paa 

Gangene.  Medicinerne,  åtx  v^x&  provectiores,  saae  med 
lidt  kold  Fornemhed  paa  den  langt  talrigere  kirurgiske 
Skare. 

Da  Withusen  efter  Colsmanns  Død  flyttede  ind  i 
sin  Embedsbolig  i  det  kirurgiske  Akademi,  blev 
Gundelach  Møller  hans  Efterfølger  som  Overkirurg. 
Denne  Mands  hele  Personlighed  var  ganske  forskjellig 
fra  hans  Forgængers.  Han  havde  vel  et  ganske  karak- 
teristisk, dog  ingenlunde  smukt  Hoved,  men  en  daarlig 
og  .skjødesløs  Holdning  og  Gang  og  i  det  Hele  taget 
ikke  noget  indtagende  eller  i  nogen  Maade  imponerende 
Ydre.  Han  var  lige  kommen  hjem  fra  en  fleraarig 
Udenlandsrejse,  og  man  ventede  sig  store  Ting  af  ham. 
Der  blev  ogsaa  strax  taget  fat  paa  en  Mængde  større 
Operationer,  iblandt  hvilke  enkelte  vare  meget  dristige. 
Hele  Kjøbenhavn  talte  saaledes  i  længere  Tid  ikke  om 
Andet  end  om  «Drengen  med  de  tre  Næser». 
Det  var  en  lille  ualmindelig  opvakt  Dreng  paa  9  å 
10  Aar,  paa  hvis  Næse  der  fandtes  to  Svulster,  der 
der  saae  ud  som  to  Binæser,  og  som  efter  G.  Møllers 
Mening  vare  Pulsaaresvulster,  der  altsaa  maatte  kunne 
fjernes  ved  Underbinding  af  de  store  Halspulsaarer. 
Uagtet  den  bekjendte  udmærkede  Videnskabsmand 
Professor  Jacobsen  udtalte  den  bestemte  Mening,  at 
Svulsterne  skyldtes  et  Hjernebrok  og  indstændig  fra- 
raadede  at  foretage  en  saa  dristig  og  farlig  Operation, 
der  tillige  efter  hans  Overbevisning  ikke  vilde  nytte, 
blev  denne  dog  foretagen,  men  førte  ikke  til  andet 
Resultat,  end  at  Drengen  blev  lam  og  kort  efter  døde. 
Endskjøndt  kasuistiske  Meddelelser  fra  Hospitalet  selv- 
følgelig ikke  høre  hjemme  i  disse  Optegnelser,  har  jeg 
dog  troet,  at  dennne  Begivenhed,  som  dengang  vakte 
en  uhyre  Sensation  baade  imellem  Læger  og  Lægfolk, 
og  en  stor  og  almindelig  Deltagelse  for  den  lille  be- 
gavede Fyr,  der  med  stor  Frejdighed  underkastede  sig 
de  farlige  Operationer,   ikke  burde  forbigaaes. 

Gundelach  Møller,  der  var  en  meget  alvorlig  og 
tænksom  Mand,  kunde  undertiden  være  forunderlig 
aandsfraværende  og  naiv,  saa  at  det  idetmindste  saa 
ud,  som  om  hans  Tanker  vare  langt  borte  fra  det, 
hvormed  han  netop  beskjæftigede  sig.  Som  Exempel 
skal  jeg  meddele  en  lille  Historie.  En  Dag  blev 
under  Stuetiden  en  Syjomfru  indlagt,  fordi  hun  havde 
faaet  noget  i  Halsen  og  ikke  kunde  synke.  Forinden 
Videre  foretoges,  udspurgte  Professoren  hende.  — 
«Hvad  har  De  nydt  idag.o>  —  «En  Kop  Chokolade !» 
—  «Spiste  De  da  Ingenting  til?»  —  «Jo  en  Bolle !»  — 
«Var  det  en  Kj  ødbolle.?»  .  .  . 

Hospitalslivet  tiltalte  mig  overordentligt;  det  var 
dog  lidt  praktisk  Virksomhed,  om  end  ikke  af  stor  Betyd- 
ning. I  sin  Lomme  havde  man  en  Forbindtaske,  der 
ligesom  brændte  af  Begjærlighed  efter  at  komme  frem 
ved  enhver  passende  eller  upassende  Lejlighed;  det 
var  jo  en  ren  Svir,  om  man  blot  kunde  tilbyde  en 
Strimmel  engelsk  Plaster,  naar  En  havde  faaet  en  lille 
Rift  paa  en  Finger.  Og  saa  var  det  saa  smigrende  at 
blive  tituleret  Hr.  Doktor !  om  det  saa  kun  var  af 
Gangkonerne  og  Porteurerne  paa  Hospitalet.  Selv  i 
min  Familie  hed  jeg  nu  altid  Doktoren,  et  Navn,  jeg 
har  bevaret  gjennem  flere  Generationer  lige  til  den 
Dag  idag. 

Imidlertid  var  Hospitalstj  enesten  slet  ikke  saa 
magelig.  Stuegangen  begyndte  om  Morgenen  Kl.  7, 
og  til  den  Tid  maatte  man  altsaa  være  paa  Pletten, 
saa  at  en  lille  sybaritisk  Morgenlur,  der  undertiden  kan 
være  saa  overordentlig  behagelig,  hørte  til  de  aldeles 
utilstedelige  Nydelser.  E)et  var  ikke  saa  sjeldent,  at 
man  maatte  gaa  fra  et  Bal  eller  en  anden  Lystighed 
lige  ud  til  Hospitalet  —  thi  dengang  varede  Ballerne 
som  oftest  til  den  lyse  Morgenstund,  og  man  dandsede 
paa  Ballerne.  Det  var  imidlertid  Noget,  der  ikke  kunde 
genere  livsglade  unge  Mennesker  i  fjerneste  Henseende. 

I  et  lille  Værelse,  der  var  overladt  os  til  Garderobe, 
iførte  man  sig  saa  sin  Hospitalsfrakke,  og  nu  begyndte 
Stuegangen,  der  i  Regelen  varede  til  Klokken  lO. 
Efter  denne  gik  man  tilbage  til  «Kirken»  —  saaledes 
kaldtes  den  store  Operationsstue,  der  havde  en  stor 
aaben  Plads  i  Midten,  og  forresten  var  omgivet  af 
theatralsk  ordnede  Bænke,  paa  hvilke  de  Studerende 
havde  Plads  under  Operationer  og  kliniske  Foredrag. 
I  det  ene  Hjørne  af  Kirken  stod  «Skabet»,  —  som  det 
y.ax'  s^oxf\v  kaldtes  —  et  stort  dobbelt  Skab,  i  hvilket 
der  opbevaredes  de  forskjellige  Ting,  for  hvilke  der 
\ar  Brug  paa  Stuerne:  gammelt  Lærred,  Bind,  Bændler, 
Flonel,  Papir,  Pen,  Blæk  osv.,  og  som  Stuekonerne  nu 
efter  endt  Stuetid  kom  for  at  rekvirere  hos  den  Kandi- 
dat, der  forestod  Uddelingen.  Som  oftest  var  det  Toft, 
hvem  denne  Forretning  var  betroet,  da  han  havde  et 
eget  Greb  paa  at  holde  disse  skraalende  og  nærgaaende 
IMadamer  i  Ave  og  reducere  deres  som  oftest  altfor 
vidtgaaende  og  urimelige  Fordringer.  Han  var  en 
sand  Skræk  for  Stuekonerne,  og  dels  af  denne  Grund 
og  dels  fordi  han  altid  gik  med  en  lys  Kaskjet,  der 
havde  Form  af  en  Hjelm  paa  Hovedet,  blev  han  paa 
Hospitalet  aldrig  kaldt  Andet  end  Dragonen. 

Derpaa  begyndte  den  almindelige  Konsultation, 
til  hvilken  Enhver  fra  Byen  kunde  indfinde  sig  og  faae 
gratis  Raad  og  Behandling.  Her  fik  de  unge  Volon- 
teurer  under  Reservekirurgens  Vejledning  den  første 
Undervisning  i  at  forbinde,  trække  Tænder  ud,  aare- 
lade  osv.  Dengang  var  det  Aareladningernes  Tid  par 
excellence,  og  da  mange  Mennesker  havde  den  Tro, 
at  det  var  en  nødvendig  Betingelse  for  deres  Sund- 
heds Vedligeholdelse,  at  de  maatte  aarelades  et  Par 
Gange  om  Aaret,  saa  var  der  rigelig  Lejlighed  til  at 
skaffe  sig  Færdighed  i  denne  lille  Operation,  som 
mange  af  Nutidens  Studerende  maaske  aldrig  have  havt 
Lejlighed  til  at  udføre    i  hele  deres  Hospitalstid.      Det 

var  ikke  sjeldent,  at  den  Volonteur,  der  havde  jour, 
kom  til  at  udfore  en  halv  Snes  Aareladninger  paa 
Stuerne.  Det  var  en  blodtørstig  Tid;  nu  sparer  man 
mere  paa  denne  kostbare  Saft. 

Hermed  var  nu  Hospitalstjenesten  forbi  for  den 
Dag,  hvis  der  da  ikke  skulde  være  Operation,  der  da 
gjerne  foretoges  Kl.    ii. 

Kunde  der  nu  blive  en  lille  Mellemtime,  inden 
man  skulde  til  en  eller  anden  Forelæsning  eller  anden 
Forretning,  saa  anvendtes  denne  til  en  lille  Frokost, 
der  snart  bestod  af  et  flækket  Surbrød  fra  Portneren 
og  fortæredes  i  vor  Garderobestuc,  snart  —  naar  de 
pekuniære  Forhold  tillode  det  — ■  af  en  Boeuf,  der  ind- 
toges i  den  nærliggende  Toldbodbørs,  hvor  vi  ofte 
havde  gemytlige  Sammenkomster,  især  i  Begyndelsen 
af  Maaneden. 

I  det  Hele  taget  var  man  jo  sammen  den  største 
Del  af  Dagen  og  kjendte  hverandre  ud  og  ind  paa  en 
Prik.  Der  var  altid  et  gemytligt  kammeratligt  og 
kollegialt  Forhold  imellem  os  indbyrdes,  og  jeg  kan 
ikke  erindre,  at  der  nogensinde  forefaldt  alvorlige  Riv- 
ninger eller  Adsplittelser  i  Partier  og  Koterier.  Jeg 
havde  jo  en  stor  Del  Bekj endte  blandt  mine  Med- 
studerende, dels  Studenter  fra  mit  eget  Aar  og  dels 
dem  fra  de  nærmest  foregaaende  Aar,  med  hvem  jeg 
havde  gaaet  i  Borgerdyden;  og  det  varede  heller  ikke 
længe,  inden  jeg  havde  sluttet  mig  til  en  Mængde 
andre  Kammerater  fra  alle  Kanter  af  Kongens  Riger 
og  Lande,  lige  indtil  Sagaernes  Land.  Jeg  glemmer 
saaledes  ikke  let  min  store  og  stærke  islandske  Ven 
Skule  Thorarensen,  der  —  som  alle  stærke  Mennesker 
—  var  uhyre  godmodig  og  aldrig  tog  nogen  Spas  ilde 
op.  Han  var  til  overmaade  stor  Nytte  paa  Hospitalet 
netop  paa  Grund  af  sine  Kræfter;  thi  naar  der  forekom 
en  eller  anden  Luxation,  der  var  vanskelig  at  reponere, 
saa   kaldte    man   blot   paa  Thorarensen,    der   med    sine 

Kjæmpekræfter  bragte  Tingen  i  Orden  hurtigere  og 
bedre  end  noget  Flaschenzug;  eller  skulde  en  svær 
Patient  flyttes  eller  løftes,  saa  tog  Thorarensen  ham 
paa  Armen  som  et  Svøbelsebarn  og  kunde  bære  ham 
saa  længe  som  det  skulde  være.  Der  var  mange  gode 
Hoveder  iblandt  de  daværende  Volonteurer,  iblandt 
hvilke  jeg  blot  skal  nævne  Mænd  som  Emil  Hornemann, 
Fenger,  A.  Buntzen,  Kaiser,  Ole  Strøm,  Gravenhorst, 
Bramsen,  Ryge  og  mange  flere,  hvis  Navne  ogsaa 
kjendes  af  den  nulevende  Generation  og  have  en  god 
Klang.  Og  saa  var  der  et  frisk  Liv  og  et  fornøjeligt 
Lune  over  disse  unge  Mænd;  Dampen  var  altid  oppe 
og  Humeuret  i  Reglen  glimrende,  saa  at  Omgangen 
med  dem  var  i  høj  Grad  tiltalende  og  oplivende.  Det 
gode  Humør  syntes  at  være  uadskilleligt  fra  de  medi- 
cinske Studerende,  endskjøndt  de  daglig  var  beskjæf- 
tigede  med  saa  mange  alvorlige  og  bedrøvelige  Ting; 
men  det  kan  vel  være,  at  de  netop  paa  Grund  heraf 
forstode  at  sætte  dobbelt  Pris  paa  de  Fornøjelser  og 
Nydelser,  der  tilbød^  .sig  i  Mellemakterne  af  Livets 
alvorlige  Drama. 

Til  de  fornøjeligste  Minder  fra  Hospitalstiden  høre 
de  Skovture,  der  hvert  Aar  bleve  foretagne  i  Maj 
I\Iaaned  og  i  hvilke  hele  Personalet  lige  fra  Reserve- 
lægerne indtil  de  yngste  Volonteurer,  deltog.  Saa  snart 
Stuetiden  var  forbi,  tog  hele  Selskabet'  Plads  i  de 
udenfor  Jernporten  holdende  firstolede  holstenske  Vogne, 
der  nu  næsten  kunne  henregnes  under  Kategorien  af 
«det  Kjøbenhavn,  der  forsvinder*,  og  nu  gik  det  under 
Jubel  og  Lystighed  afsted  til  den  friske  grønne  Skov. 
Undervejs  afsendtes  der  idelig  Raketskud  af  vittige  og 
lystige  Indfald  fra  den  ene  Vogn  til  den  anden;  Alle 
var  i  uafbrudt  Latter,  og  det  Hele  var  kort  sagt  noget 
af  det  P"ornøjeligste,  man  kunde  tænke  sig.  Det  ende- 
lige Maal  for  Touren  var  gjerne  Ordrupskro,  hvor  Mid- 
dagsmaaltidet  indtoges,  rigtignok  ikke  saadanne  « bedre 

Middage*,  som  man  nuomstunder  synes  at  ansee  for 
den  største  Nydelse  —  endskjøndt  de  tilvisse  kunne 
være  lumsk  kjedelige  —  men  kun  et  Par  Retter  Mad 
og  en  Flaske  Rødvin  eller  maaske  halvanden.  De 
mange  Sorter  Vin,  hvormed  der  nu  ved  enhver  Lejlig- 
hed opdiskes,  kjendte  vi  næppe  af  Navn,  hvad  jeg 
regner  til  en  Fordel  for  vore  Maver  og  som  en  Følge 
deraf  ogsaa  for  vort  gode  Humeur.  Ved  Bordet  blev 
der  afsunget  til  Lejligheden  digtede  Viser,  der  ofte 
vare  meget  morsomme  og  fulde  af  Personligheder,  ud- 
skydende hvasse  Pile  til  Højre  og  Venstre  imod  de 
forskjellige  Deltageres  smaa  Svagheder  og  Egenheder. 
Men  der  var  Ingen,  der  tænkte  paa  at  blive  fornærmet 
herover,  man  lo  med  af  fuld  Hals,  hvad  enten  man 
selv  eller  en  af  Kammeraterne  blev  truffen.  Morsomme 
Skaaltaler  og  Sang  afvexlede  i  det  Uendelige,  og 
Lystigheden  var  i  stadig  Stigen,  indtil  man  rejste  sig 
fra  Bordet  for  at  nyde  Kaffen  i  det  Frie. 

Mindre  Skovture,  der  imidlertid  foretoges  tilfods, 
havde  vi  i  Foraarets  og  Sommerens  Løb  omtrent  hver- 
anden  Lørdag,  naar  vi  vare  ude  for  at  botanisere  med 
den  gamle  gemytlige  og  af  os  Alle  meget  afholdte 
Professor  Jens  Wilken  Hornemann.  Disse  Toure  var 
ogsaa  i  Reglen  meget  tiltalende,  da  den  Gamle  godt 
kunde  deltage  i  vor  Lystighed  og  more  sig  over  vore 
Indfald.  Touren  endte  gjerne  paa  et  eller  andet  smukt 
Sted,  hvor  der  forefandtes  en  Beværtning,  og  her 
mødte  saa  Professorens  Familie  med  Vogn,  for  at  den 
Gamle  kunde  kjøre  hjem,  medens  vi  Andre  enten  frem- 
deles benyttede  Apostelens  Befordring  eller  lejede  os 
en  Kildevogn  til  Hjemtouren. 

En  lille  uskyldig  Spas,  der  uheldigvis  blev  misfor- 
staaet,  gav  Anledning'  til,  at  Stemningen  paa  Hospitalet 
i  et  Par  Dage  blev  lidt  trykket.  Jeg  erindrer  ikke 
saa  nøje,  i  hvilket  Aar  det  var,  eller  hvilke  politiske 
Forviklinger     det     skyldtes,     at     det    tydske    Forbunds 

9-  Armeekorps,  til  hvilket  Holsteen  leverede  Kontin- 
gentet, fik  Befaling  til  efter  nærmere  Ordre  at  afgaa 
til  Luxenborg.  Alt  var  allerede  i  Orden.  Prindsen 
af  Hessen-Philipsthal  var  udnævnt  til  Chef  for  Korpset, 
og  alle  de  extraordinaire  Charger  ved  dette  vare  alle- 
rede besatte.  En  af  Hospitalets  Kandider  T.,  var  saa- 
ledes  designeret  til  at  være  Læge  ved  Hovedkvarteret. 
T. ,  der  var  en  meget  livlig  og  sangvinsk  Mand,  hvis 
Fantasi  let  lod  sig  sætte  i  Bevægelse,  glædede  sig 
ganske  overordentlig  til  det  eventuelt  forestaaende  Felt- 
tog, studerede  med  største  Iver  de  politiske  Efterret- 
ninger, for  at  komme  efter,  hvorledes  Chancerne  stod 
for  en  snarlig  Udrykning  af  Kontingentet,  og  han 
plagede  os  Andre  ved  uophørlig  at  tale  om  denne 
Sag,  der  opfyldte  alle  hans  Tanker.  For  at  have  lidt 
Lojer  med  T.  i  denne  Anledning,  besluttede  derfor  den 
tidligere  omtalte  Deichmann  og  jeg  os  til  at  opføre  en 
lille  Komedie.  Paa  et  helt  Ark  Papir  opsatte  vi  en 
Skrivelse  til  T.,  der  lød  saaledes:  <s~Pro  memorial  Da 
det  nu  er  besluttet,  at  Kontingentet  skal  mobiliseres, 
anmodes  De  herved  om  uopholdeligt  at  melde  Dem 
hos  Deres  høje  Chef,  Prindsen  af  Hessen-Philipsthal- 
Barchfeld.  Efter  Ordre  Nielsen,  Skriver  i  General- 
kommandokontoret*.  Brevet  blev  derefter  sammenlagt 
i  Form  af  et  Tjenestebrev  og  forseglet  med  et  gammelt 
Signet,  der  tilfældigvis  var  ved  Haanden.  Deichmann 
havde  som  Bataillonskirurg  ved  Kongens  Livkorps  en 
trekantet  Hat  med  Sølvbesætning,  hvilken  jeg  tog  paa 
Hovedet,  indsvøbte  mig  i  en  med  rød  Plysches  Krave 
forsynet  Mackintosh  og  tog  en  lille  tynd  Stok  i  Haanden, 
saa  jeg  i  Mørke  omtrent  kunde  faa  Lighed  med  en 
kongelig  Lober.  Jeg  listede  mig  ud  af  Porten  til 
Amaliegade  og  gik  udenom  Hospitalet  til  Porten  i 
Bredgade,  hvor  jeg  ringede  paa  og  afleverede  Brevet 
lil  Portneren,  da  vi  naturligvis  vidste,  at  T.  ikke  var 
hjemme.      Vi   glædede   os    nu  i  Tankerne  til  de  Lojer, 

vi  skulde  have  med  T.  den  næste  Morgen  paa  Stuerne;, 
men  det  kom  ganske  anderledes,  end  vi  kunde  have 
den  fjerneste  Grund  til  at  ane.  Det  viste*  sig  nemlig, 
at  T.  i  sin  Enthousiasme  og  Glæde  ganske  havde 
overseet  Skrivelsens  mærkelige  Form  og  taget  den  for 
fuld  Alvor.  Han  var  allerede  iført  sorte  Benklæder  og 
hvidt  Halstørklæde,  hans  Ansigt  straalede  af  Begejstring, 
og  saasnart  Overkirurgen,  dengang  Gundelach  Moller, 
indfandt  sig,  ilede  T.  henimod  ham  og  udbad  sig  Til- 
ladelse til  at  forlade  Hospitalet,  da  han  havde  faaet 
Ordre  til  ufortøvet  at  melde  sig  hos  sin  Chef.  Nu  be- 
gyndte vi  at  blive  lidt  hede  i  Hovederne,  da  det  truede 
med,  at  vor  lille  uskyldige  Spas  let  kunde  afstedkomme 
en  meget  ubehagelig  Skandale,  der  absolut  maatte 
forebygges.  Deichmann,  der  især  var  yderlig  befippet, 
henvendte  sig  derfor  til  Berthelsen,  der  var  T.s  gode 
Ven,  forklarede  ham  korteligen  Sammenhænget  og  bad 
ham  om,  dog  endelig  at  holde  T.  tilbage.  Berthel- 
sen bad  da  T.  om  at  maatte  se  Brevet,  og  da  han 
havde  læst  det,  gav  han  sig  til  at  le  og  spurgte  T., 
om  han  da  ikke  kunde  se,  at  det  var  Narrestreger:  — 
om  han  troede,  at  en  officiel  Skrivelse  fra  en  Autoritet 
blev  affattet  i  en  saa  latterlig  Form  og  underskrevet  af 
en  Skriver,  der  sandsynligvis  slet  ikke  existerede.^  osv. 
Det  gik  nu  pludselig  op  for  T.,  at  han  var  bleven 
mystificeret,  han  blev  bleg  som  et  Lig  og  styrtede  hen 
mod  Gundelach  Møller  med  de  Ord:  «Hr.  Professor! 
der  er  nogle  Skurke,  som  har  holdt  mig  for  Nar!» 
Det  kunde  Professoren  selvfølgelig  ikke  gjore  noget 
ved,  men  trak  paa  Skuldrene.  T.  vedblev  at  rase. 
Berthelsen,  der  ligesom  alle  de  Andre  ikke  kunde  Andet 
end  more  sig  over  Spasen,  forsøgte  stadig  at  berolige 
T.,  men  fortaug  klogelig  Spasmagernes  Navn.  Men 
T.  vedblev  at  være  ustyrlig,  anstillede  de  omhyggeligste 
Undersøgelser  og  afholdt  Forhør  over  Portneren  og 
hele   hans  Husstand,    hvorved   han    omsider    lededes  til 

en  Mistanke  om,  at  Deichmanns  trekantede  Hat  ha\'de 
spillet  en  væsentlig  Rolle  i  den  opførte  Farce.  Han 
truede  med  at  ville  anmelde  hele  Historien  til  en  Slægt- 
ning, der  indtog  en  høj  militair  Stilling  i  Kongens 
nærmeste  Omgivelser,  og  som  nok  skulde  vide  at  ud- 
finde Sagens  Sammenhæng.  Det  var  i  Frederik  den 
Sjettes  Dage,  og  Enhver  vidste  nok,  hvor  ømfindtlig 
Kongen  var  over  Alt,  hvad  der  paa  nogen  Maade  be- 
rørte Militairvæsejiet,  saa  at  Situationen  begyndte  at 
blive  lidt  mislig.  Jeg  besluttede  mig  derfor  til  at  tale 
aabent  og  ligefremt  med  T. ,  vedgik,  at  jeg  var  Op- 
havsmanden til  den  efter  min  Mening  ganske  uskyldige 
Spas,  som  jeg  aldrig  havde  troet,  at  han  vilde  kunne 
opfatte  paa  anden  Maade,  at  det  maaske  nok  kunde 
medføre  Ubehageligheder  for  mig,  hvis  Historien  kom 
Kongen  for  Øre,  men  at  han  selv  dog  ogsaa  vilde 
komme  til  at  staa  i  et  latterligt  Lys,  hvis  den  blev 
almindelig  bekjendt.  Jeg  tilføjede,  at  jeg,  hvis  han 
følte  sig  fornærmet  over  Spasen,  vilde  bede  ham  om 
Forladelse,  da  jeg  tilvisse  intet  Ondt  havde  tilsigtet. 
T.,  der  som  alle  meget  heftige  Folk  tillige  var  meget 
godmodig,  lod  sig  let  tale  tilrette  og  takkede  mig  for 
min  aabne  Tilstaaelse.  Hermed  var  denne  Sag  bragt 
ud  af  Verden,  uden  at  den  i  mindste  Maade  forstyrrede 
det  gode  Forhold,  der  tidligere  havde  været  imellem 
os,  hvorimod  jeg  nok  troer,  at  T.  vedblivende  nærede 
nogen  Mistanke  til  Deichmann  som  den,  der  egentlig 
havde  .støbt  de  Kugler,  jeg  havde  skudt  ud. 

Aaret  183 1  var  mærkeligt  derved,  at  Kolera  i  dette 
for  første  Gang  holdt  sit  Indtog  i  Europa,  og  da  denne 
ubehagelige  Gjæst  i  Eftersommeren  nærmede  sig  vore 
Grændser,  opstod  der  i  Hovedstaden  en  formelig  Panik, 
der  fremkaldte  en  Række  af  mere  eller  mindre  unyttige 
Foranstaltninger,  af  hvilke  den  mest  unyttige  vistnok 
var  den,  at  man  vilde  forsøge  paa  at  skræmme  Kole- 
raen bort  fra  Landet  ved  en  Militairkordon,   der  skulde 

opstilles  ved  dets  sydlige  Grændse.  Paa  samme  Tid 
blev  en  del  af  Landet,  navnlig  Øerne,  hjemsøgt  af  en 
Epidemi,  der  var  ligesaa  farlig  og  ødelæggende  som 
Koleraen  selv,  hvorfor  den  ogsaa  af  mange  blev  be- 
tragtet som  et  Slags  Fætter  til  denne.  Byerne  bleve 
ganske  forskaancde  for  denne  epidemiske  Landfeber, 
der  anrettede  store  Ødelæggelser.  Dengang  hørte 
praktisende  Læger  paa  Landet  endnu  til  Sjeldenhederne 
og  for  Embedslægerne  var  det  en  ren  Umulighed  at 
kunne  overkomme  Tilsynet  med  det  store  Antal  af  Syge. 
Saa  mange  af  Hovedstadens  Læger  —  endogsaa  ældre 
uexaminerede  —  som  man  paa  nogen  Maade  kunde 
undvære,  bleve  derfor  udsendte  og  stationerede  rundt 
omkring  paa  Landet.  Da  der  nu  desforuden  skulde 
sendes  et  Par  Underlæger  til  Assistance  ved  Kolera- 
kordonen,  greb  jeg  selvfølgelig  med  Begjærlighed  denne 
Lejlighed  til  at  komme  ud  i  Livet  og  ovenikjøbet  i  Virk- 
somhed i  Statens  Tjeneste.  Jeg  tog  derfor  Permission 
fra  Hospitalet  og  meldte  mig  til  Tjeneste  hos  den  da- 
værende Stabslæge  Tønder,  som,  da  han  hørte,  at  jeg 
var  Volonteur  paa  Frederiks  Hospital,  ikke  forlangte 
flere  Beviser  paa  min  Dygtighed  til  at  overtage  en 
Kompagnikirurgs  betydningsfulde  Hverv.  Ikke  saa  flot 
gik  det  for  en  ældre  Herre,  der  var  kommen  i  samme 
Ærinde  som  jeg.  Det  var  en  af  de  saakaldte  Barberer, 
det  vil  sige:  Folk,  der  studerede  Kirurgi  uden  at  være 
Studenter.  Ham  vilde  Stabslægen  føle  lidt  paa  Tænderne 
og  begyndte  derfor  med  at  spørge  ham,  hvor  stor  en 
Dosis  engelsk  Salt  han  vilde  ordinere  til  en  Patient. 
Uden  at  betænke  sig  svarede  Fyren:  «To  Pund,  Hr. 
Stabslæge ! »  —  Tønder  opslog  en  voldsom  Latter  og 
blinkede  hen  til  mig,  idet  han  spurgte,  hvad  jeg  mente 
om  den  Dosis.  Da  jeg  bemærkede,  at  den  høje  Fore- 
satte var  i  en  munter  Stemning,  tillod  jeg  mig  at  svare, 
at  jeg,  hvis  en  saadan  Dosis  blev  given  til  enhver  Mand 
af   Kordonen,    nærede    nogen    Frygt    for,    at    Koleraen 

ikke  vilde  kunne  holdes  udenfor  Landets  Grændser. 
Min  Medansøger  blev  uden  videre  Examination  er- 
klæret for  ubrugelig,  medens  jeg  naadigst  fik  Ansættelse 
ved  Dronningens  Livregiment  tilligemed  Hedemann, 
den  senere  Overlæge  ved   2.  Dragonregiment. 

Nogle  Dage  efter  afrejste  vi  begge  med  Damp- 
skibet til  Kiel  i  Følge  med  en  Del  ogsaa  til  Tjeneste 
i  Kolerakordonen  bestemte  unge  Officerer,  hvilke  jeg 
næsten  alle  kjendte  fra  Kjøbenhavn,  saa  at  Rejsen  var 
meget  behagelig  og  gemytlig.  Iblandt  disse  vare  de 
to  senere  saa  bekjendte  Generaler  Wilster  og  du  Plat, 
som  begge  skulde  gjøre  Tjeneste  under  deres  Onkel, 
Oberst  Wilster,  der  fungerede  som  Generalkvartermester 
ved  det  sammendragne  Troppekorps,  Wichfeldt,  Hohlen- 
berg  o.  fl.  Vi  bleve  alle  dirigerede  til  Ratzeborg,  hvor 
Hovedkvarteret  var,  for  her  at  melde  os  hos  den  kom- 
manderende General,  der  tillige  var  Chef  for  det  Regi- 
ment, ved  hvilket  jeg  skulde  gjøre  Tjeneste,  den  gamle 
General  Leschly.  Han  var  saa  forekommende  at  ind- 
byde os  alle  til  Middag  i  den  fælles  Messe,  der  var 
etableret  for  alle  de  i  Ratzeburg  liggende  Officierer  og 
Mellemstabsbetjente.  Det  kan  maaske  nok  være,  at  vi 
lystige  Kjobenhavnere  vare  vel  overgivne  ved  dette 
militaire  Taffel,  og  at  vi  tillode  os  at  drikke  nogle 
flere  Flasker  af  Generalens  Vin,  end  han  havde  gjort 
Regning  paa;  thi  vi  bemærkede,  at  der  hist  og  her 
sendtes  os  misbilligende  Blikke  af  de  gamle  stive 
Militaire,  der  sadde  ved  Bordet,  og  at  Generalen  ogsaa 
af  og  til  sendte  alt  Andet  end  venlige  Øjekast  ned  til 
den  Ende  af  Bordet,  hvor  vi  sadde  og  vare  saa  himmel- 
glade. Det  var  jo  lidt  uvante  Omgivelser,  vi  vare 
komne  ind  i.  Alle  Officiererne  vare  tydsktalende  og  — 
hvad  der  strax  var  mig  paafaldende  —  i  en  efter  deres 
respektive  Charger  meget  fremrykket  Alder;  Lieute- 
nanter  paa  henved  50  Aar  hørte  ikke  til  Sjeldenhederne, 
og    iblandt  Kapitainerne  fandtes  der  adskillige,  der  enten 

vare  ganske  skaldede  eller  havde  kridhvidt  Haar.  Nu- 
omstunder  vilde  det  hele  Officierspersonale  ved  Dron- 
ningens Livregiment  upaatvivlelig  være  faldet  for  Alders- 
grændsen.  Heldigvis  kan  jeg  godt  finde  mig  i  at  om- 
gaaes  med  alle  Slags  Mennesker,  og  jeg  kom  saa  snart 
til  at  staa  paa  en  god  Fod  med  adskillige  af  disse 
gamle  Stabejsere.  Der  stod  et  gammelt  Klaveer  i 
Gjæstestuen,  hvor  de  fleste  Officierer  gjerne  opholdt  sig 
om  Aftenen,  og  de  vare  henrykte,  naar  de  kunde  faae 
mig  til  at  spille  de  dengang  saa  yndede  tydske  Krigs- 
sange: «Du  Schwert  an  meiner  Linken »,  « Vater!  ich 
rufe  Dich»,  «Zum  blut'gem  Kampf»  o.  fl.  Naar  jeg 
saa  endte  med  «Mantellied»,  i  hvis  sidste  Vers  det 
hedder:  «Und  wenn  die  letze  Kugel  bricht  ins  treue 
Hertz  hinein,  lieber  Mantel,  lass  dich  mit  uns  begraben):- 
osv.,  saa  stemmede  de  alle  i  med  i  Kor  og  bleve  saa 
rørte  over  Sangen  —  maaske  ogsaa  af  nogle  nydte 
Glas  Toddy  —   at  Taarerne  stode  dem   i  Øjnene. 

Forresten  traf  jeg  ogsaa  derovre  andre  tidligere 
Bekjendte  fra  Kjobenhavn,  saaledes  Lieutenant  Irminger, 
den  senere  General,  der  var  Adjudant  hos  General 
Leschly,  og  Auditeuren  Mejer,  en  meget  begavet  og 
dannet  Mand,  der  var  vel  seet  i  Byens  første  Kredse, 
og  af  hvem  jeg  blev  indført  i  Overpræsidenten,  Konfe- 
rentsraad  Prehn's  muntre  og  gjæstfrie  Hus.  Da  Ratze- 
burg  ligger  meget  smukt  og  der  var  rigelig  Lejlighed 
til  at  gjøre  Udflugter  i  den  dejlige  Omegn,  kan  jeg 
ikke  nægte,  at  jeg  førte  en  meget  behagelig  Tilværelse 
uden  at  generes  af  Forretninger.  Men  Generalen,  der 
hørte  til  den  gamle  Skole,  for  hvem  Disciplin  og 
Stovlettjeneste  var  det  Vigtigste,  havde  ogsaa  faaet 
Øjet  op  for  denne  min  behagelige  Tilværelse  og  ærgrede 
sig  saa  smaat  over,  at  en  Person,  der  .stod  paa  et  saa 
lavt  Trin  af  den  militaire  Rangstige  som  en  Kompagni 
kirurg,  saaledes  spillede  en  vis  Rolle  i  Byens  selskabe- 
lige Kredse,     og  jeg   blev   derfor   en  Dag   kaldt   op  til 

ham  og  temmelig  skarpt  tiltalt,  fordi  jeg,  som  han  ud- 
trykte sig,  gik  omkring  med  Sporer  paa  Hælene  og 
morede  mig,  men  ingen  Ting  bestilte.  Dette  Sidste 
maatte  jeg  indromme,  idet  jeg  tilfojede,  at  Intet  vilde 
være  mig  kjærere  end  at  faae  Noget  at  bestille,  men 
at  der  Intet  var.  Hertil  svarede  Generalen,  at  han  nok 
skulde  skaffe  mig  Noget  at  bestille;  nu  kunde  jeg 
foreløbig  hver  Morgen  indfinde  mig  paa  Sygehuset,  for 
at  være  Lægen  ved  dette  behjælpelig.  Dette  gjorde 
jeg  da  ogsaa  trolig:  men  da  der  aldrig  var  flere  end 
ganske  enkelte  S}'ge  paa  Hospitalet,  havde  Sygehus- 
lægen heller  ikke  Brug  for  min  Hjælp.  I  det  Hele  gad 
jeg  nok  vide,  hvem  der  egentlig  havde  Noget  at  be- 
stille ved  denne  Kolerakordon.  Vore  Tropper  stode 
opstillede  i  Kjæde  langs  den  lauenborgske  Grændse, 
og  ligeoverfor  dem,  ikke  længere  borte  end  at  man 
tydeligt  kunde  se  dem,  stode  de  mecklenborgske  Tropper 
opstillede  paa  samme  Maade  langs  deres  Grændse.  Kan 
man  tænke  sig  noget  mere  latterligt!  den  stakkels 
Kolera  havde  kun  det  indskrænkede  Rum  imellem  de 
to  Kordoner  til  at  holde  sig  lystig  paa,  hvis  den  virke- 
lig lod  sig  skræmme  bort  af  Militairkordonen.  Men  det 
tænkte  den  rigtignok  ikke  paa. 

Senere  blev  Kordonen  flyttet  længere  imod  Nord, 
og  var  den  end  for  mit  Vedkommende  begyndt  under 
meget  behagelige  Forhold  og  Omgivelser,  saa  endte 
den  desto  tristere  med  et  længere  Ophold  i  Landsbyen 
Gettorf  ved  Kiel,  hvor  jeg  blev  indkvarteret  i  Kroen, 
og  hvor  der  ikke  fandtes  et  eneste  fornuftigt  Menneske, 
med  hvem  jeg  kunde  omgaaes.  Da  saa  endelig  hele 
dette  i  allerhøjeste  Grad  unyttige  og  overflødige  Felt- 
tog mod  Koleraen  var  tilende,  hændte  den  for  mig 
meget  kjedelige  Begivenhed,  at  det  høje  Generalitet 
aldeles  havde  forglemt  vore  ubetydelige  Personers  Til- 
værelse og  derfor  havde  forsømt  at  kalde  os  tilbage. 
Den    gamle  General    var  en  altfor  stram  Militair,    til  at 

han  kunde  lade  os  gaa  uden  bestemt  Ordre,  og  han 
tog  os  derfor  foreløbig  med  til  Gluskstadt,  Regimentets 
Garnisonssted,  for  at  afvente,  hvad  Gencralitetet  os  an- 
gaaende  maatte  beslutte.  I  denne  kjedsommelige  By, 
i  hvilken  jeg  ovenikjøbet  havde  faaet  anvist  et  Kvar- 
teer,  der  ikke  lod  sig  opvarme,  maatte  jeg  nu  fejre 
min  Julefest  og  henleve  adskillige  Uger,  indtil  endelig 
Forlosningens  Time  slog  midt  i  Januar  1832.  Da  jeg 
heller  ikke  i  Gliickstadt  havde  det  allermindste  at  be- 
stille, var  jeg,  for  ikke  at  dø  af  Kjedsomhed,  ligefrem 
pidsket  til  til  at  forelske  mig,  for  at  jeg  dog  kunde 
have  Noget  at  interessere  mig  for.  Dette  faldt  for- 
øvrigt temmelig  let  for  mig,  da  Ejerinden  af  det  Hotel, 
hvor  jeg  daglig  spiste  til  Middag,  havde  tre  meget 
smukke  og  vakre  Døtre.  Da  jeg  spillede  Klaveer  med 
den  yngste  og  nydeligste  af  disse,  blev  hun  selvfølgelig 
snart  Gjenstand  for  mit  Sværmeri.  Heldigvis  gik  det 
dog  ikke  med  mig  som  med  Ole  i  Abekattens;  thi 
—  «det  gik  over».  —  Endnu  bevarer  jeg  dog  i  den 
Stambog,  som  jeg  forærede  mig  selv  i  Julegave,  et 
venligt  Mindeblad  fra  den  nydelige  Lisette,  der  for- 
haabenlig  nu  lever  som  en  lykkelig  Bedstemoder  et 
eller  andet  Sted  i  Verden. 

Da  Ordren  til  min  Hjemrejse  omsider  var  kommen, 
besluttede  jeg  mig  til,  forinden  min  endelige  Afrejse 
at  gjøre  en  lille  Afstikker  til  det  nærliggende  Ham- 
borg, nærmest  i  den  Hensigt  at  anskaffe  mig  nogle 
Klædningsstykker,  som  jeg  trængte  til  og  kunde  faae 
billigere  der  end  i  Kjøbenhavn.  Generalen,  der  syntes 
at  vide  Alt,  hvad  der  i  nogen  Maade  stod  i  Forbindelse 
med  hans  Regiment,  maatte  have  faaet  Nys  herom. 
Da  jeg  meldte  mig  hos  ham  til  Afrejse,  betydede  han 
mig  nemlig  meget  bestemt,  at  jeg,  hvis  jeg  rejste  til 
Hamborg,  hverken  vilde  faae  anvi.st  Vognpas  eller 
Rejsepenge  til  Hjemrejsen.  Jeg  bukkede,  sagde  ikke  et 
Ord,  anbefalede  mig  og  gik  sporenstregs  hen  til  Regi- 

mentskvartermesteren,  der  uden  mindste  Indvending  ud- 
leverede mig  baade  Vognpas  og  Rejsepenge.  Samme 
Aften  afrejste  jeg  til  Hamborg,  uden  at  bryde  mig  om 
Generalen,  der  formentlig  ikke  havde  noget  at  sige 
over  mig,   naar  jeg  ikke  længer  stod  i  Tjenesten. 

Mit  faa  Dages  Ophold  i  Hamborg  havde  forresten 
ingen  anden  Interesse  end  den,  at  jeg  fik  Lejlighed  til 
at  se  en  Personlighed,  der  dengang  var  —  jeg  kan 
gjerne  sige  —  verdensberømt,  nemHg  den  saakaldte 
'Schone  Mariane*.  Ved  table  d'hote  i  det  Hotel, 
hvor.  jeg  boede,  kom  den  berømte  Skjønhed  en  Dag 
paa  Tale,  og  Værten,  en  gemytlig  gammel  Fyr,  der 
kjendte  hende  godt,  foreslog  da,  at  vi  efter  Bordet 
skulde  kjøre  ud  til  Niendorff,  hvor  hun  boede  i  en 
net  lille  Villa,  og  aflægge  hende  en  Visit.  Forslaget 
blev  naturligvis  modtaget  med  Akklamation,  og  i  to 
lukkede  Vogne  begav  da  hele  Selskabet,  ialt  otte  Per- 
soner, sig  afsted.  Foruden  Værten  og  mig  vare  alle 
de  Andre  unge  Kjobmænd  fra  Tydsklands  forskjellige 
Egne.  I  Salonen  bleve  vi  modtagne  af  den  skjønne 
Værtinde,  der  med  venlig  Forekommenhed  indbød  os  til 
at  tage  Plads.  Die  schone  Mariane  var  dengang  til- 
trods for  sine  fyrretyve  Aar  endnu  en  meget  smuk 
Dame  med  en  høj,  slank  Figur  og  en  fuldstændig  ele- 
gant og  nobel  Holdning.  Hun  konverserede  med  stor 
Lethed  og  Utvungenhed  om  forskjellige  Emner  og 
syntes  at  være  hjemme  i  alle  Tidens  brændende  Spørgs- 
maal.  Iblandt  Andet  kom  ogsaa  hendes  Evne  til,  be- 
stemt og  sikkert  at  kunne  angive,  i  hvilken  By  eller 
Egn  af  Tydskland  de  Talende  hørte  hjemme,  paa  Bane; 
og  virkelig  angav  hun  dette  aldeles  nøjagtigt  for  de 
tilstedeværende  Kjøbmænd.  «Men>  —  spurgte  En, 
idet  han  pegede  paa  mig  —  « kan  De  ogsaa  sige  mig, 
hvor  denne  Herre  horer  hjemme.''»  —  «Han  er  dansk !» 
svarede  hun  strax  uden  at  betænke  sig.  —  «Men  hvor- 
ledes kan  De  vide  det,   han  har  jo  ikke  sagt  et  Ord?» 

—  «Eben  dårum, »  var  hendes  Svar.  For  nu  ikke  at 
sidde  ganske  som  en  Umælende,  bemærkede  jeg 
smilende  med  et  let  Buk  til  Damen:  «Ja!  wenn  die 
Danen  etwas  Schones  sehen,  so  bewundern  sie  und 
schweigen!»  Denne  Kompliment  syntes  at  behage  vor 
smukke  Værtinde,  hvem  vi  kort  efter  forlode  med 
mange  Taksigelser,  fordi  hun  havde  været  saa  venlig 
at  modtage  os,  hvad  der  betragtedes  som  en  særlig 
Gunst,  for  hvilken  vi  alene  kunde  takke  Hotelværten 
som  en  gammel  Ven  af  hende. 

Den  næste  Dag  forlod  jeg  Hamborg  og  havde 
Mod  nok  til,  trods  den  vrede  General,  at  tage  tilbage 
til  Gliickstadt  for  at  hente  min  Bagage.  Min  sidste  Be- 
drift i  denne  Fæstning  var  at  sælge  min  trekantede 
Hat  til  en  Jøde,  da  Opholdet  i  Ham.borg  havde  foran- 
lediget et  føleligt  Svind  i  min  Pung,  hvorefter  jeg  med 
den  langsomme  og  trættende  Befordring,  der  ved  Hjælp 
af  et  militairt  Vognpas  i  hine  Dage  kunde  præsteres, 
begav  mig  paa  Hjemvejen  til  Hovedstaden. 

Saaledes  endte  mit  første  Felttog. 

Efter  at  jeg  var  kommen  vel  hjem  igjen,  og  efter 
den  ødelæggende  Landefarsot  heldig  var  bekæmpet 
ved  Hjælp  af  de  fra  Hovedstaden  udsendte  Læger,  be- 
gyndte det  gamle  glade  Samliv  med  Kameraterne  igjen 
paa  Hospitalet,  Forelæsningerne  og  Obduktionsstuen. 
Det  vil  maaske  se  ud  som  Overdrivelse,  naar  jeg  siger, 
at  Virksomheden  paa  det  sidstnævnte  «af  Folk  i  Al- 
mindelighed vistnok  for  mindre  hyggeligt  ansete  Op- 
holdssted, ogsaa  kunde  skaffe  os  mange  behagelige  og 
glade  Timer;  og  dog  var  det  virkelig  Tilfældet.  Man  var 
her  saa  ganske  ugenert  imellem  sig  selv,  iførte  sig  et 
mageligt,  hjemligt  Toilette,  tændte  sin  Pibe  og  gav 
sig  i  Færd  med  Arbejdet,  —  der  jo  ikke  forhindrede, 
at  man  kunde  bruge  Munden  saa  meget,  man  vilde,  — 
under  Vejledning  af  Akademiets  fortræffelige  Prosektor 
J.  C.  Ibsen,   der  aldrig  var  gladere  end  naar  han  kunde 

være  sammen  med  de  lystige  unge  Studenter,  og  nok 
kunde  lide  en  god  Spas  og  et  vittigt  Indfald. 

Endskjønt  Ibsen  ikke  selv  var  Student,  sluttede 
han  sig  dog  altid  nærmest  til  Studenterne  og  havde 
ikke  meget  tilovers  for  de  saakaldte  Barberer.  Oprinde- 
lig var  han  bestemt  til  Søen,  kom  som  ganske  ungt 
Menneske  til  Skade  ombord  i  et  Skib  og  blev  indlagt 
som  Patient  paa  Frederiks  Hospital,  hvor  hans  ene 
Ben  blev  amputeret.  Han  fik  fra  nu  af  en  levende 
Interesse  for  det  kirurgiske  Studium,  arbejdede  med 
Iver  og  udholdende  Flid,  fik  en  god  Examen  og  ud- 
dannede sig  efterhaanden  til  at  blive  en  udmærket  dygtig 
Anatom,  hvis  anatomiske  Præparater,  der  vare  udførte 
med  en  enestaaende  Kunstfærdighed,  gjorde  hans  Navn 
bekjendt  i  hele  den  medicinske  Verden,  ogsaa  udenfor 
vort  eget  Land.  Han  var  meget  afholdt  af  os  alle,  og 
der  lever  vistnok  endnu  ikke  faa,  der  ville  bevidne,  at 
ribsen  med  Træbenet »  var  en  af  de  væsentligste  Støtter 
for  de  Studerende  og  at  han  altid  med  stor  Tjenst- 
villighed var  parat  til  at  hjælpe  enhver,  der  ønskede 
det.  Som  bekjendt  blev  han  senere  Professor  ordinarius 
i  Anatomi  ved  Kjøbenhavns  Universitet. 

Indenfor  Hospitalets  Jærnporte  gik  nu  alt  igjen  i 
den  gamle  Gænge  med  de  smaa  Afvexlinger,  der  for- 
anledigedes ved,  at  man  enten  flyttede  over  til  eller 
kom  tilbage  fra  den  medicinske  Afdeling,  paa  hvilken 
man  i  Reglen  hospiterede  i  et  Aar  under  den  ud- 
mærkede Kliniker,  Ole  Bangs  Vejledning.  Om  Vinteren, 
da  der  ikke  kunde  gjøres  Skovture,  afholdtes  der  jævn- 
lig smaa  tarvelige,  men  gemytlige  Symposier,  enten  i 
Kandidaternes  Værelser  eller  i  de  respektive  Ungkarle- 
hjem, i  hvilke  da  firestemmige  Sange  afvexlede  med 
fornøjelig  og  livlig,  ofte  lidt  sarkastisk  Underholdning, 
medens  hele  Selskabet  var  indhyllet  i  en  tæt  Taage  af 
Tobaksrøg.  Man  tro  imidlertid  ikke,  at  det  var  Svire- 
gilder,    der     saaledes    aflioldtes;     nej,     der    behøvedes 

sandelig  ikke  pirrende  Midler  til  at  fremkalde  Kordiali- 
teten  og  Lystigheden,  der  ene  beroede  paa  den  ung- 
dommelige Livslyst  og  den  Humor,  som  boede  i  de 
fleste  af  os.  De  Drikkevarer,  der  ved  slige  Lejligheder 
nødes  i  meget  maadeholden  Kvantitet,  udmærkede  sig 
heller  ikke  ved  deres  Kvalitet.  Den  mest  yndede  Drik, 
der  altid  serveredes  brændende  i  en  Bolle,  kaldtes 
«Stikkolai»,  og  var  —  saavidt  jeg  husker  —  baade  op- 
funden og  døbt  af  Ole  Strøm,  der  var  en  .sjælden  ud- 
mærket magister  bibendi.  Der  findes  i  Dr.  E.  Horne- 
manns Eje  et  Oljemaleri  af  Marstrand,  som  ypperlig  og 
træffende  illustrerer  et  saadant  lille  Symposium,  der 
fandt  Sted  i  Ejerens  Kandidatværelse  paa  Hospitalet, 
et  Billede,  der  fortjente  at  mangfoldiggjøres  paa  en 
eller  anden  Maade,  da  det  upaatvivlig  ogsaa  for  mange 
af  den  nulevende  Generation  vilde  have  stor  Interesse. 
Der  blev  ogsaa  i  nogen  Tid  hver  Lørdag  udgivet  et 
Hospitalsblad,  som  indeholdt  mange  morsomme  og  vit- 
tige Artikler,  der  for  en  stor  Del  skyldtes  Andreas 
Buntzens  vittige  og  satiriske  Pen;  men  Indholdet  af 
disse  Blade  var  kun  beregnet  paa  en  exklusiv  Læ.se- 
kreds  og  kunde  næppe  forstaaes  eller  opfattes  paa  rette 
Maade   af  Udenforstaaende. 

Det  følger  af  sig  selv,  at  næsten  alle  de  medicinske 
studerende,  der  hørte  til  min  Omgangskreds,  vare  ivrige 
Medlemmer  af  Studenterforeningen  og  havde  en  væsen- 
lig Andel  i  alle  de  Lystigheder  og  Forestillinger,  der 
foranstaltedes  i  denne,  ligesom  de  altid  medbragte  et 
Pust  af  frisk  og  frejdigt  Liv,  naar  de  efter  Forelæsningens 
Slutning  Kl.  2  kom  op  i  Foreningen  for  at  rekreere  sig 
efter  Dagens  Anstrængelser. 

Uden  at  tage  Hensyn  til  den  chronologi.ske  Orden, 
skal  jeg  da  fortælle  noget  mere  om  de  Forlystelser, 
der  i  denne  fandt  Sted  udenfor  det  Daglige  ved  extra- 
ordinaire  Lejligheder. 

Hver  Løverdag  Aften  fandt  der,  som  alt  berørt,  en 
eller  anden  extraordinair  Underholdning  Sted  i  Studenter- 
foreningen, enten  Concert,  Foredrag,  Generalforsamling 
eller  Oplæsning  af  Løvehovedets  Indhold.  Der  var 
nemlig  i  Forstuen  anbragt  et  stort  bronceret  Love- 
hoved, i  hvis  Gab  man  —  ligesom  fordum  i  Republiken 
Venedig  —  kunde  nedlægge  Klager  over  Beværtningen, 
Lokalet  og  andet  Sligt,  men  ogsaa  smaa  Afhandlinger 
og  Bemærkninger  af  almindelig  Interesse.  Da  disse 
Artikler  vare  anonyme,  kunde  man  lade  sine  Indfald 
og  Vittigheder  sprudle  temmelig  frit;  men  forinden 
Oplæsningen  bleve  de  censurerede  af  Senioratet,  for  at 
der  ikke  skulde  fremkomme  noget  Anstødeligt  eller  for 
et  Medlem  fornærmeligt.  Jeg  husker  endnu  en  morsom 
Rejseskizze  af  E.  Collin  af  hans  Udflugt  til  de  jydske 
Heder,  hvor  hans  Fører  paa  et  af  Højdepunkterne  havde 
gjort  ham  opmærksom  paa,  at  der  under  deres  Fødder 
skulde  findes  en  forlængst  i  Sandet  begravet  Kirke  — 
formodentlig,  bemærkede  han,  den  af  Digteren  be- 
sungne « Sandhedens  usynlige  Kirke ».  Naar  der  intet 
originalt  Arbejde  var  at  oplæse,  foredrog  En  eller  Anden 
stundom  udvalgte  Stykker  af  andre  Forfattere.  De 
smaa  Concerter,  der  hyppig  gaves  Løverdag  Aften, 
vare  meget  yndede  og  kunde  virkelig  ogsaa  tilfreds- 
stille enhver  billig  Fordring.  Der  kunde  jo  raades 
over  nogle  af  de  bedste  Sangkræfter,  som  Hovedstaden 
dengang  besad;  jeg  skal  saaledes  blot  nævne  Abrahams 
og  Jens  Lund,  hvis  herlige  Stemmer  og  fortrinlige 
Sammensang  ikke  let  vil  glemmes  af  dem,  der  have 
været  saa  heldige  at  hore  dem;  endvidere  den  ypper- 
lige Kvartet,  i  hvilken  til  forskjællige  Tider,  foruden  de 
to  Nævnte,  Siegfr.  Hjort,  Ferd.  Fenger,  Brødrene  Carl 
og  Edv.  Smidt,  H.  P.  Lyngbye,  Chr.  Winther,  Graven- 
horst  og  Flere  deltoge.  Korsangene  af  de  ungdomme- 
lige friske  Stemmer  vare  heller  ikke  at  foragte,  og  det  var 
fuldkommen  rigtig,  hvad  et  lidt  affekteret  Medlem  engang 

ytrede,  «at  de  sang  cong  ajnore^,  en  Bemærkning,  der  var 
Skyld  i,  at  han  senere  stedse  kaldtes  «Kong  Amor'». 
Ernst  Bojesen,  der  var  en  dygtig  Klaverspiller  og  be- 
gavet Musiker,  ledede  Indstuderingen  og  akkompagnerede 
ved  Koncerterne.  Arrangementet  til  en  Koncert  gik 
forøvrigt  paa  Omgang  mellem  nogle  af  de  musikalske 
Medlemmer  saaledes,  at  den,  hvis  Tur  det  var,  be- 
stemte Programmet,  skaffede  de  fornødne  Musikalier 
og  berammede  Prøverne.  Naar  man  ikke  havde  Musik- 
numere  nok  til  at  udfylde  en  hel  Koncert,  .sorgedes  der 
for  Afvexling  ved  Deklamationsnumere  eller  smaa  halvt 
improviserede  sceniske  Forestillinger,  der  da  i  Regelen 
gik  ud  paa  at  persiflere  en  eller  anden  af  Døgnets 
Begivenheder.  Det  vakte  saaledes  engang  megenOm- 
tale  i  Byen,  at  en  bekjendt  Søofficer  havde  duelleret 
med  en  Kontorist,  fordi  denne  paa  et  Bal  i  «det  Ven- 
skabelige)^ var  mødt  i  graa  Benklæder,  hvilket  Offi- 
ceren, der  var  Balinspecteur,  havde  bebrejdet  ham  i 
stærke  Udtryk,  der  fremkaldte  en  ligesaa  skarp  Re- 
plik og  paafølgende  Udfordring  paa  Pistoler.  (Duellen 
lob  forresten  af  uden  mindste  Skade  for  Duellanterne.) 
Denne  Historie  blev  selvfølgelig  strax  tagen  til  Ind- 
tægt, da  der  nogle  Dage  efter  at  Duellen  havde  fundet 
Sted,  blev  givet  en  Koncert,  som  jeg  havde  arrangeret. 
Da  Korpersonalet  var  samlet  og  Koncerten  lige  skulde 
begynde,  bemærkede  jeg,  at  v.  Halle  havde  stillet  sig 
op  imellem  Sangerne,  iført  et  Par  gamle  graa  Ben- 
klæder. Jeg  foer  da  henimod  ham  og  bebrejdede  ham 
højrøstet  og  paa  en  grov  Maade,  at  han  havde  ind- 
fundet sig  i  et  saa  schofelt  Kostume  til  en  Koncert 
og  anmodede  ham  om  at  forlade  Tribunen  strax; 
V.  Halle  replicerede  naturligvis  paa  samme  Maade,  og 
der  udspandt  sig  nu  et  saa  voldsomt  Klammeri  imellem 
os  To,  at  Professorerne  og  de  andre  ældre  Medlemmer, 
der  ved  Koncerterne  altid  indtoge  den  forreste  Række 
Stole,    rejste    sig   og   vilde  gaa  bort,    for  ikke  at  blive 

Vidne  til  videre  Skandale;  og  saa  naturligt  udførte  de 
to  Stridende  deres  Roller,  at  endogsaa  Sangerne,  der 
ikke  vare  underrettede  om,  at  denne  Scene  skulde 
finde  Sted,  traadte  imellem  for  at  holde  dem  fra  hin 
anden.  Først  da  Pistolerne  kom  frem,  lugtede  man 
Lunten,  og  de  to  Duellanters  Opførsel  under  selve 
Duellen  og  de  utvetydige  Tegn  paa  Frygtagtighed,  de 
paa  en  temmelig  cynisk  Maade  lagde  for  Dagen,  frem  - 
kaldte  en  stormende  Jubel  hos  hele  Auditoriet;  det  var 
øjensynligt,  at  Tilhørerne  følte  sig  betydelig  lettede, 
da  de  vare  komne  til  Erkjendelse  af,  at  den  hele 
Skandale  kun  var  en  forud  aftalt  Scene.  En  anden 
Gang  blev  der  efter  E.  Collins  Forslag  udført  en  saa- 
kaldet  «]\Ieubelkoncert»,  en  parodisk  Efterligning  af 
Akustikeren  Kauffmanns  berømte  selvspillende  Instru- 
menter og  Automater,  der  dengang  vakte  endel  Opsigt 
i  Kjøbenhavn.  Scenen  var  fuld  af  forskjællige  Meubler: 
Skabe,  Kommoder,  et  Kloset  osv.,  hvori  der  var  an- 
bragt Spilledaaser,  og  en  bekjendt  gemytlig  Personlig- 
hed, der  vistnok  endnu  vil  erindres  af  Mange  under 
Navnet  Bjørne- Petersen,  fremvistes  som  Trompet -Au- 
tomat; han  blev  trukken  op  i  Ryggen  med  en  lille 
Skralde,  og  ved  at  holde  et  Lys  foran  Trompeten  blev 
det  vist,  at  Tonerne  virkelig  fremkom  ved  Luft.  Og- 
saa  Haydns  bekjendte  Børnesymfoni,  der  udfores  paa 
lutter  Børne-Instrumenter,  blev  engang  givet  meget  godt 
under  Anførsel  af  en  morsom  Kapelmester.  Ovenpaa 
Koncerterne  fulgte  sædvanligvis,  efter  at  man  havde 
spist  til  Aften,  Kompotation  og  Dands,  som  tidligere 
beskrevet. 

Hvad  der  vakte  almindeligst  Deltagelse  og  altid 
tildrog  sig  størst  Opmærksomhed,  var  dog  de  Komedier, 
og  andre  Præstationer,  der  som  fast  Regel  gaves  Juleaften 
og  Fastelavns  Mandag.  De  opførte  Stykker,  der  altid 
vare  forfattede  af  Foreningens  egne  Medlemmer,  havde 
forsaavidt    megen    Lighed    med    de    moderne    Nyaars- 

revuer,  som  de  altid  vrimlede  af  Allusioner  til  de  Begiven- 
heder, der  i  Aarets  Løb  havde  vakt  nogen  Sensation, 
eller  behandlede  saadanne  Spørgsmaal,  der  netop  stode 
paa  Dagsordenen.  Man  var  saa  ivrig  efter  at  faa  de 
allerseneste  Begivenheder  med,  at  de  Spillende  næsten 
aldrig  fik  Texten  til  Slutningssangen  fra  Forfatteren 
førend  om  Eftermiddagen  paa  Forestillingsaftenen. 
Det  hændte  da  ikke  saa  sjældent,  at  En  eller  Anden 
ikke  havde  faaet  Tid  til  at  lære  sit  Vers;  men  han 
generede  sig  da  ikke  for  at  bukke  sig  ned  til  Souffleur- 
kassen,  tage  Manuskriptet  op  og  synge  sit  Vers  efter 
dette.  De  opførte  Stykkers  Tilblivelsesmaade  var 
temmelig  ofte  baseret  paa  et  meget  udvidet  Med- 
arbejdersystem. Naar  der  skulde  gives  en  Forestilling, 
henvendte  Senioratet  sig  til  en  Forfatter,  som  oftest 
enten  Fabricius,  C.  Borgaard  eller  Arnesen,  og  en  af 
disse  skrev  da  enten  Stykket  helt  og  holdent,  eller 
gav  blot  Hovedideen  og  et  Skelet  af  Stykkets  Gang, 
medens  Dialogen  først  blev  til  i  en  Samling  af  dem, 
der  ansaaes  for  vittige  Hoveder.  Jeg  erindrer  saaledes 
at  Senioratet  en  Gang  var  i  stor  Forlegenhed,  fordi 
der  absolut  skulde  gives  en  Forestilling  i  en  eller  anden 
Anledning,  men  det  var  aldeles  umuligt  at  tilvejebringe 
et  passende  Stykke  dertil.  Man  greb  da  til  den  Ud- 
vej at  forsamle  alle  de  vittige  Hoveder  i  Senioratets 
Værelse,  hvorefter  der  blev  henlagt  et  Ark  Papir  for 
hver  af  dem  med  Tilhold  om  at  skrive  det  fuldt  af 
Vittigheder.  De  paa  denne  Maade  Anholdte  fandt 
dette  Indfald  saa  morsomt  og  originalt,  at  de  bleve  i 
godt  Humeur,  der  yderligere  opfriskedes  ved  nogle 
Flasker  Vin,  og  da  tilmed  Kappelysten  ikke  undlod  at 
vise  sin  gavnlige  Indflydelse,  varede  det  ikke  ret 
mange  Timer,  inden  alle  Arkene  vare  afleverede,  fuldt 
beskrevne  med  mere  eller  mindre  gode  Vittigheder  og 
Brandere.  Paa  Grundlag  af  disse  Ark  eller  rettere 
sagt  med  disse  løse  Stene  uden  Kalk,  blev  der  da  opført 

en  dramatisk  Rygning,  der  rigtignok  var  saa  svag,  at 
man  generede  sig  ved  at  give  det  andet  Navn  end 
« Ingenting »,  og  med  denne  Titel  blev  Stykket  [stc) 
da  spillet  paa  Hoftheatret  under  levende  Bifald.  For- 
eningens ældste  Stykke  er  vistnok  «Harlequin  Cos- 
mopolit»  eller  «Kjærlighed  uden  Examen»  af 
Fabricius,  der  er  trykt  som  Manuskript  for  Studenter- 
foreningens Medlemmer;  det  var  allerede  spillet  en 
Gang  før  min  Tid  (med  Agier  som  Harlequin),  men 
blev  gjenopført  ved  en  Forestilling  for  Damer  paa 
Vesterbros  nye  Theater  i  Forbindelse  med  en  tydsk 
Komedie,  «Werthers  Leiden*  (spillet  paa  Tysk), 
hvori  Suenson  som  Probenreuter  Werther  kom  ind  paa 
en  lille  Norbagge,  overraskende  Lottchen,  der  omgivet 
af  sine  otte  smaa  Sodskende  var  ifærd  med  at  smøre 
Rundtenommer  til  disse.  Hvis  man  vilde  akkomodere 
Fabricius'  Stykke  lidt  efter  Tiderne,  vilde  det  vistnok 
endnu  kunne  ses  med  megen  Fornøjelse.  Medens  vi 
ere  ved  Fabricius,  eller,  som  han  altid  kaldtes  gamle 
Brice,  skal  jeg  med  det  Samme  omtale  et  andet 
Stykke,  hvortil  han  var  den  egentlige  Fader,  om  end 
de  Herrer,  der  stode  Faddere  til  Barnet,  bidroge  endel 
til  at  pynte  og  udstyre  det.  Stykket  var  i  to  Akter 
og  hed:  «Nu  gaar  Ballonen».  I  første  Akt  forestillede 
Scenen  en  Gade,  og  man  saa  Suenson,  Arnesen,  Phi- 
lipsen og  mig  siddende  i  en  Gondol  under  en  Luft- 
ballon, ifærd  med  at  tage  Afsked  med  vore  Venner. 
Paa  Kommandoen  «Lad  gaa»  begyndte  Ballonen  at 
stige,  hvilket  ret  sindrigt  gjordes  øjensynligt  for  Til- 
skuerne derved,  at  Koulisserne  lidt  efter  lidt  rulledes 
nedad  over  en  Valse,  saa  at  Huse  og  Tage  efterhaanden 
forsvandt  og  afløstes  af  Luft  og  Skyer.  Det  sidste 
Samkvem,  Luftskipperne  havde  med  Jorden,  bestod  i 
at  Boghandler  Reitzel*)  fik  en  Pris  Tobak  af  mig,   idet 

*)  Reitzel,  der  var  godt  kjendt  og  atholdt  af  alle  Studenter,  var  en 
ualmindelig  høj  Mand  og  plejede  gjerne  at  anmode  Enhver,  der 
holdt  Daase,   om  en  lille  Pris.  , 

en  lang  Arm  blev  stukken  frem  af  Souffleurhullet  for 
at  modtage  denne  Vederkvægelse  imellem  to  Fingre. 
Da  saa  en  af  de  Rejsende  udbrød:  «Naa,  nu  forsvandt 
Gjødvads  Flipper!«  (der  udmærkede  sig  ved  en  ual- 
mindelig Størrelse),  saa  slog  man  sig  til  Romed,  at  der 
nu  umuligt  kunde  være  mere  af  Jorden  at  see.  Af  alle  de 
Witzer,  som  de  fire  Passagerer  reve  af  sig  under  Farten, 
erindrer  jeg  nu  ikke  synderlig  Andet,  end  at  Philipsen, 
der  var  forsynet  med  en  Faldhat  og  af  og  til  blev 
sendt  ned  for  at  rekognoscere  og  fouragere,  paa  en  af 
disse  Toure  kom  tilbage  fra  Republiken  St.  Marino, 
medbringende  den  Besked,  at  alle  Indbyggerne  vare 
Marinere,  og  at  det  i  hele  Republiken  ikke  var  muligt 
at  opdrive  anden  Beværtning  end  m  ar  inerte  Sild. 
Ligeledes  havde  Passagererne  undervejs  haft  Bekym- 
ring for,  hvilket  Sprog  de  skulde  tale  med  Indbyggerne 
paa  Maanen;  men  da  de  ved  Ankomsten  dertil  af 
Skildvagten  blev  anraabt  med  et  «Hvem  der?>>  oplyste 
en  af  de  Rejsende  sine  Ledsagere  om,  at  det  ikke  var 
saa  underligt,  at  man  kunde  Dansk  paa  Maanen,  thi 
der  laa  jo  saa  mange  af  de  danske  Baronier.  Anden 
Akt  foregik  paa  Maanen,  hvor  Ballonen  var  strandet. 
Her  var  et  bleggult  Skjær  udbredt  over  alle  Omgivelser, 
og  alle  Beboerne,  baade  civile  og  militaire,  vare  klædte 
i  gult  Nankin.  I  Begyndelsen  var  Forholdet  mellem 
de  to  Planeters  Beboere  meget  hjærteligt;  men  da 
Jordboerne  tillode  sig  at  udbrede  frisindede  Lærdomme 
imellem  Indbyggerne  paa  Maanen,  begyndte  dennes 
Magistrat  at  blive  ængstelig,  især  da  den  var  kommen 
efter  en  mistænkelig  Ytring,  der  var  falden,  om  Magi- 
strats-Maaneskin  paa  Jorden,  hvilket  blev  anset  for  at 
være  fornærmeligt  for  Maanen,  og  det  kom  derfor  snart  til 
et  hæftigt  Sammenstød  og  en  alvorlig  Strid  imellem 
Luftskipperne    og    Maanens   Borgemester*),    der   tilsidst 


'■')  En   af  Kjobenhavns    nuværende  Borgemestre    storl    den   Gang  som 
gul   Skildvagt  paa  Maanen. 


befriede  sig  og  sin  Alaane  fra  disse  farlige  Demagoger 
paa  en  meget  praktisk  Maade,  idet  han  blot  komman- 
derede «Klar  til  Ha]vmaane!»  Denne  Ordre  blev 
ojeblikkelig  efterkommet,  og  det  Stykke  af  Maanen, 
hvorpaa  de  Fremmede  stode,  faldt  strax  ned,  det  vil 
sige,  der  rullede  et  Mellemtæppe  ned  imellem  dem  og 
Maaneboerne ;  derpaa  foretoges  et  hurtigt  Changement 
til  Gadedekorationen  i  første  Akt,  og  de  fire  Luft- 
skippere kom  farende  ned  som  skudte  ud  af  en  Kanon. 
Man  lærer  heraf,  at  gamle  Brice  allerede  for  mange 
Aar  siden  har  distanceret  Jules  Verne  med  Hensyn  til 
Beskrivelse  af  Maanerejser.  Med  den  Udvikling,  hvor- 
til Sceneriet  og  Maskineriet  nuomstunder  er  naaet, 
maatte  der  upaatvivlelig  kunne  laves  en  meget  morsom 
Farce  af  dette  Sujet  Et  andet  meget  godt  og  i  det 
Hele  fortrinlig  udført  Stykke:  «Hvor  skal  jeg  sætte 
min  Søn  i  Skole»,  var,  saavidt  jeg  mindes,  skrevet 
af  Arnesen  eller  maaske  Fabricius  i  Anledning  af  en 
af  Kjøbmand  Gad  i  Helsingør  skreven  Piece  under 
samme  Titel.  Arnesen  og  gamle  Rosenkilde  spillede 
Hovedrollerne,  og  den  Sidstes  Fanden,  der  indfinder 
sig  forklædt  paa  Regentsen  for  at  soge  en  Huslærer  til 
sin  Søn,  var  en  ganske  ypperlig  Præstation ;  især  var 
det  af  en  uimodstaaelig  komisk  Virkning,  at  Fanden 
hver  Gang  Studentens  Raisonnementer  satte  ham  i  For- 
legenhed, kløede  sin  Hale,  der  var  skjult  under  Frakken. 
Denne  Forestilling  maatte  efter  almindelig  Opfordring 
gjentages,  og  i  denne  Anledning  skrev  Rosenkilde  det 
morsomme  Brev,  betræffende  den  omtalte  Hale,  der 
findes  aftrykt  i  P.  Hansens  Biografi  af  ham.  Det  tre- 
akts Lystspil  af  Carl  Borgaard  «Hvem  boer  her.?» 
fortjener  særlig  at  omtales,  baade  fordi  den  hørte  til 
de  bedre  Stykker,  og  fordi  det  store  dramatiske  Be- 
gavelse hos  F.  L.  Høedt  først  i  dette  kom  for  Dagen; 
han  spillede  en  intrigant  Dame  saa  fint  og  saa  elegant 
i    enhver    Henseende,     at    det    vakte    almindelig    For- 

bauselse.  Til  Afvexling  opførtes  ogsaa  en  Gang  en 
Efterligning  af  en  Forestilling  paa  Prices  Morskabs- 
theater  med  Linedands,  Voltigerkonster  og  Pantomime. 
En  for  sit  ualmindelige  korporlige  Omfang  bekjendt 
Personlighed  gjorde  megen  Lykke  ved  sin  Linedands 
som  den  lille  tolvaarige  Josephine  Winther,  iført  kort 
hvid  Kjole  med  Rosenguirlander,  og  gamle  Brice  vakte 
megen  Munterhed,  ved  sine  komiske  Indfald  som  Bajads 
især  da  han  gik  ned  og  forputtede  sig  mellem  Damerne 
paa  Tilskuerpladsen,  for  at  « Patronen*  ikke  skulde  finde 
ham.  Heller  ikke  Balletten  blev  tilsidesat  ved  For- 
eningens Forestillinger;  der  opførtes  tll'forskjellige  Tider 
«Faust»,  «Nina»  og  «Gratiernes  Hylding».  Paa  Ind- 
studeringen af«Faust»  blev  der  anvendt  megen  Tid  og 
Flid,  og  Figuranter  og  Figurantinder  havde  i  fjorten 
Dage  hver  Aften  flere  Timers  Undervisning  af  den 
ældre  Stramboe,  Mefistofeles'  ypperlige  Fremstiller  paa 
det  kongelige  Theater.  Mefistofeles  var  i  vor  Ballet 
Dandselærer,  '  og  holdt  Dandseøvelser  for  Herrer  og 
Damer,  ved  hvilke  Faust  kom  sammen  med  Margrethe. 
Rollen  blev  spillet  af  mig,  der  var  fuldstændig  kostu- 
meret som  Mefistofeles,  kun  at  jeg  var  iført  sort  Kjole 
og  hvidt  Halstørklæde.  Margrethe  gaves  af  v.  Halle; 
hun  endte  med  at  sælge  Svovlstikker  paa  Gaden,  slog 
sig  til  Drik  og  blev  tilsidst  som  fuld  Kjælling  baaren 
bort  paa  Stigen  af  Vægterne.  I  «Nina  eller  den 
Vanvittige  af  Kjærlighed »  gav  Th.  Collin  Titelrollen 
meget  godt;  men  hverken  han  ejler  v.  Halle  toge  sig 
synderlig  godt  ud  som  Damer,  hvilket  heller  ikke 
var  Tilfældet  med  de  fleste  Figurantinder,  der,  især 
naar  de  vendte  Ryggen  til,  saa  ganske  horrible  ud. 
Men  i  denne  Henseende  var  nu  rigtignok  hine  Tiders 
Publikum  ikke  forvænt;  thi  det  kongelige  Theaters 
Figurantinder  udmærkede  sig  hverken  ved  Skjønhed 
eller  Ungdom,  nogle  af  dem  dandsede  paa  Pinde,  Andre 
paa  Smørfjærdinger.     Af  dem,   der  udførte  Damerollerne 


i  Studenterkomedierne,  var  egentlig  Agerskov  den, 
der  saa  bedst  og  mest  kvindelig  ud.  Forresten  laa 
det  Morsomste  ved  disse  Balletter  som  oftest  i  Pro- 
grammerne, af  hvilke  jeg  desværre  ikke  er  i  Besiddelse  ; 
jeg  erindrer  kun,  at  der  i  Programmet  til  «Nina»  et- 
steds stod:  «Elskeren  kommer  igjen  •,  Nina  kjender  ham 
ikke,  for  han  har  røde  Buxer  paa».  I  «Gr  at  lernes 
Hylding»  dandsede  G.  Carstensen  som  Skræddermester 
Apollo  en  Pas  de  Glubsk,  som  endte  med  en  i  flere 
Minutter  varende  Pirouette,  der  indbragte  ham  stormende 
Bifald. 

Paa  Fastelavns  Mandag  tilbødes  der  Forlystelser 
efter  en  mere  storstilet  Maalestok,  og  Fantasien  tillod  sig 
stundom  temmelig  extravagante  Udflugter  i  denne  Ret- 
ning. Man  generede  sig  saaledes  ikke  for  at  omdanne 
de  to  store  Sale  til  en  Skov  og  i  denne  at  give  en 
fuldstændig  Præsentation  af  Dyrehavsbakken  med  dens 
Tælte,  Beværtningslokaler,  Tyrolere,  Mester Jakel,  Kanon- 
jøden, Frederiksstens  Fæstning,  Vafifelbagere,  Lirekasser, 
Gynger,  ja  endog  Beridere.  Gravenhorst  var  en  nydelig 
Beriderske«  og  gjorde  stærkt  Indtryk  paa  nogle  af  de 
gamle  Professorer,  der  idelig  forfulgte  ham  og  klappede 
ham  paa  Halsen,  hvorfor  han  tilsidst  maatte  skille  sig 
af  med  dem  ved  at  snærte  dem  eftertrykkeligt  over 
Benene  med  sin  Pisk.  Som  Bevis  paa,  hvor  fri  Tonen 
var  ved  saadanne  Lejligheder,  skal  jeg  anføre,  at  jeg 
hørte  en  ganske  ung  Student  sige  til  en  af  Professorerne : 
«Naa!  lad  nu  Pigebarnet  være,  gamle  Støder,  og  hold 
dig  til  Dine  Antikviteter,  der  passe  bedst  for  Dig.» 
Man  kan  vanskeligt  gjøre  sig  et  Begreb  om  den  Larm 
og  Tummel,  det  Liv  og  den  Lystighed,  der  fandtes 
paa  denne  Dyrehavsbakke,  hvis  Kirsten  Pils  Kilde  da 
rigtignok  ogsaa  sprudlede  med  noget  ganske  Andet 
end  Vand. 

Paa  en  anden  Fastelavns  Mandag  blev  der  givet 
en  fin   Soirée  hos  en  fornem  Familie.      Det  gamle  for- 

røgede  Lokale  blev  rengjort  og  oppudset  saa  godt  som 
muligt  og  smykket  med  elegante  Meubler  og  Gardiner. 
Senioratet  forestillede  Værtens  Familie,  og  Medlemmerne 
vare  Gjæsterne.  Harboe,  en  i  det  daglige  Liv  meget 
sat  og  alvorlig  Mand,  var  Værten;  Gøtje,  en  ualminde- 
lig tyk  og  lille  Person  med  et  rundt  jovialt  Ansigt, 
var  Fruen  i  Silkekjole  og  Turban;  Falkman  Petersen 
og  P.  T.  Zahrtmann  Sønnerne  og  Carl  Weis  Datteren 
i  Huset.  Alle  Gjæsterne  vare  klædte  i  højeste  Gaia, 
enten  i  forakjellige  Uniformer  eller  i  sort  civil  Dragt 
med  forskjellige  Kors  og  Stjærner,  og  bleve  anmeldte  af 
Hushovmesteren  ved  Navn  og  den  antagne  Titel.  Det 
vakte  megen  Munterhed,  da  der  raabtes;  «Underlæge 
Hornemann  og  Søn»,  og  ind  traadte  gamle  Etatsraad 
Jens  Wilken  Hornemann  i  sin  Søns  Uniform  som  Skibs- 
læge, og  ved  Siden  af  ham  Sønnen  i  sin  Faders  den- 
gang brugelige  Hofdragt.  Efterhaanden  som  Gjæsterne 
ankom  blev  der  budt  The  omkring  af  elegant  klædte 
Tjenere,  og  der  førtes  nu  en  levende  Konversation, 
bestandig  i  den  fineste  Salontone  og  med  udsøgt  Cour- 
toisie  ligeoverfor  Damerne,  der  alle  vare  »balklædte. 
Denne  Tone  blev  endog  ganske  godti  vedlgeholdt  ind- 
til Taffelet  var  forbi  og  Ballet  begyndte;  men  saa  slog 
rigtignok  den  gamle  Studenterlystighed  igjennem,  og 
Finheden  forduftede  lidt  efter  lidt.  En  anden  Gang 
havde  man  fundet  paa  den  i  og  for  sig  lidet  tiltalende 
Ide,  at  forvandle  hele  Lokalet  til  en  Feltleir,  og  ethvert 
Medlem  var  forpligtet  til  at  møde  i  en  eller  anden 
Uniform.  I  den  forreste  Stue  var  en  Snes  unge  Stu- 
denter i  deres  egen  smukke  Uniform  opstillede  som 
Vagt,  der  traadte  under  Gevær  og  gjorde  Honneurs 
saa  ofte  en  højerestaaende  Officer  kom  forbi.  Der  var 
en  kommanderende  General  med  sin  Stab  og  en 
Mængde  Officerer  af  alle  Vaabenarter.  Mest  Fornøjelse 
fremkaldte  dog  de  kvikke  Marketendersker  og  de 
mange    ypperligt    maskerede    og    kostumerede  Menige, 

saavelsom  de  prægtige  Borger-  og  Brandofficerer  i 
alderstegne  Uniformer  med  trekantede  Hatte ;  det  Hele 
løb  heldigere  af,  end  man  turde  have  ventet,  takket 
være  det  aldrig  svigtende  Lune  hos  adskillige  Med- 
lemmer. 

Jeg  skal  indskrænke  mig  til  disse  Prøver  paa  Op- 
findsomheden, naar  det  gjaldt  om  at  skaffe  en  Lystig- 
hed tilveie,  da  jeg  ellers  maa  frygte  for  at  blive  for 
vidtløftig  og  snakkesalig,  hvortil  ældre  Folk  jo  let  for- 
falde, naar  de  komme  til  at  tale  om  deres  Ungdoms 
Begivenheder. 

Ved  enkelte  højtidelige  Lejligheder  blev  der  og- 
saa  givet  større  Middagsgilder,  og  jeg  erindrer  endnu 
med  stor  Fornøielse  et  saadant,  der  blev  afholdt  i  An- 
ledning af  Kongens  (Frederik  VI. s)  Fødselsdag.  Man 
havde  af  Foreningens  Vært  faaet  Meddelelse  om,  at 
han  ved  et  heldigt  Indkjøb  var  bleven  sat  istand  til  at 
levere  en  meget  god  Champagner  til  tre  Mark  under 
den  sædvanUge  Pris.  Det  blev  nu  strax  regnet  ud,  at 
man  ligefrem  maatte  fortjæne  tre  Mark  for  enhver 
Flaske  Champagner  man  drak,  og  Følgen  heraf  var,  at 
man  naturligvis  nød  en  stor  Mængde  Flasker  af  denne 
besparende  Drik.  Resultatet  blev  selvfølgelig  en  over- 
stadig Lystighed.  Efter  Bordet  sknlde  der  paa  Salen 
opføres  en  Casoitisk  Pantomime,  og  da  Deltagerne  i 
denne  kom  op  i  Paaklædningsværelset,  for  at  kostumere 
sig  til  Forestillingen,  opdagedes  det  til  almindelig  For- 
skrækkelse, at  det  Medlem,  der  skulde  spille  den  tra- 
ditionelle Hexemesters  Rolle,  befandt  sig  i  en  Tilstand, 
der  gjorde  det  aldeles  umuligt  for  ham  at  udføre  selv 
den  allersimpleste  Hexekonst  den  Aften.  Man  ind- 
skrænkede sig  til  at  male  ham  sort  over  hele  Ansigtet, 
sendte  Bud  efter  en  Vogn  og  lod  ham  kjøre  hjem. 
En  Anden  maatte  i  Hast  paatage  sig  at  udføre  Hexe- 
mesterens  ikke  ubetydelige  Parti.  Det  fortjæner  at 
noteres    som    et   smukt   Bevis    paa    Pligtfølelse,    at    den 

haardt  medtagne  Hexemester  dog  havde  en  instinkt- 
mæssig Fornemmelse  af,  at  han  den  paafølgende  Morgen 
havde  Noget  at  udrette  i  Sparekassen  og  derfor  flere 
Gange  mumlede:  « Sparekassen*.  E.  Collin,  der  strax 
begreb,  at  Hexemestenen  skulde  møde  i  Sparekassen, 
men  mistvivlede  om  at  blive  istand  dertil,  løb  ned  til 
sin  tilstedeværende  Fader  og  fik  denne  Sag  bragt  i 
Orden.  Fra  denne  Begivenhed  skriver  sig  den  senere 
saa  almindelige  Talemaade:  « At  drikke  til  Hexemester* 
En  Gang  imellem  forsøgte  man  sig  ogsaa  for 
Alvor  i  den  fine  Tone  ved  at  gjøre  elegante  Baller 
med  virkelige  Damer,  der  ikke  vare  udklædte  Stu- 
denter; men  jeg  tror  nok,  at  man  ved  disse  Baller 
begik  den  Feil,  at  overdrive  Elegancen  en  Smule. 
Der  var  saaledes  et  Bal  paa  Skydebanen,  ved  hvilket 
eridel  af  Kavallererne  vare  blevne  enige  om  anskaffe 
sig  en  særlig,  temmelig  fremstikkende  Dragt:  hvide 
snævre  Pantalons  og  Kjoler  med  blanke  Knapper.  Jeg 
var  selv  en  af  dem,  der  uglede  sig  saaledes  ud,  og  jeg 
tor  derfor  nok  sige,  at  dette  Balkostume  baade  var 
lidt  affekteret  og  ikke  engang  klædeligt  for  Alle,  der 
bare  det.  Ballet  aabnedes  med  en  Menuet,  der 
dandsedes  efter  et  af  Mandsstemmer  udført  Kor  til 
Melodien  af  Menuetten  af  »Elverhøj »,  hvortil  Chr. 
Winther  havde  skrevet  en  meget  smuk  Text.  Stads- 
musikanten, Hr.  Fussel,  havde  i  flere  Uger  før  Ballet 
travlt  med  at  udskrive  og  med  det  store  Orchester  at 
indøve  de  mange  nye  Danse,  der  i  denne  Anledning 
•vare  komponerede  af  Foreningens  egne  Medlemmer. 
Damernes  Værelse  var  smykket  med  en  saa  overdaadig 
og  feagtig  Pragt,  og  udstyret  med  saa  mange  smaa 
Bekvemmeligheder  og  Behageligheder,  at  det  næsten 
ikke  var  muligt  at  faa  dem  ud  af  det  igjen,  naar  de 
først  vare  komne  derind.  Det  er  indlysende,  at  saa- 
danne  Fe.stiviteter  maatte  medføre  storre  Udgifter  end 
ønskeligt  for  Studenternes  Lommer,  og  disse  frembøde 
derfor  ofte  en   beklagelig  Tomhed;  men  heraf  lod  man 

sig  dog  ikke  genere  synderligt;  Pengespørgsmaalet  var 
gjerne  det,  der  sidst  kom  i  Betragtning  ved  saadanne 
Lejligheder,  og  man  fandt  sig  med  Resignation  i  at 
pleje  fortrolig  Omgang  med  Smalhans  i  længere  Tid, 
naar  man  blot  kunde  være  med.  Af  Klints  forste 
Sang  i  «Gjenboerne»  veed  Enhver,  hvorledes  det  gaar  til: 

<Naar  Maanedens  Midte  sig  nærmer, 
Og  Pengenes  Ende  med   den.s. 

Denne  Situation  var  saa  at  sige  normal  for  mig  og 
flere  af  mine  gode  Venner,  og  jeg  mente  derfor,  at 
det  kunde  være  en  god  Spekulation  at  sætte  nogle  af 
mine  Midler  i  faste  Ejendomme  i  Begyndelsen  af 
Maaneden.  I  dette  Øjemed  anskaffede  jeg  mig  nogle 
Gange  paa  Lønningsdagen  en  Solvdaase  som  et  værdi- 
fuldt Aktiv;  men  da  jeg  mærkede,  at  jeg  otte  å  ti 
Dage  efter  blev  nødsaget  til  at  sælge  den  igjen,  — 
naturligvis  med  betydeligt  Tab  —  saa  indsaa  jeg,  at 
denne  Finantsoperation  ikke  var  videre  heldig.  Vi  spe- 
kulerede ogsaa,  naar  vi  trængte  til  Penge,  i  det  den 
Gang  endnu  bestaaende  Tallotteri  og  gave  os  af  med 
at  drømme  Tal-,  jeg  skal  i  denne  Henseende  meddele 
en  ganske  mærkelig  lille  Begivenhed.  En  Mandag 
Morgen  laa  jeg  endnu  blundende  i  min  Seng,  da  Døren 
pludselig  blev  reven  op  med  stor  Voldsomhed  og  ind 
styrtede  en  af  mine  Venner,  stærkt  ophidset,  med  det 
Raab:  «Har  Du  Penge*  ?  —  «Hvor  kan  det  falde  Dig 
\ndh>  var  mit  Svar.  «Men  hvorfor  spørger  Du  saa 
ivrigt.''*  Han  fortalte  nu,  at  han,  da  han  om  Morgenen 
traadte  ud  af  sin  Gadedør,  havde  set  tre  Numre  skrevne 
med  Kridt  paa  en  rød  Mur  ligeoverfor  og  tilføjede,  at 
vi  nødvendigvis  maatte  skynde  os  at  besætte  dem,  da 
det  var  Tirsdag*)  imorgen.  Da  han  nævnede  de  tre 
Tal,  studsede  jeg  og  blev  ganske  underlig  tilmode;  thi 
det    blev    pludselig    klart    for    mig,    at   jeg    om  Natten 


*)  Paa  hvilken  Dag  Lotteriet  altid  blev  trukket. 

havde  drømt  fire  Numre,  hvoraf  de  tre  vare  de  af  ham 
nævnte.  Det  var  nu  ganske  øiensynHgt,  at  vi  maatte 
vinde,  og  ved  at  sammenlægge  vore  kontante  Behold- 
ninger, fik  vi  omsider  fire  Mark  skrabet  sammen,  hvor- 
med vi  besatte  Kvarternen.  Den  næste  Dag,  da  Lotte- 
riet blev  trukket,  gik  vi  naturligvis  hen  for  at  se  vore 
Numere  komme  ud,  og  hvad  sker?  De  tre  Tal,  der 
havde  staaet  paa  Muren,  kom  ud  det  ene  efter  det 
andet,  og  vi  vare  nærved  at  daane  af  spændt  Forvent- 
ning; men  det  fjerde,  det  ene  af  dem,  jeg  havde 
drømt,  mødte  med  Udeblivelse,  og  de  40,000  Rd.,  vi 
skulde  have  vundet,  hvis  dette  ogsaa  var  kommet  ud, 
rog  i  Lyset  —  rimeligvis  til  stor  Gavn  for  os,  der  nu 
ikke  fik  en  eneste  Skilling,  fordi  vi  ikke  havde  været 
velhavende  nok  til  at  besætte  Terner  og  Amber.  Jeg 
uddrog  af  denne  Begivenhed  den  Slutning,  at  jeg 
næppe  vilde  blive  rig  ved  Lotteriets  Hjælp,  og  50 
Aars  Erfaring  har  paa  det  Evidenteste  bevist,  at  min 
Slutning  var  rigtig. 

Studenterne  vare  paa  hin  Tid  meget  loyale  og 
brøde  sig  slet  ikke  om  Politiken,  uden  forsaavidt  som 
den  gav  dem  Stof  til  Vittigheder  og  Persiflage  i  Ko- 
medierne. Men  i  dette  Punkt  fandt  der  et  betydeligt 
Omslag  Sted,  efter  at  Orla  Lehmann  var  bleven  op- 
taget som  Medlem,  og  det  var  ganske  naturligt,  at 
denne  frihedsglødende  unge  Mands  store  Begavelse  og 
henrivende  Foredrag  maatte  gjøre  et  stærkt  Indtryk 
paa  de  unge  livlige  Studenter,  for  ikke  at  tale  om,  at 
de  frisindede  Ideer  fra  alle  Sider  begyndte  at  gjøre  sig 
gjældende. 

Ogsaa  jeg  lod  mig  en  kort  Tid  rive  hen,  og  jeg 
maa  til  min  Skam  tilstaae,  at  jeg  var  med  til  adskillige 
politiske  Kaadheder,  som  jeg  senere  fortrod.  Vist  er 
det,  at  Politiken  ikke  havde  nogen  heldig  Indflydelse 
paa  Aanden  i  Studenterforeningen ;  den  gamle  Gemyt- 
lighed   —   jeg    tør    næsten    sige    — -    Elskværdighed  — 

forsvandt  lidt  efter  lidt  og  blev  afløst  af  politiske  Dis- 
kussioner og  bittre  Disputer;  thi  det  er. jo  desværre 
det  Ejendommelige  ved  politiske  Kjævlerier,  at  Bitter- 
heden aldrig  kan  holdes  borte  fra  dem.  Det  er  min 
Overbevisning,  at  Lehmann  ikke  meldte  sig  ind  i  For- 
eningen, for  at  skaffe  sig  selv  den  Adspredelse  og 
Underholdning,  som  vi  Andre  søgte  i  den,  men  kun  i 
den  Hensigt,  at  vække  politisk  Agitation.  Der  var 
Mange,  som  misbilligede  denne  hans  Optræden,  —  der 
vist  nok  ogsaa  af  og  til  beredede  Senioratet  adskillige 
Bryderier  — ,  Mange,  hvem  den  nye  Aand,  der  var 
kommen  ind  i  Foreningen,  ikke  tiltalte.  Dette  var  og- 
saa Tilfældet  med  mig  og  Mange  af  mine  nærmeste 
Omgangsvenner,  som  desuden  paa  Grund  af  vort  fæl- 
leds Studium  vare  henviste  til  en  nærmere  Sammen- 
slutning paa  et  heelt  andet  Sted  og  under  andre  For- 
hold. Endskjøndt  vi  derfor  altid  bevarede  vor  Interesse 
for  Studenterforeningen  —  hvad  jeg  for  min  Deel  endnu 
gjør  den  Dag  i  Dag  — ,  saa  samledes  vi  dog  ikke  saa 
hyppigt  i  den,  som  tidligere,  og  jeg  vil  kun  af  og  til 
komme  tilbage  til  den  i  disse  Blade. 

Det  kirurgiske  Studium  dreves  ingenlunde  paa  en 
saadan  Maade  og  efter  en  saadan  Maalestok,  der  kunde 
være  tilfredsstillende  for  de  Studerende,  og  i  det  Hele 
taget  var  Forholdene  ved  Akademiet  saa  lidt  tiltalende, 
at  Erindringen  om  dem  paa  ingen  Maade  hører  til  de 
Minder,  paa  hvilke  jeg  for  min  Deel  tænker  tilbage 
med  synderlig  Glæde. 

Dette  skyldtes  væsentlig  Akademiets  hele  fejlagtige 
og  antikverede  Organisation.  Det  sorterede  under  det 
gamle  Kancelli  (Justitsministeriet)  og  bestyredes  ude- 
lukkende af  sine  egne  Professorer,  der  ikke  hørte  til 
det  Slags  Folk,  der  følte  nøgen  særlig  Trang  til  at  gaa 
frem  med  Tiden.  Da  jeg  begyndte  at  studere,  var 
det  allerede  gaaet  op  for  dem  af  de  Studerende,  der 
vare    akademiske    Borgere,    at    de    bestaaende  Forhold 

ved  Akademiet  ikke  længere  vare  holdbare  eller  tids- 
svarende, og  at  det  var  i  højeste  Grad  ubilligt,  at  en- 
hver forløben  tysk  Barbersvend  havde  de  samme  Ret- 
tigheder, som  de,  naar  han  blot  kunde  være  saa  heldig 
at  slippe  igjennem  den  kirurgiske  Examen.  Desuden 
følte  de  sig  ogsaa  ilde  berørte  ved  hver  Dag  at  skulle 
færdes  imellem  disse  for  største  Delen  raa  og  udannede 
Personer.  Denne  Antipathi  ytrede  sig  først  ved  Stik- 
lerier og  Spydigheder  under  Forelæsningerne,  idet  vi 
f  Ex.  udviklede  stor  Opfindsomhed  i  pantomimisk  og 
og  parodisk  at  frem.stille  forskjellige  Scener  af  Bar- 
berernes Virksomhed,  saasom:  Skumpiskning,  Indsæb- 
ning, Afstrygning  af  Kniven,  Tagen  ved  Næsen,  Offrenes 
Jamren,  naar  de  blev  skrabede  og  skaarne  i  Ansigtet, 
o.  s.  v.,  alt  til  stor  Ærgrelse  for  de  Paagjældende. 
Disse  Drillerier  bleve  da  besvarede  med  Puf,  Stød  og 
andre  smaa  Haandgribeligheder,  der  omsider  forte  til 
formelig  Bataljer,  som  leveredes  paa  Gangene  og 
Trapperne  uden  for  Auditoriet.  Ibsen,  der  som  Kon- 
servator boede  paa  Akademiet,  var  en  god  Allieret  for 
os  og  udførte  under  det  første  alvorlige  Sammenstød 
en  mærkelig  Bedrift  med  sit  Træben.  Da  han  nemlig 
bemærkede,  at  en  af  Vore  var  i  slemt  Bekneb  under 
Kampen  med  en  stor  og  stærk  Barbersvend,  stak  Ibsen 
sit  Træben  ind  mellem  Benene  paa  denne  sidste,  løftede 
ham,  ridende  paa  dette,  op  og  satte  ham  gan.ske  læmpe- 
lig  ud  over  Trappegelænderet  ned  i  Forhallen,  saa  at 
han  kom  temmelig  hovedkulds  ud  af  Striden.  Det 
kan  imidlertid  ikke  nægtes,  at  den  første  Slagdag  var 
uheldig  for  Studenterne,  der  hverken  vare  saa  talrige 
eller  saa  kampdygtige,  som  Modstanderne.  Til  Kam- 
pen, der  gjentoges  den  følgende  Aften,  maatte  vi  der- 
for rekvirere  Assistance  hos  nogle  af  Datidens  bekjendte 
stærke  Studenter,  f  Ex.  Mathematikeren  Svenningsen, 
Brødrene  Reith  og  nogle  af  Islænderne  paa  Regentsen, 
der  i  Reglen  vare  meget  fredsommelige  Folk,   men  der- 

imod  ikke  behagelige  at  have  at  bestille  med,  naar  de 
fik  Bersærkegang.  Barbererne  fik  da  deres  reglemen- 
terede Prygl.  Heldigvis  hendøde  disse  mindre  hygge- 
lige og  mindre  passende  Skjærmydsler  snart  af  sig  selv. 
Allerede  i  Slutningen  af  1830  var  der  paa  anden 
Maade  gjort  Forsøg  paa  at  bringe  en  bedre  Tingenes 
Tilstand  tilveje,  idet  der  var  bleven  affattet  og  af  de 
Studerende  underskrevet  en  Petition  om  Sammensmeltning 
af  det  kirurgiske  Akademi  med  Universitetet  og  om 
Ophævelse  af  de  Ustuderedes  Ret  til  at  tage  kirurgisk 
Examen.  Denne  havde  nemlig  en  ikke  ringe  Betyd- 
ning derved,  at  alle  Lægeembeder  i  Staten,  baade 
militære  og  civile,  udelukkende  besattes  med  kirurgiske 
Kandidater,  medens  de,  der  underkastede  sig  exavien 
mediciiyn  rigorosinn,  som  den  kaldtes,  kun  havde  Ad- 
gang til  de  ganske  faa  Fysikater,  der  den  Gang  fandtes 
i  Landet  og  til  Lærerposterne  ved  Universitetet.  Vil 
man  end  indrømme,  at  Akademiet  i  sin  Tid,  da  An- 
tallet af  de  medicinske  Studerende  kun  var  meget 
ringe,  og  da  Kirurgien  i  det  •  hele  taget  ikke  stod  i 
nogen  høj  Anseelse,  havde  stiftet  væsentlig  Nytte  ved 
at  uddanne  Elever,  der  baade  kunde  forsyne  Hæren 
og  Flaaden  med  det  nødvendige  Lægepersonale  og 
Landet  med  Distriktskirurger,  saa  vare  Forholdene  jo 
nu  aldeles  forandrede ,  idet  Antallet  af  akademiske 
Borgere,  der  studerede  Kirurgi,  var  blevet  saa  stort,  at 
alle  Embeder  let  kunde  besættes  med  dem.  Og  da 
nu  tilmed  de  Fordringer,  der  ved  begge  Examina  stil- 
ledes til  Kandidaterne,  i  Hovedsagen  vare  omtrent  de 
samme,  saa  var  der  jo  slet  ingen  fornuftig  Grund  til  at 
beholde  dem  begge.  Den  hertil  udvalgte  Deputation 
henvendte  sig  først  til  Kancellipræsidenten,  Stemann, 
der  ikke  tog  synderlig  gunstig  imod  den,  men  hen- 
viste den  til  Universitetsdirektionen.  Denne  syntes  vel 
at  interessere  sig  mere  for  Sagen,  men  ansaa  det  for 
rettest,    at  man    indgav  Petitionen    direkte    til  Kongen. 

Dette  skete  da  ogsaa,  og  Følgen  heraf  blev  naturligvis, 
at  Andragendet  returnerede  ad  samme  Vej,  som  det 
var  kommet,  for  at  der  kunde  indhentes  Oplysninger 
og  Erklæringer  fra  alle  mulige  vedkommende  og  uved- 
kommende, hvad  der  selvfølgelig  foranledigede,  at  hele 
Sagen  foreløbig  gik  istaa  i  adskillige  Aar. 

Med  mine  private  Forhold  var  der  imidlertid 
foregaaet  en  væsentlig  Forandring ,  idet  min  gamle 
Bedstemoder  var  død  og  havde  efterladt  mig  en  lille 
Kapital.  Desværre  var  denne  dog  ikke  stor  nok  til, 
at  jeg  kunde  leve  og  fortsætte  Studeringerne  for  Ren- 
terne af  den,  og  det  maatte  derfor  gaa  ud  over  Kapi- 
talen. Jeg  har  allerede  i  disse  Erindringer  omtalt,  at 
jeg  fra  min  tidligste  Ungdom  af  havde  en  stærk  Til- 
bøjelighed til  Flothed,  og  jeg  nødes  desværre  til  at 
tilstaa,  at  denne  ikke  var  aftagen  med  Aarene.  Den 
lille  Kapital  gav  den  saa  at  sige  ny  Næring,  og  jeg  er 
nær  ved  at  tro,  at  den  i  Grunden  var  mere  til  Skade 
end  til  Gavn  for  mig,  saaledes  som  jeg  nu  en  Gang 
var  anlagt.  En  Kollega,  med  hvem  jeg  senere  hen  i 
Tiden  havde  nogle  Pengeforretninger  at  afgjøre,  og 
som  forstod  sig  Pokkers  godt  paa  disse,  sagde  ved 
denne  Lejlighed  til  mig,  at  jeg  var  et  rent  Barn  i 
Pengesager. »  Jeg  beklager,  at  jeg  maa  indrømme,  at 
hans  Paa.stand  vistnok  var  ganske  sand.  Hvis  der 
—  hvad  jeg  antager  —  hører  et  vist  Talent,  baade  til 
at  samle  Penge  og  til  at  forvalte  disse,  naar  man  først 
har  været  saa  heldig  at  faa  dem  samlet,  saa  vilde  jeg 
grumme  gjærne  have  ofret  et  elier  flere  af  de  smaa 
Talenter,  med  hvilke  Himlen  havde  begavet  mig,  og 
som  hele  mit  Liv  igjennem  mere  have  været  til  For- 
nøjelse for  Andre,  end  til  nogensomhelst  Nytte  for  mig 
selv,  blot  for  at  komme  i  Besiddelse  af  det  ene,  som 
jeg  manglede.  Men  det  er  netop  Ulykken,  at  disse 
meget  forskjelligartede  Talenter  ikke  saa  let  kunne  for- 
liges med  hverandre,    men    snarere    —    i    det    mindste 

meget  ofte  —  maa  anses  for  fjendtlige  Elementer,  der 
ligefrem  stride  imod  og  ophæve  hverandre.  Jeg  havde 
mange  forskjellige  Interesser  og  megen  Lyst  til  at  føre 
et  muntert  og  selskabeligt  Liv,  saa  at  jeg  snart  var 
optagen  og  vel  set  i  mange  Kredse.  Jeg  førte  saaledes 
i  et  Par  Aar  et  Liv,  som  i  og  for  sig  var  meget  be- 
hageligt, men  næppe  rigtig  hensigtsmæssigt  til  Fremme 
af  Studeringerne,  der  bleve  lidt  stedmoderlig  behand- 
lede, skjønt  aldrig  ganske  tilsidesatte.  Det  gik  ogsaa 
snart  op  for  mig,  at  dette  Liv  ikke  kunde  føre  til  no- 
get, og  tilmed  begyndte  Lysten  til  selvstændig  Virk- 
somhed at  vaagne  hos  mig. 

Den  nærmeste  Anledning  hertil  var  atter  Koleraen, 
der  i  1834  med  stor  Voldsomhed  var  udbrudt  i  Sverig, 
navnlig  i  Gøteborg  og  Stockholm.  Da  Sverig  den 
Gang  ikke  var  tilstrækkelig  forsynet  med  Læger,  gik 
et  ikke  ringe  Antal  af  danske  Læger  derover  til  Assi- 
stance og  iblandt  disse  et  Par  af  mine  nærmeste  Om- 
gangsvenner, Gravenhorst  og  A.  Buntzen.  Disse  blev 
med  stor  Forekommenhed  modtagne  af  de  svenske 
Autoriteter,  bleve  godt  lønnede  og  fik  en  meget  be- 
hagelig, selvstændig  Virksomhed.  Da  jeg  hørte  herom 
og  virkelig  ønskede,  at  komme  ud  af  det  altfor  over- 
vældende selskabelige  Liv,  jeg  førte,  besluttede  jeg 
mig  til  ogsaa  at  prøve  min  Lykke  i  Sverig  paa  egen 
Haand.  Den  Hlle  Kapital  skaffede  mig  Midler  til  Rej- 
sen, og  jeg  drog  afsted. 

Da  jeg  spildte  nogen  Tid  med  at  søge  efter  et 
Sted,  hvor  jeg  kunde  komme  an  i  det  sydlige  Sverig, 
ankom  jeg  desværre  saa  temmelig  post  festum  til 
Stockholm,  hvor  Koleraen  den  Gang  allerede  var  saa 
stærkt  i  Aftagende,  at  der  ikke  kunde  ventes  Ansættelse 
for  flere  Læger.  Det  var  altsaa  en  komplet  mislykket 
Spekulation,  og  i  Begyndelsen  ærgrede  jeg  mig  ikke 
saa  lidt  derover;  men  Omgangen  med  de  danske  og 
adskillige    meget    elskværdige    svenske    Kolleger,    hvis 

Bekjendtskab  jeg  havde  gjort,  bragte  snart  mit  let  be- 
vægelige Sind  i  Ligevægt  igjen.  Jeg  flyttede  ind  til 
Buntzen  paa  det  af  ham  bestyrede  Hospital,  hvor  der 
nu  var  Plads  nok,  og  gjorde  mig  Umage  for  at  faae 
saa  mange  Kolerapatienter  at  se  som  muligt,  hvad  der 
dog  blev  mig  til  nogen  Nytte  senere,  da  Koleraen  i 
1853   hjemsøgte  Kjøbenhavn. 

Lægernes  Stilling  havde  forøvrigt  i  Begyndelsen 
af  Epidemien  hverken  været  behagelig  eller  fri  for 
Fare,  da  det  gik  i  Stockhblm  som  alle  Vegne,  hvor 
Koleraen  optraadte  med  stor  Voldsomhed,  at  den  lavere 
Befolkning  ligefrem  beskyldte  Lægerne  for,  at  de 
dræbte  de  angrebne.  Det  maatte  jo  ganske  naturligt 
hos  den  uvidende  Mængde  vække  en  pinlig  Opsigt, 
at  der  hver  Dag  bragtes  saa  mange  døde  ud  af  Ho- 
spitalerne, medens  man  ikke  saae  nogen  forlade  dem 
som  helbredte,  idet  man^  glemte  at  betænke,  at  der 
dog  skal  Tid  til  Helbredelsen.  Pøbelen  truede  derfor 
med  at  storme  Hospitalerne  og  slaa  Lægerne  ihjel. 
Det  var  den  daværande  Kronprins,  den  almindelig  af- 
holdte Prins  Oscars  store  Fortjeneste,  at  han  beroligede 
Stemningen  ved  hver  Dag  selv  at  indfinde  sig  paa 
Hospitalerne,  hvor  han  underholdt  sig  med  Lægerne, 
hvorved  han  betydelig  støttede  dem  i  deres  Virksom- 
hed. Misstemningen  imod  dem  faldt  ogsaa  snart  bort 
af  sig  selv. 

Det  var  min  Hensigt  at  følge  med  de  danske 
Læger,  naar  de  rejste  hjem;  men  der  blev  uventet  sat 
en  Stopper  for  denne  Plan.  Da  jeg  nemlig  gjærne 
vilde  have  et  saa  godt  Udbytte  som  muligt  af  min 
mislykkede  Rejse,  besøgte  jeg  en  Dag  i  Selskab  med 
en  yngre  svensk  Læge  KoppehOspitalet,  der  netop 
den  Gang  var  stærkt  belagt.  Da  vi  hjemme  ikke  havde 
havt  nogen  Koppeepidemi  i  en  lang  Række  af  Aar, 
og  jeg  følgelig  aldrig  havde  havt  Lejlighed  til-  at  se 
de    naturlige  Kopper,    var   det   jo    rimeligt,    at  jeg    be- 

nyttede  Omstændighederne  til  at  gjøre  mig  bekjendt 
med  denne  Menneskehedens  Svøbe.  For  at  bhve 
smittet  nærede  jeg  slet  ingen  Frygt,  da  jeg  var  vak- 
cineret.  Vi  gik  da  ind  og  opholdt  os  vel  en  halv 
Times  Tid  i  disse  med  Koppepatienter  fyldte  Sale,  der 
i  høj  Grad  vare  inficerede  af  den  for  Kopperne  spe- 
cifiske,  vamle  virits.  Da  vi  atter  vare  komne  udenfor 
i  den  fri  Luft,  trak  vi  begge  Vejret  dybt  og  saae  paa 
hinanden  med  et  ejendommeligt  Blik,  som  om  der  var 
Noget,  vi  vilde  betro  hinanden.  Jeg  brød  da  forst 
Tavsheden  og  spurgte  min  Ledsager,  om  han  havde 
havt  nogen  særlig  Fornemmelse,  medens  vi  vare  i 
Hospitalet,  thi  mig  forekom  det,  som  om  der  i  et  Mo- 
ment var  faret  en  forunderlig  kold  og  ubehagelig  Gy- 
sen igjennem  mig,  og  at  jeg  antog,  at  jeg  i  det  samme 
Øjeblik  var  bleven  smittet  af  Kopperne.  Ganske  for- 
bavset erklærede  han  da,  at  han  netop  havde  den  selv 
samme  forunderlige  Fornemmelse,  og  at  han  nærede 
den  samme  Frygt,  som  jeg.  Vi  tænkte  nu  ikke  videre 
paa  denne  Sag,  der  næsten  rent  gik  os  ad  Glemme ; 
men  da  Tidens  Fylde  kom,  viste  det  sig  desværre,  at 
vor  Frygt  havde  været  vel  begrundet ;  thi  hos  os 
begge  indfandt  Feberen,  Eruptionen  af  Kopperne  o.  s.  v. 
sig  næsten  i  samme  Time,  og  hele  Sygdommen  forløb 
for  os  begge  saa  fuldkommen  ensartet,  at  dens  for- 
skjellige  Stadier  fulgte  efter  hverandre  saa  at  sige  paa 
Minuttet.  Vi  blev  indlagte  paa  en  ledig  Stue  i  et  Ho- 
spital, og  i  Betragtning  af,  at  vi  begge  vare  Læger, 
meget  omhyggelig  og  godt  forplejede  paa  Statens 
Regning.  løvrigt  skal  jeg  afholde  mig  fra  at  plage 
Læseren  med  en  udførligere  Beskrivelse  af  denne  væmme- 
lige Sygdom  og  af  alle  de  Lidelser,  den  medførte  for 
mig.  Til  Belønning  for  disse  erhvervede  jeg  mig 
uimodsigelig  en  paa  Erfaring  og  Selvprøvelse  grundet, 
fuldstændig  Indsigt  i  Koppesygdommens  Natur  og 
Væsen,     samt    nogle     hædrende    Ar    paa    Næsetippen, 

7 


9« 


hvilke  jeg  dog  nærmest  kan  takke  min  Kjærlighed  til 
Musik  for.  Jeg  havde  nemlig  i  flere  Dage  været  fuld- 
stændig rask  og  holdt  mig  kun  inde,  fordi  en  stor 
Kruste,  der  sad  paa  min  Næsetip  og  ikke  bidrog  syn- 
derlig til  at  forskjonne  mit  Ydre,  ikke  vilde  falde  af, 
da  jeg  en  Dag  læste  i  Avisen,  at  «Fra  Diavolo»  med 
en  berømt  Tenorist  i  Titelrollen  skulde  opføres  om 
Aftenen.  Dette  kunde  jeg  umulig  modstaa;  i  Thcatret 
maatte  jeg  absolut  og  borttog  derfor  ved  Anvendelsen 
af  Vold  den  uforskammede  Næsekruste.  Vinterkulden 
virkede  ikke  heldig  paa  den  sit  Skjold  berøvede  Næse- 
tip, der  efter  denne  Exkursion  tillagde  sig  nogle  smukke 
Ar,  som  den  endnu  efter  et  halvt  Sekulums  Forløb 
opbevarer  til  Minde  om  sin  Ejermands  musikalske  Let- 
sindighed. 

Da  jeg  nu  begyndte  at  længes  svært  efter  at  komme 
hjem  igjen,  og  da  der  just  tilbød  sig  et  Rejseselskab 
i  Skikkelse  af  en  ung  Haarkunstner,  der  skulde  til  Kjo- 
benhavn  for  at  fuldende  sin  Uddannelse  under  den  be- 
kjendte  Alibert,  saa  besluttede  jeg  mig  til  at  benytte 
Lejligheden,  der  tilbød  sig,  tiltrods  for  den  vedvarende 
strænge  Kulde.  Det  maa  erindres,  at  der  den  Gang 
hverken  existerede  Jærnbane-  eller  Diligenceforbindelse 
imellem  Stockholm  og  de  sydlige  svenske  Søstæder, 
saa  at  hele  den  90  Mile  lange  Vej  til  Helsingborg 
maatte  tilbagelægges  med  Skjuts,  det  vil  sige  paa  en 
ussel  aaben  Bræddevogn  uden  Fjedre,  uden  Hynder 
paa  Sædet  og  uden  nogen  som  helst  anden  Komfort. 
Paa  hver  Station  maatte  vi  vente  en  eller  flere  Timer 
efter  friske  Heste,  og  da  vi  i  Reglen  nødtes  til  at 
overnatte  i  et  eller  andet  Værtshus,  saa  naaede  vi 
først  Helsingborg  efter  otte  Dages  uophørlige  Lidelser 
og  i  en  stivfrossen  Tilstand.  Min  Rejsefælle  mente, 
at  vi  kunde  være  glade  ved  at  være  komne  saa  vidt, 
uden  at  have  tilsat  Livet,  da  Landevejene  i  Sverig 
ansaas  for  at   være    meget   usikre,    og    det    antoges,    at 

Skjutskarlene  paa  mange  Stationer  stod  i  Forbindelse 
med  Landevejsrøverne,  hvem  de  ved  Signaler  under- 
rettede om,  naar  der  formentlig  var  Forretninger  at 
gjøre.  Af  Hensyn  til  slige  befrygtede  Overfald  havde 
Frisøren  forsynet  sig  med  to  store  Rytterpistoler,  af 
hvilke  han  overgav  mig  den  ene,  og  vi  sørgede  altid 
for,  at  Skjutskarlene,  hver  Gang  vi  skiftede  Heste,  fik 
at  se,  hvorledes  vi  med  stor  Omhyggelighed  eftersaa 
vore  Pistoler  og  forsynede  dem  med  nyt  Fængkrudt, 
for  at  han  kunde  vide,  hvad  der  veatede  ham,  hvis 
han  skulde  pønse  paa  Svig  imod  os.  Over  Helsingør 
rejste  vi  saa  til  Kjøbenhavn,  og  en  smuk  Vinteraften 
i  Slutningen  af  Januar  Maaned  gjorde  vi  Holdt  i  Vimmel- 
skaftet lige  overfor  Helliggejstes  Kirke,  hvor  jeg  boede 
hos  Riise.  Her  steg  jeg  af  og  sagde  farvel  og  Tak 
for  godt  Følgeskab  til  min  svenske  Rejsekammerat,  til 
hvem  jeg  nu  tilbageleverede  Pistolen,  for  hvilken  jeg 
ikke  haabede  at  faae  nogen  Brug  i  Kongens  Kjøben- 
havn. 

Med  megen  Glæde  blev  jeg  modtagen  af  Riise, 
hans  elskværdige  Hustru  og  hans  mange  Børn,  der  alle 
holdt  en  Klat  af  mig,  efter  at  de  først  havde  forvisset 
sig  om,  at  det  virkelig  var  mig,  der  mødte  med  et 
saa  afskyeligt  rødskjoldet  Ansigt,  der  sandelig  ikke  var 
blevet  forskjønnet  under  min  Fraværelse,  hverken  af 
Kopperne  eller  senere  af  Kulden  under  den  lange 
Rejse.  —  «Naa!  rnin  kjære  Lorck!»  spurgte  Riise,  da 
vi  vare  komne  til  Ro  ved  Thebordet,  '<har  Du  saa 
havt  noget  Udbytte  af  din  svenske  Rejse ?»  —  »Om 
jeg  har!»  svarede  jeg.  «Det  skulde  jeg  rigtignok 
mene.  Jeg  har  faaet  et  overfladisk  Kjendskab  til  den 
asiatiske  Kolera, .har  gjort  et  overmaade  grundigt  og 
næsten  for  intimt  Bekjendtskab  med  de  naturlige  Kop- 
per, har  set  Stockholm  og  lært  mange  elskværdige 
Kolleger  at  kjende  i  denne  Stad,  har  prøvet,  hvad  det 
vil  sige,    at    rejse  med  Skjuts  i    15   Graders  Kulde,    har 

medbragt  en  trestemmig  Sang,  «Kung  Carl  den  unga 
hjelte»,  der  forhaabentlig  vil  gjøre  stor  Lykke  i  Stu- 
denterforeningen, har  faaet  en  lodden  Krave  paa  min 
Frakke  og  har  endelig  anskaffet  en  Muffe  til  hver  af 
Deres  Smaapiger;  og  alt  dette  har  ikke  kostet  mig 
mere  end  400  Rdl. !  —  Er  det  ikke  Udbytte  nok  for 
en  saa  billig  Betaling  ?»    — 

Allerede  tidligere  har  jeg  omtalt  J.  Chr.  Riise,  i 
hvis  Hus  jeg  opholdt  mig  en  halv  Snes  Aar,  og  til 
hvis  Familie  jeg  sluttede  mig  saa  nøje,  at  jeg  kunde 
anses  for  at  være  et  Medlem  af  den.  Mit  første  Be- 
kjendtskab  til  ham  skrev  sig  fra  Borgerdydskolen,  hvor 
han  var  Lærer  i  Tysk  og  Skrivning.  Da  jeg  kom  til 
ham,  var  han  tillige  Kopist  i  Brandforsikringskontoret 
med  en  Gage  af  300  Rdl.  aarlig,  uden  Udsigt  til 
Avancement.  Han  havde  giftet  sig  i  en  ung  Alder  og 
fik. snart  en  talrig  Børneflok,  saa  at  han  maatte  arbejde 
strængt  og  uafbrudt,  for  at  kunne  skaffe  Familien  Under- 
hold. Han  begyndte  da  i  Forening  med  Bogtrykker 
Thiele  Udgivelsen  af  Maanedsskriftet  «Archiv  for  Hi- 
storie og  Geografi »,  der  fandt  mange  Læsere  og  i  kort 
Tid  forskaffede  sig  stor  og  fortjent  Udbredelse.  For 
mig,  der  hver  Dag  var  Vidne  til,  hvorledes  Manden 
maatte  anstrænge  sig  af  yderste  Evne,  for  at  faa  alt 
det  Arbejde,  der  var  paalagt  ham,  udført,  "blev  det 
snart  indlysende,  at  han  ikke  længe  vilde  kunne  ud- 
holde dette  Liv;  —  og  hvad  skulde  der  saa  blive  af 
Familien,  naar  Kraften  svigtede  ham?  Jeg  greb  derfor 
enhver  Lejlighed  til  at  tale  med  ham  herom  og  op- 
fordrede ham  uophørlig  og  indtrængende  til  at  ansøge 
om  et  eller  andet  Embede.  Han  indvendte  stadig,  at 
hertil  savnede  han  de  fornødne  Kvalifikationer,  da  han 
ingen  Embedsexamen  havde,  at  han  ingen  Protektion 
havde,  at  han  blot  vilde  blive  afvist,  o.  s.  v. 

Saa  skete  det,  at  Theaterkasseren,  Printzlau,  i 
1835   blev  afskediget  paa  Grund   af  Mishgheder,  og  jeg 


lOI 


foreholdt  da  Riise,  at  en  saadan  Post  netop  var  Noget 
for  ham,  og  at  han  ikke  vilde  kunne  forsvare  det  for 
sin  Familie,  hvis  han  nu  ikke  vilde  gjøre  et  alvorligt 
Forsøg  paa  at  faae  den.  Da  jeg  naturligvis  havde 
Medhold  hos  hans  Hustru,  lykkedes  det  endelig  vore 
forenede  Bestræbelser  efter  mange  Forestillinger  og 
Overtalelser  at  bevæge  ham  til  at  søge  Audients  i  denne 
Anledning  hos  Frederik  VI.,  der  efter  hvad  jeg  vidste, 
satte  megen  Pris  paa  «Archivet»,  der  nok  omtrent  var 
det  eneste  Skrift,  han  læste.  Riise  kom  meget  tilfreds 
tilbage  fra  Audientsen,  thi  rigtignok  vilde  han  ikke 
blive  Theaterkasserer  den  Gang,  da  denne  Post  alle- 
rede forud  var  lovet  til  Rindom ;  men  Kongen  havde 
været  meget  venlig  imod  ham  og  havde  ligefrem  lovet 
ham,  at  han  skulde  faae  det  første  ledige  Embede, 
som  passede  for  ham.  Da  det  traf  sig  saa  heldigt,  at 
Embedet  som  Kasserer  ved  Klasselotteriet  kort  efter 
blev  vakant,  glemte  Kongen  ikke  sit  Løfte,  men  gav 
Embedet  til  Riise,  der  efter  faa  Aars  Forløb  r^'kkede 
op  til  at  blive  Inspektør  ved  samme  Institution  og  saa- 
ledes  var  godt  hjulpen. 

Da  jeg  var  kommen  lidt  til  Ro  igjen  efter  min 
svenske  Expedition  og  saae ,  at  adskillige  af  mine 
Samtidige  allerede  havde  taget  eller  stode  i  Begreb 
med  at  tage  Examen,  følte  jeg,  at  det  ogsaa  for  mig 
maatte  være  paa  Tide  at  tage  alvorlig  fat,  og  jeg  an- 
skaffede mig  da  forskjellige  Manuduktører,  for  at  Ar- 
bejdet kunde  gaa  med  fuld  Kraft;  thi  at  det  var 
Maskinarbejde,  at  læse  til  kirurgisk  Examen,  saaledes 
som  den  nu  en  Gang  var  indrettet  —  det  kan  ingen 
nægte;  og  Maskinarbejdet  var  kun  forskjelligt  efter  de 
forskjellige  Maskinmestere,  der  skulde  examinere.  Men 
det  var,  som  om  en  ond  Dæmon  foer  i  mig,  hver  Gang 
jeg  kom  i  altfor  intim  Berørelse  med  det  kirurgiske 
Akademi  og  hvad  dertil  hørte;  og  det  maa  indrorjimes, 
at  de  Fordringer,    som    af   dets  Professorer    stilledes  til 

Kandidaterne,  til  en  vis  Grad  maatte  oprøre  og  indig- 
nere  ethvert  fornuftigt  og  selvtænkende  Menneske. 
Manuduktøren  sagde  —  for  at  nævne  et  Exempel : 
«Lær  Fengers  Kollegiehæfte  over  Accouchement  udenad 
paa  Deres  Fingre,  saa  at  De  kan  staa  paa  et  Ben  og 
ramse  det  op  fra  Ende  til  anden ;  thi,  kan  De  ikke 
det,  naar  han  giver  Dem  Stikordet,  saa  vdl .  De  faae  en 
daarlig  Karakter;  og  glem  saa  ikke  de  forskjellige 
Anekdoter  og  smaa  Vitser,  som  høre  til,  men  giv  dem 
endelig  paa  de  rette  Steder,  det  vil  sige,  paa  de  Ste- 
der, hvor  han  selv  i  en  lang  Række  af  Aar  stadig  har 
fortalt  dem  med  en  vis  naiv  Glæde;  thi  kommer  De 
med  dem  paa  et  forkeert  Sted,  saa  bliver  han  vred>^. 
Det  var  den  Maade,  hvorpaa  man  studerede  Accouche- 
ment. Selvfølgelig  hørte  vi  gamle  Saxtorphs  Forelæs- 
ninger over  denne  Videnskab  og  lærte  noget  af  dem; 
men  de  Kundskaber,  vi  herved  erhvervede  os,  havde 
ingen  Værdi  paa  det  kirurgiske  Marked,  hvor  ikkun 
Fengers  Varer  stod  i  nogen  Pris.  —  Kom  jeg  saa  til 
Kirurgien,  saa  forbavsedes  jeg  hvert  Øjeblik  ved  at 
høre  Manuduktøren  sige,  at  det  og  det  egentlig  ikke 
var  saa  ganske  rigtigt,  men  at  jeg  skulde  svare  saa- 
ledes,  hvis  jeg  blev  examineret  af  Prof  A.  medens 
Prof  B.  forlangte  et  ganske  andet  Svar  paa  det  samme 
Spørgsmaal.  Man  blev  .saaledes  ligefrem  nødsaget  til, 
ikke  alene  at  lære  noget  fejlagtigt,  men  ogsaa  til  vel 
at  huske  paa,  hvemx  af  Dhrr.  Professorer,  der  skulde 
have  det  rigtige  og  hvem  det  forkeerte  Svar.  Da  der 
nu  var  hele  tre  Professorer,  der  docerede  og  exami- 
nerede  i  Kirurgi,  nemlig  Fenger,  Withusen  og  Callesen, 
der  sandelig  vare  meget  forskjellige  Individualiteter, 
saa  vil  man  indse,  at  Opgaven,  naar  de  alle  tre  skulde 
tilfredsstilles,  kunde  være  vanskelig  og  ærgerlig  nok 
for  Examinanderne.  Disse  blev  desuden  plagede  med 
en  Mængde  Petitesser,  i  hvilke  især  den  gamle  Fenger 
var  meget  stærk,  og  paa  hvilke  han-  satte  saa  stor  Pris, 

at  selv  den  flinkeste  Kandidat,  der  ellers  i  enhver  Hen- 
seende havde  klaret  udmærket  for  sig,  kunde  udsætte 
sig  for  at  faae  en  ringere  Karakter,  naar  han  ikke  var 
fuldstændig  inde  i  alle  disse  latterlige  Smaaligheder, 
som  i  og  for  sig  vare  uden  mindste  Betydning.  Jeg 
hørte  saaledes  en  Gang  Fenger  examinere  en  meget 
flink  Kandidat  om  de  forskjellige  Methoder  og  Midler, 
man  havde  til  at  standse  Forblødninger,  og  Svarene 
faldt  i  enhver  Henseende  fyldestgjørende  og  tilfreds- 
stillende ud.  «Naa!»  sagde  saa  F.,  «kan  De  nu  ogsaa 
nævne  mig  nogle  af  de  almindelige  Husmidler,  som 
anvendes  til  at  standse  mindre  Forblødninger  ?»  — 
Kandidaten  nævnede  nu  en  hel  Snes  saadanne,  der 
faldt  ham  ind;  men  F.,  der  ikke  var  fornøjet  hermed, 
vedblev  stadig  at  forcere  den  stakkels  Kandidat  til  at 
nævne  flere,  og  da  dennes  Viden  i  denne  Retning 
omsider  var  bleven  udtomt,  udbrød  F.,  at  han  jo  dog 
maatte  kjende  et  Middel,  der  fandtes  i  ethvert  Hus. 
Da  det  forventede  Svar  endnu  udeblev,  udbrød  F. 
megen  gnaven:  «Aa!  Spindelvæv!*  —  Man  kan  ikke 
fortænke  den  flinke  Kandidat  i,  at  han  blev  ærgerlig 
over  dette  Dyrplageri  og  derfor  bemærkede,  at  han  i 
det  Hus,  hvor  han  havde  sit  Hjem,  aldrig  havde  set 
Spindelvæv.  —  En  anden  Gang  plagede  han  en  stak- 
kels Kandidat  i  et  helt  Kvarter  med  en  vidtløftig  Dis- 
kussion om,  hvorvidt  man  ved  en  Aareladning  helst 
skulde  benytte  et  rødt  eller  et  blaat  Armbind.  Kandi- 
daten foretrak  den  røde  Farve,  fordi  Blodpletter  ikke 
saa  let  kunde  ses  paa  den.  —  «Ja,  det  kan  nok  være 
ganske  rigtigt, »  sagde  Fenger;  «men  er  der  ikke  Til- 
fælde, hvor  den  blaa  Farve  bør  foretrækkes  ?»  — 
Kandidaten  mente,  at  det  var  en  temmelig  indifferent 
Sag.  —  «Nej!  det  er  det  slet  ikke,»  udbrød  F.,  «for 
hvis  De  skal  aarelade  en  nervøs  Dame,  saa  bliver  hun 
bancfe  for  den  røde  Farve. » 

Jeg  kunde  fortælle  mange  Historier  af  samme  Slags, 
men  jeg  tør  antage,  at  de  her  meddelte  ere  tilstrække- 
lige til  at  give  et  Begreb  om,  hvor  absurd  Examina- 
tionen  undertiden  kunde  være  ved  den  kirurgiske  Examen, 
der  for  Resten  ogsaa  i  andre  Retninger  gav  rigelig 
Anledning  til  berettiget  Anke.  Medens  saaledes  saa 
vigtige  Fag  som  Therapi  og  Pharmakologi  (tilligemed 
Botanik  og  Kemi)  kun  havde  en  Time  under  en  fælles 
Examinator,  havde  Accouchement  alene  for  sig  en  hel 
Time.  For  hver  Time  gaves  en  Specialkarakter;  men 
om  denne  kunde  Kandidaten  intet  faae  at  vide,  da 
den  ikke  nedskreves  strax,  men  først  efter  en  i  en 
anden  Stue  holdt  Konference  med  den  Reservekirurg, 
der  havde  ført  Protokollen,  og  den  blev  ikke  bekjendt- 
gjort.  Om  Censorer  var  der  ikke  Tale.  Efter  hvad 
der  ganske  aabent  blev  tilstaaet  af  en  af  Reserve- 
kirurgerne, havde  disse  en  ikke  ringe  Indflydelse  paa 
Dhrr.  Professorers  Bedømmelse  af  Kandidaten,  og  da 
disse  i  mange  Tilfælde  havde  været  Vedkommendes 
Manuduktører  og  følgelig  havde  personlig  Interesse  af, 
hvorledes  det  gik  dem,  saa  var  der  al  Grund  til  at  se 
med  mistænkelige  Øjne  paa  dette  temmelig  uheldige 
Forhold.  For  at  være  retfærdig,  skal  jeg  dog  ikke 
undlade  at  bemærke,  at  vi  i  det  mindste  i  et  Fag, 
nemlig  Anatomi,  fik  en  særdeles  lærerig  og  grundig 
Undervisning,  der  dog  ikke  skyldtes  Akademiets  egne 
Lærere,  men  to  Privatdocenter,  begge  den  Gang 
Militærlæger,  den  gemytlige  Henck  og  den  senere  Pro- 
fessor ved  Universitetet,  Stein,  for  ikke  at  tale  om  den 
udmærkede  praktiske  Vejledning,  vi  fik  af  Ibsen. 

Man  har  et  ganske  betegnende  Udtryk,  som  hed- 
der: «at  se  sig  gal»  paa  en  Person,  for  hvem  man  af 
en  eller  anden  Grund  nærer  en  særlig  Aversion.  Jeg 
tror  nok,  at  dette  Udtryk  passede  ganske  godt  paa 
mig  og  mine  Følelser  lige  over  for  det  kirurgiske 
Akademi  og  dets  In.stitutioner.      Jeg  saae  mig  ligefrem 

gal  paa  dem,  og  i  Følge  den  bekjendte  Sætning, 
»Facit  indignatio  versus^,  gav  jeg  mig  til,  i  «Kjøben- 
havnspostens  at  skrive  en  Artikel,  der  var  undertegnet 
«en  Kandidat*,  i  hvilken  jeg  temmelig  skarpt  belyste 
Forholdene  ved  Akademiet  og  den  kirurgiske  Examen. 
Artiklen  vakte  en  ikke  ringe  Opsigt,  og  Professor 
Gundelach  Møller  mødtte  allerede  nogle  Dage  efter 
med  et  temmelig  uheldigt  Svar,  for  saa  vidt  som  han 
ganske  havde  misforstaaet  « Kandidatens«  Artikel,  for- 
vexlede  Akademiet  med  dets  Direktion  og  pukkede 
paa  de  store  og  gode  Gjerninger,  Akademiet  i  sin 
Tid  havde  udrettet,  om  hvilke  ingen  havde  udtalt  no- 
gen Tvivl.  Med  ham  var  det  altsaa  en  let  Sag  at 
blive  færdig.  Imidlertid  blev  « Kandidatens*  Artikel 
vedblivende  drøftet  i  de  medicinske  Kredse;,  man 
gjættede  frem  og  tilbage  paa,  hvem  dog  Forfatteren 
kunde  være,  og  de,  der  selv  vare  tilbøjelige  til  altid 
at  trippe  om  paa  Ræveklør,  lugtede  et  helt  Komplot 
bag  ved  « Kandidaten*.  Der  fremkom  da  ogsaa  en 
vidtløftig  Replik  under  Mærket  A.  G.,  der  almindelig 
tilskreves  en  af  Reservekirurgerne,  og  som  vel  delvis 
indrømmede  Berettigelsen  af  de  fleste  af  Kandidatens 
Ankeposter,  men  paa  den  anden  Side  vrimlede  af 
uforskammede  og  uberettigede  Insinuationer  imod  For- 
fatteren, hvem  Forf.  tilskrev  uhæderlige  Motiver,  og 
som  —  man  havde  begyndt  at  faae  Færten  —  ret 
beseet  vel  heller  ikke  var  Kandidat,  som  han  udgav  sig 
for.  —  Disse  nærgaaende  Personligheder,  som  slet 
Intet  havde  med  Sagen  at  gjøre,  og  fra  hvilke  jeg 
selv  ganske  havde  afholdt  mig,  irriterede  mig  i  højeste 
Grad.  Jeg  blev  vred,  hvad  man  aldrig  skal  blive 
under  en  saadan  Fejde,  og,  da  det  var  mig  bekjendt, 
at  Rygtet  havde  andre,  der  nødig  vilde  impliceres  i 
Sagen,  mistænkte  for  at  staa  bag  mig,  saa  tog  jeg  en 
Beslutning,  der  maaske  ikke  var  klog,  men  ialfald 
ærlig,    og    underskrev  Svaret   til  yi.   G.    med    mit    fulde 

Navn,  idet  jeg  afgav  den  Erklæring,  at  jeg  og  jeg 
alene  var  Forfatteren  baade  af  den  første  alarmerende 
Artikel  og  de  senere,  der  vare  fremkomne  under  Mærket 
«en  Kandidat. » 

Jeg  havde  saaledes  aabenlyst  betraadt  Krigsstien 
imod  Akademiet,  og  det  faldt  mig  ikke  ind  at  kaste 
mig  for  Akademiet  som  angrende  Synder.  At  tage 
kirurgisk  Examen  tænkte  jeg  naturligvis  ikke  længere 
paa,  men  jeg  tog  det  med  Ro,  afventende  de  Par  Aar, 
der  endnu  vare  tilbage,  inden  den  længe  attraaede 
Sammensmeltning  imellem  Universitetet  og  Akademiet 
fandt  Sted,  og  den  nye,  saakaldte  kombinerede  Examen 
for  første  Gang  blev  afholdt  i  1838.  Men  selv  ved 
denne  undgik  jeg  ikke  at  faae  en  lille  Luftning  med  i 
fra  det  velsignede  gamle  Akademi.  I  kirurgiske  Opera- 
tioner blev  jeg  nemlig  prøvet  af  Fenger.  Efter  at  jeg 
havde  udført  de  mig  tildelte  Operationer  med  til- 
hørende Forbindinger,  som  det  syntes,  aldeles  tilfreds- 
stillende, kom  F.  uheldigvis  til  paa  sit  Uhr  at  se,  at 
der  endnu  manglede  et  Par  Minutter,  inden  Timen  var 
ude.  Han  spurgte  mig  da,  om  jeg  kunde  klippe  med 
venstre  Haand?  —  «Nej!»  svarede  jeg,  «endskjøndt 
jeg  har  øvet  mig  meget  derpaa,  kan  jeg  det  dog  ikke.» 
—  ^Jo  vist  kan  De  saa,  prøv!»  sagde  F.,  idet  han  gav 
mig  en  stor  Klump  sammenrullet  Charpi  og  en  Sax  i 
Haanden.  Naturligvis  filede  jeg  forgjæves  med  Saxen, 
uden  at  kunne  klippe  Klumpen  igjennem.  «Det  var 
slemt,  for  en  Kirurg  skal  være  a7nbidexter!-»  sagde  F. 
og  bukkede,  thi  nu  var  Timen  forbi. 

Dagen  efter  Examen  hævede  jeg  de  sidste  30 
Rdl.  af  min  ovenfor  omtalte,  lille  Kapital,  der  saaledes 
havde  opfyldt  sin  Pligt  og  holdt  ud  til  Enden.  Senere 
har  den  mange  Gange  været  savnet. 

Efter  at  jeg  var  bleven  Kandidat,  vedblev  jeg 
fremdeles  at  bo  i  Riise's  Hus,  hvor  jeg  følte  mig  ganske 
som  hjemme.     Vel  havde  der  af  og  til  for  kortere  eller 

længere  Tid  ogsaa  været  andre  Pensionærer  i  Huset 
tilligemed  mig,  men  ingen  af  disse  havde  sluttet  sig 
saa  nøje  til  Familien  som  jeg.  De  fleste  af  Riise's 
mange  Børn  havde  jeg  saa  at  sige  seet  fødes,  havde 
utallige  Gange  baaret  dem  paa  Armene,  og  leget  med 
dem,  medens  de  vare  smaa,  og  ligesom  Riise's  elsk- 
værdige Hustru  altid  kaldte  mig  sin  ældste  Søn,  saa- 
ledes  fik  hun  af  mig  sjældent  andet  Navn  end  «Mutter.  >; 
Imellem  Riise  og  mig  var  der  desuden  en  ikke  ringe 
Sympathi  paa  Grund  af  vor  fælleds  Interesse  for 
Theatret  og  navnlig  for  Musik,  der  for  os  begge  var 
den  største  og  kjæreste  Nydelse.  Vi  gave  os  begge 
af  med  at  komponere  lidt,  han  mest  firstemmige  Sange, 
som  den  Gang  vare  meget  en  vogue,  medens  jeg 
lavede  en  utallig  Mængde  Valse  og  Gallopader,  der 
gjorde  megen  Lykke  paa  Ballerne  og  hvoraf  en  Snes 
Stykker  udkom  i  Trykken,  samt  Sange  og  Romancer, 
af  hvilke  ogsaa  flere  ere  trykte. 

Det  var  ogsaa  i  Riise's  Hus,  at  den  første  spæde 
Spire  blev  nedlagt  til  det  nu  saa  mægtige  Træ,  «Musik- 
fo reningen ».  Den  første  Idee  til  denne  Forening 
blev  egentlig  undfanget  i  det  kgl.  Theaters  Parterre, 
hvor  en  stor  Del  ivrige  Musikvenner  vare  samlede  den 
5te  Marts  1836,  Weyse's  Fødselsdag,  paa  hvilken  hans 
sidste  Opera,  «Festen  paa  Kenilworth»,  blev  given. 
Den  Gang  existerede  endnu  det  gamle  Parterre,  der 
var  en  billig  Plads,  og  til  hvilken  Damer  ikke  havde 
Adgang,  og  i  dette  samledes  jevnlig  en  stor  Del  Stu- 
derende, Literater,  yngre  Embedsmænd  og  andre  Skue- 
spilyndere, fordi  de  her  vare  sikkre  paa  at  træffe  lige- 
stemte  Sjæle,  med  hvem  de  omtrent  kunde  sympathisere 
i  Henseende  til  Opfattelse  og  Bedømmelse  af  de  givne 
Stykker  og  deres  Udførelse.  I  Aarene  omtrent  fra 
1830 — 40  var  der  altid  en  fast  Stok  af  Theater-  og 
Musikvenner  tilstede  i  Parterret,  saa  ofte  Theatret 
havde  noget  Se-  eller  Horeværdigt  at  byde  paa,   og  da 

denne  Kreds  altid  samledes  paa  den  Side  af  Tilskuer- 
pladsen, hvor  den  Kgl.  Loge  var,  kaldtes  den  alminde- 
ligt Hofparterret,  skjøndt  Gud  skal  vide,  at  der  var 
ikke  noget  Fornemt  ved  den.  Der  var  i  denne  Kreds 
mange  gode  Hoveder  og  baade  i  musikalsk  og  æsthetisk 
Henseende  dannede  Mennesker,  som  forstode  at  bedømme 
dramatiske  og  musikalske  Præstationer  med  Indsigt  og 
Sagkundskab,  og  det  var  derfor  naturligt,  at  disse  i 
hin  Tid  vare  de  egentlige  Toneangivere  i  Theatret  og 
som  oftest  gave  Signalet  til  Bifalds-  eller  Mishags- 
yttringer.  Medlemmerne  af  denne  Kreds  vare  godt 
kjendte  baade  af  Skuespillerne  og  af  Orchestrets  Med- 
lemmer, og  man  havde  en  vis  Respekt  for  dem,  fordi 
de  aldrig  lode  Noget  af  det,  man  i  Theatersproget 
kaldte  « Svineri »,  gaa  upaatalt  hen.  Hvad  enten  der 
paa  Scenen  eller  i  Orchestret  blev  begaaet  en  Buk, 
kunde  man  være  sikker  paa  at  høre  et  tydeligt  Hm!  Hm! 
fra  Hofparterret,  og  Vedkommende  vidste  da  strax, 
hvad  der  var  i  Vejen.  Men  paa  den  anden  Side  kunde 
man  ogsaa  være  overbevist  om,  at  intet  Godt  og  Paa- 
skjønnelsesværdigt  gik  upaaagtet  forbi,  men  altid  frem- 
kaldte levende  Bifald  paa  passende  Sted  og  rigelige 
saakaldte  «Kjenderbravoer»,  paa  hvilke  Vedkommende 
satte  endnu  større  Pris.  Denne  opmærksomme  og  ufor- 
trødne Følgen  méd  fra  Publikums  Side  havde  upaa- 
tvivlelig  en  overmaade  gavnlig  Virkning  paa  Personalet, 
og  det  maa  navnlig  af  denne  Grund  meget  beklages, 
at  der  nu  ikke  længere  findes  noget  virkeligt  tonean- 
givende Parterre  i  det  Kgl.  Theater. 

Ved  den  omtalte  Forestilling  paa  Weyse's  Fødsels- 
dag blev  der  af  Forskjellige  udtalt  Beklagelse  over 
den  uheldige  Stilling  vore  Komponister  indtoge,  da  det 
var  saa  godt  som  umuligt  for  dem  at  faa  deres  større 
Værker  udgivne  i  Trykken,  og  det  blev  da  foreslaaet, 
at  man  skulde  prøve  paa  at  danne  en  Forening  til  Ud- 
givelse   og    Udbredelse    af   saadanne.      Dette    Forslag 

vandt  strax  Anklang,  og  endnu  samme  Aften,  da  en 
Del  af  Theatergængerne  vare  samlede  i  Studenterfor- 
eningen, tegnede  en  halv  Snes  Stykker  sig  som  Med- 
lemmer af  den  eventuelle  Forening  i  nævnte  Øjemed. 
I  de  paafølgende  Dage  steg  Medlemmernes  Antal  hur- 
tigt, navnlig  ved  ufortrøden  Bestræbelse  af  E.  Collin 
og  mig.  Vi  to  i  Forbindelse  med  Søren  Kjerkegaard, 
hvem  vi  —  jeg  ved  egentlig  ikke  af  hvilken  Grund  — 
havde  tilkaldt,  samledes  saa  en  Aften  hos  mig,  hvor 
vi  forfattede  et  Udkast  til  Love  for  Foreningen.  Alle- 
rede den  1 6de  Marts,  elleve  Dage  efter  Ideens  første 
Undfangelse,  da  Antallet  af  Medlemmer  var  steget  til 
141,  aflioldtes  den  første  Generalforsamling,  ved  hvilken 
jeg  forelagde  Udkast  til  Lovene,  som  derefter  bleve 
diskuterede  og  vedtagne.  Saaledes  var  Musikforeningen 
stiftet  og  har  i  snart  56  Aar  ført  en  sund  og  frodig 
Tilværelse.  Paa  samme  Generalforsamling  valgtes  den 
første  Bestyrelse,  der  kom  til  at  bestaa  af  I.  P.  E.  Hart- 
mann, Conferentsraad  Holm,  Ernst  Weis,  Ernst  Bojesen, 
E.   Collin,  Riise  og  mig. 

Medens  jeg  boede  hos  Riise,  gjorde  jeg  hvert  Aar 
paa  min  Fødselsdag  en  Frokost,  til  hvilken  en  stor 
Del  af  mine  Venner  stadig  indfandt  sig,  endskjøndt  Be- 
værtningen var  ganske  tarvelig-,  men  disse  Frokoster 
havde  nu  engang  faaet  Ord  for  at  være  meget  lystige 
og  morsomme.  Dette  skyldtes  hovedsagelig  den  Skik, 
jeg  havde  indført,  at  enhver  Gratulant  skulde  med- 
bringe en  om  end  aldeles  værdiløs  Gave,  hvad  der  gav 
Anledning  til  mange  morsomme  og  vittige  Indfald.  I 
en  Krog  udenfor  Døren  var  der  opstillet  et  Skelet, 
holdende  i  Haanden  en  Ildtang,  imellem  hvis  Brancher 
der  var  indstukket  en  stor  Plakat  med  Paaskrift:  « Ingen 
indlades  uden  Present!*  Hændte  det  nu  undertiden 
at  en  eller  anden  homo  novus,  der  ikke  kjendte  Husets 
Regler,  alligevel  mødte  uden  at  medbringe  Nogetsom- 
helst,    blev    han  uden  Persons  Anseelse  øjeblikkelig  af- 

vist  og  anmodet  om  at  forsyne  sig  med  det  Nødvendige 
inden  han  kunde  vente  at  faae  Adgang.  Jeg  erindrer 
kun  et  eneste  Exempel  paa,  at  En  slap  ind  uden  at 
medbringe  Noget  ved  Hjælp  af  et  godt  Indfald.  Det 
var  naturligvis  Philipsen,  der  altid  var  lidt  aparte,  som 
vedblivende  paastod,  at  han  virkelig  havde  medbragt 
en  Present,  nemlig  en  udmærket  Appetit,  der  saavidt 
han  vidste  var  den  bedste  Gave  en  Gjæst  kunde  bringe 
sin  Vært.  Dette  Indfald  maatte  han  imidlertid  dyrt  be- 
tale, idet  de  øvrige  Gjæster  uafbrudt  proppede  Alt 
muligt  i  ham,  for  at  det  kunde  konstateres,  at  han 
virkelig  havde  medbragt  en  udmærket  Appetit.  Sæd- 
vanlig varede  Frokosten  til  Kl.  6  '2,  j  om  Aftenen,  da 
jeg  skulde  hen  i  Familien  for  at  modtage  dens  Lyk- 
ønskninger og  mere  værdifulde  Gaver.  Som  oftest 
sluttede  de  Dagen  med  et  lille  privat  Sold  oppe  i 
Studenterforeningen. 

Med  særlig  Fornøjelse  mindes  jeg  endnu  en  af 
disse  Fødselsdage,  der  afsluttedes  med  en  mere  end 
almindeligt  glimrende  Finale.  Den  ligesaa  vittige  og 
underholdende  Selskabsmand  som  uovertræffelige  sceniske 
Kunstner,  Ludvig  Phister,  med  hvem  jeg  den  Gang 
omgikkes  meget,  havde  nemlig  indbudt  mig  og  nogle 
fælleds  Bekjendte  til  at  slutte  Dagen  med  et  hlle  *caf- 
kjølende  Bæger»  hos  sig,  naar  vi  kom  fra  Studenter- 
foreningen. Dette  kunde  imidlertid  først  ske  Kl.  ii, 
da  der  var  Kompotation,  ved  hvilken  en  af  Carl  Bor- 
gaard  til  Ære  for  Fødselsdagsbarnet  forfattet  Sang 
skulde  afsynges.  Da  vi  ankom  i  en  meget  gemytlig 
og  løftet  Stemning,  stod  allerede  den  duftende  Bolle 
paa  Bordet  i  den  festlig  oplyste  Sal,  omringet  af  Glas, 
der  syntes  os  at  have  temmelig  store  Dimensioner. 
Den  opmærksomme  Vært  bød  os  strax  Velkomstbægeret, 
der  smagte  fortrinligt  og  gled  overordentlig  let  ned 
over  Tungen  —  som  man  siger.  —  Det  er  en  ren 
Gudedrik    —    raabte    Adskillige,    medens   dog  Enkelte 

syntes  at  nære  en  ubestemt  Frygt  for,  at  denne  dejlige 
Drik  maaske  dog  var  altfor  ren  og  ublandet.  Phister 
forsikkrede  imidlertid,  at  den  var  blandet  med  Vand, 
hvad  der  ogsaa  var  overensstemmende  med  den 
strængeste  Sandhed,  da  han  —  hvad  han  hvidskede 
til  mig  —  virkelig  havde  hældet  en  hel  Theskefuld 
Vand  i  Bollen,  for  med  frelst  Samvittighed  at  kunne 
afgive  denne  Forsikkring.  Skruplerne  syntes  at  for- 
svinde, og  under  Sang  og  Skjæmt  gled  det  ene  Glas 
ned  efter  det  andet.  Vi  havde  vel  saaledes  siddet  en 
halv  Times  Tid,  da  Sangeren  F.,  som  var  bleven  for- 
sinket, ankom.  Paa  Grund  af  Udeblivelse  blev  han 
dømt  til  strax  at  drikke  tre  Glas,  for  at  han  kunde 
komme  paa  samme  Højde  som  vi  Andre.  Dette  syntes 
ham  at  være  et  rimeligt  Forlangende,  som  han  strax 
fyldestgjorde  med  stor  Fornøjelse  og  cum  maxima 
I  lettitate.  Han  havde  imidlertid  glemt  at  tage  Tempera- 
I  turforandringen  med  i  Beregning;  han  var  kommen  fra 
en  bidende  Kulde  ind  i  et  meget  varmt  Værelse,  og 
Virkningen  af  de  hurtig  tømte  Glas  udeblev  under 
disse  Omstændigheder  ikke.  Da  han  mærkede  Uraad, 
forlangte  han  at  blive  lukket  ud  igjen  strax,  og  Christian 
Schmidt,  den  senere  saa  bekjendte  Casinoskuespiller, 
som  den  Gang  endnu  var  en  halv  Dreng  og  højtbe- 
troet  Tjener  hos  Phister,  fik  da  Ordre  til  at  følge  F. 
ud.  Phister,  som  den  Gang  endnu  var  ugift,  boede  i 
et  Hus  ligeoverfor  Nicolai  Taarn.  Fra  Gaden  førte  en 
meget  høj  og  steil  Stentrappe  op  til  Gadedøren,  og 
det  var  derfor  ikke  urimeligt,  at  Christian,  da  han 
havde  lodset  F.  ned,  raabte  til  ham:  «Tag  Dem  nu 
endelig  i  Agt  for  Trappen,  Hr.  F. !»  —  'Aa!  Pas  Du 
bare  Dig  selv.  Dreng !»  —  svarede  F. ;  men  i  det 
Samme  gled  han  og  rutschede  ned  ad  alle  Trappe- 
trinene og  blev  siddende  paa  Fortovet.  Grinende 
lukkede  Christian  Gadedøren  med  de  Ord:  «Ja  jeg 
sagde  Dem  det  nok,   Hr.  F. !   —   God  Nat!»    --    Da  vi 

Andre  senere  kom  ned,  sad  F.  endnu  paa  Fortovet,  og 
Philipsen  gjorde  den  Bemærkning,  at  han  vist  maatte 
være  frossen  fast  og  at  det  var  bedst  at  faa  fat  i  en 
Mukkert  for  at  hugge  ham  op. 


Da  jeg  allerede  som  Uexamineret  havde  gjort 
Tjeneste  som  Kompagnikirurg,  blev  der  efter  Skik  og 
Brug,  da  jeg  havde  faaet  Examen,  tildeelt  mig  Batail- 
lonskirurgs  Karakter,  og  denne  velklingende  Titel,  der  gav 
mig  Plads  i  Rangforordningens  8de  Klasse  Nr.  3, 
klæbede  saa  ved  mig  i  over  30  Aar,  indtil  Lovgivningen 
atter  tillod  mig  at  blive  den  kvit.  Min  gode  Ven, 
Adolf  Simonsen,  der  var  ansat  i  Generalitetet,  havde 
faaet  fat  paa  Brevet,  hvori  Udnævnelsen  meddeltes  mig, 
og  ved  et  stort  Middagsselskab,  som  han  gav  paa  sin 
Fødselsdag,  havde  han  henlagt  Udnævnelsen  og  et  Par 
nydelige  gule  Sporer  under  Servietten  ved  min  Kuvert. 
Sporerne  vakte  almindelig  Jubel,  og  det  blev  dekreteret, 
at  Støvlerne  strax  skulde  trækkes  af  mig  og  Sporerne 
paaskrues,  inden  jeg  kunde  faa  Lov  til  at  spise. 

Saaledes  var  jeg  da  nu  baade  Rangsperson  og 
havde  erhvervet  mig  jus  practicandi.  Men  desværre 
var  der  til  denne  Ret  for  mig  ikke  samtidig  knyttet 
nogen  Forpligtelse  for  mine  Medmennesker  til  at  be- 
nytte min  værdifulde  Hjælp  mod  Erlæggelsen  af  en 
rimelig  Godtgjørelse;  og  det  var  dog  herpaa,  det 
nærmest  kom  an,  naar  Retten  skulde  have  nogen  Be- 
tydning. Det  var  ikke  nogen  let  Sag  at  skaffe  sig 
Praxis  i  Kjøbenhavn,  og  den  Gang  var  det  endnu  ikke 
almindeligt,  at  man  lige  fra  Examensbordet  flyttede  ud 
og  etablerede  sig  paa  Landet,  hvor  man  saa  .strax  kunde 
optræde  som  en  allerhelvedes  Karl,  forbause  de  Ind- 
fødte ved  mirakuløse  Kure  og  tjene  svære  Penge.  Hvad 
skulde  jeg  da  nu  stille  op?  —  En  god  Ven  gav  mig, 
maaske  halvt  i   Spøg    —    det  Raad,  at  jeg  skulde  ind- 

melde  mig  som  Medlem  i  en  af  de  borgerlige  Klubber, 
hvor  han  mente,  at  jeg  let  maatte  kmine  insinuere  mig 
hos  de  gamle  gemytlige  Borgere  og  bane  mig  Vej  til 
Praxis  i  deres  Familier.  Endskjøndt  jeg  tilvisse  ikke 
havde  nogen  Tro  til  Nytten  af  dette  Raad,  gik  jeg 
dog  ind  paa  Tanken  og  blev  Medlem  af  den  meget 
ansete  og  velstaaende  Klub,  «det  forenede  borgerlige 
Selskab.*  I  Studenterforeningen  havde  man  faaet  at 
vide,  paa  hvilken  Aften  jeg  vilde  holde  min  Debut  i 
Selskabet.  Jeg  var  derfor  næppe  kommen  til  Sæde 
ved  et  Spillebord,  —  da  jeg  skulde  have  mig  en  « Jakob » 
med  tre  adstadige  Borgermænd,  med  hvilke  min  Mor- 
broder, der  var  et  mangeaarigt  og  afholdt  Medlem, 
havde  gjort  mig  bekjendt,  —  førend  Tjeneren  kom  ind  og 
underrettede  mig  om,  at  der  var  et  Bud,  der  vilde  tale 
med  mig.  Da  jeg  kom  ud  i  Forstuen,  saa  jeg,  at  det 
var  Studenterforeningens  gamle  Tjener,  Anders,  der 
skulde  hilse  fra  Baronessen,  om  Doktoren  vilde  se  hen 
til  hende,  da  hun  var  bleven  syg.  Baade  Anders  og 
jeg  havde  ondt  ved  at  bevare  den  tilbørlige  Alvor,  og 
jeg  maatte  derfor  skynde  mig  at  give  ham  kort  Be- 
sked, idet  jeg  med  en  vigtig  Forretningsmine  svarede: 
«Ja  det  er  godt!»  —  Jeg  satte  mig  saa  igjen  til  min 
«Jakob»,  der  begyndte  at  more  mig  ypperligt  paa 
Grund  af  de  mange  staaende  Witzer,  (der  syntes  at 
være  uadskillelige  fra  dette  Spil),  som  mine  Medspillende 
uophørligt  reve  af  sig.  Men  det  varede  ikke  længe, 
inden  jeg  atter  blev  forstyrret  af  Tjeneren,  da  der  nu 
var  et  andet  Bud,  der  vilde  tale  med  mig.  Jeg  blev 
lidt  ærgerlig,  da  jeg  nok  kunde  slutte  mig  til,  at  det 
var  nye  Gavtyvestreger  fra  dem  oppe  i  Foreningen,  og 
ganske  rigtigt  var  Budet  ingen  Anden  end  Foreningens 
anden  Tjener,  Peter,  der  skulde  hilse  fra  Grosserer 
Philipsen,  om  Hr.  Doktoren  ikke  vilde  være  saa  ven- 
lig at  se  op  til  ham  snarest  muligt,  da  han  var  meget 
daarlig.       «Jo.?»    —    svarede   jeg    —    «vil  Du    hilse  Hr. 

Philipsen  og  sige,  at  han  kan  stole  paa,  at  jeg  skal 
se  ind  til  ham  endnu  i  Aften. »  Kort  efter  var  Spillet 
ude  og  der  blev  proponeret  et  Slag  endnu,  hvilket  jeg 
dog  maatte  afslaa  med  Beklagelse  over,  at  jeg  var 
nødsaget  til  at  forlade  et  saa  behageligt  Selskab.  Na- 
turligvis ilede  jeg  lige  op  i  Studenterforeningen,  hvor 
jeg  blev  modtaget  med  en  Homerisk  Latter  af  Skjæl- 
merne,  der  havde  foranstaltet  denne  efter  deres  Mening 
saa  udmærkede  Reklame  for  mig.  Den  forekom  imid- 
lertid mig  lidt  klodset  og  jeg  frabad  mig  paa  det  Be- 
stemteste en  Gjentagelse. 

Det  blev  mig  meget  snart  indlysende,  at  de  gamle 
brave  Borgere  vare  vel  fornøjede  med  deres  gamle 
prøvede  Huslæger,  og  det  kunde  ikke  falde  mig  ind 
at  vente,  at  de  skulde  skille  sig  af  med  dem  til  For- 
del for  mig.  løvrigt  maa  jeg  tilstaa,  at  Klubbens 
Medlemmer  vare  meget  venlige  og  forekommende  imod 
mig,  og  jeg  tror  nok  at  turde  sige,  at  de  i  det  Hele 
taget  syntes  ret  godt  om  den  livlige  og  muntre  unge 
Mand,  hvem  efter  meget  kort  Tids  Forløb  det  Tillids- 
hverv blev  overdraget,  at  være  Selskabets  Baldirektør. 
Da  jeg  under  Udøvelsen  af  denne  Funktion  lod  mig  det  være 
særligt  magtpaaliggende  at  tilvejebringe  en  tidligere 
ukjendt  Elegance  og  Comfort  i  Damernes  Toiletværelse,  er- 
hvervede jeg  mig  ogsaa  de  unge  Damers  almindelige 
Paaskjønnelse,  hvilket  de  viste  mig  i  Gjerningen  ved 
hyppig  at  inklinere  for  mig  paa  Ballerne.  Udenfor 
Ballerne  strakte  disse  Inklinationer  sig  dog  ikke.  Jeg 
var  heller  ikke  noget  godt  Parti. 


Hvad  der  var  Anledning  til,  at  jeg  den  2den  Decbr. 
1839  skulde  møde  ved  den  sædvanjige  Søndagsparol 
paa  Amalienborg,  erindrer  jeg  ikke  længere,  men  vist 
er  det,  at  jeg  i  min  Egenskab  af  Militærlæge  var  til- 
stede ved   den  sidste  Kongeparol,  som  Frederik  d.  6te 

afholdt  i  dette  Liv.  Den  gamle  Konge  havde  jo  i 
længere  Tid  været  syg,  men  i  de  lakoniske  Bulletiner, 
som  hver  Dag  udgaves  om  hans  Befindende,  havde 
det  i  lang  Tid  hedt  sig,  at  « Kræfterne  tiltage »,  hvad 
der  foranledigede  mig  til  den  Bemærkning :  at  hvis  den 
Mand  nogensinde  skulde  dø,  saa  maatte  Dødsaarsagen 
absolut  blive  et  altfor  uhyre  Overmaal  af  Kræfter.  Ved 
den  omtalte  Parol  var  han  imidlertid  meget  svag  og 
maatte  støtte  sig  paa  sin  Sabel  for  at  kunne  staa  paa 
Benene.  Den  næste  Morgen  døde  han.  Om  Middagen 
var  jeg  tilstede  paa  Amalienborg,  da  Christian  den  8de 
proklameredes  til  Konge  og  for  første  Gang  viste  sig 
som  saadan  for  sit  Folk,  og  jeg  var  Vidne  til  dette 
Folks  Spænding,  medens  det  stadig  ventede,  at  Giveren 
af  den  Norske  Konstitution  skulde  trække  et  Dokument 
op  af  Lommen,  der  tilsikkrede  det  danske  Folk  en 
lignende  Velsignelse.  Mange  paastode,  at  de  havde 
seet  den  højtbetroede  Adler  staa  bag  Kongen,  holdende 
i  Haanden  en  Papirsrulle,  der  selvfølgelig  ikke  kunde 
indeholde  Andet  end  den  forventede  Konstitution,  og 
man  vilde  vide,  at  den  skulde  ofifentliggjores  strax, 
hvis  der  viste  sig  ildespaaende  Demonstrationer  eller 
hørtes  truende  Oprørsskrig  af  den  forsamlede  Mængde. 
Men  denne  forholdt  sig  ganske  rolig,  og  Konstitutionen 
blev  liggende  ligesaa  rolig  i  Kongens  eller  Adlers 
Lomme,  hvis  den  virkelig  var  i  en  af  dem.  Efter 
denne  Skuffelse  adskiltes  Mængden  for  at  forberede  sig 
til  at  afholde  Møder  for  at  affatte  Adresser  og  Peti- 
tioner. Endnu  samme  Aften  overværede  jeg  et  meget 
talrigt  besøgt  og  animeret  Møde  af  Studenterne  i  Hotel 
d 'Angleterres  store  Sal,  hvor  de  unge  Frihedsmænd 
aabnede  deres  Veltalenheds  Sluser  og  holdt  begejstrede 
Taler,  medens  dog  de  Besindigere,  der  navnlig  re- 
præsenteredes af  P.  Kjerkegaard  og  Rasmus  Nielsen, 
søgte  at  holde  lidt  igjen.  Der  kunde  saaledes  ikke 
opnaaes  nogen  Enighed,    men  Studenterne  deelte  sig  i 

to  Partier,  der  hver  for  sig  indgav  en  Adresse  af  højst 
forskjelhgt  Indhold.  I  Hovedstaden  var  der  i  disse 
Dage  et  meget  bevæget  og  interessant  Liv,  der  mest 
førtes  paa  de  ofifenthge  Steder,  Klubberne  og  Kondito- 
rierne, da  Ingen  havde  Ro  eller  Lyst  til  at  blive 
hjemme.  Alle  vilde  nu  give  deres  Besyv  med,  om 
hvilken  Regjeringsform,  der  passede  bedst  for  Danmark, 
og  allevegne  fra  strømmede  der  Adresser  og  Deputa- 
tioner ind  paa  Kongen,  der  modtog  dem  alle  og  var 
utrættelig  i  at  give  huldrige  Svar  til  alle,  men  vogtede 
sig  vel  for  at  give  Løfter  til  Nogen.  —  De  let  be- 
vægelige og  lidt  letsindige  Kjobenhavnere  bleve  imid- 
lertid snart  trætte  af  disse  evindelige  Adresser,  som 
der  dog  ikke  kom  Noget  ud  af,  og  Hofmarschallatets 
Bekjendtgjørelser  om,  hvilken  Sørgedragt  der  skulde 
anlægges  og  hvorledes  den  skulde  bæres  af  de  forskjellige 
Klasser  i  Samfundet,  —  om  lit  de  parade  og  castrum 
doloris,  —  om  de  Personer,  der  skulde  have  Funktioner 
ved  disse,  om  det  vidtløftige  Ceremoniel,  der  skulde 
følges  ved  Bisættelsen  osv.  osv.  — ■  lagde  nu  Beslag 
paa  Publikums  Opmærksomhed  og  leverede  tilstrække- 
ligt Stof  til  Snak  og  Sladder.  Man  tillod  sig  endog- 
saa  at  .spøge  med  disse  alvorsfulde  Sager,  og  der 
lavedes  den  Kjældermand  om  Dhrr.  Officerer,  der  pa- 
raderede i  Sørgegemaket,  at  de  vilde  blive  adlede  og 
erholde  Navnene  Hellebardenfleth  og  Katafalkenskjold, 
medens  Digteren  H.  P.  Holst,  der  havde  forfattet  det 
« Farvel »,  der  blev  afsunget  over  Vesterport,  da  det 
kongelige  Lig  passerede  derigjennem,  skulde  optages  i 
den  danske  Adel  under  Navnet:  Peter  Vester  Porten- 
skjold. 

Jeg  var  imellem  dem,  der  afsang  dette  « Farvel », 
hvortil  Weyse  havde  komponeret  Musiken;  men  vi 
kunde  godt  have  sparet  os  Ulejligheden,  da  Ingen 
hørte  derpaa.  Hele  Sørgeprocessionen  gjennem  Byens 
Gader    gik    nemlig    for   sig  med  en  lilfærdighed  og  en 

Hurtighed,  der  kun  slet  harmonerede  med  Situationen. 
De  Herrer  af  Følget,  som  vare  beordrede  til  at  gaae, 
bleve  i  den  Grad  overanstrængte  og  forpustede,  at  de 
næppe  kunde  vinde  med.  Ja!  det  hændte  endogsaa, 
at  en  af  disse,  en  ældre  Søofficer,  blev  medtagen  i 
den  Grad,  at  han,  da  Toget  naaede  Frihedsstøtten, 
faldt  om  og  døde.  Det  saa  ud,  som  om  Vedkommende 
blot  ønskede  at  faa  det  Hele  overstaaet  saa  hurtigt 
som  muligt,  —  hvad  der  vistnok  ogsaa  var  Tilfældet, 
da  man  stadig,  —  skjøndt  uden  mindste  Grund,  — 
nærede  Frygt  for  Spektakler  og  Optøjer.  Alt  dette  i 
Forbindelse  med  det  højst  ubehagelige  kolde  og  fug- 
tige Vejr  midt  i  Januar  Maaned  bevirkede,  at  hele 
Sørgetoget  gjorde  et  mere  uhyggeligt  end  højtideligt 
Indtryk  paa  den  store  Menneskemasse,  der  overalt 
havde  samlet  sig,  for  at  overvære  dette  Skuespil.  Ved 
Indkjørselen  til  Frederiksbergs  Alle  opløste  Toget  sig, 
medens  den  kgl.  Lign  gvounder  Eskorte  af  en  Afdeling 
Husarer  kjørte  videre  ad  Landevejen.  I  Selskab  med 
tre  gode  Venner  kjørte  jeg  lidt  efter  Midnat  i  en  lukket 
Vogn  til  Roeskilde,  da  vi  vilde  overvære  Bisættelsen 
i  Domkirken  den  næste  Formiddag.  Da  det  selvfølge- 
lig vilde  være  aldeles  umuligt  at  faae  Tag  over  Hovedet 
i  Roeskilde,  havde  vi  været  saa  forsynlige,  i  vor  Vogn, 
der  foreløbig  vilde  blive  vort  Logis,  at  medtage  et 
Brædt,  der  kunde  tjene  os  som  Bord,  Lygter  med 
Lys  i.  Kort  —  hvis  Tiden  skulde  falde  os  altfor  lang, 
—  og  nogle  styrkende  Spise-  og  Drikkevarer.  I  Be- 
gyndelsen prøvede  vi  paa  at  være  underholdende,  men 
det  vilde  ikke  ret  lykkes,  og  i  al  Fald  forsvandt  et 
hvert  Spor  af  Humør  og  Gemytlighed,  da  vi  udenfor 
Roskildehvile  saae  Ligvognen  med  det  kongelige  Lig 
holde  ene  og  forladt  foran  Kroen,  medens  den  ud- 
mattede og  forfrosne  Eskorte  udhvilede  og  varmede  sig 
indenfor.  Herfra  blev  senere  op  ad  Dagen  Kisten 
baaren    af  Bønderne    til   Roeskilde,    hvor   Processionen 

saa  igjen  dannede  sig  efter  det  foreskrevne  Ceremoniel. 
Paa  Grund  af  mit  udbredte  Bekjendtskab  imellem  de 
Musicerende,  der  skulde  udføre  Sørgekantaten  i  Kirken 
fik  jeg  en  ypperlig  Plads  imellem  Sangerne,  hvorfra  jeg 
kunde  overse  hele  Højtideligheden.  Da  denne  var 
forbi,  kjørte  vi  Alle  til  min  Broders  Præstegaard  i 
Hvedstrup,  hvor  vi  ble  ve  opvarmede  og  forfriskede 
ovenpaa  Nattens  og  Dagens  Besværligheder  og  sluttede 
Dagen  med  en  gemytlig  l'hombre. 

I  hele  to  Maaneder  havde  nu  vort  eneste  Theater 
været  lukket  og  de  stakkels  Kjøbenhavnere  havde 
maattet  undvære  deres  kjæreste  Fornøjelse  og  deres 
uudtømmelige  Stof  til  Konversation  i  Selskaber  og  paa 
offentlige  Steder.  Endelig  aabnedes  da  Theatret  igjen 
den  3die  Febr.  1840  med  den  første  Opførelse  af  H. 
C.  Andersens  Drama:  «Mulatten».  Philipsen  fandt,  at 
det  var  et  uhyre  Held  for  Theatret,  at  det  efter  den 
lange  Sorgens  Tid  kunde  beg}'nde  med  en  Mulat,  der 
passende  kunde  repræsentere  Halvsorgen,  inden  man 
gik  over  til  lystigere  Stykker.  —  Kongen  selv  kom 
dog  først  i  Theatret  d.  20de  Marts,  da  der  opførtes  et 
af  Bournonville  komponeret  Balletdivertissement  « Fædre- 
landets Muser »  og  efter  Befaling  «Norma»,  hvorved 
Hs.  Majestæt  til  Overflod  konstaterede  sin  Forkjærlig- 
hed  for  den  italienske  Opera,  af  hvilken  vi  i  hans  Re- 
gjeringstid  fik  meget  Mere  at  høre,  end  de  Fleste 
syntes  om. 

«Nu  ville  vi  Alle  spare! »  —  havde  Kongen  sagt  — 
og  Begyndelsen  til  disse  Besparelser  blev  gjort  ved 
Afholdelsen  af  det  store  pragtfulde  Bal  parée  paa 
Christiansborg  Slot  d.  22de  Maj  i  Anledning  af  Konge- 
parrets Sølvbr^'llupsfest.  At  jeg  var  med  til  den  Hi- 
storie, følger  af  sig  selv,  og  ved  Hjælp  af  min  gode 
Ven  Sally,  der  var  Sekretærved  Hofmarchallatet,  var  det 
en  let  Sag  for  mig  at  faa  et  Adgangskort.  Alverden  vilde 
med  ved  denne  Lejlighed,  og  Alverden  —  idetmind.ste  den 


119 


Del  af  denne,  som  jeg  kjendte  — ,  kom  ogsaa  med, 
iblandt  Andre  en  Deel  gode  Venner  fra  Studenterfor- 
eningen. I  mange  Dage  var  der  nu  i  det  hele  Kjøben- 
havn  ikke  Tale  om  Andet  end  om  den  forestaaende 
glimrende  Fest  og  om  de  Toiletter,  hvori  man  skulde 
give  Møde.  For  de  civilt  Uniformeredes  Vedkommende 
var  der  nemlig  indtraadt  en  fuldstændig  Revolution  i 
Paaklædningen.  «Quidquid  delirant  reges  plectuntur 
Achivi!»  Hs.  Majestæt,  der  ubestrideligt  var  i  Be- 
siddelse af  en  meget  smuk  Buste,  var  af  Naturen  lidt 
mere  stedmoderlig  behandlet  i  Henseende  til  Under- 
kroppen og  yndede  derfor  ikke  de  snevre  hvide  Knæ- 
benklæder, der  tidligere  havde  været  reglementerede  til 
Galla,  men  befalede,  at  disse  for  Fremtiden  skulde  om- 
byttes med  lange  hvide  med  Guldstriber  forsynede 
Caschemirs  Pantalons,  medens  de  Militære  beordredes 
til  at  møde  i  revumæssig  Paaklædning  med  fine  Lærreds- 
benklæder.  Ved  disse  Bestemmelser  blev  en  betyde- 
lig Mængde  hvide  Knæbenklæder  vakante,  og  jeg  be- 
nyttede denne  Omstændighed  til  at  laane  et  Par  saa- 
danne  af  min  Kollega  i  Musikforeningens  Adnftinistra- 
tion,  Conferentsraad  Holm.  Som  Bataillonskirurg  maatte 
jeg  nemlig  være  i  Uniform,  men  jeg  kunde  dog  ikke 
bekvemme  mig  til  at  møde  i  rod  Kjole  og  hvide 
Lærreds  Permissioner.  Da  jeg  den  Gang  ikke  var 
i  Tjenesten,  behøvede  jeg  ikke  at  bryde  mig  om  den 
udstedte  Ordre,  men  iførte  mig,  da  Aftenen  kom,  Kon- 
ferentsraadens  elegante  Knæbenklæder,  som  passede 
mig  brillant,  hvid  Vest,  hvide  Silkestrømper  og  Sko 
med  Spænder  i.  Til  denne  Undermundering  tog  den 
røde  Kjole  sig  ikke  saa  ilde  ud  endda,  og  efterat  jeg 
havde  faaet  Pariserkaarden  paa  og  den  trekantede  Hat 
under  Armen,  syntes  jeg  idetmindste  selv,  at  jeg  saa 
Pokkers  elegant  ud.  Da  alle  Byens  Karether  vare  be- 
slaglagte af  Balgjæster,  lykkedes  det  først  efter  stort 
Besvær  at  faa  fat  i  en  gammel  Kasse,    i  hvilken  vi  da 

sex  i  Tallet,  lutter  gode  Venner  fra  Studenterforeningen, 
kjørte  op  til  Slottet,  alle  i  et  ganske  ypperligt  Humør. 
Vognrækken  var  saa  lang,  at  vi  først  helt  oppe  ved 
Volden  kunde  slutte  os  til  den,  og  vi  havde  ogsaa  et 
langt  Stykke  Vej  at  kjøre  Skridt  for  Skridt,  før  vi 
kunde  naa  Maalet.  Det  var  endnu  ganske  lyst  og 
Gaderne  vare  fulde  af  Folk,  der  morede  sig  med  at 
gjøre  kritiske  og  vittige  Bemærkninger  om  de  pyntede 
Balgjæster  i  Vognene.  Hver  Gang  vi  traf  paa  nogen 
af  vore  nærmere  Bekjendte,  der  nikkede  ind  til  os, 
stak  jeg  til  stor  Fornøjelse  for  Publikum  et  af  mine 
silkebestrømpede  Been  ud  af  Karethvinduet  for  at  vise, 
hvor  nydelig  jeg  var,  og  hele  Vejen  igjennem  førte  vi 
en  livlig  og  underholdende  Konversation  med  Folk  paa 
Gaden.  Der  var  ikke  Spor  af  Højtidelighed  i  vor 
Stemning,  da  vi  omsider  naaede  op  i  de  glimrende 
Sale  og  blandede  os  imellem  de  pyntede  Gjæ.ster,  af 
hvilke  jeg  personlig  kjendte  en  stor  Mængde;  men  det 
Hele  gjorde  et  smukt  og  overmaade  behageligt  Ind- 
tryk. Ingen  følte  sig  generet  eller  trykket,  men  Stem- 
ningen var  meget  animeret  og  fornøjelig.  Enkelte  vare 
endogsaa  efter  Tid  og  Sted  maaske  lidt  vel  gemytlige. 
Jeg  husker  saaledes  en  meget  morsom  Scene,  i  hviken 
Hovedpersonen  var  en  Brandofficer  i  Uniform..  I  sin 
borgerlige  Stilling  var  Manden  en  velbekjendt  Maler- 
mester, som  paa  Grund  af  sit  store,  runde,  altid  stærkt 
farvede  røde  Ansigt  aldrig  blev  kaldet  Andet  end 
Poul  Brunrødt.  Da  man  i  Riddersalen  var  ifærd  med 
at  danne  Quadrille  francaise,  besluttede  han  at  være 
med  og  engagerede  i  denne  Hensigt  en  kjøn  lille  Dame, 
hvem  han  syntes  godt  om.  Det  var  tilfældigviis  en  af 
de  Augustenborgske  Prindsesser,  der  vel  studsede  lidt 
over  Engagementet,  men  dog  smilende  tog  imod  det 
og  holdt  gode  Miner,  da  hun  stillede  sig  op  i  den 
fyrstelige  Kvadrille  med  sin  Brandofficeer.  Denne  lod 
sig     aldeles     ikke     dekontenonsere     af    det    fornemme 

Selskab,  hvori  han  saa  uforvarende  var  dumpet  ned. 
men  syntes  at  befinde  sig  saa  vel  som  en  Fisk  i  Vandet, 
og  vovede  i  sin  Solo  adskillige  mærkværdige  pas,  der 
i  høj  Grad  morede  baade  hans  Meddandsere  og  de 
omstaaende  Tilskuere.  Det  latterligste  ved  den  hele 
Scene  var  dog  hans  forbausede  Ansigt,  da  han,  efter 
at  have  ført  sin  Dame  tilbage  til  sin  Plads,  fik  at  vide, 
hvem  han  havde  gjort  den  Ære  at  dandse  med.  — 
Der  blev  ogsaa  dandset  i  en  anden  Sal,  hvor  efter- 
haanden  et  udvalgt  Selskab  af  Damer  og  Herrer,  der 
forud  kjendte  hverandre  og  ikke  satte  synderlig  Pris 
paa  at  blive  regnet  til  la  haute  volée,  havde  samlet  sig 
og  dandsede  ret  af  Hjertenslyst  og  med  stor  Udholden- 
hed, hvad  der  aabenbart  meget  tiltalte  Kongen,  som  i 
længere  Tid  opholdt  sig  i  denne  Sal  for  at  glæde  sig 
over  de  livlige  Dandsere  og  Dandserinder.  Selv  den 
ivrigste  Dandser  sætter  imidlertid  ogsaa  nogen  Pris  paa 
de  mere  materielle  Fornødenheders  Tilfredsstillelse,  og 
i  denne  Henseende  var  den  Kreds,  til  hvilken  jeg 
nærmest  havde  sluttet  mig,  meget  heldigt  stillet  paa 
Grund  af  mit  personlige  Bekjendtskab  til  en  af  de 
Kammerherrer,  som  ved  denne  Lejlighed  fungerede 
som  Marschaller.  Denne  rare  Mand  sørgede  under 
hele  Festen  saa  omhyggeligt  for  os,  som  en  Høne  for 
sine  KylHnger.  Det  maa  indrømmes,  at  den  hele  Fest 
var  særdeles  vellykket;  men  den  var  vistnok  mere  for- 
nøjelig for  Gjæsterne  end  for  Værten,  som  var  lidt  be- 
tænkelig og  forstemt  over  de  Pøbeloptøjer,  der  sam- 
tidig fandt  Sted  paa  Slotspladsen.  Man  skreg  og  hujede, 
peb  og  truede  med  at  slaa  Vinduerne  ind  i  Slottet,  saa  at 
det  tilsidst  blev  nødvendigt  at  rydde  Pladsen  ved  et  Chok 
af  Husarerne. 

En  Maanedstid  derefter,  den  28de  Juni,  havde  vi 
saa  Kroningsfesten  i  Frederiksborg.  De  mange  Penge, 
som  den  kostede,  kunde  maaske  ogsaa  uden  Skade 
have    været    sparede;    men   os    forskaffede    den    et  Par 

overordentlig  morsomme  og  æventyrlige  Dage,  som 
jeg  regner  til  mine  behageligste  Minder.  En  stor  Del 
af  Studenterforeningens  Medlemmer,  saavidt  jeg  husker 
60  i  Tallet,  besluttede  at  tage  ud  til  den  Spas,  efter 
at  vi  først  igjennem  Sally  havde  sikret  os  Adgangskort 
til  alle  de  Seeværdigheder,  hvortil  saadanne  behøvedes. 
Men  der  var  mange  andre  Vanskeligheder  at  overvinde, 
inden  Turen  kunde  komme  i  Gang.  At  opdrive  Kjøre- 
tøjer  til  Frederiksborg,  blev  ligefrem  erklæret  for  umu- 
ligt. Naa!  kunde  vi  ikke  naa  derhen  til  Lands,  saa 
kunde  vi  jo  prøve  Søvejen,  «de  Danskes  Vej  til  Ros 
og  Magt»,  der  i  dette  Tilfælde  rigtignok  var  en  Om- 
vej, mon  dog  ogsaa  en  Udvej.  Vi  lejede  da  det  lille 
Dampskib  «Jylland»,  der  befordrede  den  hele  Lad- 
ning af  lystige  og  overgivne  Passagerer  til  Rungsted, 
hvorfra  vi  saa  vilde  tilbagelægge  Resten  af  den  dej- 
lige Vej  med  Apostlenes  Befordring.  Ved  Rungsted 
forefandt  vi  heldigviis  den  af  Foreningens  Vært  af- 
sendte og  af  to  af  dens  Tjenere  convojerede  Bagage- 
vogn, der  indeholdt  hele  vort  Kroningsmaaltid,  der 
hovedsagelig  bestod  af  forloren  Skildpade,  foruden  en 
Mængde  andre  faste  og  flydende  Næringsmidler,  der  for 
nogle  Dage  kunde  holde  Hungersnøden  borte  fra  60 
med  god  Appetit  forsynede  Ungersvende.  Vi  kunde 
nu  roligt  marschere  af,  da  vi  vidste  vor  Tilværelse 
nogenlunde  sikret  for  det  Første.  —  Men  naar  vi  nu 
kom  til  Frederiksborg,  hvad  saa.^  —  Byen  var  selv- 
følgelig saa  belemret  med  Indkvartering  af  alle  de 
mangfoldige  Mennesker,  der  havde  noget  med  Kro- 
ningen at  gjøre  enten  som  Funktionærer  eller  indbudte 
Gjæster,  at  selv  det  mindste  Hul  i  hvert  Hus  var  op- 
taget, og  Værten  med  Familie  var  tvungen  til  at  trække 
sig  tilbage  til  Loftet.  Hvad  skulde  saa  vi  60  Fyre 
gribe  til,  for  at  finde  et  Sted,  hvor  vi  kunde  søge 
hen  om  Dagen  og  slumre  lidt  om  Natten?!  —  For 
Alt  det  havde  den  gamle  Studenterven,  Konferentsraad 

Collin,  sørget  paa  den  mest  tilfredsstillende  Maade  af 
Verden.  Ejeren  eller  Forpagteren  (?)  af  Frederiksborgs 
Ladegaard,  der  laa  tæt  udenfor  Hillerød,  havde  nemlig 
netop  ladet  opføre  en  ny  Staldbygning,  der  kunde 
rumme  flere  hundrede  Kreaturer,  men  som  endnu  ikke 
var  tagen  i  Brug,  og  paa  Collins  Anmodning  havde 
han  overladt  denne  Bygning  til  Kaserne  for  de  60 
Studenter,  som  her  fik  et  ganske  fortræfteligt  Logis. 
Den  store  Søsterseng  var  redet  paa  første  Sal,  det  vil 
sige  paa  Loftet,  over  hvilket  var  udbredt  et  tykt  Lag 
frisk  Halm  og  Hø,  der  indbød  til  Hvile.  I  Stue-Etagen, 
den  egentlige  Stald,  var  der  hensat  lange  Borde,  ved 
hvilke  vi  siddende  paa  Bænke,  kunde  indtage  vore 
Maaltider.  Udenfor  var  der  Pumper  og  de  for  Krea- 
turerne bestemte  Vandtruge,  ved  hvilke  vi  kunde  fore- 
tage vort  Morgentoilette.  Det  Hele  var  uhyre  gemytligt, 
og  jeg  tvivler  meget  om,  at  Nogen  af  os  vilde  have 
byttet  dette  Logis  for  en  elegant  Salon  med  en  med 
Fjedermadratser  forsynet  forgyldt  Seng.  Da  vi  hen  paa 
Eftermiddagen  ankom,  var  vi  henrykte  over  at  tage 
vort  Logement  i  Besiddelse,  og  efter  at  vi  først  havde 
hilst  paa  Værten  og  Konferentsraad  Collin,  der  boede 
hos  ham,  bleve  de  lange  Borde  strax  dækkede  og  for- 
synede med  Forfriskninger,  da  vi  baade  vare  sultne 
og  tørstige  ovenpaa  den  lange  Vandring.  At  der 
fulgte  en  lille  Bolle  efter  Aftensmaden,  følger  af  sig 
selv.  Lys  blev  det  dog  ikke  tilladt  os  at  have,  saa- 
lidt  som  at  røge  Tobak  i  det  brandfarlige  Lokale;  men 
det  behøvedes  da  endelig  heller  ikke,  da  det  i  disse 
lyse  Sommmernætter  var  lyst  omtrent  til  Sengetid,  og 
Tobakken  smagte  nok  saa  godt  i  den  frie  Luft.  Da 
vi  nu  skulde  til  Ro  og  Enhver  indrettede  sit  Natte- 
leje efter  Behag  med  lidt  eller  meget  Hø  under 
Hovedet,  bemærkedes  det,  at  en  af  Kameraterne,  — 
der  var  bekjendt  som  en  temmelig  pertentlig  Kavaller, 
og   derhos    var   mistænkt    for,    at  hans  nydelige  blonde 

Krøller  ikke  vare  ganske  naturlige,  men  egentlig  til- 
hørte en  Paryk  — ,  havde  medført  et  Pudevaar,  som 
han  stoppede  med  Hø  for  at  Lokkerne  ikke  skulde 
tage  Skade  ved  at  komme  i  umiddelbar  Berørelse  med 
Høet.  Denne  Sybarisme  kunde  naturligvis  ikke  taales 
i  dette  Selskab,  og  den  fine  Mand  var  fra  nu  af  pris- 
given til  Forfølgelse  og  alskens  Drillerier.  Af  en 
Knappennal  blev  der  i  en  Hast  lavet  en  Krog,  der 
blev  fastgjort  til  et  Seilgarn,  og  dette  blev  saa  kastet 
over  en  af  Lægterne  i  Taget,  saa  at  der  dannedes  et 
fuldstændigt  lille  Hejseapparat.  Dette  blev  betroet  til 
den  Banlystes  Sidemand.  Med  Behændighed  og 
Underfundighed  fik  denne  saa  Krogen  fastgjort  i  den 
blonde  Paryk,  som  derpaa  ved  et  rask  Ryk  i  den 
anden  Ende  af  Seilgarnet  gik  til  Vejrs.  Man  tænke 
sig  nu  den  stakkels  skaldede  Mands  Forbavselse  og 
hans  uafladelige  krampagtige  Famlen  efter  det  borte- 
blevne Klenodie,  og  man  vil  ikke  fortænke  os  i,  at 
denne  lille  Scene,  der  blev  ypperlig  udført,  blev  mod- 
taget med  en  skraldende  Latter,  der  næsten  ikke  Aar 
til  at  standse.  Da  Parykken  omsider  dalede  ned  og 
blev  attraperet  af  dens  Ejermand,  var  denne  saa  for- 
sigtig, at  han  bandt  corpus  delicti  fast  til  Hovedet  med 
sit  Lommetørklæde,  for  at  forebygge  Gjentagelse  af 
den  Spas,  der  forresten  nær  havde  ødelagt  hele  vor 
Nattero;  thi  Lystigheden  var  bleven  saa  stor,  at  den 
ikke  vilde  høre  op  igjen,  og  det  regnede  uophørligt 
ned  med  Brandere  og  Vittigheder.  Et  Øjeblik  kunde 
det  se  ud,  som  om  der  nu  vilde  blive  roligt;  men  saa 
kom  pludseligt  En  eller  Anden  med  en  Bemærkning, 
der  atter  fremkaldte  en  Lattersalve  over  hele  Linien. 
Da  vi  dog  gjerne  skulde  sove  lidt  for  at  kunne  udholde 
Kroningsdagens  Anstrengelser,  maatte  man  tilsidtgjøresig 
vred  for  at  stoppe  Munden  paa  de  alfor  utrættelige 
Spasmagere,  saa  at  der  omsider  blev  Ro  i  Hallen,  og 
Søvnens  Gud  fik  Lov  at  sætte  sig  paa  vore  trætte  Øjenlaage. 

Det  Første,  vi  foretog  os,  da  vi  efter  en  veder- 
kvægende Søvn  vaagnede  den  næste  Morgen,  var  at 
ile  ud  under  Pumperne,  for  at  faae  et  forfriskende 
Styrtebad  og  en  alvorlig  Afskylning  af  Hovederne,  for 
at  Haarene  kunde  blive  tilbørlig  rensede  for  det  ved- 
hængende Halm  og  Hø.  Det  øvrige  Toilette  var  snart 
gjort,  da  det  kun  bestod  i  at  trække  Støvler  og  Frakker 
paa,  hvilke  sidste  havde  gjort  Tjeneste  som  Overdyne 
om  Natten.  Forresten  var  det  svært  med  at  hitte 
Rede  paa  Skotøjet,  men  efter  en  Del  Vrøvl  lykkedes 
det  dog  omsider  Enhver  af  os,  at  komme  til  at  staae 
i  sine  egne  Støvler. 

Endskjøndt  vi  havde  det  saa  inderlig  godt  hjemme 
i  vort  Kvarter  og  fandt  det  hele  Samliv  saa  særdeles 
behageligt,  maatte  vi  jo  dog,  efter  at  have  nydt  vor 
Morgenkaffe  med  Tilbehør,  see  til  at  komme  afsted, 
for  at  betragte  det  Liv  og  det  Røre,  der  efterhaanden 
udviklede  sig  i  den  lille  By,  hvorhen  der  uafbrudt  an- 
kom Strømme  af  Rejsende  baade  fra  Hovedstaden  og 
fra  Landet.  Dagvognen  fra  Kjøbenhavn  havde  alene 
over  tyve  Bivogne.  Byens  Fysiognomi  var  heelt  for- 
andret, og  ud  af  alle  Vinduerne  tittede  fornemme  An- 
sigter, som  ellers  ikke  hørte  hjemme  dér.  Vor  første 
Gang  var  ud  til  Slotsbakken  og  Indelukket,  hvor  de 
Tropper,  der  skulde  forrette  Vagttjenesten  i  og  ved 
Slottet,  Livjægerkorpsrt  og  Kongens  eget  Regiment, 
bivouakerede.  I  de  deilige  Omgivelser,  tog  Teltleiren 
sig  overordentlig  smukt  ud,  og  de  mange  Besøgende, 
der  stadig  strømmede  ud  til  den  og  bleve  meget  fore- 
kommende modtagne  af  Dhrr.  Officerer,  fremkaldte  et 
meget  livligt  og  tiltalende  Tableau.  Ogsaa  Opholdet 
i  den  indre  Slotsgaard,  hvortil  vore  Billetter 
aabnede  os  uhindret  Adgang,  var  meget  interessant, 
saa  vel  ved  den  travle  Bevægelse,  som  her  herskede, 
som  maaskee  især  fordi  det  skaffede  os  Leilighed  til 
at  gjøre  et  lille  Indblik  i  selve  de  kongelige  og  fyrste- 
lige  Personers   Menage.      Ogsaa   for    disse   var   nemlig 

Pladsen  meget  kneben  og  indskrænket,  og  mange  af 
dem  maatte  tage  til  Takke  med  Leiligheder,  som  var 
alt  andet  end  bekvemme.  De  unge  Prindsesser  af 
Hessen  og  Augustenborg  vare  saaledes  indkvarterede  i 
et  af  Taarnene,  hvis  Vindueskarme  paa  Grund  af  de 
tykke  Mure  var  usædvanlig  brede.  I  disse  havde  de 
unge  livsglade  Prindsesser  sat  sig  op,  for  at  kunne  be- 
tragte Folkelivet  og  Forberedelserne  til  Kroningen,  og 
det  lod  til,  at  dette  for  dem  usædvanlige,  man  kan 
gjerne  sige  offentlige  Liv  midt  imellem  Publikum  og 
uden  for  al  Etikette,  forskaffede  dem  en  særlig  For- 
nøjelse. At  vor  Loyalitet  blussede  op  i  stærke  Flam- 
mer ved  Betragtningen  af  disse  elskværdige  unge  Fyrst- 
inder, behøver  jeg  ikke  at  sige. 

Der  var  saa  hyggeligt  i  denne  Slotsgaard,  at  vi 
ikke  mærkede,  at  Tiden  løb  fra  os,  og  vi  maatte  nu 
skynde  os  med  at  komme  hjem  til  vort  Kreaturpalads, 
hvor  Middagsmaden  maatte  indtages,  inden  Kronings- 
høitidelighederne  begyndte,  da  vi  ellers  vanskeligt  vilde 
kunne  opdrive  noget  Spiseligt  den  hele  Dag.  Netop 
som  vi  vare  færdige  med  vor  Diner,  kom  Konferents- 
raad  Collin  gaaende  hen  til  os  i  hele  sin  Kroningsstads : 
fuldstændig  Ridderdragt  med  orangefarvet  Fløjels  Kaabe 
og  Hat  med  hvid  Fjer.  Han  saae  ganske  ulykkelig 
ud  og  syntes  at  befinde  sig  temmelig  ilde  i  dette  Ko- 
stume. «Ja!»  —  sagde  han  —  «nu  kan  de  see,  hvor- 
dan jeg  er  uglet  ud;  jeg  vil  hellere  lade  dem  see  mig 
strax,  for  at  de  ikke  skulle  komme  til  at  lee,  naar  de 
siden  faae  mig  at  see  i  Processionen.*  —  I  den  Hen- 
seende kunde  han  imidlertid  være  ganske  rolig  \  der 
var  vist  Ingen  iblandt  os,  hvem  det  kunde  falde  ind  at 
lee  af  ham. 

Det  var  nu  paa  Tiden  at  komme  afsted,  for  ikke 
at  komme  for  silde  til  at  see  hele  Herligheden.  Vore 
Billetter  gave  os  Adgang  til  Kirken,  men  vi  foretrak 
at  blive  udenfor  i   Slotsgaarden,    for   at  kunne   see  hele 

Optoget,  naar  det  passerede  over  Svalen  paa  Slottet 
og  derefter  ned  over  den  med  rødt  Klæde  belagte 
Vei  over  Gaarden  lige  til  Kirken.  Efter  af  Proces- 
sionen var  passeret,  kunde  Ingen  længere  komme  ind 
i  Kirken;  men  jeg  kom  der  alligevel,  idet  jeg,  støttende 
mig  til  mine  Musikbekjendtskaber,  gik  ad  en  Bagdør  op 
til  Orgelet,  hvor  Orkestret  og  Sangerne  vare  placerede, 
og  herfra  havde  jeg  den  bedste  Udsigt  over  Kirken 
og  Hvad  der  foregik  i  denne  under  Kroningsakten. 
Jeg  skal  forøvrigt  ikke  opholde  mig  ved  en  Beskrivelse 
af  denne,  der  kan  findes  i  Datidens  Blade,  men  kun 
sige  saa  meget,  at  det  Hele  tog  sig  langt  kjønnere  ud 
i  Virkeligheden,  end  paa  Schacks  Kroningsbillede. 
Efter  at  Kroningen  var  forbi,  skulde  vi  saa  op  i 
Riddersalen,  for  at  see  de  kronede  Majestæter  sidde 
ved  Taffelet.  Paa  en  Forhøining  i  det  ene  Hjørne  af 
Salen  sad  Kongeparret  ganske  ene  og  lod  sig  beskue 
af  Folket,  der  defilerede  forbi.  Jeg  syntes  næsten,  at 
jeg  havde  ganske  ondt  af  de  to  Majestæter,  der  sadde 
saa  ene  og  forladte  og  ingen  ordentlig  Madro  kunde 
faae  paa  deres  Kroningsdag ;  det  er  ikke  en  Gang 
sandsynligt,  at  de  fik  deres  Mad  varm,  da  den  havde 
en  lang  Vej  at  passere  og  maatte  gaa  igjennem  mange 
Hænder,  inden  den  naaede  til  dem.  Fra  Kokkene  til 
Tjenerne,  fra  disse  til  Hof-  og  Kammerjunkere,  saa  til 
Kammerherrer  og  endelig  til  de  allerfornemiSte  Excel- 
lenser,  der  præsenterede  dem  for  de  allerhøieste  Her- 
skaber, maatte  Retterne  vandre.  Da  de  forskjellige 
Tafler  vare  forbi,  kunde  man  more  sig  ved  at  see  de 
gamle  Riddere  i  deres  karmoisinrøde  og  orangegule 
Kapper  (efter  den  respektive  Rang)  komme  ned  i  det 
mest  glimrende  Humør  af  Verden,  for  at  stige  ind  i 
deres  ventende  Ekvipager,  hvad  der  forresten  for  Ad- 
skillige ikke  var  nogen  ganske  let  Sag  og  først  lykke- 
des dem  ved  deres  Tjeneres  Hjælp.  Om  de  gamle 
Herrer    vare    saa    '<kreuzfidele» ,     fordi    de    af  et    ærligt 

dansk  Hjærte  havde  tømt  et  lovligt  stort  Glas  paa 
Majestæternes  Velgaaende,  eller  fordi  de  nu  kunde 
komme  hjem  og  aflægge  det  Kostume,  der  aabenbart 
generede  de  Allerfleste  betydeligt,  skal  jeg  lade 
staa  hen.  • 

Af  Seeværdigheder  var  der  nu  kun  tilbage  det 
store  Fyrværkeri,  der  blev  afbrændt  Kl.  1 1 .  Det  kan 
godt  være,  at  det  var  overmaade  storartet  og  smukt- 
men  desværre  fik  Ingen  det  at  see,  da  det  paa  Grund 
af  det  blikstille  Vejr  lige  fra  Begyndelsen  af  var  ind- 
hyllet i  et  tæt  Slør  af  Krudtdamp,  hvorigjennem  man 
kun  af  og  til  kunde  øine  et  enkelt  Glimt.  Man  kunde 
ganske  vist  have  anvendt  sin  Tid  paa  en  mere  for- 
nøjelig Maade,  end  ved  at  staa  i  en  stiv  Klokketime  i 
Trængsel,    uden  at  see  Andet    end  sin  Formands  Ryg. 

Hermed  vare  Festlighederne  forbi.  Men  for  mit 
Vedkommende  var  der  kommet  et  lidt  alvorligere  Mo- 
ment ind  imellem  den  megen  Lystighed.  En  Officer, 
Søn  af  en  af  Kongens  Generaladjudanter,  var  nemlig 
pludselig  bleven  alvorlig  syg,  og  Prof.  O.  Bang,  der 
som  Etatsraad  var  tilstede  ved  Kroningen,  blev  kaldet 
til  ham.  Da  Bang  traf  mig  i  Slotsgaarden,  anmodede 
han  mig  om  at  aarelade  Patienten,  der  var  angreben 
af  Pleuritis,  og  om  derefter  at  blive  hos  ham  og  tilsee 
ham,  indtil  han  uden  Fare  kunde  kjøres  til  Kjøbenhavn. 
Som  Følge  heraf  kunde  jeg  ikke  gjøre  Hjemtouren 
med  Kameraterne,  men  maatte  blive  i  Frederiksborg 
endnu  i  nogle  Dage,  i  hvilken  Tid  jeg  fik  Bolig  paa 
selve  Slottet  og  en  brillant  Forplejning  fra  Hs.  Majestæts 
eget  Kjøkken.  Nogle  Dage  efter  kjørte  jeg  med  Pa- 
tienten standsmæssigt  hjem  i  Kareth  med  fire  Heste 
for.  Dagen  efter  blev  der  mig  tilsendt  et  raisonabelt 
Honorar,  og  min  Kroningsreise  havde  saaledes  bragt 
mig  baade  Fornøjelse  og  Indtægt.  Patienten  lever 
endnu  og  er  i  Tidens  Løb  avanceret  til  Generallieute- 
nant,  p.  p. 

Kort  efter  Christian  den  8des  Thronbestigelse  var 
det  besluttet  at  afsende  en  Orlogsfregat  i  den  Hensigt 
at  afslutte  Handelstraktater  og  indsætte  Konsuler  i  de 
forskjellige  Sydamerikanske  Stater  baade  paa  Øst-  og 
Vestkysten.  Det  var  mange  Aar  siden,  at  en  dansk 
Orlogsmand  havde  været  paa  en  saa  lang  Tour,  og  det 
var  derfor  ganske  nuturligt,  at  Mange  havde  stor  Lyst 
til  at  komme  med  paa  den.  Admiralitetet  viste  sig 
ogsaa  meget  imødekommende  imod  Dhrr.  Marineofficerer 
og  udkommanderede  fjorten  Officerer  med  den  for- 
uden Chefen,  Kommandør  Chr.  Wulff.  Da  jeg  var 
hjærtelig  kjed  af  at  gaae  og  drive  i  Kjøbenhavn  og 
længtes  inderlig  efter  at  komme  ud  og  see  mig  om  i 
Verden,  var  det  mit  højeste  Ønske  at  kunne  komme 
med  paa  denne  interessante  Rejse;  men  da  de  to 
Læger,  med  hvilke  en  Fregat  var  normeret,  allerede 
vare  udnævnte,  syntes  det  næsten  at  hore  til  Umulig- 
hederne for  mig  at  faae  dette  brændende  Ønske  op- 
fyldt Ved  stor  Ihærdighed  og  utrættelig  Hængen  i, 
samt  ved  indflydelsesrig  Protektion,  lykkedes  det  mig 
dog  omsider  at  bevæge  nogle  meget  formaaende  Per- 
soner til  at  interessere  sig  levende  for  mig,  og  da  til- 
med Chefen,  der  var  gunstig  stemt  for  mig,  udtalte 
det  som  sit  personlige  Ønske,  at  der  skulde  ansættes 
en  tredie  Læge  paa  Fregatten,  erholdt  jeg  under  i8de 
August  1840  en  Skrivelse  fra  Admiralitets-  og  Comis- 
sariatskollegiet,  der  meddelte  mig,  at  jeg  var  bleven 
antaget  som  Underchirurg  paa  Fregatten  «Bellona» 
med  20  Rdlr.  i  maanedlig  Gage  og  Forpleining  ved 
Officersbordet.  Det  var  jo  vistnok  ikke  glimrende  Be- 
tingelser at  gaae  ind  paa,  men  dette  var  mig  af  under- 
ordnet Vigtighed;  jeg  kom  med  og  var  ustyrlig  tak- 
nemlig og  glad.  Hvem  der  derimod  slet  ikke  var 
glad  over  denne  tredie  Læge,  det  var  Skibets  Næst- 
kommanderende, daværende  Kapitainlieutenant  Steen 
Bille,   der  nu  skulde  skafie  Plads  til  21  Messemedlemmer, 

nemlig:  foruden  de  14  Officerer  til  3  Læger,  en  Præst, 
Proviantforvalteren,  Chefens  Secretair  og  Naturforskeren, 
Dr.  Henrik  Krøyer,  der  ogsaa  havde  faaet  Tilladelse 
til  at  følge  med  Expeditionen.  Og  saa  var  der  endda 
for  en  Del  af  Reisen  to  Passagerer,  der  ogsaa  fik  For- 
pleining  i  Messen  og  skulde  have  en  Soveplads  om 
Natten.  Opgaven  var  i  Sandhed  vanskelig  nok,  men 
Næstkommanderende  lovede,  at  Alting  nok  efterhaanden 
skulde  komme  i  Orden,  naar  vi  —  som  han  udtrykte 
sig  —  « først  vare  komne  lidt  til  Ro  i  aaben  Sø.» 
Efter  at  have  bivouakeret  nogle  Nætter  bag  et  grønt 
Forhæng,  fik  jeg  da  ogsaa  mit  Lukaf  indrettet  ved 
Siden  af  Krøyers  paa  Batteriets  Styrbordsside.  Det 
bestod,  ligesom  hans  af  sammenføjede  Skodder,  der 
vare  overtrukne  med  malet  Lærred;  .stort  var  det  just 
ikke,  men  lyst,  luftigt  og  udmærket  armeret  med  6 
Geværer,  lige  saa  mange  Huggerter  og  en  Kanon. 
Over  denne  var  min  engelske  Hængekøje  anbragt,  og 
i  den  sov  man  ganske  fortræffeligt  og  uafhængig  af 
Skibets  Bevægelser,  medens  det  var  et  reent  Kunst- 
.stykke  at  ligge  fast  i  Standkøjerne,  naar  Søen  var 
urolig;  kun  maatte  jeg  passe  paa,  at  Køjen  var  ordent- 
lig fastsurret  i  en  passende  Afstand  fra  Kanonen,  med 
hvilken  det  ikke  var  behageligt  at  komme  i  altfor  in- 
tim Berøring.  Var  end  dette  Lukaf  lovlig  kjøligt  og 
luftigt,  medens  vi  færdedes  i  de  kolde  Zoner,  saa  ind- 
saae  jeg  dog  strax,  at  det,  saa  snart  vi  kom  i  Varmen, 
vilde  have  sine  betydelige  Fordele  og  afgive  et  langt 
behageligere  og  sundere  Opholdssted  end  de  lumre 
og  indelukkede  Officerslukafer  paa  Banjerne,  af  hvilke 
tilmed  adskillige  maatte  huse  to  Beboere.  Jeg  havde 
saaledes  i  det  Hele  taget  god  Grund  til  at  være  til- 
freds med  mit  Logement,  for  hvilket  jeg  egentlig  kun 
havde  Brug  om  Natten  og  de  enkelte  Timer  om  Da- 
gen, naar  jeg  fandt  det  tjenligt  at  trække  mig  tilbage 
til  en  lille  Lur.      Om  Dagen  opholdt  man  sig  i  Messen, 

en  temmelig  rummelig  Salon ,  i  hvis  Midte  der  var 
anbragt  et  stort  til  Gulvet  fastsurret  Bord,  omkring 
hvilket  de  23  Messemedlemmer  havde  god  Plads  ved 
Maaltiderne,  og  som  udenfor  disse  afbenyttedes  til 
forskjelligt  Brug  efter  Enhvers  Lyst  og  Behov.  Ved 
den  ene  Væg  var  der  fastsurret  et  Klaveer,  der  var 
blevet  anskaffet  for  Messens  Regning,  paa  hvilket 
Lieutenant  Chr.  Wulff  og  jeg  hyppigt  maatte  divertere 
de  andre  Herrer  Messemedlemmer  og  stemme  dem  til 
blidere  Følelser. 

Den  27de  August  1840,  Kl.  10  Form.,  lettede 
«Bellona»,  for  at  tiltræde  sin  lange  Reise.  En  Mængde 
Standspersoner  af  forskjellig  Art  fulgte  med  som  Che- 
fens eller  Messens  Gjæster  til  Helsingør,  hvor  de  bleve 
landsatte  om  Efteraaret.  Ogsaa  jeg  gjorde  et  lille  Be- 
søg i  Land,  for  at  sige  Farvel  til  Fru  Top  og  andre 
af  mine  Bekjendte  fra  gammel  Tid.  Næste  Morgen 
lettede  Fregatten  igjen  og  stod  Sundet  ud  forbi 
Kronborg,  hvis  Kanoner  gave  os  den  sidste  tordnende 
Afskedshilsen  fra  det  kjære  Fædreland,  og  saa  vare 
vi  ude  paa  de  vildene  Vover,  paa  hvilke  vi  nu  i  lang 
Tid  skulde  vugge  os,  og  som  skulde  bære  os  til  de 
fjerne  og  ukjendte  Lande,   som  jeg  higede  efter  at  see. 

Reisens  Begyndelse  var  ikke  heldig.  Først  maatte 
vi  flere  Dage  for  Modvind  krydse  imellem  Skagen  og 
den  norske  Kyst ;  saa  fik  vi  i  Nordsøen  næsten  stadig 
Stille  eller  skral  Modvind,  og  saa  maatte  vi  ogsaa 
krydse  os  frem  gjennem  Kanalen,  af  hvilken  vi  først 
naaede  ud  den  i  ite  Septbr.,  15  Dage  efter  at  vi  havde 
forladt  Kjøbenhavns  Rhed.  I  Kanalen  skete  den  Ulykke, 
at  Fregatten  uden  mindste  Skyld  fra  dens  Side  over- 
seilede  en  fransk  Lugger.  Senere  hen,  da  vi  vare 
komne  til  Rio,  læste  jeg  i  et  af  de  første  Nummere 
af  « Korsaren »,  der  var  begyndt  at  udkomme,  efter  at 
vi  havde  forladt  Kjøbenhavn,  en  Notits  om,  at  en 
ombord    værende    Læge    —    hvorved     naturligvis    var 

sigtet  til  mig  —  i  denne  Anledning  havde  komponeret 
en  Overseilingsgallop,  hvad  der  hverken  var  vittigt 
eller  sandt. 

«Den  berygtede  spanske  Sø  er  dog  ikke  saa  slem, 
som  den  har  Ord  for!»  —  yttrede  jeg  en  Aften,  da 
jeg  i  et  deiligt  Maaneskins  Vejr  lavede  mig  til  at  gaae 
tilkøjs.  Men  det  viste  sig  ogsaa  her,  at  man  aldrig 
skal  rose  Nogen  for  tidlig;  thi  endnu  samme  Nat  rejste 
sig  en  svær  Storm  med  taarnhøje  Bølger,  der  medførte 
en  voldsom  Slingerage  og  uophørlig  Overskyldning  af 
Skibet,  og  denne  varede  uafbrudt  i  tre  Nætter  og 
Dage.  I  Begyndelsen  gav  denne  vor  første  alvorlige 
Storm  Anledning  til  stor  Forbauselse  og  mange  uimod- 
staaelig  komiske,  keitede  Bevægelser  hos  de  Usøvante, 
idet  de  idelig  tabte  Balancen  og  trimlede  om  paa 
Dækket,  væltede  med  Stolene,  naar  de  sadde  i  Mes- 
sen, spilte  Maden  ned  over  sig  selv  og  deres  Side- 
mænd, naar  de  sadde  ved  Bordet,  eller  gik  baglænds 
fra  dette,  uden  at  sige  Velbekomme.  Om  jeg  maaskee 
kan  takke  den  Omstændighed,  at  jeg  er  Søn  af  en 
Søofficer,  for  det  skal  jeg  ikke  kunne  sige ;  men  vist 
er  det,  at  jeg  egentlig  aldrig  har  været  søsyg;  der- 
imod skal  jeg  ikke  nægte,  at  de  høje  Bølger  gjorde 
et  alt  andet  end  behageligt  Indtryk  paa  mig.  Da  jeg 
til  en  af  de  ældre  Officerer  udtalte  mig  meget  be- 
tænkeligt om  disse,  loe  han  blot  af  mig  og  sagde,  at 
jeg  skulde  vente  til  vi  kom  til  Cap  Horn,  saa  skulde 
jeg  nok  faae  noget  andet  at  see.  Imidlertid  vare  disse 
spanske  Søer,  som  man  spottede  over,  dog  saa  kraf- 
tige, at  de,  da  de  paa  den  tredie  Dags  Aften  toge 
Afsked  med  os  for  den  Gang,  sloge  den  Bagbords 
Bougport  og  Bakfinkenet  ind,  hvorved  adskillige  af 
Folkene  kom  til  Skade,  iblandt  andre  ogsaa  Mester- 
kokken, hvem  jeg,  da  Lazarethet  stod  heelt  under 
Vand,  overlod  min  Køje,  medens  jeg  selv  kamperede 
paa  Gulvet  i  Messen. 

Efter  denne  Dravat  fulgte  en  roligere  Periode  med 
hyppig  Vindstille,  der  var  Skyld  i,  at  Bellona,  der 
ellers  var  en  udmærket  Sejler,  kun  kom  langsomt 
fremad,  og  samtidig  indfandt  sig  den  tropiske  Varme, 
der  snart  begyndte  at  blive  lidt  generede  baade  Dag 
og  Nat.  For  mig  viste  sig  nu  mit  Lukafs  Fordele  i  et 
glimrende  Lys.  Alle  vare  nu  iførte  lette  Sommerdragter 
med  korte  Trøjer,  og  da  Krøyer  en  skjøn  Morgenstund 
mødte  paa  Dækket  i  en  fuldstændig  Dragt  af  gult 
Nankin  og  med  en  gul  Straahat  paa  Hovedet,  kunde 
jeg  ikke  bare  mig  for  at  sige:  at  det  nu  var  klart,  at 
vi  maatte  være  i  Nærheden  af  de  kanariske  Øer,  da 
der  var  kommet  en  Kanariefugl  ombord.  Denne 
uskyldige  Bemærkning  tog  Krøyer  meget  ilde  op,  og 
vi  havde  Grund  til  at  beklage,  at  denne  i  andre 
Henseender  saa  begavede  og  flinke  Mand  i  det  Hele 
taget  var  meget  tilbøjelig  til  at  blive  fornærmet  over 
de  største  Bagateller,  hvad  der  foranledigede  hyppige 
Sammenstød  med  de  øvrige  Messemedlemmer  og  især 
med  Næstcommanderende.  Grunden  til  hans  store 
Pirrelighed  var  maaskee  for  en  stor  Del  at  søge  i  hans 
exceptionelle  Stilling  ombord.'*  Da  han  ikke  hørte  med 
til  det  tjenstgjørende  Personale  i  Skibet,  kunde  han, 
—  der  tilmed  var  en  Frihedsmand  fra  Top  til  Taa  — , 
ikke  ret  vel  finde  sig  i  de  Baand  og  Indskrænkninger, 
som  Disciplinen  paalægger  Enhver,  der  er  ombord  i 
en  Orlogsmand.  Hans  Fordringer  om  Afbenyttelsen 
af  Baade  og  Mandskab,  naar  Forholdene  tillode,  at 
der  skrabedes  eller  fiskedes,  konvenerede  desuden  ikke 
altid  Næstcommanderende,  der  heller  ikke  var  i  Be- 
siddelse af  noget  særlig  blidt  Temperament,  og  saa- 
ledes  forekom  der  imellem  disse  tvende  jevnlige  Riv- 
ninger, som  ikke  sjeldent  maatte  henvises  til  Chefens 
Afgjørelse. 

Heller  ikke  jeg  havde  i  Begyndelsen  saa  grumme 
let  ved  at  finde    mig    i    de    mange    disciplinariske  For- 

skrifter,  som  for  et  civilt  Menneske  undertiden  kunde 
tage  sig  lidt  smaalige  ud.  Jeg  paadrog  mig  da  ogsaa 
forskjellige  Vidskere  paa  Grund  af  Forseelser  imod 
Etiketten,  men  lærte  snart  at  bøje  mig  for  denne. 

Nogle  Dages  gunstige  Reise  havde  den  22de 
Septbr.  bragt  os  saa  vidt,  at  vi  turde  haabe  at  naae 
Madeira  den  følgende  Dag,  og  vi  syntes  allerede  at 
kunne  mærke  den  krydrede  Duft  fra  Øen,  der  efter 
Sigende  skal  kunue  spores  20  Miil  tilsøes.  Men  saa 
indtraadte  atter  det  kjedsommelige  Stille,  der  tilmed 
ikke  var  ganske  frit  for  Fare  i  dette  med  forskjellige 
smaa  Øer  og  Klipper  opfyldte  Farvand.  Strømmen 
satte  saa  stærkt  ind  imod  disse,  at  det,  da  Fregatten 
ikke  vilde  lystre  Roret  i  det  stille  Vejr,  endogsaa  blev 
nødvendigt  at  sætte  Baadene  ud,  for  at  bugsere  den 
fri  af  Desertos.  Den  25  de  om  Morgenen  saae  vi 
Funchal  liggende  for  os,  og  da  der  henad  Eftermid- 
dagen rejste  sig  en  let  gunstig  Brise,  naaede  vi  saa 
vidt,  at  vi  kun  var  en  Fjerdingvei  fra  den  bestemte 
Ankerplads,  da  der  pludselig  satte  en  stærk  Byge  op, 
som  tvang  os  til  at  søge  Søen  igjen  og  at  holde  det 
krydsende  hele  Natten,  indtil  vi  endelig  den  26.  Sptbr. 
Kl.  6  om  Morgenen  kom  ind  paa  Funchals  Rhed,  hvor 
Bellona  ankrede  op  32  Dage  efter  dens  Afgang  fra 
Kjøbenhavn.  Den  Nydelse,  det  er,  at  komme  op  om 
Morgenen  paa  Dækket  af  et  Skib,  der  ligger  udenfor 
Madeira,  er  ikke  til  at  beskrive;  den  friske  lette  og 
balsamiske  Luft,  man  indaander,  fremkalder  et  ganske 
ejendommeligt  Velbefindende;  man  føler  sig  som  et 
nyt  Menneske  og  saa  let  som  Fuglen  i  Luften.  Det 
er  derfor  ganske  naturligt,  at  Brystsvage  befinde  sig  for- 
holdsvis vel,  saalænge  de  opholde  sig  paa  denne  hen- 
rivende 0.  Jeg  skal  forøvrigt  afholde  mig  fra  en  vidt- 
løftig Skildring  af  Madeiras  Herligheder,  ligesom  over- 
hovedet geografiske  og  ethnografiske  Beskrivelser  af  de 
Steder,  hvor  Bellona  paa  sin  videre  Rejse  efterhaanden 

kom,  maa  holdes  udenfor  disse  Blade,  der  maa  ind- 
skrænke sig  til  at  give  et  kort  Omrids  af  Livet  ombord 
og  navnlig  af  min  Deeltagelse  i  dette.  Efter  at  have 
af  vor  Konsul,  Hr.  Selby,  kjøbt  for  5000  Kroner 
Madeiravin,  deels  til  Messens  og  deels  til  Folkenes 
Brug,  gik  vi  efter  sex  Dages  behagelige  Ophold  ved 
Madeira  atter  tilsøes  den   2den   Octbr. 

Det  næste  Maal  for  Rejsen  var  nu  Bahia,  og  der 
forestod  os  altsaa  en  lang  Sørejse,  om  hvilken  det 
kunde  forudsættes,  at  den  vilde  blive  meget  ensformig 
og  kjedelig,  saa  at  vi  maatte  være  belavede  paa,  i 
længere  Tid  at  føre  et  meget  stille  og  indadvendt  Liv. 
Varmen  blev  meget  trykkende  og  generende,  og  først 
efter  Solnedgang  kunde  man  drage  Vejret  frit  og  føle 
sig  nogenlunde  veltilpas,  og  fra  denne  Tid  af  indtil 
Midnat  vare  alle  Officererne  samlede  paa  Dækket  i  et 
Slags  Klub,  hvor  man  morede  sig  ved  Tobaksrøgning, 
et  Glas  Grog  og  gemytlig  Konversation.  Med  den 
platte  SejUads  og  det  blikstille  Vejr  fulgte  den  uhygge- 
lige Sideslingerage,  der  maaske  er  de  Søfarendes 
værste  Plage.  Man  kan  ikke  gjøre  sig  nogen  Fore- 
stilling om  den  nervøse  Pirrelighed,  og  dermed  følgende 
Gnavenhed,  den  Svimmelhed  og  den  i  Hele  taget 
apathi.ske  Tilstand,  hvori  man  befinder  sig,  naar  det 
hverken  er  muligt  at  gaae,  staae,  sidde  eller  ligge, 
uden  at  man  af  al  Magt  maa  støtte  sig  eller  holde  sig 
fiist  ved  Noget,  for  ikke  at  falde  om ;  Intet  kan  man 
foretage  sig,  ikke  engang  tænke,  og  det  er  ikke  langt 
fra,  at  man  kan  faae  formelig  Livslede  og  spore  en 
vis  Tilbøjelighed  til  at  styrte  sig  ud  over  Rælingen  ned 
i  det  tilsyneladende  saa  stille  og  rolige  Vand.  Heller 
ikke  ere  disse  Sideslingerager  ganske  fri  for  Fare,  og 
der  haves  Exempler  paa,  at  store  Skibe  endogsaa  have 
slingret  deres  Rei.sning  overbord.  Den  eneste  Forfrisk- 
ning, der  under  disse  Omstændigheder  tilbødes  os, 
vare  Badene,    der  toges  paa  den  Maade,    at   man  satte 

sig  i  det  tomme  Badekar  og  lod  sig  overhælde  med 
Vand,  indtil  Karret  var  fuldt;  men  selv  denne  lille 
Nydelse  kunde  kun  tilstedes  hver  anden  Dag,  da  Ba- 
dene af  Hensyn  til  Skibsordenen  og  Tjenesten  kun 
maatte  finde  Sted  i  to  Timer  hver  Dag,  og  i  denne 
korte  Tid  kunde  kun  Halvdelen  af  Messemedlemmerne 
blive  expederede.  For  Mandskabet  blev  der  hver 
Morgen  nedsænket  et  stort  Seil  fra  Skibssiden,  hvorved 
der  dannedes  et  Basin,  hvori  Folkene  kunde  svømme 
omkring  uden  Fare  for  at  komme  i  ubehagelig  Colli- 
sion  med  Haierne.  Det  var  en  lille  Extraforretning 
for  mig,  at  maatte  overvære  denne  Badning  hver 
Morgen  Kl.   5. 

Omsider  naaede  vi  da  Passaten;  Skibet  gjorde  nu 
en  jævn  Fart  af  7  Mil  i  Vagten  og  den  uhyggelige 
Sideslingerage  ophørte.  Man  fik  nu  ogsaa  Lyst  til  at 
more  sig  lidt,  og  Forlystelsernes  Række  aabnedes  med 
et  .stort  Skildpaddegilde  i  Messen,  hvortil  Chefen  blev 
indbudt.  Skildpadden  havde  Messen  kjøbt  paa  Madeira 
for  den  urimelig  billige  Pris  af  halvanden  Pjaster,  og 
man  nærede  derfor  nogen  Frygt  for,  at  der  kunde  være 
Et  eller  Andet  i  Vejen  med  den.  Der  blev  derfor 
nedsat  en  Commission,  for  nøjagtigt  at  undersøge  Corpus 
delicti  og  foretage  en  lille  Prøvetillavning,  forinden  man 
spenderede  de  mange  gode  Sager  til  Tillavningen  af 
den  hele  maaskee  uspiselige  Pade.  Dette  vigtige  Hverv 
overdroges  til  Lieutenant  Wulff  og  mig,  der  udførte  det 
til  almindelig  Tilfredshed,  og  vi  havde  den  Satisfaktion, 
at  man  efter  Chefens  Erklæring  ikke  kunde  faae  bedre 
Skildpadde  paa  den  Kgl.  Sk}'debane  i  Kjøbenhavn, 
ligesom  ogsaa  den  tilhorende  Punsch  vandt  stort  Bifald, 
hvad  der  tydeligt  nok  fremgik  af  de  store  Kvantiteter 
af  den,  der  fortæredes.  Messen  beærede  mig  med  en 
vis  Tillid,  naar  der  var  Spørgsmaal  om  gastronomiske 
og  kulinariske  Sager,  og  denne  skyldtes  det  vel  ogsaa, 
at    der   lige   fra   Reisens   Begyndelse   blev   paalagt   mig 

det  Hverv  at  være  Forskærer  ved  Bordet.  I  og  for 
sig  var  denne  Bestilling  jo  ikke  saa  meget  behagelig 
endda,  da  det  baade  fordrede  Tid  og  Anstrængelse, 
at  skære  for  hver  Dag  til  21  med  god  Appetit  be- 
gavede Herrer;  men  den  havde  dog  ogsaa  sine  smaa 
Fordele,  naar  der  var  Smalhans  i  Spisekammeret  og 
de  ferske  Rationer  sparsomme  —  hvad  der  næsten  var 
blevet  til  Regel  i  vor  Messe  — ,  idet  jeg  da,  benyt- 
tende mig  af  Forskærerens  i  alle  civiliserede  Nationer 
anerkjendte  Ret,  altid  sørgede  for  at  lægge  et  lille 
godt  Stykke  til  Side  for  min  egen  Mund  og  af  og  til 
kunde  faae  Leilighed  til  at  favorisere  en  god  Ven. 

Den  næste  Forlystelse  bestod  i  en  dramatisk- 
musikalsk Aftenunderholdning,  der  fandt  Sted  i  Chefens 
forreste  Kahyt,  hvor  Theatret  var  anbragt  imellem  de 
to  Styrbords  Kanoner  bag  et  grønt  Klædes  Forhæng. 
Forestillingen  faldt  ud  til  stor  Tilfredshed  for  Publikum, 
der  navnlig  beundrede  Damernes  elegante  Toiletter, 
der  vare  forarbeidede  med  stor  Kunstfærdighed  af  de 
ombordværende  Skræddere  af  Sofabetræk,  Gardiner  og 
andet  hensigtsmæssigt  Stof;  for  at  tilvejebringe  fyl- 
digere Former,  hvor  den  mandlige  Taille  lod  meget 
tilbage  at  ønske,  var  der  anvendt  Udstopning  med  Hoved- 
puder; Lokkerne  vare  forarbeidede  af  Kabbelgarn  og 
Barmene  dannede  af  Kanonforladninger.  Efter  Fore« 
stillingen  gaves  Punsch  og  —  hvad  der  var  endnu 
bedre  —  umiddelbart  efter  dens  Slutning  fik  vi  god 
Vind. 

Det  gik  nu  rask  fremad,  og  den  28de  Octbr.  Kl. 
10  Form.  passerede  vi  Linien  under  en  levende  Kano- 
nade, der  saa  at  sige  kunde  høres  paa  begge  Hemis- 
phærer  af  Jorden,  da  vi  paa  denne  Dag  for  første 
Gang  paa  Reisen  havde  klart  Skib  med  Ladning  i 
Kanonerne.  De  traditionelle  Lystigheder,  som  ellers 
sædvanlig  finde  Sted  i  Skibe,  der  passere  Linien,  bleve 
ikke    tilladte,    fordi    de    imellem   saa    mange  Mennesker, 


138 


som  Bellona  husede  indenfor  sine  Planker,  let  kunde 
udarte  til  Kaadheder,  som  ikke  ret  vel  kunne  taales  i 
en  Orlogsmand. 

Da  den  gode  Vind  vedblev,  blev  Kursen  for- 
andret til  en  mere  vestlig,  saa  at  vi  nu  styrede  lige 
imod  Bahia,  der  for  Tiden  virkelig  vare  vore  Ønskers 
Maal,  da  vore  ferske  Provisioner  vare  slupne  heelt  op 
og  Smørret  fordærvet,  saa  at  Messen  var  sat  paa  en 
mindre  tiltalende  Diæt.  Da  der  endelig  af  Udkiggerne 
i  Foremers  blev  raabt :  «Land!»,  vilde  jeg  gjøre  mig 
vigtig  og  være  den  Første  af  Messens  Medlemmer,  som 
fik  Amerikas  Fastland  at  se  og  tog  mig  for  at  entre 
op  i  Merset.  Men  det  skulde  jeg  ikke  have  gjort;  thi 
det  var  sandelig  en  drøi  Tour,  som  jeg  gjerne  havde 
opgivet  paa  Halvveien,  hvis  jeg  ikke  havde  frygtet  for 
at  blive  til  Nar  for  de  Andre.  Da  jeg  endelig  for- 
pu.stet  og  udmattet  havde  naaet  Maalet,  blev  jeg  strax 
bunden  fast,  som  Skik  og  Brug  er,  naar  en  Uvedkom- 
mende kommer  op  i  Merset,  og  maatte  løskjøbe  mig 
ved  Løftet  om  at  give  Brændeviin.  Da  jeg  var  ganske 
betagen  af  Svimmelhed  og  kun  ønskede,  at  jeg  var  vel 
nede  igjen,  fik  jeg  intet  andet  Udbytte  af  dette  mit 
første  og  sidste  Forsøg  paa  at  spille  let  Matros,  end 
det,  at  jeg  fik  en  klar  Forestilling  om  den  Kraft,  Ud- 
holdenhed og  Behændighed,  der  fordres  af  en  Sømand. 
Den  næste  Morgen  kunde  jeg  i  al  Magelighed  be.skue 
Brasiliens  deilige  Kyst,  og  den  4de  Novbr.  efter  en 
Reise  af  34  Dage  fra  Madeira,  gik  Bellona  til  Ankers 
paa  Bahias  Kyst.  Vi  fandt  her,  som  allevegne,  hvor 
vi  kom  hen,  en  storartet  Gjæstfrihed  hos  mange,  navn- 
lig tydske  Familier ;  thi  den  Gang  betragtede  Tyd- 
skerne en  dansk  Orlogsmand  som  deres  naturlige  Be- 
skytter. 

Efter  tretten  Dages  Ophold  ved  Bahia  gik  Reisen 
videre  til  Rio  Janeiro;  den  var  rigtignok  kun  kort,  idet 
den  kun  medtog  fire  Dage,   men  dog  i  flere  Henseender 


139 

temmelig  ubehagelig.  Det  blæste  stadigt  en  rebet 
Mersseilskuling  med  svær  Sø,  saa  at  Batteriet  —  følgelig 
ogsaa  mit  Lukaf  bestandig  stod  under  Vand.  Sex 
Flasker  af  min  deilige  Madeiraviin  og  adskillige  af 
Krøyers  Glas  med  Dyr  i  Spiritus  bleve  ituslaaede  ved 
Slingeragen,  saa  at  vore  Lukafer  vare  saa  gjennem- 
trængte  af  spirituøse  Dunster,  at  man  kunde  faa  sig  en 
lille  Perial  ved  blot  at  stikke  Næsen  indenfor  Døren. 
Et  endnu  haardere  Stød  for  os  Alle  var  det,  at  Mes- 
sens Status  i  disse  Dage  blev  opgjort  og  fremlagt,  og 
den  var  af  en  saa  sørgelig  Beskaffenhed,  at  Haarene 
rejste  sig  paa  vore  Hoveder.  I  de  tre  Maaneder,  hvori 
vi  havde  været  ude,  havde  Messen  forbrugt  Indtægterne 
for  I  o  Maaneder,  hvad  der  ikke  tydede  paa  sunde 
oekonomiske  Principer  hos  Messeforstanderen,  Capt. 
Math.  Meyer.  Et  hoist  tragikomisk  Indtryk  paa  Alle 
gjorde  især  en  af  de  sidste  Poster  i  Regnskabet,  der 
vedrørte  en  Risengrød,  hvormed  Messeforstanderen 
troede  at  overraske  os  paa  en  behagelig  og  hjemhg 
Maade,  meden  vi  laae  ved  Bahia.  Der  var  til  denne 
Grød  forbrugt  20,  siger  og  skriver  tyve  Flasker  Mælk 
å  I  Krone  Stykket;  —  og  saa  paastode  de  Sagkyn- 
dige endda,  at  det  ikke  var  Komælk,  men  kun  Neger- 
inde  Mælk,  vi  havde  faaet  for  Pengene.  Det  folger  af 
sig  selv,  at  Messeforstanderen  efter  disse  Bedrifter  fri- 
villig abdicerede,  hvorefter  der  ved  fri  Afstemning  blev 
valgt  en  Anden,  Lieutenant  M.  Suenson,  hvis  vanske- 
lige Opgave  det  blev,  foreløbig  i  tre  Maaneder  at 
skulle  bespise   22  Mennesker  daglig  paa  Credit. 

Efter  de  sørgelige  Oplysninger,  vi  havde  faaet,  var 
Stemningen  ombord  saaledes  ikke  meget  glimrende, 
da  vi  gik  til  Ankers  i  den  vidunderlig  deilige  Bugt, 
der  danner  Rio  Janeiros  Havn,  og  Naturen  syntes  at 
sympathisere  med  os,  da  der,  strax  efter  at  vi  havde 
afgivet  vore  Saluter  til  Fortet  og  det  engelske  Admiral- 
skib, udbrød  et  saa  voldsomt  Torden-  og  Regnvejr,  som 

man  kun  træffer  det  i  Troperne.  Under  dette  kom 
vor  Ministerresident,  Commandeur  Prytz  og  hans  Søn, 
til  hvem  jeg  fra  tidligere  Tid  havde  noget  Kjendskab, 
ombord,  og  efter  Indbydelse  af  denne  sidste  til  at  gaae 
med  iland  og  tilbringe  Natten  hos  ham,  fik  jeg  Til- 
ladelse til  at  modtage  denne  og  blev  saaledes  den 
Første,  der  fik  Brasiliens  Hovedstad,  dets  Keiser  og 
den  franske  Comoedie  i  Rio  at  see ,  hvilken  Hans 
keiserlige  Majestæt  med  hele  Hoffet  samme  Aften  og- 
saa  beærede  med  sin  Nærværelse.  Man  kan  ikke  tænke 
sig  noget  deiligere  og  behageligere  Sted  at  leve  paa 
—  fraregnet  en  stundom  lidt  vel  overdreven  Varme, 
end  Rio  Janeiro,  naar  man  Notabene  har  Penge  nok  i 
Lommen.  Da  vi  imidlertid  altid  havde  vor  «syge  Mo- 
ster* at  trækkes  med,  maatte  vi  for  største  Delen  ind- 
skrænke os  til  de  billigere  Fornøjelser,  som  Familie- 
livet tilbød  os  i  rigeligt  Maal.  Man  føler  sig  lidt  flau, 
naar  man  træffer  sammen  med  Officererne  paa  de 
andre  fremmede  Orlogsmænd,  af  hvilke  Rios  Havn 
vrimlede,  og  vi  gik  derfor  ofte  afvejen  for  dem.  At 
blive  ombord  og  betragte  Havnen  med  dens  pragtfulde 
Omgivelser  og  at  iagttage  den  Trafik  og  det  afvexlende 
Liv,  der  hersker  i  dette  umaadelig  Basin,  hvori  en 
heel  Flaade  af  alle  Nationers  Skibe  enten  ligge  for 
Anker,  for  at  losse  og  lade,  eller  uophørlig  seile  ind 
og  ud,  —  var  allerede  i  og  for  sig  en  stor  Nydelse. 
Af  danske  Skibe  var  der  omtrent  30  i  Havnen,  og  da 
der  var  indløben  Efterretning  om,  at  den  franske  Blo- 
kade af  Platafloden  var  hævet,  sammenkaldte  Chefen 
alle  Skibsførerne  til  et  Møde  ombord  i  Bellona ,  i 
hvilket  det  blev  udtalt  som  ønskeligt,  at  vi  strax  skulde 
anløbe  Buenos  Ayres. 

Den  5te  Decbr.  gik  Fregatten  da  atter  tilsøes,  og 
da  Heden  i  den  sidste  Tid  havde  været  meget  tryk- 
kende og  foranlediget  adskillige  alvorlige  Tilfælde  af 
Cholerine  baade  hos  Officerer  og  Mandskab,    saa   vare 


141 


vi  ganske  tilfredse  med  at  komme  lidt  ud  at  lufte  os 
i  den  friske  Søluft.  Saa  forvænte  vare  vi  blevne  af 
den  stærke  Hede  i  Rio,  at  vi,  uagtet  vi  dog  havde  i8 
å  19  Graders  Varme,  begyndte  formelig  at  fryse,  da  vi 
kom  ud  i  aaben  Sø,  saa  at  vi  maatte  iføre  os  varmere 
Klæder  og  tage  et  Tæppe  over  os  om  Natten.  Der 
var  slet  ikke  behageligt  ombord  i  de  7  Dage,  vi 
brugte  for  at  naae  Montevideo:  de  Fleste  vare  mere 
eller  mindre  upasselige  eller  gnavne,  Skibet  begyndte 
atter  at  rulle  svært  og  at  knage  i  alle  Ender  og  Kanter  — 
hvorfor  vi  almindelig  kaldte  det  « Fregatten  Knage«  — 
smaa  Trakasserier  imellem  Messemedlemmerne  bleve 
lovlig  hyppige,  og  endelig  gjorde  Messens  sørgelige 
pekuniære  Status  det  nødvendigt,  at  vi  maatte  føre  et 
overordentlig  tarveligt  Liv.  —  Den  12te  December 
naaede  vi  Montevideo,  hvor  vi  kun  opholdt  os  i  6 
Dage.  Da  vor  Ankerplads  var  temmelig  langt  borte 
fra  Byen,  kom  vi  kun  sjeldent  i  Land,  men  Byen  var 
et  Eldorado  for  Messen  paa  Grund  af  Oxekj ødets  bil- 
lige Pris,  og  den  indkjøbte  derfor  en  heel  slagtet  Stud 
paa  400  'u  for  4  Plastre,  foruden  to  levende  Exem- 
plarer  af  samme  Race,  der  med  meget  Besvær  bleve 
heisede  ombord  ved  Hjælp  af  Hornene.  Samtidig  med 
Studene  kom  en  Lods  ombord,  der  var  en  heel  Del  dyrere 
end  hine,  da  han  havde  betinget  sig  850  Plastre  for  at 
lodse  Fregatten  de  30  Mil  frem  og  tilbage  fra  Monte- 
videv  til  Buenos  Ayres,  foruden  5  Plastre  om  Dagen 
saalænge  han  var  ombord. 

Platafloden,  der  er  saa  bred,  at  man  ikke  øjner 
Land  paa  nogen  af  Siderne,  er  meget  ubehagelig  at  beseile 
paa  Grund  af  den  rivende  Strøm  og  de  hyppige,  for 
den  eiendommelige  orkanagtige  Storme  eller  Byger, 
de  saakaldte  Pamperas.  Vi  forlode  Montevideo  Kl.  3 
om  Morgenen,  sejlede  hele  Dagen  mrd  10  Miles  Fart, 
^aa  at  Lodsen  om  Eftermiddagen  lod  mindske  Sejl. 
F'ølgen  heraf  var,   at  det  blev  morkt,   da  vi  endnu  vare 

3  Mil  fra  Buenos  Ayres,  og  maatte  gaa  til  Ankers. 
Næste  Morgen  lettede  vi  igjen,  men  da  Vinden  skrallede, 
maatte  vi  efter  en  halv  Times  Forløb  igjen  kaste  Ankeret. 
Det  næste  Forsog  var  endnu  uheldigere,  da  Ankeret 
maatte  kastes,  inden  vi  endnu  havde  faaet  det  ret  op. 
Endelig  kronedes  det  tredie  og  sidste  Forsøg  med  Held, 
saa  at  vi  sent  om  Eftermiddagen  den  19de  Decbr. 
kom  til  Ankers  lidt  over  2  Mil  fra  Byen.  Opholdet 
paa  Platafloden  mindes  jeg  ikke  med  nogen  Fornøjelse. 
I  og  for  sig  afgiver  denne  Flod  vistnok  en  af  de  aller- 
ubehageligste Ankerpladser,  man  kan  tænke  sig  foret  stort 
Skib,  der  maa  ligge  i  en  lang  Afstand  fra  Land,  hvor- 
til der  kun  hveranden  Dag  afgik  Baad  fra  Skibet. 
Følgen  heraf  var,  at  de,  der  ønskede  at  komme  til 
Byen,  maatte  opholde  sig  to  Nætter  i  denne  og  følge- 
lig betale  baade  for  Logis  og  Forplejning,  som  man 
kunde  have  frit  ombord.  Det  var  derfor  ogsaa  kun 
de  mere  velhavende,  det  kunde  tænke  paa  at  gaa 
iland  ret  tidt,  medens  vi  Andre  som  oftest  bleve  om- 
bord. iNIen  heller  ikke  her  var  Opholdet  synderlig 
hyggeligt,  navnlig  ikke  for  mig,  hvis  Lukaf  hvert  Øje- 
blik maatte  nedtages,  fordi  Spillet,  hvorved  Ankeret 
lettes,  ellers  ikke  kunde  gaa,  og  her  blev  jo  Ankeret 
lettet  hver  anden  Dag,  stundom  flere  Gange  om  Dagen, 
paa  Grund  af  virkelige  eller  befrygtede  Pamperas.  I 
Messen  var  der  .stille  og  trist,  da  en  Del  af  Officererne 
som  oftest  vare  i  Land,  og  de  Ombordværende  vare 
gnavne  og  kjedsommelige.  Chefen  med  sin  Adjudant 
og  Secretair  boede  under  hele  Fregattens  Ophold  paa 
Platafloden  i  Land,  for  at  passe  sine  diplomatiske  For- 
retninger, ligesom  ogsaa  Næstcommanderende,  der 
havde  truffet  paa  en  Familie  af  sit  Bekjendtskab  i 
Byen,  som  oftest  var  fraværende.  Paa  Juleaften,  da 
Tankerne  uvilkaarligt  dvælede  ved  de  Kjære  i  Hjemmet, 
var  Stemningen  hos  de  faa  Ombordværende  især  meget 
alvorsfuld,    og   paa  vor  største  Højtidsdag,    første  Jule- 

dag,  kunde  vi  ikke  engang  faa  en  Prædiken  at  høre, 
da  Præsten  var  iland  for  at  vie  en  dansk  Kaptain  til 
en  kvindelig  Passager,  han  havde  medbragt.  —  Dette 
eensformige  Liv  afbrødes  kun  for  nogle  Dage  ved  en 
lille  Extratour,  som  Bellona  foretog  sig  til  den  anden 
Side  af  Floden,  vel  nærmest  i  den  Henseende  at  fylde 
Vand.  Denne  Tour  maatte  helst  have  været  undladt; 
thi  i  et  Par  Kabellængders  Afstand  fra  den  bestemte 
Ankerplads,  Colonia,  skete  det  Uheld,  at  Skibet 
stødte  temmeligt  haardt  og  blev  staaende  imellem 
nogle  store  Stene.  Først  den  næste  Morgen,  da  Høj- 
vande indtraadte,  lykkedes  det  med  store  Anstrengelser 
at  faa  Fregatten  flot  igjen.  Denne  Begivenhed  kunde 
let  have  faaet  skjæbnesvangre  Følger  for  os,  da  det, 
da  Bellona  efter  Hjemkomsteh  var  sat  i  Dok,  viste  sig, 
at  den  Lækage,  Skibet  ved  denne  Lejlighed  havde 
faaet,  var  langt  betydeligere,  end  man  den  Gang  havde 
nogen  Anelse  om.  Det  kan  næsten  ansees  for  et  Mi- 
rakel, at  Skibet  i  en  saadan  Tilstand  lykkelig  og  vel 
passerede  Cap  Horn  to  Gange.  Strax  efter  vor  Til- 
bagekomst fra  Colonia  kom  Chefen  med  Suite  ombord, 
efter  heldigt  at  have  fuldendt  sin  diplomatiske  Mission. 
I  Montevideo,  som  derpaa  blev  anløbet,  tilbragte  vi  et 
Par  Dage,  og  her  gik  jeg  iland  med  Messens  Klaver, 
hvilket  vi  havde  solgt  til  Lodsen  for  150  Plastre,  da 
det  var  umuligt  at  holde  det  i  Stemning  ombord. 

Den  iste  Februar  gik  vi  da  endelig,  efter  at  have 
tilbragt  halvanden  Maaned  paa  den  afskyelige  Plata- 
flod,  atter  tilsøes  for  at  tiltræde  den  lange  Rejse  om- 
kring Cap  Horn  til  Valparaiso.  Det  var  ordentlig  for- 
friskende at  komme  ud  igjen  paa  det  aabne  salte  Hav, 
efter  at  vi  saa  længe  have  set  os  ærgerlig  paa  det 
gule  og  uklare  Flodvand;  det  var  opmuntrende  atter 
at  træffe  de  gamle  Venner,  Delfinerne  og  Springerne, 
der  tumlede  sig  omkring  Skibet,  og  det  var  velgjørende 
at  komme  lidt  i  Bevægelse  igjen  ovenpaa  al  den  Dvask- 

hed  og  Kjedsommelighed,  som  det  lange  Ophold  ved 
Buenos  Ayres  havde  foranlediget.  Sejladsen  gik  rask 
fremad,  og  den  berygtede  Omsejling  af  Cap  Horn  kom 
vi  nogenlunde  godt  fra,  endskjøndt  den  voldsomme 
Storm,  vi  mødte,  nødsagede  os  til  at  gaa  heelt  ned  til 
60°  sydlig  Bredde,  hvor  der  var  lovligt  kjøligt.  Da 
nu  en  stor  Deel  af  Skibet,  og  da  navnlig  mit  Lukaf,  i 
længere  Tid  stadigt  stod  under  Vand,,  medens  Stormen 
peeb  ind  til  mig  igjennem  den  utætte  Kanonport,  saa 
er  det  klart,  at  min  Tilværelse  i  den  Tid  ikke  var 
synderlig  behagelig.  Da  vi  kom  op  i  det  .stille  Hav 
blev  Temperaturen  varmere  og  Søen  roligere ;  men  den 
beroligende  Indflydelse  af  disse  Momenter  udstrakte  sig 
desværre  ikke  til  de  Ombordværendes  Sind.  Det 
mærkedes  stedse  tydeligere,  at  der  ikke  fandtes  den 
ønskeligste  Harmoni  mellem  Chefen  og  Næstcomman- 
derende,  der  væsentlig  skyldtes  disse  Herrers  grund- 
forskjellige  Natur  og  Væsen,  og  det  var  naturligviis 
uundgaaeligt,  at  denne  Misstemning  maatte  forplante 
sig  videre  og  fremkalde  Rivninger  imellem  de  øvrige 
Messemedlemmer,  af  hvilke  ikke  saa  ganske  faa  civile  Per- 
soner, som  havde  ondt  ved  at  finde  sig  i  noget  Slags 
umotiveret  eller  unødvendig  Vilkaarlighed  og  Hensyn- 
løshed.  Naar  man,  for  at  anføre  et  Exempel  in.star 
omnium,  sad  ved  Messens  Bord  beskjæftiget  med  sine 
Bøger  og  Skriverier  og  en  højere  Officer  vilde  benytte 
Bordet  til  Udfoldelsen  af  Søkort,  saa  var  det  vistnok 
ganske  i  sin  Orden,  om  han  anmodede  Vedkommende 
om  at  gjøre  Plads  for  sig  og  at  flytte  sine  Sager  til- 
side; men  til  at  rive  dem  ned  paa  Gulvet  til  Højre  og 
Venstre  med  begge  Arme,  uden  at  sige  et  eneste  Ord, 
dertil  kunde  han  umulig  være  berettiget,  og  jeg  for 
min  Part  fandt  mig  heller  ikke  foranlediget  til  at  finde 
mig  i  nogensomhelst  Raahed  af  denne  Art.  Slige 
Scener  vare  ikke  saa  sjældne,  men  det  er  nu  ikke  til 
nogen  Nytte  at  drage  dem  frem  igjen. 

Den  28de  Febr.  naaede  Bellona  Valparaiso  og 
havde  altsaa  netop  brugt  Februar  Maaned  til  Rejsen 
hertil  fra  Montevideo.  Denne  Rejses  ualmindelige 
Hurtighed  vakte  overalt  stor  Forbauselse,  og  det  var 
heldigt,  at  Breve  og  Aviser,  som  vi  medbragte  fra 
Montevideo,  kunde  bevise  Sandheden,  som  man  var 
nær  ved  at  betvivle.  Strax  efter  Ankomsten  rejste 
Chefen  med  Adjudant  og  Overlægen  til  Chilis  Hodved- 
stad,  St.  Jago,  for  at  føre  diplomatiske  Forhandlinger 
med  Præsidenten;  og  da  senere  Næstcommanderende, 
ogsaa  med  en  Adjutant,  efter  Chefens  Indbydelse  fulgte 
efter,  havde  vi  det  meget  gemytligt  ombord,  hvor  den 
strenge  Etikettes  Fordringer  i  denne  Mellemperiode 
bleve  noget  nedskruede.  I  Land  mødte  os  overalt 
den  mest  vidtstrakte  Gjæstfrihed  og  Forekommenhed, 
og  i  den  tydske  Klub,  hvor  vi  vare  blevne  indførte, 
havde  vi  et  fast  og  meget  behageligt  Tilholdssted, 
hvor  vi  med  stor  Fornøjelse  kunde  tilbringe  Aftenen, 
naar  vi  ikke  vare  andetsteds  engagerede.  Lægger  man 
nu  hertil  den  dejlige  Omegn,  den  herlige  Temperatur 
og  friske  Soluft,  hvori  man  befinder  sig  saa  vel,  de 
udmærket  ordnede  offentlige  Forhold  og  den  udviklede 
Handelstrafik,  der  findes  i  denne  livlige  By,  saa  kunde 
man  saare  let  fristes  til  det  Ønske,  at  man  for  be- 
standig maatte  kunne  blive  i  dette  lille  Stykke  jordiske 
Paradis.  Vist  er  det,  at  jeg  for  mit  Vedkommende 
under  hele  Rejsen  intetsteds  befandt  mig  saa  vel  i  en- 
hver Henseende  som  i  Valparaiso,  hvor  jeg  nok  tør 
sige,  at  jeg  efterlod  mig  mange  gode  Venner.  Hele 
M  arts  Maaned  blev  Bellona  ligende  paa  Valparaiso's  Rhed, 
og  paa  Maanedens  sidste  Dag  satte  den  atter  Sejl  til 
for  at  gaa  til  Callao. 

Seiladsen  varede  ikke  længe ;  thi  allerede  den 
9de  Dags  Aften  krydsede  Bellona  i  Mulm  og  Mørke, 
kun  vejledet  af  de  til  Ankers  liggende  Skibes  Top- 
lanterner ind  paa  Callaos  Rhed,  hvor  vi  som  sædvanligt 

gik  tilankers  temmeligt  langt  ude  fra  Land.  Denne 
Rhed  er  ikke  noget  behageligt  Liggested,  navnlig  paa 
Grund  af  den  overordentlig  tætte  Taage,  der  hver 
Morgen  staar  over  I>andet  og  som,  naar  Solen  skinner 
igjennem  den,  har  en  saa  skadelig  Virkning  paa  Øjnene, 
at  den  kan  forvolde  en  forbigaaende  Blindhed,  der  da 
ikke  kan  hæves,  førend  Skibene  gaae  tilsøes  i  nogen  Tid, 
Byen  Callao  er  et  usselt  Hul,  som  man  havde  nok  af 
at  besøge  én  Gang.  Men  desto  større  Interesse  havde 
Perus  Hovedstad,  Lima,  og  tiltrods  for  min  daarlige 
oekonomiske  Forfatning  gjorde  jeg  dog  flere  Rejser  der- 
til. Om  denne  i  flere  Henseender  saa  mærkelige  By 
og  om  dens  lige  saa  mærkelige  Folkeliv,  skal  jeg  imidler- 
tid her  Intet  berette,  da  der  i  Forvejen  er  skrevet  saameget 
herom  af  saa  mange  Andre.  Jeg  skal  indskrænke  mig  til  at 
sige,  at  de  Dage,  jeg  tilbragte  i  Lima,  vare  meget  be- 
hagelige og  interessante,  takket  være  de  mange  An- 
befalinger, som  mine  Venner  i  Valparaiso  havde  med- 
givet mig  til  mange  elskværdige  tydske  Familier,  der 
vare  utrættelige  i  at  bevise  mig  Venlighed  og  Gjæst- 
frihed.  Min  Musik,  og  da  navnlig  mit  Smule  Talent  til 
at  improvisere,  skaffede  mig  overalt  en  gunstig  Mod- 
tagelse, men  kunde  paa  den  anden  Side  ogsaa  af  og 
til  være  mig  lidt  til  Besvær,  naar  jeg,  træt  og  udmattet 
af  at  løbe  om  i  den  stærke  Hede,  blev  nødsaget  til  i 
flere  Timer  at  hamre  firehændige  Symfonier  og  Sonater 
baade  med  Herrer  og  Damer;  thi  der  grasserede  et  sandt 
musikalsk  Raseri  imellem  de  tydske  Familier  i  Lima. 
Der  var  ogsaa  en  ganske  god  italiensk  Opera  i  Byen, 
og  til  denne  havde  vor  Chef  i  Egenskab  af  Diplomat 
taget  en  Loge,  der  stod  til  Officerernes  Disposition, 
naar  de  kom  til  Byen.  Ogsaa  et  lille  videnskabeHgt 
Udbytte  havde  jeg  i  Lima,  idet  jeg  erhvervede  mig  et 
Par  Kranier  af  Indianere,  med  hvilke  jeg  ved  min  Hjem- 
komst meget  glædede  Professor  Eschricht.  Efter  at 
det   var   lykkedes    at   faa   en  Konsul  ansat,    kom  Kom- 

mandeuren  ombord,  og  samme  Dag  maatte  jeg  lægge 
mig  tilkøjs,  lidende  af  gastrisk  Feber.  Den  28de  April 
lettede  Bellona,  for  at  tiltræde  Hjemrejsen.  Mit  Lukaf 
var  under  de  stedfundne  Vejrforhold  ikke  noget  heldigt 
Opholdssted  for  en  Patient,  da  det  næsten  altid  var 
fuldt  af  Vand  og  udsat  for  en  pibende  Trækvind. 
Chefen  var  meget  venlig  imod  mig  og  sendte  mig 
næsten  hver  Dag  gode  og  styrkende  Sager  fra  sit  eget 
Bord,  og  da  Kulden  blev  mere  og  mere  følelig,  jo 
længere  vi  kom  Syd  paa,  kunde  det  ikke  forsvares  at 
lade  mig  blive  liggende  i  saa  uhyggelige  Omgivelser, 
hvorfor  jeg  fik  Tilladelse  til  at  flytte  min  Køje  ind  i 
Messen  om  Natten.  Det  syntes  næsten  som  den  gamle 
Bellona  ret  inderlig  længtes  efter  at  komme  hjem  igjen 
snarest  muligt,  og  den  skyndte  sig  derfor  det  bedste 
den  havde  lært.  Den  i8de  Maj  rejste  sig  en  voldsom 
Storm  med  taarnhøje  Bølger,  der  vel  bragte  Medbør, 
men  tillige  medførte  stor  Fare,  idet  vi  i  tre  Nætter  og 
Dage  maatte  lændse  med  12  Miles  Fart,  endskiøndt 
Fregatten  kun  førte  klodsrebet  Store-Merssejl  og  Fok. 
Holdt  Krammet  og  kunde  Skibet  komme  ligesaa  hurtig 
afsted  som  Søerne,  saa  var  det  godt,  ellers  havde  det 
været  forbi  med  os.  Men  det  kan  nok  være,  at  Bel- 
lona tog  Benene  med  sig,  og  paa  et  Etmaal  udsejlede 
den  ikke  mindre  end  264  Kvartmil.  Paa  den  20de 
Dag  efter  Afrejsen  fra  Callao  passerede  vi  for  anden 
Gang  Cap  Horn  paa  en  langt  hurtigere  men  rigtignok 
ogsaa  en  hel  Del  farefuldere  Maade  end  første  Gang. 
og  paa  den  42de  Dag  naaede  vi  Rio  Janeiro.  Her 
ventede  os  to  Meddelser,  af  hvilke  den  ene,  der  lød 
paa,  at  Admiralitetet  havde  tilstaaet  Messen  et  Gratiale 
af  1200  Rdlr.,  blev  modtaget  med  almindelig  Aner- 
kjendelse,  medens  den  anden,  der  var  en  Ordre  til 
Chefen  om,  at  Bellona  skulde  sejle  lige  hjem,  af  de 
Fleste  hilstes  med  Glæde,  men  af  dem,  der  havde  gjort 
Regning     paa    en    længere    Tour    til   Vestindien,     med 

Ærgrelse.  Til  de  Sidste  hørte  jeg,  der  gjerne  vilde 
have  besøgt  min  Faders  Grav  paa  Christiansstads  Kirke- 
gaard og  seet  de  Steder,  hvor  han  havde  færdedes  i 
sine  sidste  Dage.  Efter  fjorten  Dages  meget  behage- 
lige Ophold  i  Rio,  lettedes  Ankeret  for  sid.ste  Gang 
den  22de  Juni;  den  8de  Juli  ved  oNIidnatstid  passeredes 
Linien  for  anden  Gang,  og  uden  at  have  oplevet  flere 
mærkværdige  Begivenheder  kom  vi  lykkelig  og  vel  til 
Ankers  paa  Kjøbenhavns  Rhed  den  14de  August  1841, 
Kl.  10  Form.,  efter  en  Fraværelse  af  omtrent  et  Aar 
og  efter  at  have  gjennemsejlet  7172  Mil.  Den  21de 
blev  Commandoen  strøgen,  og  jeg  var  nu  atter  min 
egen  Mand.  Endskjøndt  jeg  nok  tør  sige,  at  jeg  i  det 
Hele  taget  havde  staaet  mig  godt  med  alle  Messens 
Medlemmer,  ene  med  Undtagelse  afNæstcommanderende, 
med  hvem  jeg  hvert  Øjeblik  paa  Grund  af  hans  hen- 
synsløse Optræden  kom  i  Konflikt,  saa  kan  jeg  dog 
ikke  sige  Andet,  end  at  jeg  havde  faaet  nok  af  Op- 
holdet der  ombord  og  var  lovlig  træt  af  de  hyppige 
Trakasserier,  der  var  en  Følge  af  den  store  Mangel 
paa  Enighed  og  Samstemning,  der  herskede  imellem 
Messens  Medlemmer.  Af  de  Officerer,  der  vare  ud- 
commanderede  paa  dette  Togt  med  Bellona,  naaede 
6  at  blive  Admiraler,  nemlig:  Chefen,  Bille,  E.  Suen- 
son,  A.  Schultz,  E.  Krieger  og  C.  Schønheider,  og  de 
fire  sidstnævnte  af  disse  leve  endnu.  Af  de  civile  Be- 
stillingsmænd leve  endnu  kun  Proviantforvalteren,  Over- 
krigskommissær  Nielsen  og  jeg. 

Efter  at  have  hilst  paa  Slægt  og  Venner,  afleveret 
de  medbragte  Fjerblomster,  Konchylier,  Kolibrier  og 
andre  Kuriositeter  til  vedkommende  unge  Damer,  solgt 
mine  fra  Messen  leverede  50  Flasker  fortrinlige  Madeira 
til  en  god  Pris  og  sundet  mig  lidt  i  Kongens  Kjøben- 
havn,  søgte  og  fik  jeg  Plads  paa  Fødselsstiftelsen,  for 
at  gjennemgaa  det  sædvanlige  3  Maaneders  Øvelses- 
kursus ved  denne.     Naar  man  skal  have  saa  stort  Ud- 

bytte  som  muligt  af  dette  Ophold,  er  det  nødvendigt, 
at  man  holder  sig  hjemme,  og  jeg  var  saa  meget  vil- 
ligere hertil,  som  jeg  slet  ikke  følte  mig  rask,  uden  at 
jeg  kunde  komme  efter,  hvad  jeg  egentlig  fejlede.  Da 
min  Tid  paa  Stiftelsen  var  ude,  besluttede  jeg  mig  der- 
for til  at  lægge  mig  under  Kur  paa  Frederiks  Hospital. 
Her  kunde  man  heller  ikke  blive  klog  paa  min  Syg- 
dom, men  fandt,  at  Symptomerne  havde  en  paafaldende 
L'ghed  med  dem,  som  ere  karakteristiske  for  den  saa- 
kaldte  Malerkolik,  endskjøndt  der  ikke  kunde  udfindes 
nogen  Anledning  til,  at  jeg  kunde  have  paadraget  mig 
denne.  Jeg  gjennemgik  en  Brøndkur  og  oppede  mig 
saa  meget,  at  jeg  troede  at  kunne  modtage  Tilbudet 
om  en  foreløbig  Konstitution  som  Underlæge  ved  9de 
Bataillon  og  flyttede  da  ud  paa  Kasernen  i  Wilders- 
gade. I  Begyndelsen  gik  det  nogenlunde  godt,  men 
henad  Sommeren  indfandt  de  gamle  Symptomer  sig 
med  forøget  Styrke,  saa  at  jeg  ikke  længer  formaaede 
at  holde  mig  oppe.  Det  var  lidt  uhyggeligt  at  ligge 
syg  og  hjælpeløs  paa  en  Kaserne,  hvor  jeg  kun  havde 
min  Oppasser  til  at  soige  for  mig;  min  Familie  laa  paa 
Landet  i  Vedbæk,  og  det  var  kun  sjeldent,  at  mine 
Venner  fandt  Vejen  til  mig.  I  nogle  Dage  var  den 
Traad,  der  bandt  mig  til  Livet,  kun  meget  svag,  og 
jeg  havde  en  Fornemmelse,  som  om  jeg  slet  ikke  var 
paa  Jorden,  men  ligesom  svævede  højt  oppe  i  Luften 
og  —  mærkværdigt  nok  —  syntes  jeg  altid  at  see  min 
Tante,  Fru  Hvidt,  ved  Siden  af  mig.  Efter  den  kjære 
Hvidt'ske  Familie,  til  hvilken  jeg  var  saa  stærkt  kn}-ttet 
ved  Slægtskabs,  Kjærhgheds  og  Taknemligheds  Baand, 
følte  jeg  en  fortærende  Længsel,  og  jeg  havde  be- 
standig Følelsen  af,  at  jeg  umuligt  vilde  kunne  blive  rask 
igjen,  hvis  jeg  ikke  kunde  komme  ud  til  dem  i  Ved- 
bæk. Da  der  under  Sygdommen  efterhaanden  havde 
udviklet  sig  en  komplet  Lamhed  over  mig,  og  jeg  saa- 
ledes    alligevel  vilde  blive  nødsaget  til  foreløbig  at  op- 

give  Tjenesten,  tog  jeg  da,  fulgt  og  omhyggelig  under- 
støttet af  min  Ven  Jacob  Philipsen  ud  til  Vedbæk. 
Om  den  kjærlige  Modtagelse  og  Deeltagelse,  som  jeg 
her  fandt  hos  den  kjærlige  Slægt,  saalænge  jeg  var 
hjælpeløs  og  svag,  kan  jeg  kun  sige,  at  Mindet  herom 
altid  har  været  og  endnu  er  opbev^aret  hos  mig  i  et 
taknemligt  Hjerte ,  om  end  Faa  af  den  daværende 
Generation  nu  er  iblandt  de  Levende. 

Jeg  havde  ikke  været  ret  længe  i  Vedbæk,  førend 
der  endelig  kom  Lys  i  det  Mørke,  der  hidtil  havde 
hvilet  over  den  egentlige  Beskaffenhed  af  min  gaade- 
fulde  Tilstand,  som  man  ikke  var  langt  fra  at  ville  til- 
skrive Rygmarvstæring.  Emil  Fenger,  der  var  min 
Læge,  kom  en  Dag  ganske  oprømt  til  mig  og  sagde, 
at  han  nu  var  istand  til  at  sige  mig,  hvad  jeg  fejlede. 
Det  er  en  Blyforgiftning,  De  lider  af,  og  den  har  De 
forskaffet  Dem  gjennem  Næsen.  Han  fortalte  nu,  hvor- 
ledes denne  Opdagelse  var  skeet.  —  Den  bekjendte 
dygtige  Botaniker  Drejer,  der  i  længere  Tid  havde 
været  lidende  af  en  Sygdom,  der  havde  en  paafaldende 
Lighed  med  min,  var  død.  Hans  Ven,  Lægen  Peter 
Bramsen,  havde  samtidig  læst  i  en  medicinsk  Journal, 
at  der  etsteds  i  Tydskland  var  forekommet  forskjellige 
Forgiftningstilfælde  ved  Snustobak.  Da  det  nu  var 
ham  bekjendt,  at  hans  afdøde  Ven  havde  været  en 
meget  stærk  Snuser,  faldt  det  ham  ind  at  lade  Ind- 
holdet af  Dreyers  Snustobaksdaase,  der  endnu  fandtes 
staaende  paa  hans  Bord,  nøjagtigt  undersøge,  og  det 
viste  sig  da,  at  Tobakken  var  blandet  med  en  forholds- 
vis ikke  ubetydelig  Kvantitet  Monnie.  Det  var  end- 
videre in  confesso,  at  jeg,  der  ogsaa  i  en  Række  af 
Aar  har  været  en  stærk  Snuser,  bestandig  havde  brugt 
den  samme  Tobak  som  Drejer,  den  saakaldte  røde 
Macouba  og  altid  havde  kjøbt  den  paa  samme  Sted, 
som  han.  De  Undersøgelser,  som  der  derefter  bleve 
foretagne,   forte  til  den  Oplysning,   at  der  for  halvandet 

til  to  Aar  siden,  da  Forraadet  af  denne  Tobak  var 
sluppet  op,  under  Fabrikantens  Fraværelse  var  bleven 
lavet  et  større  Kvantum  af  den,  til  hvilket  der  — 
istedetfor  det  uskadelige  Stof,  som  ellers  brugtes  forat 
frembringe  den  ejendommelige  røde  Farve  — ,  ved 
en  Fejltagelse  af  Drengen,  der  afhentede  Farven  hos 
Urtekræmmeren,  var  bleven  tilsat  Mønnie.  Førend  jeg 
gik  tilsøes  med  Bellona,  anskaffede  jeg  mig  en  betyde- 
lig Kvantitet  af  denne  forfalskede  Tobak  til  Brug  paa 
Rejsen  og  fortsatte  ogsaa  efter  min  Hjemkomst  Brugen 
deraf  Det  var  saaledes  let  forklarligt,  at  jeg  ved  den 
stadige  og  temmelig  rigelige  Afbenyttelse  af  denne 
forfalskede  Tobak  lidt  efter  lidt  blev  angreben  af  en 
Blyforgiftning,  der  tilstrækkeligt  forklarede  Fænomenerne 
ved  min  Sygdom.  Da  nu  Aarsagen  til  denne  var 
kjendt,  lykkedes  det  ved  Anvendelsen  af  de  passende 
Midler,  vel  langsomt,  men  tilsidst  dog  fuldstændigt  at 
hæve  den. 

Det  var  ganske  heldigt  for  mig,  at  jeg,  strax  efter 
at  jeg  var  bleven  rask,  fik  Lejlighed  til  at  gjøre  en 
lille  Rekreationsrejse,  paa  hvilken  jeg  besøgte  Hamborg, 
Berlin,  Dresden,  det  sachsiske  Schweitz  og  Leipzig, 
hvor  jeg  i  otte  Dage  var  sammen  med  min  yngste 
Broder,  som  i  flere  Aar  havde  opholdt  sig  dersteds  og 
nu,  efter  at  være  gaaet  i  Kompagni  med  det  bekjendte 
Boghandlerfirma  L  I.  Weber,  som  netop  den  Gang 
havde  paabegyndt  Udgivelsen  af  «Illustrirte  Zeitung», 
havde  giftet  og  bosat  sig  i  Leipzig.  Som  en  kjær 
Erindring  fra  denne  lille  Rejse  opbevarer  jeg  Mindet 
om  et  Besøg,  som  der  gaves  mig  Lejlighed  til  at  af- 
lægge hos  den  berømte  Komponist,  Mendelsohn-Bar- 
tholdy  i  hans  eget  hyggelige  og  lykkelige  Hjem,  hvor 
jeg  blev  modtagen  med  den  elskværdigste  Forekommen- 
hed og  Venlighed. 

Efter  at  jeg  styrket  og  oplivet  var  kommen  hjem 
igjen,    kastede    jeg    mig    over   Journalistiken    og    var    i 

længere  Tid  en  stadig  Medarbejder  af  «Kjøbenhavns- 
posten»  og  Georg  Carstensens  Blad  '  Figaro  v,  ligesom 
jeg  ogsaa  i  længere  Tid  leverede  en  ugentlig  Correspon- 
dance  til  det  norske  Morgenblad!  —  Det  var  dog 
især  Theatret,  og  navnlig  de  musikalske  Forhold  ved 
dette  og  i  det  Hele  taget  herhjemme,  hvormed  jeg 
særlig  beskjæftigede  mig.  Disse  sidste  stode  den  Gang 
paa  meget  svage  Fødder,  da  der  manglede  en  kraftig 
og  dygtig  øverste  Styrelse  med  virkelig  Interesse  for 
Sagen.  Det  kgl.  Kapel,  der  under  Schall's  Ledelse 
havde  nydt  en  stor  og  berettiget  Anseelse,  var  gaaet 
langt  tilbage  under  det  Triumvirat  af  Anførere,  der 
vare  satte  til  at  forestaa  det,  Funch,  Bredal  og  Frølich, 
da  Ingen  af  dem  havde  Betydning  og  Autoritet  nok 
til  at  kunne  gjøre  sig  gjældende,  ligesom  selve  Delingen 
af  Magten  naturligviis  snarere  var  skikket  til  at  frem- 
kalde Tvivl  og  Usikkerhed  end  højere  Enhed  og 
Sammenhold  i  Orchestrets  Præstationer.  Uden  Wex- 
schall,  der  ved  sin  enestaaende  Dygtighed  og  Nidkjær- 
hed  som  Primarius  i  Orchestret  bidrog  saa  meget  til 
at  holde  det  Hele  sammen,  vilde  der  være  gaaet  mere 
i  Stykker,  end  der  gik.  —  Under  disse  uheldige  For- 
hold tabte  Interessen  for  Musik  sig  mere  og  mere  hos 
Publikum,  og  det  blev  da  ogsaa  klart  for  Theater- 
direktionen,  —  af  hvilken  den  musikalsk  dannede  Kon- 
ferentsraad  Kirstein  var  bleven  Medlem  — ,  at  det  blev 
absolut  nødvendigt  at  indforskrive  en  dygtig  Kapel- 
mester, der  kunde  bringe  de  forfaldne  Sager  paa  Fode 
igjen.  Først  tilbød  man  Marschner  Pladsen,  men  han 
foretrak  at  beholde  sin  magelige  Stilling  i  Hannover, 
og  man  henvendte  sig  saa  til  Frantz  Joseph  Glæser, 
der  var  ansat  ved  Konigstådtertheatret  i  Berlin,  havde 
gjort  sig  bekjendt  som  en  ret  talentfuld  om  end  ikke 
just  genial  Theaterkomponist  og  blev  almindelig  anseet 
for  at  være  en  meget  energisk  og  dygtig  Orchesterdiri- 
gent,    hvad    han    havde    beviist   ved   sine    tidligere    An- 

sættelser  i  denne  Stilling  baade  i  Wien  og  Berlin.  Glæser 
modtog  Kaldelsen  og  begyndte  strax  at  virke  med 
stor  Iver  og  utrættelig  Ihærdighed  i  sin  nye  Stilling. 
Den  ypperlige  Udforelse  saavel  af  Solopartierne  som 
af  Ensemblet  i  den  første  Opera,  der  kom  frem  under 
hans  Auspicier,  Rosini's  »Vilhelm  Tell»,  tydede  paa, 
at  der  var  kommet  nyt  Liv  i  den  gamle  Garnison,  — 
skjøndt  denne  just  ikke  udelukkende  bestod  af  Elite- 
tropper —  og  alle  Musikvenner  vare  glade  over  de 
gode  Udsigter,  der  aabnedes  for  Fremtiden.  Disse 
stege  end  yderligere  derved,  at  Glæser  viste  den  samme 
store  Interesse  og  Iver  for  de  musikalske  Forhold  i 
Hovedstaden,  der  laa  udenfor  Theatrets  Virkekreds,  og 
de  naaede  næsten  op  til  Enthousiasme  efter  den  stor- 
artede og  vellykkede  Opforelse  af  Ha}'dn'  s  berom.te 
Oratorium  « Skabelsen »,  der  fandt  Sted  i  Christiansborgs 
Slots  Ridehus  den  5te  April  1843  under  Medvirkning 
af  omtrent  Alt,  hvad  Kjøbenhavn  kunde  præstere  af 
gode  musikalske  Kræfter.  Den  utrættelige  Udholden- 
hed, Energi  og  Anførerdygtighed,  som  Glæser  udviklede 
ved  denne  Lejlighed,  fremkaldte  hos  flere  Musikvenner 
Ønsket  om  at  bevidne  ham  deres  Taknemlighed,  og 
der  dannede  sig  i  denne  Henseende  en  Commité,  be- 
staaende  af  to  Medlemmer  af  Kapellet,  Dhrr.  Wexchall 
og  Bjerregaard,  samt  mig.  Vi  udstedte  da  en  Ind- 
bydelse til  et  Festmaaltid  for  Glæser  paa  den  kgl. 
Skydebane,  i  hvilket  henved  1 50  Musikvenner  deeltoge. 
Det  faldt  i  mit  Lod  at  holde  Festtalen  for  Hæders- 
gjæsten,  og  da  jeg  ved  Slutningen  af  denne  trak  en  af 
de  smaa  Taktstokke  af  Spanskror,  som  Glæser  altid 
benyttede,  frem  af  min  Brystlomme  og  foreviste  den 
for  Forsamlingen  med  den  Bemærkning,  at  det  var  med 
denne  usselige  Pind,  at  Kapelmesteren  havde  dirigeret 
saa  mange  spillende  og  syngende  ]\Iennesker  og  for- 
staaet  at  holde  dem  saa  ypperligt  sammen,  saa  udbrød 
der    endeløs    Jubel    for    Glæser.       Den    lille    Taktstok 

var  ganske  opflosset  i  den  ene  Ende,  hvad  der  tydede 
paa,  at  den  i  Stridens  Hede  adskillige  Gange  med 
Kraft  var  ført  imod  Nodepulten;  for  dens  Ægthed 
kunde  jeg  garantere,  da  jeg  selv  havde  tilegnet  mig 
den  efter  Ridehuskoncertens  Slutning,  for  at  opbevare 
den   som  en  Erindring  om  denne  Aften. 

Som  musikalsk  Anmelder  kom  jeg  ofte  i  Berørelse 
med  de  mange  fortrinlige  Virtuoser,  som  dengang 
gjæstede  Kjobenhavn,  og  Omgangen  med  flere  af  disse 
var  mig  til  megen  Nydelse  og  Fornøjelse.  Som  det 
kjæreste  Minde  fra  den  Tid  har  jeg  dog  opbevaret  j 
Erindringen  om  de  to  fremragende  Kunstnere,  der  sam- 
tidig opholdt  sig  her  i  et  længere  Tidsrum,  Violinisten 
Ernst  og  Pianisten  Døhler,  der  begge  vare  de  elsk- 
værdigste og  mest  fordringsløse  Omgangsvenner,  man 
kunde  tænke  sig.  Som  Sekretær  eller  Rejsefælle  med- 
bragte de  desuden  den  tydske  Liederkomponist  Truhn, 
der  ogsaa  var  en  meget  dannet  og  behagelig  Mand. 
Med  dette  Kløverblad  tilbragte  jeg  mange  nydelsesrige 
Timer,  fordetmeste  under  Skjæmt  og  Spas,  paa  hvilken 
de,  tiltrods  for  enkelte  melankolske  Anfægtelser  satte 
megen  Pris,  og  som  en  lille  Prøve  paa  vort  gemytlige 
Samliv  skal  jeg  fortælle,  hvorledes  vi  efter  Ernsts  For- 
slag fejrede  Døhlers  Fødselsdag,  der  indtraf  under  hans 
Ophold  i  Kjøbenhavn.  Om  Morgenen  Kl.  8  samledes 
vi  i  Ernst's  Værelse,  for  i  højtideligt  Optog  at  begive 
os  til  Fødselsdagsbarnet  og  bringe  ham  en  Serenade. 
Paa  Skulderen  af  Ole  Bull,  der  ogsaa  var  her  i  Byen, 
sad  Ernst  tilhest,  og  begge  disse  Violinens  Konger 
spillede  af  alle  Kræfter  paa  deres  respektive  Violiner, 
medens  Truhn  og  jeg,  Musikhandleren  Olsen  og  Sangeren 
P  aaborg  fulgte  parviis  efter  skraalende  af  fuld  Hals  paa 
vor  Serenade.  Vi  tog  Døhler  paa  Sengen,  af  hvilken 
han  dog  snart  kom  op,  morende  sig  kosteligt  over 
dette  burleske  Optrin.  At  der  senere  paafulgte  en 
gemytlig  Frokost,    følger   af  sig  selv.      P^ør  sin  Afrejse 

nedskrev  Ernst  i  min  Stambog  Melodien  til  Carnevalet 
og  tilføjede  nedenunder:  «F.olgen  74  Variationen  fiir 
ineinem  Freunde,   Dr.  Lorck.» 

Efter  Opfordring  af  Brødrene  Berling  overtog  jeg 
den  iste  November  1844  Redaktionen  af  et  nyt  Blad, 
der  førte  Navn  af  « Kjøbenhavns  Theaterblad»,  uden  at 
jeg  dog  vilde  indlade  mig  paa  at  lade  mit  Navn  sætte 
paa  Bladet  som  Redaktør,  hvad  dog  Alle  og  Enhver 
vidste,  at  jeg  i  Virkeligheden  var.  Rigtignok  existerede 
der  allerede  i  Forvejen  fem  Blade,  der  alle  befattede 
sig  med  Theatermeddelelser;  men  disse  fremkom  dog 
i  Reglen  kun,  naar  der  gaves  nye  Stykker,  eller  naar 
der  ellers  passerede  Noget  af  særdeles  Interesse  i 
Theaterverdenen,  medens  det  var  Meningen,  at  det  nye 
Theaterblad  saavidt  muligt  skulde  følge  hver  Aftens 
Forestillinger  paa  begge  Theatrene  og  saaledes  danne 
et  Slags  Kontrol  med  disse.  En  saadan  ansaaes  for 
nyttig  og  behagelig  baade  for  Publikum,  for  hvem 
Theatret  og  dets  Anliggender  jo  altid  afgav  det  kjæreste 
Emne  for  Konversation,  og  for  Skuespillerne,  for  hvem 
det  formentlig  maatte  være  opmuntrende  og  gavnlige, 
at  deres  Præstationer  fulgtes  med  Opmærksomhed  og 
Interesse  af  en  upartisk  Kritik.  Theaterbladet  maatte 
derfor  udkomme  hver  Dag.  Idet  jeg  paatog  mig 
Bladets  Redaktion,  var  jeg  ingenlunde  blind  for  de  be- 
tydelige Vanskeligheder,  der  vare  forbundne  dermed; 
men  hvad  der  særlig  bidrog  til,  at  jeg  besluttede  mig 
dertil,  var  den  Omstændighed,  at  Kjøbenhavn  aldeles 
savnede  et  Musikblad,  som  en  saa  stor  By,  hvor  Sandsen 
for  Musik  var  begyndt  at  vækkes  og  var  i  glædelig 
Stigen,  ikke  burde  undvære.  Denne  Mangel  skulde 
Theaterbladet  derfor  ogsaa  prøve  paa  at  afhjælpe. 
Endelig  havde  Udgiveren  ogsaa  tænkt  paa  at  skaffe 
Bladet  en  mere  praktisk  Anvendelighed  ved  at  aftrykke 
Personlisten  for  hver  Aften  paa  dets  Bagside,  saa  at 
det     kunde    benyttes    baade    som    Plakat    og    som    en 

passende  Underholdning  i  Mellemakterne.  Theatrets 
Chef,  Lewetzau,  syntes  imidlertid  ikke  at  være  synder- 
lig gunstig  stemt  for  dette  Foretagende,  hvilket  han 
fra  Begyndelsenaf  lagde  alle  mulige  Hindringer  i  Vejen  for 
Han  forbød  saaledes  Theatrets  Kontrollører  at  sælge 
det  og  formente  Bladets  egne  Bude  Adgang  til  For- 
salen under  Paaskud  af,  at  Meddelelsen  af  Personlisten 
stred  imod  det  Privilegium  til  at  trykke  Plakater,  der 
var  tilstaaet  Tribler's  Enke.  Udgiverne  havde  imidler- 
tid affundet  sig  med  denne  privilegerede  Dame ;  og  at 
det  kun  var  et  Paaskud,  fremgik  desuden  deraf,  at 
Chefen  i  sin  Egenskab  af  Overhofmarschal  ogsaa  for- 
bød Bladets  Salg  i  Hoftheatret  ved  den  italienske 
Operas  Forestillinger,  der  dog  neppe  vedkom  ham. 
Sagen  var  den,  at  Lewetzau  aldrig  kunde  finde  sig  i 
andet  end  en  rosende  og  beundrende  Omtale  af  det 
kgl.  Theater,  dets  Præstationer  og  dets  Direktion,  og 
han  fandt  det  aldeles  horribelt,  at  Nogen  turde  under- 
staae  sig  at  give  gode  Raad  til  eller  vel  endogsaa  at 
dadle  en  kongelig  Direktion,  der  dog  maatte  forstaae 
sig  bedre  paa  Sagerne  end  nogensomhelst  Anden  i 
Kraft  af  den  Sætning,  at  «hvem  Gud  giver  Embede, 
giver  han  ogsaa  Forstand*.  At  han  derfor  ikke  kunde 
nære  nogen  Velvillie  for  et  Blad,  der  efter  sin  bedste 
Overbevisning  ikke  alene  roste,  men  ogsaa  undertiden 
tog  sig  den  Frihed  at  dadle,  naar  det  fandt  Anledning 
dertil,   følger  af  sig  selv. 

Ogsaa  med  Kapelmesteren  kom  Theaterbladet 
snart  til  at  staa  paa  en  spændt  Fod,  da  det  —  med  al 
Anerkjendelse  af  hans  mange  gode  Egenskaber  som 
Dirigent,  —  snart  maatte  komme  til  Overbevisning  om, 
at  han  ikke  besad  en  saa  luttret  musikalsk  Smag,  som 
ønskeligt  var  hos  en  Mand,  paa  hvem  hele  vor  musi- 
kalske Udvikling  beroede,  men  af  hvis  Virksomhed, 
der  ikke  syntes  at  fremkomme  synderlig  store  Resul- 
tater.     Det   kan   nok   være,    at  Glæser's  Hyperloyalitet 

havde  nogen  Skyld  heri,  idet  han,  der  havde  den 
dybeste  Respekt  for  Hoffet  og  Alt  hvad  dertil  hørte, 
ganske  lod  sig  lede  af  den  Smag,  der  gjorde  sig 
gjældende  hos  dette,  og  denne  gik  jo  fuldstændig  i 
italiensk  Retning.  Det  maa  upaatvivlehg  have  været 
en  drøj  Tur  for  Glæser,  naar  han  ufravigelig  indfandt 
sig  og  holdt  ud  til  det  Sidste  ved  enhver  af  det  ita- 
lienske Operaselskabs  Forestillinger  paa  Hoftheatret. 
I  den  Loge,  der  af  Kongen  var  stillet  til  Disposition 
for  det  kgl.  Theaters  Sangere  og  Sangerinder,  for  at 
de  kunde  faae  Lejlighed  til,  af  de  herlige  italienske 
Kunstnere  at  lære,  hvorledes  man  skal  synge  falsk  og 
spille  vanvittigt,  saae  man  ham  altid  paa  den  forreste 
Bænk,  hvor  han  sad  under  Lidelser  for  at  tækkes  sin 
Konge.  Det  kunde  ikke  være  Andet,  end  at  der  af  og 
til  gaves  god  Anledning  til  at  udtale  sig  misbilligende 
om  Glæser  som  Dirigent,  —  navnlig  om  hans  temme- 
lig hyppige  Misforstaaelser  med  Hensyn  til  Anvendelsen 
af  det  rette  Tempo,  hvilket  han  var  tilbøjelig  til  at 
forcere  i  en  uforsvarlig  Grad  — ,  og  om  Valget  af  de 
Operaer,  han  bragte  paa  Repertoiret,  f  Ex.  Rossinis 
«Corinths  Belejring*,  om  hvilken  man  i  Forvejen  maatte 
kunne  vide,  at  den  —  med  den  Besætning,  den  her 
kunde  vente,  maatte  komme  til  at  gjøre  fuldstændig fiasco. 
Theaterbladet  var  ganske  vist  ikke  nogen  Rosiflen- 
gius,  og  det  var  nok  muligt,  at  det  undertiden  tog 
lidt  skarpere  fat  end  absolut  nødvendigt.  Det  var  der- 
for ikke  saa  forunderligt,  at  det  jevnhg  kom  i  Konflikt 
med  den  gamle  « Berlingske  Tidende »,  der  havde  en 
indgroet  Tilbøjelighed  til  at  finde  Alt  saa  saare  godt. 
Det  nævnte  Blads  Redaktør,  hvis  Fortjenester  af  Jour- 
nalistiken  forøvrigt  ikke  skulle  benægtes,  havde  ulykke- 
ligviis  den  Idee,  at  han  var  en  ufejlbarlig  Autoritet  i 
Alt,  hvad  der  angik  Theater  og  Musik,  medens  han  i 
Virkeligheden  mindst  af  Alt  forstod  sig  paa  disse  Ting. 
Den    Berlingske    og   Theaterbladet    røg    derfor    et  Par 

Gange  stærkt  sammen  i  Anledning  af  en  uheldig  Jule- 
kantate af  Glæser  og  nogle  ubetydelige  Kompositioner 
af  Baron  Løvenskjold,  og  dette  førte  til,  at  Hr.  Nathan- 
son  erklærede,  at  to  Blade,  hvis  Anskuelser  vare  hin- 
anden saa  diametralt  modsatte,  ikke  kunde  eller  burde 
udgives  af  det  samme  Firma.  Fuldmægtigen  paa  Ber- 
lings  Kontor,  Hr.  Smidt,  blev  da  for  Eftertiden  anført 
som  Udgiver  paa  Theaterbladet;  om  han  var  det  i 
Virkeligheden  eller  blot  pro  formå,  skal  jeg  ikke  kunne 
sige,  da  jeg  Intet  havde  at  gjøre  med  Bladets  oeko- 
"nomiske  Anliggender.  Forøvrigt  blev  jeg  snart  kjed 
af  det  hele  Foretagende  og  opgav  det  for  mit  Ved- 
kommende efter  et  Aars  Forløb. 

I  1844  tog  jeg  for  sidste  Gang  virksom  Deel  i  en 
Forestilling  i  Studenterforeningen,  hvor  jeg  i  de  senere 
Aar  kun  sjældent  var  kommen.  Hostrups  «Gjenboerne» 
skulde  opføres  for  første  Gang  paa  Hoftheatret  af  og 
for  Studenter.  Forestillingen  var  fastsat,  men  uheldig- 
viis  blev  to  Dage  i  Forvejen  den,  der  skulde  spille  Klint, 
hvis  Rolle  jo  er  en  af  de  betydeligste  i  Stykket,  syg 
og  kunde  ikke  medvirke.  Man  var  nu  i  den  største 
Forlegenhed,  da  Ingen  med  saa  kort  Varsel  turde  paa- 
tage sig  denne  store  Rolle,  og  man  besluttede  da  at 
henvende  sig  til  mig  som  en  routineret  Veteran.  Smigret 
ved  den  Tillid,  der  saaledes  vistes  mig,  lovede  jeg  da 
ogsaa  at  gjøre  Alt,  hvad  jeg  formaaede  for  at  vise  mig 
værdig  til  den.  Dagen  før  Forestillingen  blev  Rollen 
mig  tilsendt  tidlig  paa  Formiddagen  med  den  Besked, 
at  der  ikke  kunde  blive  anden  Prøve  end  General- 
prøven, der  skulde  aflioldes  Kl.  12  Middag  den  næste 
Dag,  som  var  Forestillingsdagen.  Uagtet  jeg  strax 
indsaa,  at  denne  Rolle  slet  ikke  laa  for  mine  Evner 
eller  passede  for  min  Personlighed,  saa  at  der  slet  ikke 
kunde  blive  Talen  om  at  spille  den  paa  en  tilfreds- 
stillende Maade,  saa  troede  jeg  dog  nok,  at  jeg  vilde 
være  istand  til  at  lære  den,  saa  at  Stykkets  Opførelse 

kunde  blive  muliggjort,  naar  jeg  anvendte  al  min  Tid 
og  al  min  Flid  paa  at  læse.  Det  lykkedes  mig  da  og- 
saa  at  kunne  møde  til  Generalprøven  i  rette  Tid,  temme- 
lig sikker  i  Rollens  Memorering,  saa  at  det  erklæredes, 
at  Stykket  kunde  gaa  om  Aftenen.  Naturligvis  rygtedes 
det  snart  imellem  Studenterne,  at  min  beredvillige 
Imødekommen  havde  reddet  Forestillingen,  og  da  jeg 
traadte  ind  paa  Scenen  i  Forspillet,  der  fore^aaer  paa 
Chr.  4.,  blev  jeg  modtaget  med  en  uendelig  Jubel  og 
et  voldsomt  Bombardement  med  Kaalhoveder,  Gule- 
rødder, Spinat  og  andre  Grøntsager,  der  oversvømmede 
hele  Scenen,  saa  at  et  Par  Tjenere  først  maatte  feje 
denne  reen,  inden  Stykket  kunde  fortsættes.  Det  var 
Publikums  Bidrag  til  Aftenens  Morskab,  en  Parodi  paa 
Bouketkastningen  til  de  sode  Italienere,  der  netop  paa 
den  Tid  forrykkede  Hovederne  og  Hjerterne  paa  Kjøben- 
havns finere  Portion.  Paa  25  Aarsdagen  efter  denne 
første  Opførelse  af  «Gjenboerne»,  blev  der  i  Studenter- 
foreningen afholdt  en  Jubilæumsfest,  til  hvilken  alle  de, 
som  første  Gang  havde  spillet  med  i  Stykket,  bleve 
indbudne.  Desværre  var  jeg  den  Gang  ved  Embeds- 
forretninger forhindret  i   at  efterkomme  Indbydelsen. 

Min  Medvirken  ved  denne  Forestilling  havde  for- 
resten givet  Anledning  til,  at  jeg  igjen  var  kommen  i 
nærmere  Berorelse  med  Studenterforeningen,  og  jeg 
blev  derfor  en  ivrig  Deeltager  i  det  store  skandinaviske 
Studentermøde,  der  fandt  Sted  henimod  Slutningen  af 
Juni  1845.  De  talrige  Gjæster  bleve  indkvarterede  hos 
Familier  rundt  om  i  Byen,  og  min  Onkel,  Etatsraad 
Hvidt,  stillede  hele  sin  store  Lejlighed  i  Kronprindsesse- 
gade  til  Disposition,  da  Familien  laa  paa  Landet  i 
Vedbæk.  Til  mig  blev  det  overdraget  at  være  Vice- 
vært og  at  sørge  for  Arrangementet  af  det  Hele.  Ved 
Hjælp  af  Madratser,  Tæpper,  Puder  og  Lagener,  der 
havde  henhørt  til  Dampskibet  Caledonia's  Inventarium, 
fik  jeg  tilvejebragt  20  meget  gode  Sovesteder,   som  jeg 

fordeelte  i  alle  Lejlighedens  Værelser  og  kunde  der- 
for melde  mig  til  Komittéen  som  parat  til  at  modtage 
et  lignende  Antal  skandinaviske  Brødre.  Da  disse  an- 
kom og  efter  det  lange  Triumftog  gjennem  Byens 
Gader  endelig  havde  naaet  Universitetet,  hvor  Værterne 
vare  mødte,  for  at  afliente  deres  respektive  Gjæster, 
bleve  Indkvarterings-Sedlerne  leverede  til  disse.  Men 
det  viste*  sig  nu  at  være  en  meget  vanskelig  Opgave 
at  finde  sine  Folk  ud  af  denne  myldrende  og  pludrende 
Masse,  og  jeg  greb  derfor  til  det  Middel,  at  jeg  stillede 
mig  op  og  af  mine  Lungers  fulde  Kraft  raabte:  «Etats- 
raad  Hvidt !  herhen ! »  —  Herved  lykkedes  det  omsider 
den  bekymrede  Hyrde  at  samle  sine  vildfarne  Faar 
med  samt  deres  Bagage,  og  hele  Karavanen  afmar- 
scherede  da  til  Kronprindsessegade.  Her  bød  jeg  saa 
i  min  Onkels  Navn  Gjæsterne  velkomne  og  bad  dem 
tage  tiltakke  med  Arrangementet,  idet  jeg  anmodede  dem 
om  at  vælge  et  Sovested,  i  hvilket  Værelse  de  selv 
behagede  og  gjorde  dem  opmærksomme  paa,  at  de 
her  kunde  være  ganske  ugenerede.  Da  det  endnu  var 
tidligt  paa  Aftenen,  efter  at  Toiletterne  vare  soignerede, 
en  Forfri.skning  indtagen  og  Alt  ordnet  saa  tilfreds- 
stillende som  muligt  i  denne  lille  Studenterkaserne, 
stillede  jeg  det  med  almindelig  Aklamation  vedtagne 
Forslag,  at  vi  skulde  aflægge  et  Besøg  i  Tivoli.  Her 
traf  vi,  som  rimeligt  var,  den  største  Del  af  de  andre 
Brodre,  og  Følgen  blev  talrige  med  Dusdrikken  for- 
bundne Libationer,  der  —  tiltrods  for  de  nøjagtigste 
Aftaler  om  at  træffes  paa  et  bestemt  Sted  til  bestemt 
Tid  —  foraarsagede  mig  uhyre  Besværligheder  med 
at  samle  mit  Mandskab  til  Afmarschen.  Langt  efter  Mid- 
nat naaede  vi  da  omsider  trætte  og  udmattede  vort 
Hjem,  hvor  jeg  lagde  mig  til  Hvile  med  den  trøsterige 
Overbevisning,  at  alle  de  mig  Anbetroede  sov  trygt  i 
Morphei  Arme.  Jeg  havde  imidlertid  næppe  slumret 
en    Timesti d,    førend    jeg    blev   vækket   ved    en   hæftig 


i6i 


Ringen  paa  Gangdøren.  Jeg  sprang  da  hurtig  op  og 
løb  ud,  som  jeg  var,  in  puris  naturalibus,  for  at  lukke 
op  og  høre,  hvad  der  var  paafærde.  Udenfor  stod  en 
elegant  Herre,  der  bukkede  høfligt  og  spurgte,  om  ikke 
Doktor  Lorck  var  her?  —  Jo!  det  er  mig!  —  svarede 
jeg  — ;  men  undskyld  at  jeg  tager  imod  Dem  i  et  saa 
letfærdigt  Kostume;  men  hvormed  kan  jeg  være  Dem 
til  Tjeneste?  —  Ja!  her  nede  i  Porten  ligger  en  norsk 
Student,  hvem  jeg  traf  paa  Gaden  i  en  temmelig  over- 
stadig og  hjælpeløs  Tilstand,  og  da  jeg  ikke  kunde 
faae  Andet  ud  af  ham  end  de  Ord:  Doctor  Lorck  og 
Etatsraad  Hvidt,  saa  ansaae  jeg  det  for  rigtigst  at 
bringe  ham  herhen.  Jeg  takkede  forbindtligst  og  det 
viste  sig  nu  ogsaa  ganske  rigtigt,  at  det  var  en  af 
mine  Fyre,  hvis  Fraværelse  ikke  var  bleven  bemærket, 
da  vi  kom  fra  Tivoli.  Med  noget  Besvær  fik  jeg  ham 
bugseret  op  ad  Trappen  og  bragt  i  Seng  ved  Hjælp 
af  den  fremmede  Herre,  der  syntes  at  more  sig  koste- 
ligt over  det  Indblik,  han  her  havde  faaet  Lejlighed 
til  at  gjøre  i   Studenterlivet. 

Efter  at  Alt  var  kommet  i  Orden  den  næste 
Morgen  og  man  havde  recolligeret  sig  lidt  ovenpaa  den 
foregaaende  Aftens  Udskejelser,  forelagde  jeg  Gjæsterne 
et  Slags  Program  for,  hvorledes  de  paa  bedste  Maade 
kunde  anvende  Tiden  til  at  gjøre  sig  bekjendte  med 
Hovedstadens  Seeværdigheder,  og  uddeelte  til  dem 
Alle  Spisekort,  der  skaffede  dem  fri  Afbenyttelse  af 
det  table  d'hote,  der  under  Mødet  var  etableret  i 
Studenterforeningens  store  Sal.  For  Aftenens  Anvendelse 
havde  Comiteen  sørget  paa  bedste  Maade.  Forresten 
skal  jeg  atholde  mig  fra  en  nærmere  Beskrivelse  af  de 
stedfundne  Fester,  hvorom  der  kan  søges  nøjagtig  Op- 
lysning i  Datidens  Blade.  Kun  en  af  disse  skal  jeg 
kortelig  berøre,  fordi  jeg  uforvarende  kom  til  at  spille 
en  lille  Rolle  ved  den.  Sexaen  afholdtes  i  det  store 
Telt,  der  ellers  blev  benyttet  som  Cirkus.      En  svensk 

Magister  udbragte  efter  et  smukt  Foredrag  et  Leve 
for  Kongen,  hvorefter  naturligviis  alle  Hatte  og  Huer 
fløj  af  og  et  enthusiastisk  Hurraraab  paafulgte.  Ved 
tilfældigvis  at  vende  mig  om,  lagde  jeg  Mærke  til,  at 
to  af  Kjøbenhavns  betydeligste  Grosserere,  der  vare  be- 
kjendte  som  ivrige  Frihedsmænd,  støde  med  Hattene 
paa  Hovedet  og  ikke  deeltøge  i  Hurraraabene.  Jeg 
tillod  mig  da  at  sige  til  dem,  at  de  formodentlig  ikke 
maatte  have  hørt,  at  det  var  et  Leve  før  Kongen,  der 
var  bleven  udbragt,  siden  de  ikke  toge  Hatten  af  som  alle 
vi  Andre.  Da  Dhrr.  imidlertid  ikke  beærede  mig  med 
andet  Svar,  end  at  trække  haanligt  paa  Smilebaandet, 
blev  jeg  ilter  og  udbrød:  Ja!  naar  de  ikke  selv  kan 
faae  Hattene  af,  saa  skal  jeg  hjælpe  dem  dermed;  og  i 
det  Samme  trak  jeg  med  den  Krogstok,  jeg  havde  i 
Haanden,  Hatten  af  dem  begge,  idet  jeg  tilføjede  en 
alvorlig  Anmodning  til  dem  om  snarest  muligt  at  for- 
lade Teltet,  hvor  de  jo  Intet  havde  at  gjore.  Hermed 
troede  jeg,  at  den  Historie  var  forbi,  men  heri  tog  jeg 
fejl.  Rygtet  om,  hvad  der  der  var  passeret,  fik  hurtigt 
en  overordentlig  stor  Udbredelse,  hvad  jeg  tilskriver 
den  Omstændighed,  at  mange  Mennesker  saa  gjerne 
undte  de  to  Herrer  den  Lektion,  de  havde  faaet.  —  At 
den  ogsaa  var  naaet  op  til  allerhøjeste  Steder,  erfarede 
jeg  nogle  Dage  efter,  da  jeg  maatte  møde  ved  den 
sædvanlige  Kongeparol,  der  fandt  Sted  den  første 
Mandag  i  hver  Maaned.  Jeg  var  nemlig  bleven  fast 
ansat  ved  9de  Bataillon  og  skulde  derfor  præsenteres 
ved  Parolen.  Der  var  foruden  mig  en  halv  Snes  Under- 
læger tilstede  ved  denne  Lejlighed,  men  Kongen  gik 
dem  Alle  forbi  og  opholdt  sig  kun  ved  mig,  med 
hvem  han  talte  i  længere  Tid,  navnlig  om  min  Rejse 
med  Bellona.  Efter  Parolen  blev  jeg  lykønsket  af  ad- 
skiUige  ældre  Officerer  af  mit  Bekjendtskab,  der  meente, 
at    jeg  maatte  staae  særdeles    højt   anskrevet    hos    Hs. 

Majestæt.  Det  er  meget  muligt,  at  det  var  Tilfældet, 
men  jeg  har  ialtfald  ikke  mærket  noget  til  det  senere. 
Jeg  flyttede  da  nu  atter  ind  i  Kasernen  i  Vilders- 
gade,  hvor  jeg  denne  Gang  fik  en  meget  comfortable 
Lejlighed  i  Stueetagen  og  begyndte  igjen  Udførelsen 
af  mine  militære  Pligter.  Disse  vare  jo  vistnok  ikke 
overmaade  mange,  men  yderst  trivielle,  og  jeg  kan 
endnu  grue  ved  Tanken  om  de  rædsomme  Dage,  jeg 
f  Ex.  stundom  maatte  tilbringe  paa  Amager  fra  Kl.  6 
Morgen  til  7  Aften  for  at  overvære  Skydeøvelserne. 
Imidlertid  forsømte  jeg  aldrig  Tjenesten,  hvor  kjedelig 
den  end  kunde  være,  og  stod  mig  altid  godt  med  de 
militære  Autoriteter.  Jeg  kan  kun  erindre  et  eneste 
Tilfælde,  hvor  jeg  paadrog  mig  en  lille  Reprimande  i 
en  Etikettesag.  Da  min  Bataillon  nemlig  en  Dag  skulde 
præsenteres  for  Brigadechefen,  Prindsen  af  Wittgenstein- 
Berleburg  i  Gothersgadens  Exerceerhus  —  om  Formid- 
dagen, i  Exercits  og  om  Eftermiddagen  i  Gymnastik, 
havde  jeg  om  Formiddagen  indfundet  mig  i  civil  Dragt, 
Prindsen,  der  forresten  godt  kjendte  mig,  da  vi  ofte 
havde  talt  sammen  om  musikalske  Sager,  spurgte  da 
Bataillonschefen  om,  hvem  den  civile  Herre  var?  —  Det 
er  Doctoren,  Deres  Durchlautighed.?  —  Prindsen  vinkede 
mig  da  hen  til  sig  og  spurgte,  om  jeg  ikke  vidste,  at 
jeg  skulde  være  i  Uniform,  naar  jeg  mødte  i  Tjenesten? 
—  Jeg  bukkede  stiltiende  og  indrømmeade.  Da  Præsen- 
tationen først  var  forbi  Kl.  2  og  skulde  begynde  igjen 
Kl.  4,  kunde  jeg  ikke  naae  frem  og  tilbage,  naar  jeg 
skulde  gaae  den  lange  Vej  hjem  til  Kasernen,  for  at 
trække  Uniformen  paa,  at  sige  naar  jeg  i  denne  Mellem- 
tid tillige  skulde  spise  til  Middag  i  Ro  og  besørge 
nogle  andre  smaa  Ærinder.  Jeg  mødte  derfor  om 
Eftermiddagen  igjen  i  civil  Dragt.  Saasnart  Prindsen 
fik  Øje  paa  mig,  stilede  han  hen  imod  mig  og  sagde: 
De  hørte  nok  ikke,  Hr.  Bataillonskirurg,  at  jeg  i  For- 
middags   gav    Dem    en    Reprimande?    —     «Jo!,    Deres 

Durchlautighed  I  —  svarede  jeg  med  det  uskyldigste 
Ansigt  af  Verden  — ,  men  jeg  troede,  at  den  gjaldt 
for  hele  Dagen ».  Han  var  godmodig  nok  til  at  lee 
af  dette  noget  hazarderede  Svar,  og  hermed  var  den 
Sag  forbi. 

I  nogle  Aar  førte  jeg  nu  et  roligt  og  ensformigt, 
men  derfor  ingenlunde  kjedsommeligt  eller  ubehageligt 
Liv.  Lønningen  var  vel  ikke  stor,  men  til  Gjengjæld 
gav  Tjenesten  ogsaa  rigelig  Tid  tilovers,  og  ihu- 
kommende Sætningen:  «time  is  money!»  gjorde  jeg 
min  Tid  saa  frugtbringende,  at  jeg  havde  Midler  til  at 
føre  en  ganske  behagelig  Tilværelse.  I  Reglen  ar- 
bejdede jeg  hjemme  hele  Dagen  indtil  Kl.  4  om  Efter- 
middagen, da  jeg  gik  hen  for  at  spise  til  Middag  i 
Pæthau's  Restauration,  ovenover  Mini's  bekjendte  Café, 
hvor  jeg  hver  Dag  samledes  med  et  lille  udvalgt  Sel- 
skab, som  efter  Middagen  saa  gik  nedenunder  for  at 
drikke  Kaffe,  ryge  Cigarer  og  underholde  sig  ved  en 
let  og  spøgende  Konversation.  Mini's  Café  havde  den 
Gang  —  og  har  det  sandsynligviis  endnu  under  det 
forandrede  Udseende  og  under  et  andet  Firma  —  en 
ikke  ringe  Betydning  for  det  sociale  Samkvem  i  Hoved- 
staden, idet  forskjellige  Grupper  af  Venner  og  Be- 
kjendte daglig  mødtes  der  til  bestemte  Tider,  paa 
hvilke  man.  kunde  være  sikker  paa  at  træffe  hverandre, 
for  at  kunne  tilbringe  en  behagelig  Timestid  med  at 
samtale  om  Dagens  Begivenheder,  høre  hvad  Nyt  der 
var  passeret  og  læse  Bladene,  som  den  Gang  heldigviis 
hverken  vare  saa  mange  eller  saa  voluminøse,  at  man 
jo  nok  kunde  overkomme  at  faae  dem  alle  kigget 
igjennem.  Stamgjæsterne  opholdt  sig  altid  i  det  lange 
smalle  Værelse  til  Venstre  for  Butiken,  der  langs 
Væggene  var  forsynet  med  mange  smaa  Borde,  om- 
kring hvilke  man  kunde  samle  sig  i  mindre  af  hver- 
andre uafhængige  Grupper,  og  udelukkende  i  dette 
turde   der  ryges.      Om  Formiddagen   var   de  j  altid   en 

Del  af  de  betydeligere  Skuespillere,  der  gjerne  med- 
bragte lidt  Nyt  fra  Theatret  og  derfor  samlede  en 
Kreds  om  sig  af  dem,  der  havde  særlig  Interesse  af 
dette  og  dets  Anliggender;  endvidere  Elever  fra  den 
militære  Højskole,  som  den  Gang  var  indstalleret  i 
det  nu  forsvundne  saakaldte  Gæthus  ved  Siden  af 
Theatret,  Embedsmænd  og  andre  Forretningsfolk,  der 
vare  paa  Vejen  til  deres  Kontorer  og  forskjellige  andre 
stadige  Frokostgjæster.  Om  Eftermiddagen  indfandt 
Pæthaus  Middagsabonnenter  sig.  Herrerne  fra  det 
tydske  Kancelli  dannede  en  afsondret  Gruppe,  med 
hvem  Ingen  indlod  sig,  i  den  fjerneste  Ende  af  det 
lange  Værelse,  medens  det  Selskab,  hvortil  jeg  hørte, 
altid  tog  Plads  i  den  modsatte  Ende  ud  til  Kongens 
Nytorv.  De  egentlige  Stamgjæster  i  dette  vare:  Brødrene 
Ernst  og  Carl  Weis,  Henrik  Krøyer,  A.  L.  Arnesen,  Philip- 
sen og  jeg;  men  der  sluttede  sig  altid  flere  til  os  af 
vore  fælleds  Bekj endte,  for  at  deeltage  i  den  livlige 
og  underholdende  Konversation,  til  hvilken  Gjæsterne 
ved  de  andre  Borde  ogsaa  lyttede  med  Opmærksom- 
hed. Dette  var  nu  ikke  saa  overmaade  heldigt  for  os, 
der  just  ikke  altid  vejede  vore  Ord  og  Udtryk  saa 
nøje,  men  stundom  vel  endogsaa  kunde  lade  kritiske 
og  satiriske  Bemærkninger  falde,  der  af  Uindviede  let 
kunde  opfattes  paa  en  ganske  anden  Maade,  end  de 
vare  meente.  Hvad  der  siges  i  Kjøbenhavn  paa  et 
offentligt  Sted,  er  naturligviis  strax  publici  juris,  og 
hvad  der  blev  ytret  i  denne  Kreds  blev  derfor  hyppigt 
bragt  omkring  i  Byen  i  en  forvansket  Skikkelse.  Mange 
bleve  derfor  fornærmede  over  de  uskyldigste  Udtalelser  af 
Ministrene  —  saaledes  kaldtes  i  Almindelighed  Stam- 
gjæsterne  hos  Mini  — ,  hvad  man  til  Exempel  kan  see 
af  Bournonville's  Bog:  «Mit  Theaterliv»,  i  hvilken  han 
drager  stærkt  tilfelts  imod,  det,  han  kalder  <  Caffehus- 
passiar»,  og  imod  vor  Kreds,  hvem  han  betegner  som 
«la  faction  des  ennuyés»,   og  tillægger  en  fornem,  tom. 

kold  og  kjedelig  Kneipetone.  Denne  Karakteristik  af 
den  omtalte  Kreds  var  rigtignok  saa  lidt  træffende  som 
vel  muligt;  thi  kjedelig  kunde  man  ialfald  ikke  kalde 
den,  og  jeg  tør  nok  sige,  at  de  Fleste  af  dem,  der 
hørte  til  den,  baade  vare  besjælede  af  en  levende  In- 
teresse for  og  havde  ganske  god  Forstand  til  at  be- 
dømme dramatiske  og  musikalske  Præstationer.  Af 
egen  Erfaring  kan  Bournonville  ikke  have  talt,  da  han 
aldrig  selv  kom  hos  Mini;  men  han  maa  sandsynligviis 
have  faaet  en  forkeert  Rapport  af  en  eller  anden  ven- 
lig eller  ondskabsfuld  Lyttepost,  og  det  synes,  som 
om  han  især  var  bleven  meget  opbragt  over,  at  En 
iblandt  os  —  jeg  troer  Philipsen  —  havde  begaaet  den 
Brander  at  kalde  hans  Ballet  «Den  nye  Penelope*,  der 
vistnok  var  en  af  de  svageste  af  hans  Balletter,  for 
«Den  pene  Loppe ».  Det  vilde  nemlig  efter  hans  Me- 
ning blive  til  komplet  Ødelæggelse  for  Balletten,  at 
den  havde  faaet  dette  Øgenavn,  som  den  naturligviis 
vilde  beholde.  —  Ogsaa  Overskou  havde,  som  man 
kan  læse  paa  mange  Steder  i  hans  Theaterhistorie,  en 
afgjort  Aversion  for  denne  Kreds,  som  han  altid  be- 
nævnede « Klikken  hos  Mini».  Han  var  ikke  langt  fra 
at  betragte  den  som  en  Theaternisse,  der  altid  var  paa 
Spil  og  anrettede  Ulykker.  Naar  et  nyt  Stykke  ingen 
Lykke  gjorde,  saa  var  det  efter  hans  Mening  Klikkens 
Skyld,  da  den  allerede  længe  før  Opførelsen  skulde 
have  fordømt  Stykket;  Klikken  var  uretfærdig,  par- 
tisk og  kunde  aldrig  bekvemme  sig  til  at  rose  Noget, 
der  ikke  kom  fra  dens  egne  Venner  osv.  osv.  Imid- 
lertid kunde  Klikken  ganske  roligt  trøste  sig  med,  at 
det  just  ikke  var  noget  Beviis  paa  dens  Smagløshed, 
at  den  ikke  i  Et  og  Alt  deelte  Smag  med  Hr.  Over- 
skou. —  Om  Aftenen  var  Mini's  Café  dog  stærkest  be- 
søgt, deels  af  de  stadige  Theatergængere,  til  hvilke  jeg 
hørte,  og  Andre,  der  kom  fra  Forsamlinger  eller  fine 
Theselskaber,     der    havde    efterladt    en    Længsel    efter 

noget  Forfriskende,  deels  af  den  store  Masse  af  Peber- 
svende, d  er  havde  Trang  til  at  være  lidt  sammen  med 
andre  Mennesker  og  ikke  ret  vel  kunde  sove  roligt  om 
Natten,  naar  de  ikke  havde  aflagt  et  lille  Besøg  hos 
Mini,  inden  de  gik  hjem  til  deres  eensomme  Ungkarle- 
leiligheder.  Til  disse  sidste  hørte  ufravigelig  min  kjære 
gamle  Ven  og  Velynder  Fabricius  (gamle  Brice),  der 
altid  kaldte  Etablissementet  for  Apotheket.  Tiltrods 
for  den  voldsomme  Tobaksrøg  var  der  hyggeligst  om 
Aftenen ,  og  jeg  vil  ikke  nægte,  at  det  ofte  kostede 
mig  Overvindelse  at  forlade  det  gode  Selskab  før  efter 
Midnat. 

Der  skulde  dog  snart  indtræde  en  Forandring  i 
dat  sybaritiske  og  dovne  Liv,  som  næsten  alle  Kjøben- 
havnere  førte  i  de  sidste  Aar  af  Christian  den  8des 
Regjeringstid,  og  vist  er  det,  at  Alle  trængte  til  og 
længtes  efter  Vækkelse. 

Torsdagen  den  20de  Januar  1848  sad  jeg  i  Theatret 
for  at  høre  min  Yndlingsopera,  «Joseph  og  hans  Brø- 
dre»  ,  hvis  Opforelse  jeg  altid  overværede,  naar  det 
paa  nogen  Maade  var  mig  muligt.  Huset  var  kun 
tyndt  besat  og  Hofparkettet  stod  ganske  tomt,  da  man 
hvert  Øjeblik  kunde  vente  Kongens  Død.  Over  de 
faa  Tilskuere  hvilede  der  en  uhyggelig  Taushed  og 
Stilhed,  der  kun  afbrødes  et  Øjeblik,  da  den  bekjendte 
Dr.  phil.  og  Lehnsgreve  Råben,  der  sad  i  første  Plads- 
loge, ved  Tæppets  Fald  med  høi  Røst  forlangte  det 
Hele  da  capo  og  alle  Brødrene  frem.  Men  ikke  en- 
gang dette  barokke  Udbrud  af  en  glødende  Enthusi- 
asme  formaaede  at  fremlokke  et  svagt  Smil  paa  de 
alvorlige  Ansigter.  Om  Aftenen  Kl.  10^2  udaandede 
Kongen  sit  sidste  Suk,  men  før  end  dette  skete,  havde 
Borgerrepræsentationen  allerede  vedtaget  og  underskrevet 
en  Petition  til  Kong  Frederik  den  7de  om  en  fri  For- 
fatning.     Da  jeg    senere   paa   Aftenen    gik   hjem    over 

Slotspladsen,  mødte  jeg  Generaladjudanten  og  flere 
højere  Embedsmænd,  der  allerede  kom  tilbage  fra 
Gratulationsvisiter  hos  den  nye  Konge.  —  Den  føl- 
gende Morgen  Kl.  9  blev  Generalmarschen  slaaet  i 
Gaderne  og  Byens  Porte  lukkede,  indtil  Tropperne 
havde  aflagt  Tro.skabseden.  I  en  bidende  Kulde 
maatte  jeg  med  min  Bataillon  staa  paa  Børnehustorvet 
indtil  Kl.  l^2,  da  Prinds  Ferdinand  endehg  ankom  med 
sin  Stab  og  Auditøren,  der  oplæste  og  modtog  Eden. 
Alt  gik  af  i  den  største  Orden  og  Rolighed,  undtagen 
paa  Frueplads,  hvor  Livkorpset  var  samlet.  Her  havde 
en  Deel  civile  Personer  taget  Plads  ved  Universitets- 
trappen  og  morede  sig  med  at  afsynge  Marseillaisen 
og  skandinaviske  Sange,  og  at  raabe  Hurra  for  Frihed 
og  Konstitution;  men  de  under  Gevær  .staaende  Stu- 
denter deeltoge  slet  ikke  i  disse  taabelige  Demon.stra- 
tioner.  I  det  Hele  taget  var  der  paafaldende  liden 
Tendents  til  at  gjøre  Optøjer  og  Spektakler  i  hine  be- 
vægede Dage,  da  det  jo  meest  var  ældre,  besindige 
og  alvorlige  Mænd,  der  ledede  den  hele  Frihedsbevæ- 
gelse, imod-  hvilken  man  tilmed  vidste,  at  den  nye 
Konge  selv  ikke  var  ugunstig  stemt.  Uagtet  jeg  ikke 
selv  tog  nogen  aktiv  Deel  i  de  politiske  Forhandlinger 
og  Sammenkomster,  der  snart  hørte  til  Dagens  Orden, 
■ —  endskjøndt  jeg  nærede  den  mest  levende  Interesse 
og  Deeltagelse  for  dem  — ,  havde  jeg  dog  ualmindelig 
god  Leilighed  til  at  sætte  mig  ind  i  disses  hele  Ud- 
vikling og  Gang,  da  jeg  stod  i  nærmere  personligt 
Forhold  baade  til  den  Kreds,  fra  hvem  Bevægelsen 
egentlig  udgik,  og  til  de  betydeligste  af  Datidens  Journa- 
lister og  til  Enkelte  af  dem,  der  stode  Kongen  nær, 
iblandt  hvilke  jeg  blot  skal  nævne  hans  fuldtro  Ven, 
den  fortræffelige  Etatsraad  Lunding,  med  hvem  jeg 
stod  paa  en  meget  venskabelig  Fod.  Det  var  for- 
modentlig   i    Erkjendelsen    af   disse    gode   Chancer    for 

mig,  at  den  gamle  Fabricius  nogle  Dage  efter  Thron- 
skiftet  gav  mig  det  Raad,  at  jeg  skulde  føre  en  nøj- 
agtig Dagbog  over  Begivenhederne.  Da  jeg  svarede 
ham,  at  det  gjorde  jeg  allerede,  udbrød  han  paa  den 
ham  ejendommelige  hjærtelige  og  gemytlige  Maade: 
«Ja!  De  er  et  Satans  Menneske!  De  har  altid  gode 
Ideerb)  —  «Nu  siger  De  Dem  jo  selv  Komplimenter!* 
—  svarede  jeg. 

Hvad  enten  nu  Ideen  var  god  eller  ikke,  saa  havde 
jeg  virkelig  bragl  den  til  Udførelse  og  førte  fra  den 
20de  Jan.  og  Hge  indtil  den  Dag,  da  jeg  med  min  Ba- 
taillon  afgik  til  Armeen,  en  nøjagtig  Dagbog.  Den 
har  imidlertid  lige  saa  lidt  været  bestemt  til  Offentlig- 
gjørelse,  som  den  er  skikket  dertil,  og  den  venlige 
Læser  behøver  derfor  ikke  at  nære  nogen  Frygt  for, 
at  jeg  skal  meddele  dens  Indhold,  hverken  heelt  eller 
i  Udtog,  da  de  Begivenheder,  den  omtaler,  jo  tilmed 
ere  vel  bekjendte  for  Alle. 

Jeg  opholdt  mig  i  denne  Tid  meget  hos  Hvidts, 
meest  for  at  kunne  være  lidt  til  Trøst  og  Beroligelse 
for  den  elskelige  gamle  Tante,  der  desværre  altid  var 
svag  og  lidende,  saa  at  hun  ikke  kunde  forlade  Stuen. 
Nu  da  alle  Børnene  vare  gifte  og  hjemfarne,  og  Man- 
den var  optagen  hele  Dagen  af  sine  mange  Forretnin- 
ger og  sin  virksomme  Deeltagelse  i  det  politiske  Liv, 
sad  hun  ofte  saa  ene  med  sine  Ængstelser  og  sin 
Frygt  for  Uroligheder  og  Spektakler.  Et  .stærkt  Ind- 
tryk gjorde  det  især  paa  hende,  da  Manden  den  24de 
Jan.  kom  fra  Børsen  og  blev  ledsaget  til  sit  Hjem  af 
en  Skare  paa  henved  5000  Mennesker,  Kjøbmænd, 
Borgere  og  Studenter,  der  udenfor  hans  Bolig  udbragte 
Leveraab  for  ham,  gamle  Danmark  til  Eideren  og  Fri- 
beden. Hvidt,  der  den  Gang  boede  paa  tredie  Sal  i 
sin  Gaard,  maatte  tye  ind  til  Stue  Etagens  Beboere, 
for  fra  et  Vindue  at  bringe  siii  Tak,    som  han  sluttede 

med  et  Leve  for  Kjøbenhavns  Borgere.  Den  stakkels 
syge  Kone  var  ikke  glad  ved  denne  store  Folkegunst, 
der  efter  hendes  Mening  let  kunde  berede  Manden 
Vanskeligheder  og  Fortrædeligheder.  Efter  hendes 
Anmodning  maatte  jeg  blive  der  til  Middag  og  love 
hende,  at  komme  der  saa  ofte  som  det  var  mig  muligt, 
for  at  Hvidt  kunde  have  Nogen  at  underholde  sig  med 
ved  Bordet.  Forresten  vare  disse  Folkedemonstrationer 
ogsaa  Hvidt  selv  meget  imod,  og  den  følgende  Dag, 
da  det  tegnede  til,  at  de  vilde  gjentage  sig,  søgte  han 
at  komme  bort  i  al  Hemmelighed,  idet  han  benyttede 
Børsens  anden  Udgang  ud  imod  Christianshavn  og  lod 
sig  sætte  over  til  Nyhavn  med  en  Færgebaad. 

At  bestille  Noget  for  Alvor  var  i  denne  Tid  næ- 
sten umuligt;  man  higede  kun  efter  at  høre  Nyt,  og 
hver  Dag  bragte  sandelig  ogsaa  Nyheder  nok.  Politiske 
Flyveskrifter,  Petitioner  og  Forfatningsudkast  vrimlede 
formelig  frem  og  bleve  underkastede  ivrige  Diskus- 
sioner pro  et  contra  baade  paa  offentlige  Steder  og  i 
mere  afsluttede  Kredse.  Enighed  herskede  der  den 
Gang  saa  lidt  som  nu;  thi  Heelstatsmændene  og  Eider- 
mændene  stode  meget  skarpt  over  for  hinanden ;  men 
den  Gang  var  der  dog  Liv  og  Flugt  i  Tingene,  og 
Alle  toge  med  levende  Interesse  Deel  i  Forhandlinger 
og  Diskussioner,  medens  nu  næsten  intet  Menneske 
tager  Notits  af  de  allerværste  Ballader,  som  vore  folke- 
lige Mænd  af  og  til  opføre  til  deres  egen  Fornøjelse. 
Vi  ere  nu  saa  indvrøvlede  i  Storpolitik,  at  den  er 
temmelig  nær  ved  at  virke  som  Vomitiv,  naar  man 
blot  faaer  Færten  af  den. 

Nogle  af  de  Udnævnelser,  der  foretoges  strax  efter 
Thronbestigelsen,  vakte  en  Deel  Misnøje  hos  Publikum. 
Selv  Stemann  optraadte  paa  dette  Felt  som  Satiriker. 
Da  en  gammel  Justitsraad  fra  Kancelliet  en  Dag  havde 
Audients    hos    ham,    spurgte    Stemann    ham,    om    han 

ogsaa  havde  indgivet  Ansøgning  om  Kassation  af  sin 
Titel?  —  « Hvorledes  mener  Deres  Excellence?*  sva- 
rede Manden  ganske  forbløffet.  —  «Jo!  jeg  har  hørt, 
at  alle  Justitsraader  ere  bleve  enige  om  at  andrage  om 
at  maatte  blive  frie  for  deres  Titel,  siden  Berling  er 
bleven  Justitsraad.»  Ved  samme  Leilighed  skal  jeg 
meddele  en  anden  ganske  karakteristisk  Anekdote,  der 
fortaltes  om  Stemann.  Da  han  var  syg,  var  Kongen 
en  Dag  taget  hen  til  ham,  for  at  høre  hans  Raad  om, 
hvem  der  burde  vælges  til  at  tage  Sæde  i  de  erfarne 
Mænds  Forsamling.  Stemann  nævnede  da  allerførst 
Ussing.  «Ja!  —  bemærkede  Kongen  — ,  men  Folk 
sige,  at  han  er  en  Ræv. »  —  «Kan  nok  være,  Deres 
Majestæt!  —  svarede  Stemann  — ,  men  saa  er  han 
idetmindste  en  Dansk  Ræv.»  —  Det  var  formeentlig 
et  lille  Hib  til  Carl  Moltke.  —  Der  er  forresten  ingen 
Grund  til  at  opholde  sig  ved  de  øvrige  Udnævnelser, 
af  hvilke  nogle  vare  kuriøse  nok,  da  de  dog  nu  ingen 
synderlig  Interesse  kunne  have:  jeg  skal  blot  omtale, 
at  Hofmarschallen  blev  stærkt  altereret,  da  Kongen  ud- 
nævnte sin  Kammertjener  til  Kammerassessor.  Lewetzau 
protesterede  stærkt  herimod,  fordi  han  ikke  fandt  det 
passende ,  at  Marschallatets  Bureauchef  skulde  have 
samme  Rang  som  en  Tjener ,  og  Kongen  maatte  da 
stille  ham  tilfreds  med  at  love  ham,  at  Sally  skulde 
faa  en  højere  Titel. 

At  jeg  deeltog  i  de  to  Casinomøder  og  i  det  store 
Tog,  der  fulgte  Magistraten  til  Slotspladsen  den  2 ide 
Marts,  følger  af  sig  selv.  Da  Alt,  hvad  der  passerede 
ved  disse  Leiligheder  er  bekjendt  nok,  skal  jeg  ikke 
opholde  mig  herved.  Derimod  turde  det  maaskee  være 
af  nogen  Interesse,  naar  jeg,  der  havde  saa  god  Leilig- 
hed til  at  øse  af  de  paaHdehgste  Kilder,  fortæller  lidt 
om,  hvorledes  det  egentlig  gik  til  med  Martsministeriets 
Dannelse. 

Bardenfleth  og  Lunding  havde  begge  bag  Tæppet 
overværet  Forhandhngerne  paa  Casinomødet,  og  da 
Kongen  havde  modtaget  Beretningen  om  disse,  sam- 
menkaldte han  den  følgende  Morgen  Kl.  10  Statsraadet, 
i  hvilket  han  forelagde  sine  Ministre  det  Spørgsmaal, 
om  de  vilde  antage  og  følge  de  Principer  med  Hensyn 
til  det  slesvigske  Spørgsmaal,  der  i  Overeensstemmelse 
med  Nationens  Ønsker  fra  nu  af  vilde  gjøre  sig  gjæl- 
dende  hos  Regjeringen.  Da  Alle  med  Undtagelse  af 
Bardenfleth  besvarede  dette  Spørgsmaal  benægtende, 
sagde  Kongen,  at  han  i  saa  Fald  ikke  længere  havde 
Brug  for  deres  Tjeneste.  Kongen  overdrog  nu  til 
Bardenfleth  det  Hverv  at  danne  et  nyt  Ministerium,  og 
denne  holdt  i  denne  Hensigt  flere  Gange  Conferencer 
med  Monrad.  Overalt  hed  det  sig  nu,  at  det  nye 
Ministerium  vilde  komme  til  at  bestaae  af:  Bardenfleth, 
Hvidt,  Monrad,  Claussen  og  Unsgaard.  Hele  Dagen 
var  man  i  spændt  Forventning;  men  endnu  om  Aftenen 
Kl.  10  var  man  ikke  kommet  videre,  end  at  man 
troede  at  vide  med  Sikkerhed,  at  Bardenfleth,  Grev 
Sponneck  og  Francke  vare  blevne  enige,  men  at  man 
ikke  kunde  komme  videre,  fordi  Monrad,  hvem  man 
gjerne  vilde  have  med,  paa  ingen  Maade  vilde  ind- 
træde i  Ministeriet,  hvis  Hvidt  ikke  var  med,  og  Hvidt 
vilde  man  netop  ikke  have  med,  fordi  man  frygtede 
for,  at  det  i  al  for  høi  Grad  vilde  irritere  Stemningen 
i  Hertugdømmerne,  naar  han,  der  havde  stillet  sig  i 
Spidsen  for  Bevægelsen,  blev  optaget  i  Ministeriet. 
Imidlertid  var  det  aldeles  nødvendigt,  at  Ministeriet 
blev  dannet  endnu  i  den  Nat,  for  at  kunne  modtage 
og  svare  den  Deputation  fra  Hertugdømmerne ,  der 
ventedes  næste  Morgen.  Hvidt  vilde  selv  meget  nødig 
være  Minister,  men  gav  dog  for  saa  vidt  efter  for 
Monrads  indtrængende  Forestillinger,  at  han  lovede  at 
paatage  sig  det  provisorisk,  hvis  Kongen  forlangte  det. 
Kl.   12  om  Natten   bleve  Hvidt  og  Monrad  hentede  til 

Kongen ,  men  Forhandlingerne  førte  endnu  ikke  til 
noget  Resultat.  Den  22de  om  Morgenen  Kl.  7  kjørte 
Bardenfleth  ud  til  Vilhelm  Moltke,  for  i  Kongens  Navn 
at  besværge  og  opfordre  ham  til  at  overtage  Dannelsen 
af  et  nyt  Kabinet;  Kongen  var  stærkt  nedtrykt  og  be- 
gyndte at  tale  om,  at  han  vilde  nedlægge  Regjeringen, 
hvad  der  under  de  stedfindende  Forhold  vilde  være 
den  største  Ulykke  for  Landet.  Moltke  vilde  ikke  gaae 
ind  herpaa;  han  erkjendte  vel,  at  han  havde  Forpligtel- 
ser imod  Fædrelandet ,  som  han  paa  enhver  mulig 
Maade  skulde  opfylde  efter  bedste  Evne,  men  det  stred 
imod  hans  Følelse  at  indlade  sig  i  Underhandlinger 
med  «Casinomændene.»  Endelig  gav  han  dog  efter 
for  Bardenfleths  indtrængende  Bønner  og  Forestillinger 
og  fulgte  med  ham  til  Slottet.  Efter  at  han  her  først 
havde  spurgt  Hvidt,  om  Bevægelsespartiet  vilde  have 
Noget  imod  hans  Person  som  Minister,  og  denne  havde 
besvaret  dette  Spørgsmaal  benægtende,  indvilgede  Moltke 
i  at  ville  prøve  paa  Dannelsen  af  et  nyt  Ministerium. 
Kl.  10  Form.  samledes  Monrad,  Hvidt,  Claussen,  Leh- 
mann og  Tscherning  tilligemed  en  Mængde  højere 
Embedsmænd  med  Moltke,  og  der  udspandt  sig  nu  en 
levende  Forhandling,  der  varede  indtil  Kl.  2,  da  man 
endelig  var  bleven  enig  om  den  nye  Ministerli.ste,  der 
lød  paa :  Vilh.  Moltke  Ministerpræsident  og  Finants- 
minister,  Bardenfleth  Justitsminister,  Grev  Knuth  Mini- 
ster for  Rentekammeret  og  interimistisk  Udenrigsminister, 
Bluhme  for  Toldkammeret,  Scheel  Plessen  for  Hertug- 
dømmerne, Monrad  Cultusminister,  Hvidt  og  Lehmann 
Ministre  uden  Portefeuille,  Tscherning  Krigsminister. 
Finantsministeriet  var  tilbudt  Hvidt,  men  han  ønskede 
ikke  at  overtage  nogen  Portefeuille,  ligesom  han  over- 
hovedet betragtede  sin  Indtræden  i  Ministeriet  som  blot 
interimistisk.  Krigsministeriet  var  .  tilbudt  General 
Schøller,  der  afslog  det,  og  blev  vistnok  kun  nødigt 
modtaget    af  Tscherning,    der    godt   følte,    hvilket   van- 

skeligt  Hverv,  han  paatog  sig.  Da  Ministerlisten  var 
bleven  forelagt  Kongen,  bad  han  de  nye  Ministre  en- 
keltvis komme  ind  til  sig  og  sagde  til  hver  især,  at 
han  betragtede  sig  som  en  konstitutionel  Konge  og 
kastede  hele  Ansvaret  for  Regjeringens  Førelse  over 
paa  sine  Ministre,  og  derfor  vilde  han  heller  ikke,  naar 
disse  ikke  udtrykkelig  forlangte  det,  tage  Deel  i  Stats- 
raadets  Forhandlinger. 

Slotspladsen  var  hele  Dagen  opfyldt  af  store 
Menneskemasser,  der  med  Utaalmodighed  ventede  paa 
Efterretning  om  Ministeriets  Dannelse,  og  da  denne 
omsider  kom,  udbrød  der  en  sand  Storm  af  Hurra  og 
Leveraab  for  Kongen.  Jeg  havde  den  særlige  For- 
nøjelse at  høre  Ministerlisten  blive  forelæst  af  en  ingen 
ringere  Person  end  Politidirektøren  selv,  der  havde  an- 
lagt det  gladeste  Ansigt  af  Verden.  Jubelraabene  ved- 
varede hele  Dagen  og  en  Deel  af  Natten  paa  Slots- 
pladsen og  uden  for  de  nye  Ministres  Boliger ;  navnlig 
var  man  utrættelig  i  at  bringe  folkelige  Ovationer  til 
Hvidt  og  Moltke,  der  var  bleven  meget  populær.  — 
Inde  hos  Mini  var  Stemningen  ogsaa  meget  animeret 
indtil  langt  ud  paa  Natten.  Da  der  under  en  tilfældig 
Pause  i  Diskussionen  blev  opkastet  det  Spørgsmaal, 
hvorfor  Lehmann  ikke  havde  faaet  nogen  Portefeuille. 
svarede  Philipsen,  at  der  nok  ingen  kunde  blive  til 
ham,  da  Berling  havde  faaet  den  grønne  Portefeuille, 
hvori  han  hver  Dag  bragte  «Den  Berlingske  Tidende » 
op  paa  Slottet. 

Imidlertid  havde  Oprøret  i  Hertugdømmerne  ud- 
viklet sig  saaledes,  at  det  maatte  kues  ved  Vaaben- 
magt.  Naar  der  skulde  afsendes  en  tilstrækkelig  Styrke 
til  Slesvig,  vilde  Hovedstaden  blive  temmelig  blottet 
for  Tropper,  og  det  blev  derfor  nødvendigt  at  tænke 
paa  en  ordentlig  Organisation  af  de  bestaaende  borger- 
lige Korpser.  Tscherning  havde  i  denne  Anledning 
ladet  Stadshauptmanden,    Oberst  Conradt,    tilsige   til   at 

møde  hos  sig,  for  at  hore  hans  Mening  om  nogle  nød- 
vendige Reformer  ved  Borgervæbningen.  Til  den  be- 
stemte Tid  mødte  en  Adjudant.  «Er  De  Stadshaupt- 
manden?»  —  spurgte  T.  —  «Nei!  —  —  Stadshaupt- 
manden  gaaer  ikke  ud.»  —  « Vil  De  saa  være  saa  god 
at  hente  mig  den  Næstcommanderende.»  —  <Ja!  det 
er  Oberstlieutenant  Fridenreich;  men  han  gaaer  rigtig- 
nok heller  ikke  ud.»  —  « Vil  De  saa  maaskee  gaae  til- 
bage til  Stadshauptmanden  og  bede  ham  at  sende  mig 
den  Høistkommanderende  i  Korpset,  som  gaaer  ud.» 
—  Lidt  efter  mødte  Conradt  selv.  Da  Tscherning  ud- 
talte sin  Forundring  over,  at  Adjudanten  havde  sagt, 
at  Stadshauptmanden  ikke  gik  ud,  medens  han  dog  nu 
kom  selv,  svarede  C,  at  han  var  en  gammel  Mand. 
«Ja!  det  seer  jeg»  —  sagde  T.  — ,  og  derfor  kan  jeg 
ikke  begribe,  at  De  vil  blive  paa  en  Post,  der  i  disse 
Tider  trænger  til  en  rask  og  rørig  Mand.»  —  C.  be- 
mærkede hertil,  at  de  Næ.stkommanderende  ogsaa  vare 
gamle  og  svagelige  Mænd,  hvortil  T.  kun  svarede,  at 
det  var  en  god  og  rimelig  Grund  til,  at  de  Alle  gik 
af  og  gjorde  Plads  for  yngre  og  brugbare  Kræfter.  — 
Dette  skete  da  ogsaa  snart  efter,  og  Oberst  Bruhn,  en 
af  Christian  den  8des  tidligere  Adjudanter,  blev  Chef 
for  Kjøbenhavns  samlede  Borgervæbning. 

Den  begeistrede  Stemning  i  Kjøbenhavn  tiltog 
med  hver  Dag,  der  gik,  og  Alle  higede  kun  efter  saa 
snart  som  muligt  at  komme  afsted  til  Armeen.  Ende- 
lig slog  da  ogsaa  Timen  for  den  9de  Bataillon,  ved 
hvilken  jeg  var  ansat,  og  den  3die  April  rykkede  vi 
ud  af  Kasernen  med  flyvende  Faner  og  klingende  Spil. 
I  sit  Vindue  i  Strandgade  stod  vor  gamle  Chef,  Oberst 
Dorscheus,  og  saae  med  Vemod  efter  sin  Bataillon, 
der  nu  kommanderedes  af  Major  Thestrup.  Det  gjorde 
mig  hjærteligt  ondt  for  den  gamle  skikkelige  Mand ; 
men  det  kunde  jo  ikke  være  anderledes;  nye  Tider 
fordre  nye  Kræfter.     Vi  marscherede  gjennem  de  af  en 

jublende  Folkeskare  tæt  opfyldte  Gader  til  Toldboden, 
hvor  vi  ble  ve  indskibede  til  Als.  Ogsaa  vi  vare  i  en 
fornøjelig  Stemning,  da  vi  bildte  os  ind,  at  den  hele 
Krig  kun  vilde  blive  til  en  militær  Promenade  igjennem 
Hertugdømmerne.  Men  havde  jeg  den  Gang  havt  no- 
gen Anelse  om,  at  det  for  mit  Vedkommende  gjaldt 
om  en  næsten  femaarig  Fraværelse  fra  mit  Hjem,  saa 
havde  jeg  neppe  været  saa  let  om  Hjertet,  som  jeg 
var.  —  Efter  Ankomsten  til  Sønderborg,  hvor  den  og- 
saa blev  hilset  med  Jubel,  blev  Bataillonen  landsat  og 
fik  Ordre  til,  strax  at  afmarschere  til  Augustenborg, 
hvor  Officerspersonalet  blev  indlogeret  i  Slottets  Gjæste- 
værelser,  paa  hvis  Døre  vore  respektive  Navne  allerede 
fandtes  skrevne  med  Kridt.  Vi  bleve  modtagne  med 
stor  Forekommenhed  af  Hertugens  Hushovmester,  Hr. 
Speerschneider,  der  altid  var  tilstede  ved  vore  Fælleds- 
maaltider,  som  indtoges  i  Spisesalen,  iført  sort  Selskabs- 
dragt og  med  Hatten  i  Haanden,  for  at  paasee,  at  vi 
bleve  vel  betjente  i  enhver  Henseende  Def  var  meget 
fornuftigt  af  Manden ,  der  ved  denne  Høflighed  og 
Imødekommen  undgik  alle  urimelige  Rekvisitioner.  Vi 
bleve  behandlede  som  Gjæster  og  opførte  og  som  saa- 
danne.  I  den  hertugelige  Families  Beboelsesleilighed 
vidnede  Alt  om  en  pludselig  og  temmelig  hovedkulds 
Afreise,  og  i  Hertugens  eget  Værelse  laae  endnu,  mærk- 
værdigt nok,  alle  hans  Breve  og  Papirer  i  den  skjøn- 
neste  Orden.  Det  er  ubegribeligt,  at  Ingen  har  tænkt 
paa  at  bortfjerne  dem,  førend  de  bleve  beslaglagte  og 
senere  kom  til  at  afgive  et  rigt  Stof  til  Wegener's  be- 
kjendte  Srkift.  —  Det  var  tidligt  Foraar  i  1848,  og  i 
den  deilige  Slotspark  vare  Buskene  allerede  ganske 
grønne,  saa  at  vi  førte  et  reent  Slaraffenliv  paa  Augu- 
stenborg Slot;  men  desværre  varede  det  ikke  længe, 
da  vi  allerede  paa  den  tredie  Dag  fik  Ordre  til  at 
marschere  tilbage  til  Sønderborg  og  dér  strax  bleve 
ind.skibede    til    Holnæs    ved    Flensborgerfjorden.      Her 


vare  Forholdene  ikke  saa  meget  tiltalende,  da  der  paa 
Stedet  kun  fandtes  to  Bygninger,  den  ene  beboet  af 
Toldkontrolløren,  den  anden  af  en  Toldassistent,  saa 
at  ikke  ret  Mange  af  de  800  Mand  kunde  komme  un- 
der Tag.  Vi  stode  her  ligeoverfor  Fjenden,  der  var 
forsynet  med  Kanoner;  da  vi  følgelig  maatte  være  be- 
lavede paa  at  faae  Saarede,  lagde  Lægerne  Beslag 
paa  det  største  Værelse  til  Lazareth.  Foreløbig  be- 
nyttede vi  imidlertid  Værelset  til  Sovelokale  for  saa 
mange  af  Officererne,  der  kunde  faae  Plads  paa  Straa- 
sækkene  og  den  indbragte  Halm.  Hekla  under  Steen 
Bille  laa  paa  Fjorden  til  vor  Assistance.  Den  tredie 
Dags  Middag,  samme  Dag  da  Affairen  ved  Bau  fandt 
Sted,  rykkede  Bataillonen  frem  imod  Gliicksborg,  som 
den  havde  faaet  Ordre  til  at  besætte.  Dette  opnaaedes 
uden  Vanskelighed,  da  Fjenden  kun  retirende  gjorde 
en  svag  Modstand,  og  henimod  Aften  holdt  vi  vort 
Indtog  paa  Gliicksborg  Slot,  hvor  hele  Bataillonen  blev 
indkvarteret  for  Natten.  —  Paa  dette  Sted  var  Mod- 
tagelsen ikke  slet  saa  venlig  som  paa  Augustenborg, 
og  det  kneb  haardt  for  os  at  faae  opdrevet  noget 
Spiseligt  og  Drikkeligt ,  hvortil  vi  stærkt  trængte. 
Endelig  lykkedes  det  efter  langvarige  Underhandlinger 
med  Kjokkenpigerne,  der  alle  tudede  og  skraalte  af 
fuld  Hals  over  Nederlaget  ved  Bau,  at  faae  Lofte  om 
stegt  Flæsk  og  Kartofler  med  Løgsauce,  hvormed  vi 
vare  meget  tilfredse.  Drikkevarer  syntes  endnu  vanske- 
ligere at  tilvejebringe,  da  Slotsfogeden  paa  det  be- 
stemteste erklærede,  at  der  ikke  var  en  eneste  Flaske 
Viin  i  Kjælderen,  da  Friskarerne  havde  drukket  Alt, 
hvad  der  var.  En  af  Officererne,  der  var  en  gammel 
Praktikus,  udbrød  strax :  «Det  er  naturligviis  Løgn! 
lad  mig  blot  komme  til  at  tale  med  Fyren,  saa  skal  vi 
faae  at  see.  »  Hvilke  Overtalelsesmidler,  han  derefter 
anvendte,  veed  jeg  ikke;  men  vist  er  det,  at  fire  Op- 
passere kort  efter  bragte    saa    mange  Flasker  Viin  ind, 

som  de  kunde  bære  og  deriblandt  baade  Madeira  og 
Champagne.  Bordet  blev  nu  dækket  i  en  Fart,  de 
med  Lys  forsynede  Kroner  tændte,  og  vi  holdt  nu  et 
fyrsteligt  Maaltid,  der  smagte  os  fortræffeligt  og  blev 
oplivet  ved  en  Mængde  Skaaler  og  Taler.  —  Fri- 
skarerne, disse  Slesvig-Holstenernes  «enfants  teribles>', 
havde  været  her  før  vi  og  havde  vendt  op  og  ned  paa 
Alting  i  Slottet,  undersøgt  alle  Gjemmer  og  Skuffer  og 
væltet  Indholdet,  hvoriblandt  en  stor  Mængde  Breve 
og  andre  Papirer,  ud  paa  Gulvet,  hvor  de  fløde  om- 
kring. Der  saae  derfor  ikke  meget  hyggeligt  ud  i 
Værelserne,  i  hvilke  vi  ad  libitum  søgte  os  Nattelejer; 
men  da  der  var  fuldt  op  af  Dyner  og  Tæpper,  var  det 
let  nok  at  lave  sig  et  mageligt  Leje,  paa  hvilket  man 
kunde  faae  sig  en  tryg  Søvn,  som  vi  haardt  trængte 
til.  Forresten  fik  vi  ingen  Tid  til  nærmere  at  besee 
Slottet,  da  Bataillonen  tidligt  den  næste  Morgen  brød 
op  for  at  marschere  ind  i  Angelen.  I  Landsbyen 
Munkebrarup  overnattede  vi  og,  for  ikke  at  blive  udsat 
for  Overrumpling,  iagttoges  den  Forsigtighed,  at  et 
heelt  samlet  Kompagni  blev  indkvarteret  i  en  Gaard 
for  sig.  I  den  Gaard,  hvor  jeg  tilligemed  nogle  Offi- 
cerer havde  faaet  Logis,  samlede  vi  om  Aftenen  en 
stor  Deel  af  Byens  mest  anseete  Bønder,  for  at  snakke 
lidt  Politik  med  dem  og  høre,  hvorledes  Stemningen 
var  imellem  dem.  Nogle  fra  Gliicksborg  medbragte 
Flasker  Champagne  bidroge  til  at  oplive  Bønderne,  der 
tilsid.st  bleve  meget  snaksorhme.  De  forsikkrede  alle 
eenstemmig,  at  de  ingensomhelst  Grund  havde  til  at 
klage  over  det  danske  Regimente,  der  aldrig  havde 
betynget  dem  med  overdreven  Skattepaalæg  og  i  det 
Hele  ikke  forlangte  Mere  af  dem,  end  hvad  de  let 
kunde  præstere.  Som  Beviis  herpaa  fremtog  vor  Vært 
sin  Skattebog,  hvoraf  det  fremgik,  at  han  i  1848  ikke 
betalte  højere  Skatter  end  da  han  for  17  Aar  siden 
overtog    Gaarden    efter    sin    Fader,     uagtet    Eiendom- 

men  nu  havde  omtrent  den  dobbelte  Værdi.  —  Med 
Hensyn  til  Sproget  forklarede  de,  at  de  af  dem,  der 
vare  over  40  Aar,  alle  talte  Dansk,  medens  den  yngre 
Generation  var  tydsktalende  paa  Grund  af  den  tydske 
Skoleundervisning.  Den  Gang  vare  Angelboerne  vist 
endnu  loyale  Folk,  men  de  bleve  snart  fordærvede 
ved  Agitatorer,  der  satte  alle  Hjul  i  Bevægelse,  for  at 
vinde  denne  rige  og  vigtige  Deel  af  Landet.  Det 
kunde  være  ret  interessant  at  see,  om  dens  Skatteboger 
endnu  have  det  samme  Udseende  som  i  1848.  —  Den 
Ilte  April  om  Morgenen  forlode  vi  Munkebrarup,  for 
ved  Ausacker  at  støde  sammen  med  den  øvrige  Armee, 
der  kom  fra  Flensborg,  og  nu  gik  det  videre  til  Op- 
rorets Hovedrede,  Slesvig,  hvortil  vi  først  naaede  tem- 
melig seent  om  Aftenen,  da  det  alt  var  blevet  mørkt. 
Der  var  derfor  en  Deel  Konfusion  med  Indkvarterings- 
billetterne,  og  da  det  syntes  at  ville  trække  længe  ud, 
bemægtigede  jeg  mig  uden  videre  en  Billet,  der  lød 
paa  to  Officerer,  og  lagde  Beslag  paa  den  til  Fordeel 
for  min  Overlæge,  Heinr.  Hahn,  og  mig  selv.  Jeg 
havde  just  ikke  gjort  noget  ganske  uheldigt  Greb,  da 
vi  fik  et  meget  godt  Kvarteer  hos  den  bekjendte  Slesvig- 
Holstener  Provst  Boysen.  Han  selv  havde  naturligviis 
ved  de  danske  Troppers  Nærmelse  sørget  for  at  sal- 
vere sin  egen  høiærværdige  Person,  men  han  havde 
efterladt  en  sølle  theologisk  Kandidat,  Hr.  Hadenfeldt, 
som  Vicevært,  en  meget  krybende  og  sledsk  Person, 
der  var  høflig  imod  os  indtil  Væmmelse.  Provstens 
Familie  var  meget  elskværdig,  vi  tilbragte  megen  Tid 
i  dens  Selskab  og  kom  i  det  Hele  taget  overmaade 
godt  ud  af  det  med  dem  Alle,  idet  vi  naturhgviis  saa 
lidt  som  muligt  berørte  Politiken.  Her,  som  næsten 
overalt,  hvor  Skjæbnen  har  ført  mig  hen,  forskaffede 
min  Musik  mig  en  gunstig  og  velvillig  Modtagelse. 

Strax    efter   Ankom.sten   til  Slesvig   blev  jeg    kom- 
manderet til  at  gjøre  Tjeneste  paa  det  saakaldte  «Jæger- 

hospital »  i  Allstadt.  Her  var  jeg  beskjæftiget  hin 
skjæbnesvangre  Paaskemorgen,  da  Allarmsignalet  plud- 
seUg  lød  i  alle  Gader,  for  at  kalde  Tropperne  under 
Gevær.  Korpsstabslægen,  Prof.  Bendz,  indfandt  sig 
strax  efter  paa  Hospitalet  og  gav  mig  Ordre  til,  paa 
ingen  Maade  at  forlade  de  Syge,  for  end  de  alle  vare 
evakuerede  til  Flensborg,  til  hvilket  Øjemed  Vogne 
skulde  blive  mig  tilsendte.  Medens  jeg  med  Længsel 
ventede  efter  disse,  begyndte  der  allerede  at  indkomme 
Saarede,  der  trængte  til  øjeblikkelig  Hjælp,  og  da 
disses  Antal  vedblev  at  stige,  og  der  tillige  medbragtes 
temmelig  foruroligende  Beretninger  fra  Kamppladsen, 
gjorde  jeg  i  Hast  de  Syge  bekjendt  med  Situationen 
og  opfordrede  dem,  der  vare  i  Stand  til  at  gaae,  til  at 
give  sig  paa  Vejen  til  Flensborg  tilfods,  eftersom  vi  nu 
ikke  længere  kunde  stole  paa  at  faae  Vogne,  idet  de 
ellers  upaatvivlelig  vilde  blive  Krigsfanger.  Nogle  og 
tyve  efterkom  min  Opfordring.  Efterhaanden  som  An- 
tallet af  Saarede,  der  indbragtes  til  Jægerhospitalet  til- 
tog, blev  min  StilHng  mere  og  mere  kritisk,  da  det 
blev  mig  klart,  at  jeg  nu  ikke  længere  kunde  haabe 
at  slippe  bort  selv.  I  den  værste  Forlegenhed  kom  jeg 
med  de  haardt  Saarede,  hvis  Tilstand  fordrede  alvorlig 
operativ  Indskriden ,  da  der  ikke  fandtes  de  hertil 
nødvendige  Instrumenter  paa  Hospitalet,  og  jeg  savnede 
enhver  Medhjælp.  Disse  lod  jeg  derfor  blive  paa 
Vognene,  hvor  jeg  anlagde  en  foreløbig  Forbinding 
saa  godt,  det  lod  sig  gjore,  og  beordrede  derefter 
Vognene  til  at  kjøre  dem  videre  til  Flensborg,  idet  jeg 
med  hver  Vogn  tillige  afsendte  et  Par  af  de  med  deres 
Vaaben  forsynede  Syge,  der  uden  Skade  kunde  taale 
Transporten,  da  disse  saa  kunde  tjene  til  et  Slags 
Eskorte,  der  kunde  holde  Kudskene  til  at  gjøre  deres 
Skyldighed.  Jeg  havde  været  i  uophørlig  travl  og  an- 
.strængende  Virksomhed  fra  den  tidlige  Morgenstund, 
og  da  Klokken  var  bleven   12  om  Natten,    medens  jeg 

nu  havde  53  Saarede  liggende  i  Hospitalet,  kunde  jeg 
næppe  holde  mig  opreist  længere,  da  jeg  var  fuld- 
stændig udmattet  baade  paa  Legeme  og  Sjæl.  Jeg 
sendte  da  Bud  til  Byens  Physikus  og  lod  ham  anmode 
om  at  sende  mig  Hjælp,  da  jeg  ikke  var  istand  til  at 
holde  længere  ud.  Denne  blev  ogsaa  strax  beredvillig 
ydet  mig,  saa  at  jeg  kunde  gaae  til  mit  Kvarteer,  for 
at  faae  nogle  Timers  Søvn  og  Hvile.  Jeg  blev  her 
modtaget  med  den  samme  Venlighed  som  hidtil  og 
blev  meget  glad  ved  at  finde  min  Oppasser,  den  tro- 
faste Vium,  en  solid  og  ærlig  Jyde,  der  ikke  havde 
villet  forlade  mig.  Da  jeg  gjorde  ham  opmærksom 
paa,  at  vi  nu  begge  vilde  blive  Krigsfanger,  svarede 
han  Intet,  men  tog  blot  sin  Sabel  og  knækkede  den 
over,  idet  han  med  indædt  Harme  mumlede:  «Den 
skal  de  Hunde  Fa'en  rive  mig  inte  fo'.»  Da  jeg  gik 
til  Sengs  var  jeg  meget  nedtrykt,  da  jeg  slet  ingen 
Forestilling  havde  om,  hvad  der  egentlig  var  passeret 
under  Slaget,  eller  om,  i  hvilket  Omfang  Udfaldet  af 
dette  havde  været  uheldigt  for  os;  jeg  troede  mig  ene 
og  forladt  imellem  forbittrede  Fjender  og  vidste  ikke, 
hvad  man  vilde  gjøre  ved  mig.  Tidlig  den  næste 
Morgen  gik  jeg  atter  hen  paa  Hospitalet,  for  at  vare- 
tage mine  Forretninger  og  saae  paa  min  Vei  ikke  Spor 
af  nogen  Fjende.  Senere  indfandt  sig  en  preussisk 
Officeer,  der  forlangte  mit  Æresord  paa,  at  hverken 
jeg  selv  eller  mine  Patienter  vilde  prøve  paa  at  slippe 
bort.  Naturligviis  kunde  jeg  kun  afgive  dette  for  min 
egen  Person,  idet  jeg  dog  lovede  at  gjøre  Alt,  hvad 
der  stod  i  min  Magt,  for  at  forhindre  Forsøg  paa  at 
flygte,  da  jeg  meget  vel  indsaae,  at  slige  Forsøg  kun 
vilde  foranledige  strengere  Forholdsregler  imod  de  Til- 
bageblivende. Jeg  erfarede  nu  først,  at  9  af  mine  Kol- 
leger deelte  Skjæbne  med  mig  og  vare  tagne  til  Fange 
i  det  i  den  anden  Ende  af  den  lange  By  —  det  saa- 
kaldte    Friederichsberg   —   beliggende    Dragonhospital, 

hvor  de  vare  blevne  overraskede  under  deres  Arbeide 
med  at  amputere  og  forbinde.  At  jeg  følte  mig  lettet 
ved  at  erfare,  at  jeg  ikke  var  ganske  ene  imellem 
Fjenderne,  kan  jeg  ikke  nægte,  om  end  denne  Tanke 
var  lidt  egoistisk.  Min  isolerede  Stilling  var  imidlertid 
bleven  bekjendt,  og  endnu  samme  Morgen  blev  en 
Kollega,  Underlæge  Fibiger,  sendt  til  min  Assistance. 
Paa  et  Møde,  der  nogle  Dage  efter  afholdtes 
af  samtlige  for  Tiden  værende  Læger  i  Slesvig,  baade 
tydske  og  danske,  civile  og  militære,  i  den  Hensigt  at 
ordne  Hospitals-  og  Sundhedstjenesten  i  Byen,  blev 
det  vedtaget,  at  jeg  skulde  beholde  Jægerhospitalet  til- 
ligemed min  ovennævnte  Kollega,*)  og  at  jeg  skulde 
blive  boende  i  mit  gamle  Kvarteer,  der  var  nær  ved 
Hospitalet.  Med  dette  Arrangement  var  jeg  efter  Om- 
stændighederne ret  vel  tilfreds,  da  Kvarteret  var  godt 
og  saa  behageligt,  som  det  under  disse  Forhold  kunde 
ventes.  Vel  var  Provsten  kommen  hjem  Dagen  efter 
Slaget,  men  ogsaa  han  beviste  mig  den  største  Venlig- 
hed og  Forekommenhed  og  iagttog  stedse  overfor  mig 
en  høflig  og  opmærksom  Værts  Pligter.  Kun  naar 
Talen  kom  ind  paa  det  politiske  Gebeet,  kunde  det  jo 
ikke  undgaaes,  at  vi  tidt  stødte  heftigt  sammen.  Det 
var  øjen.synligt,  at  Provsten  hver  Middag  mødte  ved 
Bordet  med  den  faste  Beslutning,  ikke  at  ville  tale  om 
Politik.  I  Begyndelsen  af  Maaltidet  drejede  Samtalen 
sig  altid  om  almindelige  og  ligegyldige  Ting;  men  naar 
saa  Talen  kom  paa  Nyhederne  og  Aviserne,  saa  vare 
vi  snart  i  Gang  med  den  pohtiske  Diskussion  tiltrods 
for  alle  Provstindens  Vink  og  velmente  Afbrydelser,  og 
den  endte  altid  med,  at  vi  begge  bleve  heftige, 
stundom  endogsaa  meget  skarpe  i  vore  gjensidige  Ud- 
talelser. Intet  kunde  mere  irritere  Provsten  end  min 
rolige  og  urokkelige  Overbeviisning  om,    at  vi  dog  til- 


*)  Han  blev  allerede  efter  4  Ugers  Forløb  hjemsendt. 

sidst  vilde  sejre,  fordi  vi  havde  Sandheden  og  Retten 
paa  vor  Side.  Da  han  en  Dag  fortalte  mig,  at  der  nu 
blev  gjort  Indsamlinger  til  en  tydsk  Flaade,  svarede 
jeg,  at  det  var  mig  kjært  at  høre,  da  det  jo  vilde 
blive  til  en  reen  Gevinst  for  de  Danske,  som  naturlig- 
viis  vilde  tage  alle  Skibene,  saasnart  de  kom  i  Søen. 
Da  han  en  Dag  i  Stridens  Hede  havde  tilladt  sig  alfor 
uforskammede-  og  nærgaaende  Yttringer  imod  de 
Danske,  afbrød  jeg  ham  og  sagde,  —  idet  jeg  pegede 
paa  et  Portræt  af  ham,  der  hang  paa  Væggen  — 
«Jeg  seer,  at  Deres  Højærværdighed  er  Ridder  af 
Dannebroge!»  —  «Aa!  det  skal  snart  blive  malet 
over!»  —  «Det  vilde  jeg  ogsaa  gjøre  i  Deres  Sted!»  — 
'<0g  hvorfor  det-f**  —  «Fordi  De  ikke  fortjener  at 
bære  det!»  —  Hver  Gang  vi  rejste  os  fra  Bordet, 
gjentog  den  samme  Scene  sig:  Provsten  rakte  mig 
Haanden  og  sagde:  Nej,  nu  ville  vi  aldrig  mere  tale 
om  Politik.  Desuagtet  begyndte  Historien  forfra  den 
næste  Dag  og  saaledes  fremdeles,  saalænge  jeg  boede 
der  i  Huset. 

Det  var  heldigt  for  os,  at  det  ikke  var  Slesvig- 
Holstenerne,  men  Preusserne,  der  førte  Kommandoen  i 
Slesvig,  thi  disse  vare  altid  hofiige  og  forekommende 
imod  os,  medens  de  ved  enhver  Lejlidhed  schoflede 
Oprørernes  Officerer  og  ingenlunde  lagde  Skjul  paa 
den  Foragt,  de  følte  for  disse  Forrædere  mod  Konge 
og  Fane.  Det  blev  strax  sagt  os,  at  vi  egentlig  ikke 
betragtedes  som  Krigsfanger,  men  at  vi  kun  bleve  til- 
bageholdte, for  at  soignere  vore  saarede  Landsmænd 
og  vilde  efterhaanden  blive  hjemsendte  som  vor  Tjeneste 
i  det  nævnte  Øjemed  ikke  længer  var  fornoden.  Sles- 
vigerne, der  nærede  et  glødende  Had  til  Alt,  hvad 
der  var  dansk,  vare  meget  misfornøjede  med  den  gode 
Behandling,  der  blev  os  til  Deel  og  søgte  af  al  Magt 
at  skade  os,  ved  at  udsprede  de  forfærdeligste  Rygter 
om    den  barbariske  Maade,    hvorpaa  Fangerne  fra  Bau 

bleve  behandlede  i  Kjøbenhavn,  og  om  den  røveriske 
Adfærd,  de  danske  Tropper  havde  udviist  paa  Gliicks- 
borg  Slot,  hvor  de  endogsaa  skulde  have  plyndret 
Kirken  og  Kapellet.  Da  jeg  nu  selv  havde  været  med 
i  Gliicksborg  og  vidste,  at  Ingen  af  vore  Folk  havde 
sat  sine  Fødder  hverken  i  Kirken  eller  Kapellet,  fandt 
jeg  mig  foranlediget  til  at  tage  mig  lidt  af  denne  Sag, 
og  forklarede  derfor  i  et  Brev  til  Hertuginden  af  Gliicks- 
borg (Prindsesse  Vilhelmine)  Alt,  hvad  der  var  pas- 
seret under  vort  korte  Ophold  paa  Slottet.  Faa  Dage 
efter  modtog  jeg  et  egenhændigt  paa  Dansk  skrevet  over- 
maade  venligt  Brev  fra  Hertuginden,  —  hvilket  endnu 
er  i  min  Besiddelse  — ,  hvori  hun  iblandt  Andet  ytrer: 
«Det  har  været  mig  en  sand  Trøst  at  erfare,  at  mine 
gode  Landsmænd  ikke  have  været  Skyld  i  al  den  For- 
styrrelse, der  er  skeet  paa  mit  kjære  Gliicksborg. »  Jeg 
var  glad  over,  at  mit  Brev  dog  saaledes  havde  gjort 
nogen  Nytte,  men  det  ærgrede  mig,  at  Hertugindens 
Brev  til  mig,  uagtet  det  var  forsynet  med  det  hertuge- 
lige Segl,  dog  var  blevet  brækket  af  den  preussiske 
Kommandant  og  Hge  under  Hertugindens  Underskrift 
var  forsynet  med  en  uforskammet  Paategning  af  en 
Adjudant,  saalydende:  «Ich  ersuche  sie  Ihre  Privat- 
correspondenten  zu  benachrichtigen,  dass  in  Zukunft  nur 
Briefe  in  deutscher  oder  franzosischer  Sprache  an  Sie 
gelangen  konnen.  v.  d.  Osten. »  —  Jeg  skal  forresten 
ikke  længer  opholde  mig  ved  de  mangfoldige  Tra- 
kasserier og  Drillerier,  vi  vare  udsatte  for  fra  Sles- 
vigernes Side,  da  de  nu  ikke  længere  kunde  have 
nogen  alvorlig  Interesse;  men  desværre  beredte  de  os 
af  og  til  forskjellige  Ubehageligheder  og  gave  Anled- 
ning til  flere  for  os  meget  følelige  Indskrænkninger  i 
vor  personlige  Frihed.  Saaledes  blev  det  vore  Op- 
passere forbudt  at  gaae  ud;  os  selv  blev  det  forment 
at  komme  paa  offentlige  Steder,  og  vi  maatte  afgive 
vort  Æresord  paa,   at  vi  ikke  vilde  korrespondere  med 

Nogen  i  Danmark  uden  i  aabne  Breve,  der  skulde  af- 
sendes gjennem  Kommandantskabet,  medens  vi  tid- 
ligere havde  fort  en  uhindret  Korrespondance  over 
Lybæk.  At  alt  Sligt  maatte  gjøre  os  det  tvungne 
Ophold  i  Slesvig  mere  og  mere  piinligt  følger  af 
sig  selv. 

Efterhaanden  var  da  5  af  de  fangne  danske  Læger 
blevne  frigivne,  og  da  den  største  Deel  af  de  i  Jæger- 
hospitalet behandlede  Saarede  vare  helbredede,  besluttedes 
det,  at  de  faa  tilbageliggende  Uhelbredede  skulde  sendes 
op  til  det  store  Lazareth  paa  Gottorp  Slot,  hvorhen  jeg 
da  ogsaa  blev  forflyttet,  for  at  overtage  en  Service, 
der  tidligere  var  besørget  af  en  af  de  frigivne  Colleger. 
—  To  Maaneder  havde  jeg  tilbragt  i  Provst  Boysens 
Hus,  og  det  gjorde  mig  i  Grunden  ondt  at  forlade 
denne  Familie,  med  hvem  jeg  —  fraregnet  de  politiske 
Differentspunkter  —  saa  godt  harmonerede  og  som 
uatbrudt  havde  viist  mig  al  mulig  Forekommenhed  og 
Velvillie.  Den  Eneste,  der  aldeles  havde  forandret  sin 
Opførsel  imod  mig,  var  den  ovenomtalte  Kandidat 
Hadenfeldt,  der  efter  Slaget  ved  Slesvig  havde  om- 
byttet sit  tidligere  Spytslikkervæsen  med  en  brøsig  og 
uforskammet  Opførsel,  hvorover  Provstens  Familie  tit 
loe  ham  ud.  Men  skiøndt  jeg  havde  al  Grund  til  at 
være  fornøjet  med  mit  Kvarteer,  var  jeg  dog  glad  ved 
Omflytningen,  da  det  eensformige  og  afsondrede  Liv  i 
Altstadt  begyndte  at  blive  lidt  trættende.  Det  var  en 
heel  Reise,  naar  jeg  vilde  besøge  de  andre  danske 
Læger  paa  Gottorp  og  Dragonhospitalet,  og  da  jeg  i 
den  sidste  Maaned  atter  havde  været  ganske  ene  paa 
Jægerhospitalet,  kunde  jeg  heller  ikke  godt  være  syn- 
derligt længe  borte  derfra.  Min  brave  Oppasser  var 
derimod  temmelig  utilfreds  med  Forandringen ;  thi  han 
havde  ved  sin  Tjenstvillighed  og  Godmodighed  insi- 
nueret sig  betydeligt  baade  hos  Pigerne  og  Fruen, 
saa   at   han    havde   overmaade   gode   Dage   som  Krigs- 

fange  og  var  tilmed  ikke  forbleven  ganske  uanfægtet 
af  erotiske  Fornemmelser.  Paa  Gottorp  havde  han  ikke 
Andet  at  bestille  end  at  opvarte  mig,  og  det  var  det 
Samme  som  Ingenting. 

Paa  Gottorp  blev  der  mig  anviist  et  venligt  og 
hyggeligt  Værelse  i  Mezaninetagen  med  en  henrivende 
Udsigt  over  Anettenhohe  og  en  Deel  af  Thiergarten. 
I  Prindsen  af  Noers  Statholderdage  havde  dette  Væ- 
relse været  benyttet  af  hans  Børn.  Naar  man  blot  tog 
Hen.syn  til  det  legemlige  Velbefindende,  var  Opholdet 
paa  Gottorp  ganske  behageligt.  Alle  de  ved  Lazarethet 
fungerende  Læger  —  med  Undtagelse  af  den  dirige- 
rende Læge,  Dr.  Lauer,  som  holdt  sig  i  en  behørig 
Afstand  fra  os  Andre  —  førte  her  en  fælleds  Menage 
paa  Byen  Slesvigs  Regning,  og  det  maa  indrømmes, 
at  Byen  paa  en  meget  nobel  Maade  skilte  sig  ved  det 
Hverv,  der  var  paalagt  den.  Om  Formiddagen  var 
der  dækket  et  net  Froko.stbord ,  til  hvilket  Enhver  søgte 
hen  efter  sin  Tid  og  Leilighed;  men  om  Middagen 
spiste  alle  de  danske  og  preussiske  Læger  sammen  til 
en  bestemt  Tid  i  en  af  de  store  Sale,  der  tidligere 
havde  hørt  til  Statholderleiligheden.  Disse  Fælleds- 
maaltider  vare  i  Reglen  baade  gode  og  gemytlige,  da 
der  var  mange  flinke  og  vakkre  Mennesker  imellem 
disse  Læger;  men  naturligviis  kunde  heller  ikke  i  denne 
ungdommelige  og  livlige  Forsamling  de  politiske  Dis- 
kussioner holdes  borte,  og  de  førte  ofte  til  temmelig 
hidsige  Sammenstød.  En  Deel  af  Preusserne  tilhørte 
«das  junge  Deutschland»  og  vare  hildede  i  de  umodne 
demokratiske  Ideer,  som  dengang  gjorde  sig  gjældende, 
og  de  havde  forsaavidt  større  Sympathi  for  Sle.svig- 
Holstenerne  end  de  preussiske  Officerer,  som  de  levede 
i  den  aldeles  forkerte  Tro,  at  disse  kæmpede  for  Fri- 
heden imod  de  Dan.skes  Despoti  og  Undertrykkelser. 
Det  var  saa  meget  vanskeligere  at  føre  en  frugtbar 
Diskussion    med    disse    Herrer,     som    de    vare    aldeles 

blottede  for  Kjendskab  til  Danmarks  og  Hertugdøm- 
mernes Historie  og  gjensidige  Forbindelse.  Jeg  blev 
derfor  hjærtelig  kjed  af  at  disputere  med  dem,  og  da 
jeg  en  Dag  under  en  langvarig  Diskussion  med  en  ung 
Berliner  opdagede,  at  han  havde  den  Tro,  at  Slesvig 
hørte  til  det  tydske  Forbund ,  saa  greb  jeg  med  Be- 
gjærlighed  Leiligheden  til  at  erklære,  at  jeg  for  Frem- 
tiden ikke  kunde  indlade  mig  paa  nogensomhelst  poli- 
tisk Diskussion  med  Folk,  der  vare  saa  ganske  blottede 
for  Kjendskab  til  de  Forhold,  hvorom  de  anmassede 
sig  en  saa  bestemt  Mening.  Forresten  stode  vi  i  meget 
godt  Forhold  til  de  preussiske  Læger  og  omgikkes 
dem  altid  venskabeligt. 

Da  de  Saaredes  Antal  var  aftaget  betydeligt,  og 
der  egentlig  nu  kun  vare  saadanne  tilbage,  hvis  Be- 
handling kunde  forudsættes  at  ville  medtage  meget  lang 
Tid,  inden  de  kunde  forventes  fuldstændigt  helbredede, 
og  da  efterhaanden  sex  af  de  danske  Læger  vare  fri- 
givne og  hjemsendte,  syntes  vi  stakkels  Fire  tilbage- 
blevne, at  det  kunde  være  paa  Tiden,  at  Touren  ogsaa 
kom  til  os.  Gjentagne  Gange  gjorde  vi  Forstillinger 
herom  til  den  dirigerende  Overlæge,  Lauer,  men  han 
holdt  os  stadig  op  med  Undskyldninger  og  Snak. 
Kjede  heraf  besluttede  vi  endelig  at  henvende  os  di- 
rekte til  General  Wrangel,  for  at  begjære  Opfyldelsen 
af  det  Løfte,  han  strax  havde  givet  os.  Herpaa  indløb 
nogle  Dage  efter  Svar  i  Skikkelse  af  et  Brev  til  Lauer 
fra  Stabslægen,  Dr.  Wasserfuhr,  hvis  Indhold  omtrent 
var:  at  vi  gjorde  ham  for  meget  Vrøvl,  og  at  vi  nok 
skulde  komme  bort,  naar  Tid  var,  men  at  vor  Nær- 
værelse endnu  var  nødvendig  for  de  danske  Saarede. 
Denne  sidste  Faastand  var  nu  aldeles  usandfærdig,  da 
de  preussiske  Læger  havde  saa  lidt  at  bestille,  at  de 
—  hvad  de  selv  erklærede  —  meget  godt  kunde  over- 
tage Behandlingen  af  de  faa  tilbageværende  danske 
Saarede.     At  vi  ikke    kunde    være    tilfredse    med    dette 


i88 


Svar,  følger  af  sig  selv,  og  da  Lauer  tillige  havde  til- 
ladt sig  den  Yttring,  at  vi  vare  Fanger,  og  at  han 
kunde  kommandere  over  os,  saa  fandt  vi,  at  det  dog 
var  et  lovlig  stift  Stykke,  at  vi  baade  skulde  være 
Fanger  og  være  bundne  ved  de  forskjellige  Æresord, 
man  havde  affordret  os,  og  vi  tilsendte  derfor  Lauer 
et  af  mig,  der  var  den  af  os,  som  var  det  tydske 
Sprog  bedst  mægtig,  konciperet  langt  Brev,  der  paa 
en  meget  bestemt  Maade  gjengav  alle  vore  Ankeposter, 
gjennemgik  hele  Sagens  Historie  og  sluttede  med  den 
Erklæring,  at  vi,  saaledes  som  Sagerne  nu  stode,  toge 
de  forskjellige  Æresord,  vi  havde  givet,  formelig  til- 
bage. —  Den  næste  Dag  kom  Wasserfiilir  tilfældigviis 
til  Slesvig,  og  de  frække  Danskes  Brev  blev  ham  strax 
foreviist.  At  han  blev  meget  «entrustet»  over  vor 
kolossale  Uforskammethed,  følger  afsig  selv,  saa  meget 
mere,  som  han  troede  at  være  kommen  paa  Spor  efter 
et  Komplot  imellem  hans  egne  Undergivne,  af  hvem 
han  just  ikke  var  elsket.  Da  vi  fire  Syndere  mødte 
for  den  opbragte  Generalstabslæge,  paastod  han  derfor 
først,  at  en  af  de  preussiske  Læger  maatte  have  været 
os  behjælpelig  med  Affattelsen  af  Brevet  til  Lauer. 
Jeg  afgav  derpaa  den  bestemte  Erklæring,  at  jeg  ene 
havde  konciperet  det,  og  at  ingen  af  de  preussiske 
Læger  havde  nogen  Anelse  om  dets  Tilværelse.  — 
«Saa  maa  jeg  gjøre  Dem  min  Kompliment,  fordi  De 
skriver  saa  godt  tydsk!»  —  svarede  han.  Men  efter 
Komplimenten  kom  Grovhederne,  hvori  han  efterhaan- 
den  arbeidede  sig  ind  med  en  saadan  Voldsomhed,  at 
jeg  hvert  Øjeblik  frygtede  for  at  han  skulde  faa  et 
apoplektisk  Anfald,  men  paa  hvilke  vi  imidlertid  hørte 
med  uforstyrrelig  Ro.  Han  endte  med  at  sige,  at 
Wrangel  vel  var  en  meget  human  Mand,  men  at  han 
upaatvivlelig  vilde  sende  os  til  Stade,  hvis  han  fik 
dette  Brev  at  see.  Hertil  bemærkede  jeg  ganske  tørt, 
at  det  isaafald  ikke  vilde  være  os  muligt  at  pleje  vore 

saarede  Landsmænd,  for  hvis  Skyld  jo  Generalen  kun 
holdt  os  tilbage.  Herpaa  kunde  Wasserfuhr  ikke  finde 
noget  passende  Svar,  hvorfor  han  kun  stampede  i 
Gulvet,  udstødte  et  uartikuleret  Brøl  og  forsvandt. 
Natten  syntes  at  have  beroliget  de  oprørte  Gemytter, 
og  den  næste  Morgen  kom  Lauer  til  os  og  talte  i  en 
heel  anden  Tone.  Idet  han  villigt  indrømmede,  at 
vort  Brev  ogsaa  vilde  forskaffe  ham  Ubehageligheder, 
hvis  Wrangel  fik  det  at  see,  tilføjede  han,  at  det  paa 
den  anden  Side  vilde  foranledige,  at  det  vilde  trække 
længere  ud  med  vor  Frigivelse,  der  dog  absolut  vilde 
finde  Sted  i  Løbet  af  fjorten  Dage,  og  han  anmodede 
os  derfor  indstændigt  om  at  tage  Brevet  tilbage,  hvad 
vi  da  ogsaa  med  sædvanlig  dansk  Godmodighed  bleve 
enige  om  at  gjøre.  Faa  Dage  efter  blev  den  syvende 
Kollega  frigiven,  og  den  15de  Juli  slog  da  omsider 
ogsaa  min  Forløsningstime,  efter  at  jeg  havde  tilbragt 
henved  3  Maaneder,  der  var  forekomne  mig'  som  lige 
saa  mange  Aar,  i  den  rædsomme  By,  Slesvig.  Det 
var  meget  humant  af  Preusserne,  at  de  tillode  mig  at 
medtage  min  Oppasser,  der  egentlig  var  Kombattant 
og  følgelig  med  Rette  kunde  været  tilbageholdt  som 
Krigsfange.  Forsynet  med  Vognpas  og  Kvarteeranviis- 
ning  fra  Kommandantskabet  i  Slesvig,  kjorte  jeg  da 
med  let  Hjerte  afsted  over  Flensborg  og  Aabenraa, 
hvor  jeg  maatte  overnatte,  og  videre  den  næste  Morgen 
til  Haderslev,  hvor  jeg  skulde  melde  mig  hos  Wasser- 
fuhr og  Wrangel,  der  her  havde  sit  Hovedkvarteer. 
Da  Wrangel  spurgte  mig,  om  jeg  havde  Noget  at  be- 
klage mig  over,  skyndte  jeg  mig  at  svare  Nei!,  for 
ikke  at  udsætte  mig  for  Ophold  og  Forsinkelse,  og  af 
samme  Grund  tillod  jeg  mig  at  afslaa  hans  Indbydelse 
til  Middag.  Fra  Haderslev  medsendtes  en  preussisk 
Husarofficeer,  og  i  Christiansfeld  forøgedes  Følget  med 
en  Trompeter  paa  en  hvid  Hest.  I  dette  pragtfulde 
Optog  ankom  jeg  omtrent  Kl.  2  udenfor  Kolding,  hvor 

Herregaardsskytterne  havde  Forposttjenesten.  Medens 
Vognen  holdt  stille,  red  Officeren  lidt  længere  frem  og 
svingede  et  hvidt  Tørklæde  under  en  mægtig  Fanfare 
af  Trompeteren.  Forpostkommandørens  Adjudant  kom 
sprængende  i  fuld  Galop,  for  at  modtage  Parlementærens 
Budskab,  og  da  han  bemærkede  mig,  der  var  Gjen- 
standen  for  alle  disse  Ceremonier,  paa  Vognen,  udbrøde 
vi  begge  i  en  hjærtelig  Latter.  Først  efter  at  der  var 
blevet  givet  en  formelig  Kvittering  for  mig,  fik  jeg  Lov 
til  at  kjøre  ind  i  Kolding,  hvor  jeg  hilstes  til  Høire  og 
Venstre  af  saa  mange  bekjendte  Ansigter.  Da  det 
netop  var  Officerernes  Spisetid,  deeltog  jeg  i  deres 
table  d'hote,  men  maatte  skynde  mig,  for  at  naae  ud 
til  Hovedkvarteret  i  ViufT,  for  at  melde  mig  hos  Gene- 
ral Hedemann  og  Korpsstabslægen.  —  Da  jeg  naturlig- 
viis  efter  tre  Maaneders  Fangenskab,  hvori  alle  Med- 
delelser kun  havde  været  yderst  ufuldstændige,  brændte 
af  den  inderligste  Længsel  efter  at  gjensee  mine  Kjære 
i  Hjemmet,  udbad  jeg  mig  8  Dages  Permission,  der 
strax  blev  mig  tilstaaet;  og  den  næste  Dags  Morgen 
Kl.  6  rullede  jeg  afsted  med  Diligencen. 

Da  jeg  kom  tilbage  til  Armeen,  havde  Forholdene 
forandret  sig,  idet  General  Krogh  havde  overtaget 
Overkommandoen  og  Hovedkvarteret  var  blevet  forlagt 
til  Veile.  Jeg  blev  ansat  som  Læge  ved  Hovedkvarteret 
og  Medhjælper  hos  Korpsstabslægen,  i  hvilken  Egen- 
skab jeg  skulde  være  bereden.  En  Hest  fik  jeg  ogsaa 
ganske  rigtig  leveret,  men  for  Saddel  og  Ridetøi  skulde 
jeg  selv  sørge,  og  Intendanturen  var  ikke  at  bevæge 
til  at  tilstaae  mig  nogensomhelst  Godtgjørelse  i  denne 
Anledning.  Det  synes  maaskee  lidt  urimeligt,  men  er 
dog  bogstavelig  sandt.  Det  var  blevet  mig  sagt,  at 
jeg  neppe  vilde  blive  tilfreds  i  min  nye  Stilling,  da 
Korpsstabslægen  var  temmelig  kort  og  hensynslos  i  sin 
Optræden  ligeoverfor  sine  Undergivne.  I  denne  Hen- 
seende nærede  jeg  ingen  Frygt,   da  jeg  stod  i  tidligere 

Bekjendtskab  til  Prof.  Bendz  og  vidste,  at  han  godt 
kunde  lide  mig^  men  jeg  besluttede  dog  at  være  paa 
min  Post.  Den  første  Dag,  jeg  mødte  hos  ham,  bad 
han  mig  om  at  sætte  mig  ned  og  skrive  et  Brev,  som 
han  vilde  diktere  mig.  Dette  smagte  mig  ikke  rigtigt, 
og  jeg  tillod  mig  derfor  den  Bemærkning,  at  enhver 
Underofficeer  jo  kunde  skrive  et  Brev  efter  Diktat  lige- 
saa  godt  som  jeg,  hvorfor  jeg  bad  ham  om,  blot  at 
opgive  mig  det  omtrentlige  Indhold,  saa  skulde  jeg 
nok  selv  koncipere  Brevet.  Han  saae  lidt  forbauset 
paa  mig,  men  lod  mig  dog  skrive  Brevet,  med  hvis 
Form  og  Stiil  han  var  fuldkommen  tilfreds.  —  Da  jeg 
nogle  Dage  efter  bragte  ham  Listerne  over  de  Syge 
og  Saarede  ved  Armeen,  der  hver  Uge  skulde  indgives 
til  Overkommandoen,  studsede  han  ved  at  see,  at  disse 
vare  affattede  i  en  fra  den  tidligere  brugte  lidt  for- 
skjellig  Form,  og  han  spurgte  da,  hvad  det  skulde 
betyde.?*  —  Herpaa  svarede  jeg,  at  jeg  havde  tilladt 
mig  denne  lille  Forandring  i  Listernes  Form,  fordi 
Oversigten  paa  denne  Maade  blev  langt  lettere  og 
tydeligere.  Bendz  tyggede  hdt  paa  det,  men  syntes 
dog  ikke  om  denne  Bessermachen  af  en  Underordnet, 
men  sagde  temmelig  kort,  at  jeg  kunde  tage  disse 
Lister  med  mig  igjen  og  saa  bringe  dem  tilbage  førte 
paa  den  hidtidige  Maade.  Da  jeg  havde  den  fuldeste 
Overbevisning  om  min  Methodes  uomtvistelige  Fortrin, 
blev  jeg  ærgerlig  og  svarede  lidt  uforskammet,  at  hvis 
Professoren  vilde  have  Listerne  slet  affattede,  saa  maatte 
han  hellere  tage  en  Anden  dertil.  Hermed  bukkede 
j^g  og  vilde  gaae.  Men  Bendz,  der  baade  var  god- 
modig og  i  Grunden  strax  havde  indseet,  at  jeg  havde 
Ret,  holdt  mig  tilbage,  bebreidede  mig,  at  jeg  var 
saa  Pokkers  kort  for  Hovedet  og  sagde,  at  vi  jo  kunde 
tale  nærmere  om  Sagen.  Resultatet  blev,  at  Listerne 
bleve  førte  paa  den  af  mig  foreslaaede  Maade.  —  Efter 
di.sse    to    smaa    Sammenstod    herskede    der    altid    den 

bedste  Forstaaelse  imellem  Korpsstabslægen  og  mig, 
saa  længe  jeg  forblev  i  min  Stilling  hos  ham.  I  Veile 
med  dens  deilige  Omgivelser  tilbragte  jeg  et  Par  meget 
behagelige  Sommermaaneder.  Paa  Grund  af  den  store 
Mængde  Officerer,  som  var  indkvarterede  i  Byen,  var 
der  altid  en  livlig  Bevægelse  i  denne,  og  Byens  Borgere 
gjorde  Alt,  hvad  de  formaaede,  for  at  gjøre  dem  Opholdet 
saa  behageligt,  som  muligt.  Jeg  fik  hurtigt  Adgang 
til  mange  vakkre  Familier  og  mindes  med  særlig  Tak- 
nemlighed de  mange  behagelige  Timer,  jeg  tilbragte 
i  den  konstituerede  Amtmand,  Herredsfoged  Withs 
elskværdige  Familiekreds,  og  mit  fortræffelige  Kvarteer 
hos  Prokurator  Anckersen.  Kort  efter  Kongens  Besøg 
i  Veile  og  den  .store  Revue  paa  Leerbæk  Mark  blev 
Hovedkvarteret  forlagt  til  Horsens.  Ogsaa  i  denne  By 
forskaffede  jeg  mig  mange  kjære  Bekjendtskaber  og 
havde  det  godt  i  mit  Kvarteer  hos  den  gamle  Distrikts- 
læge Mikesch,  hvor  man  var  saa  opmærksom  imod 
mig,  at  jeg  formelig  maatte  tage  mig  i  Agt,  for  at 
komme  til  at  hoste,  da  jeg  ellers  kunde  udsætte  mig 
for,  at  der  blev  sendt  store  Skaale  fulde  af  Havre-  og 
Hyldebærsuppe  ind  til  mig,  som  jeg  da  for  Skams 
Skyld  blev  nødsaget  til  at  drikke. 

Efter  Afslutningen  af  Vaabenstilstanden  blev  den 
aktive  Armees  fonskjellige  Troppeafdelinger  fordeelte 
rundt  om  i  Landet.  Kort  forinden  var  Armeens  Stabs- 
læge,  Prof.  Møller,  kommen  til  Horsens,  for  i  Forening 
med  Korpsstabslægen  at  ordne  Lægeforholdene  og 
Sundhedstjenesten.  Ved  denne  Leilighed  forefaldt  der 
en  vidtløftig  Korrespondance  og  en  Deel  andet  Skriveri, 
der  Alt  blev  mig  betroet,  og  jeg  skilte  mig  saa  prompte 
og  tilfredsstillende  ved  disse  Forretninger,  at  Stabs- 
lægen  fandt  sig  foranlediget  til  den  Yttring,  at  jeg  var 
i  Besiddelse  af  en  ikke  almindelig  administrativ  Dyg- 
tighed. —  Da  Korpsstabslægen  fik  Ordre  til  at  tage 
Ophold    i    Odense,    som    det    Sted,    der    omtrent    laae 

midtveis  imellem  de  forskjellige  Garnisoner  og  Kan- 
tonnementer, fulgte  jeg  altsaa  med  dertil,  og  da  han 
kort  efter  blev  beordret  til  Kjøbenhavn,  for  at  indtræde 
i  en  Komission  til  Ordningen  af  Armeens  Sundheds- 
væsen, blev  jeg  tilbage  som  høitbetroet  Mand,  der 
underskrev  «efter  Ordre».  Denne  Stilling  var  jo  i  og 
for  sig  behagelig  nok  og  gav  mig  ogsaa  Noget  at  be- 
stille, men  den  nødte  mig  paa  den  anden  Side  til  at 
blive,  hvor  jeg  var,  saa  at  der  ikke  kunde  tænkes  paa 
nogen  Permission.  —  I  Begyndelsen  saae  det  ikke  ud 
til,  at  jeg  skulde  blive  saa  tilfreds  med  det  mig  an- 
viste Kvarteer  i  Odense,  som  jeg  hidtil  havde  været 
andetsteds;  jeg  skulde  boe  hos  Consul  C.  Nielsen,  hvis 
Leilighed  slet  ikke  var  indrettet  til  at  kunne  modtage 
Officerer,  saa  at  jeg  om  Dagen  maatte  opholde  mig  i 
Familiens  Spisestue,  hvad  der  var  meget  geneert  for 
begge  Parter,  der  gjensidig  vare  meget  misfornøjede 
med  hinanden.  Men  heldigviis  stod  der  i  samme  Spise- 
stue et  udmærket  Instrument,  hvis  Toner  snart  bevir- 
kede en  Tilnærmelse  imellem  os,  og  da  min  Vært 
gjerne  vilde  gjøre  Alt  for  mig  saa  godt  som  muligt, 
lod  han  i  Hast  et  Par  hidtil  ubeboede  Værelser  smukt 
indrette  til  mig.  Ved  nærmere  gjensidigt  Bekjendtskab 
udviklede  der  sig  snart  et  saa  venskabeligt  og  behage- 
ligt Forhold  imellem  hele  denne  elskværdige  Familie 
og  mig,  at  jeg  kunde  betragte  mig  næsten  som  en 
Søn  af  Huset.  Naar  man  dog  ikke  kunde  komme 
hjem,  saa  kunde  man  være  vel  tilfreds  med  Opholdet 
i  Odense,  der  allerede  den  Gang  var  en  ret  betydelig 
By.  Selskabeligheden  var  meget  stor,  og  alle  Vegne 
vare  Officererne  kjærkomne  Gjæster.  —  I  Begyndelsen 
af  Marts  kom  Korpsstabslægen  tilbage  fra  Kjøbenhavn, 
og  jeg  kunde  da  endelig  faae  den  saa  meget  efter- 
tragtede Permission,  der  dog  ikke  kunde  blive  synder- 
lig lang,  eftersom  Vaaben-Stilstanden  snart  var  udløben. 
Ved  min  Tilbagekomst  til  Odense  blev  der   fra  Heste- 

depotet  udleveret  mig  en  Ridehest,  der  bar  tydelige 
Spor  af  at  være  tagen  lige  fra  Ploven  og  vist  aldrig 
havde  været  i  nogen  Rideskole.  Den  udmærkede  sig 
ved  en  ejendommelig  filtret  og  opretstaaende  Manke, 
hvorfor  jeg  gav  den  Navn  af  Brutus.  Denne  Gang 
havde  Intendanturen  dog  været  saa  opmærksom  at  for- 
syne mig  med  Saddel  og  Ridetøi.  En  lille  Sorg  havde 
jeg,  idet  jeg,  nu  da  Trainkudskene  vare  opfundne, 
maatte  sige  Farvel  til  min  trofaste  Vium,  der  afgik  til 
sin  Bataillon. 

Den  24de  Marts  forlod  jeg  Odense,  medførende 
Brutus,  Medicinalstabens  to  Kjøreheste,  Kudsk,  Sac- 
cochefører  og  min  nye  Oppasser,  og  i  dette  Optog 
ankom  jeg  om  Aftenen  i  et  øsende  Regnvejr  til  Frede- 
ricia. Reisen  var  imidlertid  for  Intet  at  regne  imod 
de  første  sex  Timer  af  mit  Ophold  i  Fredericia,  hvilke 
jeg  tilbragte  paa  Gaden  stadigt  i  .skyllende  Regn  under 
Bestræbelser  for  at  finde  et  Logis  for  mig  og  mit  Me- 
nageri. Disse  mislykkedes  imidlertid  fuldstændig  baade 
for  mig  og  for  Borgmesteren,  der  gjorde  sig  Umage 
nok  for  at  .skaffe  mig  under  Tag.  Tilsidst  tabte  jeg 
Taalmodigheden  og  udbrød  med  Heftighed,  at  jeg 
vilde  blive  nødsaget  til  at  forlange  militær  Assistance 
fra  Hovedkvarteret,  hvis  Borgmesteren  ikke  var  i-stand 
til  at  skaffe  mig  et  Kvarteer.  Imidlertid  havde  Borg-  | 
mesteren  staaet  og  kigget  i  min  Indkvarteringsbillet  og  ( 
udbrød  pludselig:  «Men  er  det  ikke  Lorck?»  —  Jo! 
det  kunde  jeg  ikke  nægte.  —  «Ja!  da  .skal  De  sande- 
lig ikke  komme  til  at  Hgge  paa  Gaden,  kom  De  blot  '( 
med  mig.»  —  Det  viste  sig  nu,  at  Borgmesteren,  sær- 
lig gjennem  sin  Hustru,  havde  staaet  i  nøje  Forhold 
til  den  Hvidt'ske  Familie,  og  for  dens  Skyld  blev  nu 
hans  Fuldmægtig  jaget  ud  af  sin  egen  Stue,  der  blev 
overladt  mig.  Jeg  var  for  ødelagt  af  Kulde  og  Træt- 
hed til  at  kunne  gjøre  Undskyldninger  og  Komplimenter,  ■ 
og  jeg  havde  neppe  lagt  mit  Hoved  paa  den  fordrevne 

Fuldmægtigs  bløde  Dyner,  før  jeg  slumrede  blide- 
lig ind. 

I  Fredericia  erfarede  jeg,  at  Vaabenstilstanden, 
der  var  udløben  den  26de  Marts ,  var  bleven  forlænget 
til  den  3die  April  paa  Grund  af  fortsatte  Fredsunder- 
handlinger.  Det  viste  sig  imidlertid  snart,  at  disse 
kun  dreves  paa  Skrømt,  for  at  Fjenden  kunde  faae  Tid 
til  at  faae  sine  Hærmasser  samlede ,  og  at  Haabet  om 
Fred  maatte  opgives. 

Den  28de  Marts  blev  Hovedkvarteret  forflyttet  til 
Assens,  hvor  der  ved  min  Ankomst  mødte  mig  de 
samme  Fataliteter  og  Vanskeligheder  med  at  faae  Kvar- 
teer,  som  i  Fredericia,  indtil  det  ogsaa  her  lykkedes 
mig  ved  personligt  Bekjendtskab  til  Byfogden,  Justits- 
raåd  Buchwald,  at  forskaffe  mig  et  udmærket  Kvarteer 
hos  Distriktslægen,  Kancelliraad  Hempel,  hos  hvem 
allerede  i  Forvejen  Korpsintendanten  var  indkvarteret. 
De,  der  ere  de  meest  gjæstfrie  og  velvillige,  faae  altid 
ved  saadanne  Leiligheder  de  største  Byrder  at  bære. 
Den  29de  om  Aftenen  ankom  Krigsministeren,  General 
Hansen,  med  den  franske  General  Fabvier,  der  neppe 
var  synderlig  vel  seet  af  General  Krogh  eller  hans 
Stabschef,  Læssøe.  Jeg  skal  imidlertid  ikke  blande 
mig  ind  i  disse  Herrers  Affairer,  men  holde  mig  til 
mine  egne.  Kun  i  faa  Dage  forblev  Hovedkvarteret  i 
Assens,  da  det  allerede  den  31te  Marts  afseilede  til 
Sønderborg  paa  Dampskibet  Hekla,  der  havde  6  Skon- 
nerter fyldte  med  Tropper  paa  Slæbetoug.  Henad 
Aften  kom  vi  til  Sønderborg,  og  her  begyndte  nu  det 
gamle  Kvarteervrøvl  igjen,  kun  i  en  betydelig  forøget 
Grad,  da  der  i  den  lille  By  og  den  nærmeste  Omegn 
laae  en  Armee  paa  25000  Mand,  foruden  Hovedkvar- 
teer, Intendantur,  de  forskjellige  Stabe,  osv.  —  Her 
havde  jeg  desværre  ingen  Bekjendtskaber  at  .støtte  mig 
til  og  maatte  derfor  tage  tiltakke  med  et  usselt  Logis 
i  en  lille  Bagstue,  hvor  en  Collega  allerede  i  Forvejen 

var  bleven  indkv^arteret.  Da  han  var  kommen  først, 
havde  han  naturhgviis  bemægtiget  sig  den  eneste  Seng, 
der  var,  og  jeg  maatte  lade  mig  nøje  med  en  gammel 
trebenet  Sofa  med  Hestehaarsbetræk  til  at  hvile  mine 
trætte  Lemmer  paa.  Om  hvorledes  Sagerne  stode, 
havde  jeg  slet  ingen  Forestilling,  da  de,  som  vidste 
Noget,  vare  saa  kloge  at  holde  det  hos  sig  selv. 
Først  sent  om  Aftenen  den  2den  April  fik  jeg  at  vide, 
at  Armeen  den  næste  Morgen  skulde  rykke  ind  i 
Slesvig.   — 

Den  3die  April  før  Fanden  fik  Sko  paa,  det  vil 
sige  Kl.  4  om  Morgenen,  sad  jeg  allerede  paa  Ryggen 
af  Brutus,  for  efter  Pligt  og  Skyldighed  som  Læge  ved 
Hovedkvarteret  at  følge  dette.  Kl.  5  overskrede  vi 
vor  Rubicon,  Aissund.  —  Jeg  vil  oprigtigt  tilstaae;  at 
jeg  ved  at  betræde  Slesvigs  Fastland  følte  en  vis  Frygt, 
—  ikke  just  for  de  fjendtlige  Kugler  —  men  snarere 
for  den  Opførsel ,  jeg  eventuelt  kunde  vente  af  min 
Brutus,  der  neppe  var  vant  til  at  staae  for  Skud.  Jeg 
erkjendte,  at  jeg  var  fuldstændig  i  hans  Magt,  og  hvis 
han  skulde  faae  isinde  at  slaae  bag  ud  og  kaste  mig 
af,  saa  havde  jeg  ikke  Andet  at  gjøre,  end  at  finde 
mig  deri.  Forresten  var  Brutus  den  hele  Dag  igjennem 
i  Selskab  med  saa  mange  artige  Heste,  der  vare  vante 
til  Rumlen,  at  den  formodentlig  skammede  sig  over  at 
være  mindre  velopdragen  end  disse  og  forholdt  sig 
rolig.  Jeg  maatte  toure  frygteligt  omkring  paa  denne 
Dag,  uden  at  jeg  dog  havde  den  fjerneste  Forestilling 
om ,  hvor  jeg  var  eller  om ,  hvorledes  det  var  gaaet 
til,  at  jeg  om  Eftermiddagen  pludselig  befandt  mig 
paa  Graasteen  Slot  i  Selskab  med  Korpsstabslægen. 
Her  besluttede  vi  at  udhvile  os  en  halv  Timestid  efter 
Dagens  Anstrengelser,  rekvirerede  Thee  og  lode  os 
bevæge  til  at  drikke  en  Flaske  Viin,  indtil  Theen 
kunde  blive  færdig.  Efter  denne  lille  Forfriskning  be- 
stege   vi    atter    vore  Heste  og  rede   tilbage   til  Sønder- 

borg,  hvor  jeg  omsider  Kl.  7  havnede  i  min  hyggehge 
Bagstue  med  en  Følelse  af  at  være  radbrækket  i  alle 
Lemmer.  Det  havde  blæst  koldt  den  hele  Dag,  Og 
jeg  trængte  haardt  til  lidt  Varmt,  men  min  venlige 
Vært  saae  sig  ikke  i  Stand  til  at  forskaffe  mig  Noget- 
somhelst.  I  det  Hele  taget  var  det  vanskeligt  at  faae 
sine  materielle  Fornødenheder  tilfredsstillede  i  Sønder- 
borg, da  man  ikke  kunde  finde  mindste  Forekommen- 
hed hos  Værterne.  Da  Kongen  kom  til  Als  blev  der 
afholdt  et  Krigsraad,  i  hvilket  det  —  jeg  tror  til  al- 
mindelig Misfornøjelse  —  blev  besluttet,  foreløbig  at 
opgive  Slesvig  og  at  indskrænke  sig  til  at  forsvare  Als 
og  Jylland.  Den  lode  April  afgik  Hovedkvarteret  med 
Dampskibet  Ophelia  til  Middelfart.  Ordren  kom  saa 
pludseligt,  at  jeg  først  10  Minutter  i  Forvejen  fik  at 
vide,  at  jeg  skulde  afsted,  saa  at  det  kneb  for  mig  at 
komme  ombord  i  rette  Tid.  I  Middelfart  fik  vi  da 
atter  nogenlunde  anstændige  Kvarterer ,  da  kun  Hoved- 
kvarterets og  Intendanturens  Personale  var  indkvarteret 
i  selve  Byen.  Generalen  tog  Bolig  paa  Hindsgavl. 
Her  levede  vi  et  temmelig  roligt  Liv  langt  borte  fra 
den  egenthge  Krigsskueplads,  da  vi  pludsehg  bleve 
opskræmmede  ved  en  Efterretning,  der  som  et  pludse- 
ligt Tordenskrald  slog  ned  imellem  os.  General  Krogh 
med  Læssøe  fik  Ordre  til  at  fratræde  Overkommandoen, 
der  blev  given  til  General  Biilow  med  Flensborg  som 
Stabschef.  Denne  Begivenhed  vakte  megen  Misstem- 
ning ved  Hovedkvarteret  og  jeg  tor  nok  sige  hos  den 
største  Deel  af  Armeen,  da  Krogh  var  almindelig  af- 
holdt baade  af  Officerer  og  Menige.  —  Den  nye  Over- 
general var  bekjendt  som  en  modig  og  tapper  Mand, 
der  saa  tit  havde  viist,  at  han  ikke  skaanede  sit  Skind. 
Det  var  at  vente,  at  vi  snart  vilde  faae  noget  Alvor- 
ligt at  bestille,  og  Forventningerne  bleve  heller  ikke 
skuffede.  — -  Da  der  var  indløbet  Meddelelse  om  Kol- 
dings Besættelse  af  Fjenden,    blev  Hovedkvarteret  den 

22de  April  flyttet  til  Snoghøi.  Den  Hurlumhei,  som 
her  fandt  Sted  paa  Grund  af  Troppers,  Kanoners  og 
Hestes  Udskibning  og  videre  Fremrykning  lader  sig 
lettere  forestille  end  beskrive.  Hovedkvarterets  talrige 
Personale  var  heelt  og  holdent  indkvarteret  i  den  eneste 
Bygning,  der  kunde  afbenyttes,  Færgegaarden.  Gene- 
ralen og  Stabschefen  fik  hver  et  lille  Værelse.  Alle 
vi  Andre  vare  Kommunister  og  beboede  i  Fællesskab 
to  smaa  Hummere  og  en  Stue,  der  tiUige  var  Over- 
kommandoens Bureau,  almindelig  Spisestue  og  om  Nat- 
ten Sovesal.  Om  Aftenen  blev  Dispositionen  til  det 
forestaaende  Slag  dikteret,  og  vi  vidste  altsaa,  at  det 
vilde  gaa  løs  den  næste  Morgen.  Det  var  derfor  rime- 
ligt, at  vi  Alle  søgte  Hvile  snarest  muligt.  Men  denne 
var  rigtignok  ikke  let  at  finde.  I  de  to  Smaakamre 
havde  nogle  ældre  Herrer,  der  fulgte  Hovedkvarteret 
som  Amateurer,  indstalleret  sig  i  de  to  eneste  Senge, 
som  fandtes;  alle  vi  Andre,  10  i  Tallet,  maatte  ligge 
paa  Gulvet  i  Halm  med  et  Stolesæde  under  Hovedet 
og  vore  Feltkapper  over  os.  Jeg  anstrængte  mig  at 
alle  Kræfter  for  at  sove;  men  det  var  aldeles  umuligt, 
da  jeg  hvert  ØjebUk  forstyrredes  enten  af  en  Ordon- 
nants,  der  bragte  Melding,  eller  af  en  snorkende  Side- 
kammerat. Jeg  vandt  derfor  intet  Andet  ved  mit  Natte- 
leje, end  at  jeg  om  Morgenen  var  stiv  i  alle  Lemmerne 
og  befandt  mig  meget  utilpas;  men  da  jeg  allerede 
Kl.  4  var  kommen  tilhest,  opfriskede  Morgenluften  og 
Bevægelsen  snart  de  sjunkne  Livsaander.  Det  blodige 
og  for  os  uheldige  Slag  ved  Kolding  skal  jeg  her  ikke 
nærmere  beskrive,  endskjøndt  jeg  havde  den  bedste 
Lejlighed  til  at  see  Alting,  da  jeg  altid  var  i  Nærheden 
af  Overgeneralen.  Armeen  trak  sig  tilbage  og  udstil- 
lede Forposter  ved  Krj-bily,  medens  Hovedkvarteret 
gik  tilbage  til  Snoghøi.  At  jeg  efter  at  have  tilbragt 
en  søvnløs  Nat  og  derefter  havde  siddet  14  Timer  til- 
hest og  været  Vidne  til  saa  megen  Jammer  og  Elendig- 

hed,  nu  kunde  trænge  haardt  til  Hvile,  er  begribeligt. 
Jeg  besluttede  derfor  å  tout  prix  at  bemægtige  mig  en 
af  Sengene  i  de  smaa  Kamre  for  denne  Nat.  Den  ene 
af  de  Herrer,  der  den  foregaaende  Nat  havde  været  i 
Besiddelse  af  Sengen,  var  bleven  saaret  i  Slaget  og 
bragt  til  INIiddelfart.  Da  jeg  havde  forbundet  ham, 
syntes  det  rimeligt,  at  jeg  tog  hans  Plads.  Efter  at 
vort  tarvelige  Maaltid  var  indtaget  og  Enhver  havde 
skrevet  et  Par  beroligende  Ord  til  Hjemmet,  skulde 
Dagsbefalingen  dikteres.  Heraf  benyttede  jeg  mig  til 
ubemærket  at  slippe  bort  og  at  bemægtige  mig  den 
ledige  Seng.  Jeg  begravede  mig  under  Dynen,  vendte 
Ryggen  til  og  lod  mig  nu  ikke  afficere  af  de  mange 
Forsøg,  der  bleve  gjorte  paa  at  gjøre  mig  min  Ero- 
bring stridig.  Den  næste  Dag  blev  Hovedkvarteret 
atter  flyttet  til  Fredericia,  hvor  jeg  igjen  tog  min  Til- 
flugt til  den  venlige  Borgmesterfamilie,  hvor  jeg  blev 
venlig  modtaget  og  havde  det  rigtig  godt. 

Den  30te  April  havde  jeg  været  ovre  i  Middelfart, 
for  at  hente  Penge  hos  Intendanturen.  Det  hørte 
nemlig  med  til  mine  Forretninger  som  Korpsstabslægens 
Medhjælper  at  udbetale  Lønninger  til  Medicinalstabens 
hele  over-  og  underordnede  Personale,  inklusive  Op- 
passere, Saccocheforere ,  Kudske  og  Hesteopvartere. 
Dette  Regnskab  var  slet  ikke  saa  let  paa  Grund  af  de 
mange  ^  5  og  ^5  Skillinger,  der  hver  5te  Dag  skulde 
beregnes.  Men  jeg  stolede  paa,  at  enhver  Trainkudsk 
til  Punkt  og  Prikke  vidste,  hvad  der  tilkom  ham,  og 
jeg  kunde  være  ganske  rolig  for,  at  Intendanturen 
ikke  udbetalte  Mere,  end  man  skulde  have.  Neppe 
var  jeg  sent  om  Aftenen  kommen  tilbage  fra  denne 
Expedition ,  belæsset  med  en  stor  Sæk  fuld  af  Specier, 
førend  der  kom  Bud  fra  Stabslægen  om,  at  jeg  strax 
skulde  indfinde  mig  hos  ham.  Da  jeg  frygtede  for, 
at  der  forestod  mig  en  Deel  natligt  Skriveri,  blev  jeg 
ilde  tilmode  over  denne  Tilsigelse,  men  gik  naturligviis. 

Jeg  var  neppe  kommen  indenfor  Døren,  førend  Stabs- 
lægen  udbrød:  «De  reiser  i  Morgen  til  Als!»  —  «Til 
Alsr»  —  spurgte  jeg  ganske  forbauset.  —  «Ja!  som 
Overlæge  ved  13de  Bataillon;  er  De  maaskee  ikke  for 
nøjet  med  detr»  —  Jo!  det  var  jeg  rigtignok;  jeg  tak- 
kede forbindtligst  og  skyndte  mig  hjem ,  for  at  træffe 
de  nødvendige  Forberedelser  til  Afreisen.  Den  næste 
Morgen  afleverede  jeg  mit  Regnskab,  den  kontante 
Beholdning,  Brutus  og  alle  andre  Utensilier  til  min 
Eftermand,  og  —  efter  endnu  at  have  faaet  en  lille 
Frokost  hos  Borgmesterens  Frue,  der  paa  ingen  Maade 
vilde  lade  mig  reise  fastende  — ,  kjørte  jeg  med  Extra- 
post  over  Strib,  Middelfart  og  Assens  til  Sønderborg, 
hvor  jeg  meldte  mig  hos  den  dirigerende  Læge  og 
Chefen  for  Flankekorpset.  Jeg  skulde  skynde  mig  saa 
meget  som  muligt,  da  Overlæge  Hvidding,  hvem  jeg 
skulde  afløse,  hurtigst  muligt  skulde  møde  i  Fredericia, 
for  at  overtage  et  Hospital;  men  det  var  vanskeligt 
nok  for  mig  at  slippe  hurtigt  bort  fra  Sønderborg,  da 
jeg  i  Øjeblikket  var  en  interessant  Personlighed,  der 
havde  bivaanet  Slaget  ved  Kolding  og  kunde  fortælle 
Detailler  om  dette.  Med  den  hurtigste  Befordring,  der 
var  at  opdrive,  kjorte  jeg  nu  afsted  til  Meelsgaard, 
hvor  13de  Bataillons  Stabskvarteer  var,  og  satte  Over- 
læge Hvidding  i  den  største  Forbauselse  ved  min  med- 
bragte Ordre  til  ham  om  ufortøvet  at  begive  sig  til 
Fredericia.  Den  13de  Bataillon  indtog  et  meget  vidt- 
strakt Kantonnement  i  Nørre  Herred,  og  det  var  dens 
Opgave  at  forsvare  denne  Deel  af  Øen  imod  et  even- 
tuelt fjendtligt  Angreb,  og  da  hertil  udfordredes  et  nøje 
Kjend-skab  til  Terrainet  og  til  de  Forsvarsmidler,  der 
stode  til  Disposition,  var  det  rimeligt,  at  den  samme 
Bataillon  uafbrudt  beholdt  dette  Hverv  og  ikke  afløstes 
af  nogen  anden.  Bataillonskommandøren  var  Oberst- 
lieutenant  Trepka,  en  ridderlig  og  højhjærtet  Mand, 
der    altid    udviste    den     .største    Humanitet     imod     sine 

Undergivne  og  var  almindelig  afholdt.  Jeg  blev  ind- 
kvarteret « omtrent  lO  Minutter  —  som  Alsingerne  sige 
—  fra  Meelsgaard  i  en  idyllisk  Skovfogedbolig,  der 
laae  i  Udkanten  af  en  Egeskov.  Jeg  kan  saaledes  ikke 
negte,  at  jeg  havde  trukket  et  heldigt  Lod.  Men 
Menneskene  ere  vanskelige  at  tilfredsstille,  og  i  Be- 
gyndelsen faldt  det  mig  især  meget  svært  at  vænne 
mig  til  denne  Stilhed  og  Ro,  der  dannede  en  saa  paa- 
faldende  Kontrast  til  det  bevægede  Liv  i  Hovedkvarteret. 
Hjemme  i  mit  Kvarteer  var  jeg  ganske  indskrænket  til 
min  egen  Omgang,  da  min  Vært,  der  forresten  var  en 
grumme  skikkelig  Mand,  ikke  var  kommen  udenfor  den 
Alsiske  Bondestands  meget  indskrænkede  Sfære.  Af 
og  til  kunde  jeg  vel  more  mig  en  halv  Timestid  ved 
hans  pudsige  og  naive  Underholdning,  men  i  Reglen 
gik  jeg  dog  helst  afvejen  for  den.  Naturen  derovre 
var  jo  smuk,  og  da  jeg  havde  Heste  og  Vogn  til  min 
Disposition,  kunde  jeg  af  og  til  kjøre  mig  en  Tour 
eller  ride  ud  med  Adjudanten,  der  havde  to  Rideheste 
og  gjerne  stillede  den  ene  til  min  Afbenyttelse.  Det 
Sted,  hvor  vi  hyppigst  toge  hen,  var  en  tæt  udenfor 
Nordborg  beliggende  Gaard,  Fechtenborg,  der  beboe- 
des af  Husfogeden,  Kapt.  Riegels,  en  overordentlig 
gemytlig  og  venlig  Vært,  hos  hvem  vi  altid  blev  mod- 
tagne med  oprigtig  Velvillie.  En  Dag  gjorde  jeg  ogsaa 
med  adskillige  Officerer  og  nogle  Embedsmænd  fra 
Nordborg  en  lille  Udflugt  med  Skonnerten  Delphinen 
og  en  af  Kanonbaadene  til  den  i  Mundingen  af  Aaben- 
raafjord liggende  0,  Barsø.  Befolkningen,  der  var 
loyal  og  dansksindet  med  Liv  og  Sjæl,  modtoge  os 
med  en  næsten  rørende  Glæde.  Vi  maatte  vandre  fra 
Gaard  til  Gaard;  overalt  blev  der  budt  os  Forfrisk- 
ninger, og  naar  vi  forlode  den  ene  Gaard,  fulgte  alle 
dens  Beboere,  Store  og  Smaa,  med  til  den  næste,  saa 
at  vi  tilsidst  havde  hele  Øens  Befolkning  efter  os  som 
en  Hale.    At  Lystigheden  endte  med  en  munter  Svingom 

Og  mægtige  Hurraraab  til  Afsked,    da   vi  atter  forlode 
denne  venlige  lille  0,  følger  af  sig  selv. 

Da  Insurgenterne  begyndte  deres  mordbrænderiske 
Bombardement  af  Fredericia,  fik  vort  Kantonnements- 
distrikt  en  betydelig  Forøgelse  af  Folkemængden.  Den 
13de  Bataillon  havde  i  en  Række  af  Aar  garnisoneret 
i  Fredericia,  hvor  altsaa  de  gifte  Officerer  og  Under- 
officerer havde  efterladt  deres  Familier.  Koner  og 
Børn,  der  ved  Bombardementet  vare  fordrevne  fra 
deres  Arner,  søgte  nu  Tilflugt  hos  Mændene  paa  Als, 
hvor  der  dog  hidtil  havde  været  nogenlunde  sikkert, 
idetmindste  paa  den  nordlige  Side  af  Øen.  Min  Praxis 
fik  en  betydelig  Tilvæxt  ved  denne  Koloni  af  Fruen- 
timmer og  Børn,  der  etablerede  sig  i  vort  Kantonne- 
ment, men  det  var  saa  langt  fra  at  jeg  blev  ærgerlig 
derover,  at  jeg  snarere  betragtede  det  som  en  Vel- 
gjerning,  at  jeg  fik  Noget  at  bestille;  thi  jeg  vil  ikke 
nægte,  at  den  idylliske  Eensformighed  i  Længden 
forekom  mig  lidt  triviel.  Ogsaa  hos  Omegnens  Bønder 
havde  jeg  nogen  Praxis,  da  de  ikke  vilde  benytte 
Doktoren  i  Nordby,  fordi  han  —  som  de  sagde  —  var 
tydsk.  Den  egentlige  Grund  var  dog  vistnok  den,  at 
den  tydske  Doktor  skrev  lange  Regninger  for  sine 
Besøg,  og  jeg  slet  ingen.  Endskjøndt  alle  Forberedel- 
serne til  det  store  Udfald  fra  Fredericia  bleve  trufne  i 
den  største  Hemmelighed,  kunde  det  dog  ikke  være 
Andet,  end  at  vi  maatte  faae  en  bestemt  Anelse  om, 
at  der  forestod  en  eller  anden  overordentlig  Begivenhed, 
da  hele  den  ene  til  Flankekorpset  hørende  Brigade 
(Ræders)  pludselig  blev  overført  fra  Als  til  Fyen.  Vor 
Anelse  bedrog  os  heller  ikke.  Allerede  i  den  aarle 
Morgenstund  d.  6te  Juli  hørte  vi  en  voldsom  Kanonade 
i  Retningen  af  Fredericia,  og  vi  vidste  da,  at  det  nu 
gik  løs.  Det  var  en  ængstelig  Dag  for  os,  en  Dag, 
der  syntes  aldrig  at  ville  faae  Ende.  Ingen  kunde 
holde  sig  rolig  hjemme,    men    alle  Officererne  samlede 

sig  i  Stabskvarteret ,  hvor  de  gik  omkring  i  ængstelig 
Spænding  om,  hvorledes  Udfaldet  vilde  blive  af  denne 
for  Armeen  saa  vigtige  Begivenhed.  At  Skydningen 
holdt  saa  tidligt  op,  forbausede  de  Fleste,  endskjøndt 
de  deraf  troede  at  kunne  drage  gunstige  Slutninger. 
Ingen  kunde  jo  tænke,  at  de  brave  Jenser  saa  hurtigt 
havde  fuldendt  deres  Dagværk  og  at  de  fjendtlige 
Batterier  og  Værker  udenfor  Fredericia  allerede  Kl.  lo 
om  Formiddagen  ikke  existerede  længere.  I  vor  Uro 
gjorde  vi  det  Løfte,  at  vi  vilde  feire  Dagen  ved  et 
Gilde,  der  baade  skulde  have  Næb  og  Kløer,  hvis 
vore  Kamerater  seirede.  Først  den  7de  Juli  om  Mor- 
genen fik  vi  med  Dampskibet  fra  Fyen  Underretning 
om  den  glimrende  Bedrift,  Armeen  havde  udført.  Jeg 
behøver  neppe  at  sige,  at  vi  i  vor  Glæde  ikke  glemte 
at  indfrie  det  Løfte,  vi  havde  gjort  i  vor  Befippelse; 
Gildet  blev  afholdt  i  min  Skov,  der  langt  ud  paa 
Natten  gjenlød  af  Sang,  Taler  og  Hurraraab  for  vore 
tappre  Kamarater.  Med  denne  glimrende  Vaabendaad 
afsluttedes  de  egentlige  Krigsbegivenheder  i   1849. 

Kort  efter  afsluttedes  Vaabenstilstanden,  om  hvilken 
der  var  talt  saa  meget  og  til  hvilken  jeg  havde  glædet 
mig  saa  meget,  da  jeg  haabede  paa  at  komme  til 
Kjøbenhavn  igjen.  Men  hvem  der  ikke  kom  til  Kjøben- 
havn,  det  var  mig.  Derimod  blev  jeg  fra  Overlæge 
atter  reduceret  til  Underlæge  og  fra  Als  forflyttet  til 
Assens,  hvor  der  endnu  henlaae  en  Deel  Haardtsaarede 
fra  Fredericia  og  hvor  jeg  desuden  skulde  gjøre  Tje- 
neste ved  et  Batteri  og  Ingeniørdetachementet,  som 
kantonerede  i  Byen.  Det  var  et  overordentligt  Held 
for  mig,  at  jeg  i  Assens  fik  det  samme  Kvarteer,  som 
jeg  havde  havt  under  mit  tidligere  korte  Ophold  i 
denne  By,  nemlig  hos  Distriktslæge  Hempel,  i  hvem 
jeg  vandt  en  mangeaarig  fuldtro  Ven.  Hans  elskelige 
Hustru  var  utrættelig  i  Omsorg  for  mit  Velvære,  og 
jeg  tør  nok  sige,    at  jeg   i    de   9  Maaneder,    hvori  jeg 

opholdt  mig  i  dette  venlige  og  gjæstfri  Hjem,  efter- 
haanden  havde  gjort  mig  afholdt  af  alle  Husets  Be- 
boere lige  ned  til  den  gamle  Puddelhund  Tyrk,  der 
aldrig  var  gladere,  end  naar  han  kunde  faae  Lov  til 
at  ligge  oppe  i  mit  Værelse,  naar  jeg  var  der.  Hem- 
pel og  jeg  harmonerede  udmærket  godt  sammen,  havde 
samme  Smag  og  samme  politiske  og  sociale  Anskuelser, 
holdt  begge  meget  af  et  muntert  Liv  og  vare  begge 
ivrige  L'hombrespillere.  Da  Hempel  var  meget  søgt  i 
Omgang  og  stod  i  selskabelig  Forbindelse  med  alle  de 
bedste  Familier  i  Byen  og  Omegnen,  blev  jeg  ogsaa 
inddraget  i  disse  Kredse.  Jeg  kan  saaledes  ikke  nægte, 
at  jeg  førte  en  i  mange  Henseender  behagelig  Tilværelse 
i  Assens;  men  jeg  følte  mig  dog  bestandig  trykket  ved 
Fraværelsen  fra  de  Kjære  i  Hjemmet  og  ved  den  uaf- 
viselige Tanke  om  den  Usikkerhed  i  mine  Fremtids- 
udsigter, som  dette  hele  eller  halve  Feltliv  desværre 
medførte. 

At  det  vilde  gaae  løs  igjen  hen  ad  Sommeren, 
var  der  —  tiltrods  for  de  ideligt,  opdukkende  Freds- 
rygter  —  Ingen,  der  tvivlede  om.  Min  Bestemmelse 
fik  jeg  at  vide  henimod  Slutningen  af  Mai,  da  jeg  fra 
Armeens  Stabslæge  modtog  en  Meddelelse  om,  at  jeg 
af  Krigsministeren  var  konstitueret  som  Overlæge  i 
Armeen  og  ansat  til  Tjeneste  ved  den  paa  Als  kan- 
tonerende  5te  Liniebataillon ,  til  hvilken  jeg  skulde 
melde  mig  inden  den  iste  Juni,  men  at  jeg  dog  ikke 
maatte  forlade  Assens  «før  det  var  højst  nødvendigt*. 
«Dieser  langen  Rede  kurzer  Sinn»  syntes  mig  at  være 
den:  at  jeg  skulde  reise  fra  Assens  den  31te  Mai  om 
Morgenen  med  Dampskibet,  og  det  gjorde  jeg  da  og- 
saa. Samme  Dags  Formiddag  meldte  jeg  mig  i  Sønder- 
borg hos  Divisionschefen,  General  Schleppegrell,  og 
Divisionslægen  og  om  Eftermiddagen  hos  Bataillons- 
kommandøren,  Major  Biilow  i  Stabskvarteret  paa  Hart- 
sprung,    en  omtrent  midtvejs  imellem  Augustenborg  og 

Nordborg  beliggende  Gaard.  Majoren  kjendte  jeg  godt 
fra  forrige  Aars  Felttog,  da  han  var  Adjudant  ved 
Hovedkvarteret,  og  iblandt  de  øvrige  Officerer  traf  jeg 
ogsaa  mange  gode  Bekjendte  fra  tidligere  Tid.  Jeg 
var  derfor  vel  tilfreds  med  at  være  kommen  til  denne 
Bataillon,  og  jeg  fik  ofte  senere  Leilighed  til  at  give 
vor  Brigadekommandor.  Oberst  Baggesen,  Ret,  da  han 
lykønskede  mig  til  at  være  kommen  til  en  saa  flink 
Bataillon. 

Jeg  blev  indkvarteret  i  Nærheden  af  Stabskvarteret 
paa  Folbjerggaard ,  hvor  jeg  i  en  af  Kaptainerne  (Rothe) 
fandt  en  meget  behagelig  Kontubernal.  Det  var  en 
stor  Gaard,  paa  hvilken  Kommandoen  førtes  udeluk- 
kende af  Kvinder,  af  hvilke  der  var  tre  Generationer: 
en  gammel  Enke,  der  ejede  Stedet,  en  middelaldrende 
Datter,  der  ogsaa  var  Enke,  og  en  ung  Datterdatter, 
der  endnu  ikke  var  bleven  Enke,  da  hun  ikke  havde 
været  gift  og  heller  ikke  tænkte  paa  at  gifte  sig  for 
det  Første.  Kvarteret  var  i  det  Hele  upaaklageligt ,  og 
der  herskede  det  bedste  Forhold  imellem  de  tre  Gene- 
rationer af  Værtinder  og  deres  Gjæster.  Kun  imod  den 
daglige  Forpleining  og  navnlig  med  Middagsmaden  følte 
jeg  mig  ikke  rigtig  tilfreds.  Den  evindelige  Kjærne- 
mælksuppe,  Vælling,  Grød  osv.  med  Eftermad  af  Pande- 
kager og  Æbleskiver  vilde  ikke  ret  tiltale  mig ,  der  kom 
lige  fra  de  Assenske  Kjødgryder,  og  jeg  indførte  der- 
for efterhaanden  adskillige  Forbedringer  i  vor  Menage, 
der  jo  rigtignok  ogsaa  foranledigede  forøgede  Udgifter. 
Rothe,  der  hele  den  lange  Vinter  igjennem  havde  ligget 
og  syltet  Valle  paa  Als,  var  bleven  saa  vant  til  den 
Alsiske  Landkost,  at  han  var  godt  fornøjet  med  den, 
og  han  fandt  derfor,  at  vor  nye  Levemaade  nu  var 
bleven  temmelig  luxuriøs.  Han  blev  dog  snart  forsonet 
med  den,  da  Rygtet  om  vort  Spisekammers  forbedrede 
Tilstand    snart    forskaffede    os    hyppigere    Besøg    af   de 

øvrige  Officerer  og  dermed  forøget  Underholdning  og 
Adspredelse. 

Nogle  Dage  efter  min  Ankomst  til  Bataillonen  blev 
der  fra  det  store  Trainkudskedepot  i  Sønderborg  til- 
sendt mig  en  ny  Oppasser.  Jeg  blev  ikke  lidet  for- 
skrækket, da  jeg  saae  denne  Skikkelse  komme  an- 
stigende. Det  var  en  lille  blond  Jyde  med  et  smilende 
og  forlegent  Ansigt,  iført  en  gammel  rød  Soldatertrøje, 
der  var  uendelig  vidtløftig  i  alle  sine  Dimensioner,  saa 
at  Kraven  stod  ham  heelt  op  over  Ørene;  og  paa 
Hovedet  havde  han  en  civil  Kaskjet.  At  denne  Fugle- 
skræmsel skulde  være  min  uadskillelige  Ledsager  i  en 
uoverskuelig  Fremtid,  den,  af  hvem  mit  personlige 
Velvære  for  en  stor  Deel  vilde  afhænge,  den,  paa 
hvem  jeg  under  kritiske  Omstændigheder  skulde  stole 
— ,  det  var  Noget,  der  vi.stnok  i  det  første  Øjeblik 
maatte  fremkalde  bedrøvelige  Betragtninger  hos  mig. 
Men  Hans  havde  neppe  været  i  nogle  Timer  hos  mig, 
før  end  jeg  havde  mærket,  at  der  var  en  god  Kjærne 
indenfor  denne  mindre  tiltalende  Skal,  og  at  han  var  i 
Besiddelse  af  meget  paaskjønnelsesværdige  Egenskaber. 
Han  var  det  villigste,  adretteste  og  opmærksomste 
Menneske  af  Verden,  taknemlig  og  glad  for  hvert  ven- 
ligt Ord,  man  sagde  til  ham,  nøisom,  ædruelig  og  til- 
med ikke  ganske  blottet  for  Kundskaber,  da  han  havde 
fungeret  som  Hjælpelærer  hos  en  Skolemester  paa  Lan- 
det. Hans  viste  sig  kort  sagt  at  være  en  sand  Perle 
af  en  Oppasser,  og  ved  sin  Tjenstagtighed  og  Opmærk- 
somhed erhvervede  han  sig  snart  almindelig  Yndest  hos 
alle  Bataillonens  Officerer. 

Den  fortræffeligt  udrustede  Armee  var  nu  samlet; 
men  hvornaar  skulde  den  komme  i  Virksomhed?!  — 
Det  var  det  store  Spørgsmaal,  der  beskjæftigede  os 
fra  Morgen  til  Aften  og  hver  Dag  drev  os  ned  i  Stabs- 
kvarteret  henimod  den  Tid,  da  Ordonantsen  skulde 
komme    fra    Sønderborg    med    Posten.      Men    Aviserne 

vare  ligesaa  kloge  som  vi  Andre,  og  der  var  ikke 
Andet  for  end  at  vente  og  saa  at  benytte  Ventetiden 
paa  bedste  ]\Iaade.  Og  det  gjorde  vi  troligt.  Kap- 
tainerne  exercerede  med  deres  Kompagnier  og  jeg  med 
mine  8  Ambulance-  og  2  Kantinssoldater.  De  første 
bleve  øvede  i  at  sammensætte  deres  Baare  med  den 
størst  mulige  Hurtighed,  i  at  tage  paa  de  Saarede  paa 
den  lemfældigste  Maade  og  i  at  gaae  med  Baaren  i  et 
vist  gyngende  Trit,  hvorved  stødende  og  hoppende 
Bevægelser  kunde  undgaaes.  Kantinssoldaterne  fore- 
stillede de  Saarede,  og  der  vilde  ikke  have  været  en 
Stump  tilbage  af  disse  Fyre,  hvis  de  i  Virkeligheden 
havde  faaet  blot  en  ringe  Deel  af  de  Læsioner,  som 
de  maatte  fingere  til  Fordeel  for  Øvelserne.  Endvidere 
afholdt  jeg  Examinatorier  i  «Instrux  for  det  underord- 
nede Personale  ved  Sundhedstjenesten*,  og  da  Divi- 
sionslæge  Djørups  «Regler  for  Sundhedsplejen*  udkom, 
gjennemgik  jeg  denne  med  alle  fire  Kompagnier  og 
søgte  at  indskærpe  Folkene  de  mange  nyttige  Lær- 
domme og  Forholdsregler,  som  dette  lille  Skrift  inde- 
holdt. I  Begyndelsen  nærede  jeg  temmelig  sangvinske 
Forventninger  om  den  Nytte,  disse  Foredrag  kunde 
stifte,  men  desværre  fik  jeg  senere  den  Overbeviisning, 
at  jeg  i  denne  Henseende  havde  levet  i  en  fuldstændig 
Illusion.  -^  Større  Satisfaktion  havde  jeg  af  et  praktisk 
Kursus  i  Kogekunsten  —  der  i  Felten  kan  være  af 
væsentlig  Betydning  — ,  som  jeg  holdt  for  en  Deel  af 
Folkene,  idet  jeg  lærte  dem  at  lave  Labescouse  efter 
alle  Kunstens  Regler.  Paa  mit  Togt  med  Fregatten 
Bellona  havde  jeg  lært,  hvorledes  denne  ombord  i 
Skibene  saa  meget  yndede  Ret  tillavedes,  og  da  jeg 
engang  havde  serveret  den  for  nogle  af  Officererne ,  og 
disse  havde  fundet  den  fortræffelig,  bleve  vi  enige  om 
det  Ønskelige  i,  at  Folkene  ogsaa  bleve  gjorte  be- 
kjendte  med  den.  Vi  samlede  da  en  Dag  et  Kompagni 
paa  en  Mark,    etablerede   os    fuldstændigt   paa   Feltfod, 

satte  alle  Kogekjedlerne  i  Gang  og  begyndte  nu  paa 
en  Tillavning  en  gros  af  Labescouse.  Folkene  viste 
megen  Interesse  for  denne  Akt,  og  da  de  fik  Retten 
at  smage ,  fandt  de  den  ganske  udmærket.  Under 
Felttogets  senere  Gang  fik  jeg  Leilighed  til  at  bemærke, 
at  Folkene  ofte  lavede  sig  en  Labescouse,  naar  Om- 
stændighederne tillode  Tilvejebringelsen  af  de  fornødne 
Ingredientser. 

Den  22de  Juni  afholdtes  der  en  stor  Divisions- 
manøver  paa  Kettinge  Mark,  til  hvilken  General  Malm- 
borg og  Oberst  Hodges,  den  engelske  Opmand  var 
tilstede.  Den  Sidste,  der  var  en  rigtig  Master  Beaf- 
steakes  at  see  til,  mødte  paa  nonchallant  engelsk  Ma- 
neer til  dette  militære  Skuespil  i  grøn  Jagtkjole  og  graa 
Hat.  Ved  Frokosten  var  han  rørt  og  udgjød  Taarer; 
om  det  var  Krokodilletaarer,  vides  ikke.  —  Aldrig  har 
jeg  i  mit  Liv  været  saa  fuld  af  Støv  baade  udvendig 
og  indvendig,  som  da  jeg  om  Aftenen  kom  hjem  efter 
den  Manøver.  Det  var  aldeles  umuligt  at  blive  nogen- 
lunde reen  igjen  paa  anden  Maade,  end  ved  at  stille 
sig  under  Posten  og  lade  sig  overpumpe  i  længere  Tid. 
Man  kan  ikke  let  tænke  sig  noget  ubehageligere  end 
de  smalle  Alsiske  Landeveje  i  tørt  og  varmt  V^ejr.  De 
tætte  Hækker  paa  begge  Sider  af  Vejene  forhindre 
Støvet  i  at  komme  ud  og  Luften  i  at  trænge  ind. 
Naar  derfor  flere  tusinde  Mand  marschere  hen  ad  saa- 
danne  Veje,  vilde  det  være  en  Eufemisme,  om  man 
sagde,  at  det  støvede  stærkt;  nei  man  vandrer  gjennem 
en  tæt  Støvmasse,  og  man  indaander  ikke  Luft,  men 
kvælende  Støv. 

Endelig  d.  i6de  Juli  rykkede  Divisionen  over  de 
to  Skibsbroer,  der  vare  slagne  over  Aissund,  og  stod 
nu  for  tredie  Gang  paa  Slesvigs  omtvistede  Grund, 
denne  Gang  med  den  faste  Beslutning,  at  ville  blive 
der.  Paa  Grund  af  den  stærke  Hede  var  Fremmarschen 
meget    ubehagelig    og    udmattende    for    Folkene.      Her 

viste  det  sig  desværre  strax,  hvor  liden  Nytte  mine 
Foredrag  om  Sundhedsplejen  havde  gjort.  Der  var 
Intet,  jeg  mere  eftertrykkeligt  havde  indskærpet  Folkene, 
end  at  de  maatte  vogte  sig  for  Fristelsen  til  at  skylle 
en  Mængde  koldt  Vand  i  sig,  naar  de  vare  meget  hede 
og  echaufiferede;  men  det  var  dem  ikke  muligt  at  see 
Vand,  uden  at  styrte  sig  over  det,  og  ikke  en  Gang 
Officerernes  bestemte  Befalinger  formaaede  at  holde 
dem  derfra.  Fra  den  første  Marschdag  slap  vor  Bri- 
gade dog  nogenlunde  godt,  da  den  i  den  værste  Mid- 
dagshede holdt  et  Par  Timers  Rast  i  Graasteens  Skov. 
Men  paa  den  anden  Dag,  da  Marschen  gik  over  Heden, 
hvor  der  ikke  var  Spor  af  Skygge,  og  hvor  Hviletiden 
i  den  brændende  Solhede  snarere  var  til  Skade  end  til 
Gavn,  steg  Marodørernes  Antal  i  en  foruroligende  Grad; 
Folkene  bleve  i  hundredeviis  liggende  i  Grøfterne;  Læ- 
gerne og  Officererne  vare  fortvivlede,  og  tilsidst  var 
der  ikke  Andet  at  gjøre,  end  at  lade  dem  ligge  og 
hist  og  her  at  efterlade  en  Underkorporal,  der  kunde 
samle  de  Henliggende  i  smaa  Hobe  og  føre  dem  videre, 
naar  de  vare  komne  til  Kræfter.  Inden  Aften  havde 
vor  Bataillon,  der  holdt  Hvil  i  Skoven  ved  Krusaa, 
alle  sine  Savnede  igjen,  og  Kl.  henad  9  Aften  gik 
Marschen  videre  til  Flensborg.  Bataillonen  kom  dog 
ikke  længere  end  til  Forstaden,  hvorfra  vi  gjennem 
Porten  kunde  skimte  de  illuminerede  Huse  i  Byen, 
men  drejede  pludselig  af  til  højre  og  marscherede 
videre,  indtil  vi  naaede  den  en  halv  Miil  fra  Flensborg 
liggende  Marieskov,  der  skulde  være  vort  Kvarteer  for 
Natten.  At  tilbringe  en  smuk  Sommernat  i  Skoven, 
er  just  ingen  stor  Ulykke,  og  da  vi  Alle  trængte  til 
Hvile,  var  det  rolige  Ophold  herude  i  Skoven  os  vist- 
nok mere  tjenligt  end  Lystigheden  i  Flensborg.  Folkene 
lavede  sig  Senge  af  det  visne  Løv,  og  jeg  sov,  som 
saa  mange  Gange  senere,  paa  en  Ambulancebaare. 
Da   jeg    vaagnede    om    Morgenen,    var    den    ene    Stang 

knækket,  og  da  Majoren  spurgte  mig,  hvorledes  jeg 
havde  sovet,  svarede  Adjudanten  paa  mine  Vegne: 
«Jo!  Doctoren  har  sovet  saa  haardt,  at  han  har  ligget 
Baaren  itu  1  ■>  —  Morgentoilettet  i  Skoven  tog  sig  meget 
fantastisk  ud,  idet  der  overalt  vrimlede  af  hvidklædte 
Skikkelser  i  det  Grønne;  thi  den  velkomne  Leilighed 
til  at  kunne  skifte  Linned,  blev  benyttet  i  stor  Ud- 
strækning. Marketenderne  serverede  med  Cafife,  og 
Flensborgerne  havde  ikke  glemt  os  derude  i  Skoven, 
men  sendte  hele  Vognladninger  af  Forfriskninger  ud  til 
os.  Det  var,  som  om  vi  befandt  os  paa  en  stor  Skov- 
tour, og  vi  morede  os  saa  godt,  at  det  ikke  faldt 
Nogen  af  os  ind  at  tage  til  Byen,  og  vi  bleve  derfor 
ikke  videre  fornøjede,  da  vi  om  Eftermiddagen  Kl.  6 
fik  Ordre  til  at  bryde  op  igjen.  Ogsaa  denne  Gang 
maatte  vi  uden  om  Flensborg  og  marscherede  til  Egnen 
omkring  Lille -Volstrup,  hvor  Bataillonen  om  Natten 
kamperede  paa  en  Mark.  For  denne  Nat  fandt  jeg 
et  gjæstfrit  Tag  under  Brigadens  Ambulancetelt,  hvor 
ogsaa  Brigadekommandøren  med  hele  sin  Stab  havde 
indkvarteret  sig.  Bivouaken  ved  Lille -Volstrup  var 
overmaade  interessant.  Egnen  var  smuk  og  malerisk, 
og  man  kunde  ikke  forlange  bedre  Vejr  til  at  ligge 
paa  Landet  i.  En  Hytteleir  reiste  sig  i  utrolig  kort 
Tid.  Den  var  ordentligt  inddelt  i  Gader  med  Gade- 
navnene paa  Hjørnerne,  saa  at  man  havde  let  ved  at 
orientere  sig  i  Leiren.  Naar  saaledes  en  Underofficier 
meldte,  at  den  eller  den  var  bleven  syg,  saa  spurgte 
jeg  blot:  Hvor  boer  han.^  —  I  Peer  Madsens  Gang, 
den  anden  Hytte  fra  Hjørnet  tilhøire!  —  saa  var  det 
let  at  finde  den  syge  Mand.  Enkelte  af  Officiershyt- 
terne  manglede  ikke  en  vis  Elegance,  og  tredie  Kom- 
pagnies  Officierer  havde  udenfor  den  egentlige  Hule 
opbygget  en  stor  Veranda  med  en  vis  arkitektonisk 
Skjønhed.  Denne  blev  snart  et  almindeligt  Samlings- 
sted   for    alle   Bataillonens   Officierer,    ja   selv   Brigade- 

chefen  beærede  den  imellem  ved  sin  Nærværelse  og 
morede  sig  over  de  firstemmige  Sange,  som  vi  havde 
sat  i  Gang. 

Desværre  maatte  vi  snart  forlade  vor  smukke  Bi- 
vouak,  for  at  rykke  Fjenden  nærmere,  og  Aftenen  før 
Isted  Slaget  bivouakerede  vi  paa  en  Mark  ved  Haastrup. 
Her  traf  jeg  atter  i  Ambulanceteltet  Brigadechefen  og 
hans  kjække  livsglade  Stabschef,  Capt.  Kranold,  der 
var  fuld  af  Enthusiasme  og  udtalte  Ønsket  om  at  kunne 
fore  et  saadant  Liv  endnu  i  mange  Aar.  Senere  hen 
paa  Aftenen  blev  hans  Stemning  imidlertid  alvorligere, 
og  det  var  som  om  der  var  paakommet  ham  en  Forud- 
følelse af,  at  han  ikke  vilde  overleve  den  paafolgende 
Dag.  Førend  han  lagde  sig  til  Ro,  forlangte  han  reent 
Tøi  af  sin  Oppasser,  idet  han  yttrede:  De  Hunde 
skulle  dog  ikke  finde  mig  som  et  Svin  paa  Val- 
pladsen*.  — 

Hvilen  var  ikke  lang  den  Nat,  og  allerede  Kl.  2 
om  Morgenen  satte  Kolonnen  sig  i  Bevægelse  henimod 
Over-Stolk.  Ved  Indgangen  til  Byen  holdt  Schleppe- 
grell  og  Trepka.  Den  sidste  nikkede  venligt  til  mig, 
idet  han  sagde:  «God  Morgen,  Doctor!  i  Dag  faar  vi 
Noget  at  bestille!  —  Det  var  sidste  Gang,  at  jeg 
saae  disse  to  Helte,  der  faa  Timer  efter  begge  vare 
faldne  paa  Ærens  Mark.  Ambulancen  blev  etableret  i 
et  af  de  yderste  Huse  i  Byen,  og  paa  dette  formeent- 
lig  sikkre  Sted  lod  jeg  ogsaa  min  Vogn  blive  tilbage, 
for  tilfods  at  folge  Bataillonen.  Min  Oppasser,  hos 
hvem  Tapperhed  ikke  var  nogen  fremragende  Egen- 
skab, fremstillede  sig  for  mig  og  spurgte,  om  han 
skulde  gaae  med  mig.  Jeg  kunde  ikke  nænne  at 
bringe  den  stakkels  Fyr,  der  dog  ingen  Nytte  kunde 
gjøre,  i  Exponencen ,  og  sagde  derfor:  «Nei!  bliv  Du 
kun  her,  min  gode  Hans!  og  pas  godt  paa  Bagagen ». 
Jeg  skyndte  mig  nu,  for  at  indhente  Bataillonen,  men 
havde  ikke  gjort  mange  Skridt,  for  jeg  med  Forbauselse 

hørte  en  levende  Geværild  bag  ved  mig.  Kranold  styr- 
tede afsted  i  den  tætteste  Kugleregn,  og  Baggesen 
udbrød:  'Ham  seer  jeg  aldrig  mere!'^  —  Han  havde 
Ret;  thi  faa  Minutter  efter  var  det  kjække  Bryst  gjen- 
nemboret  af  de  fjendtlige  Kugler.  —  Uden  at  vdde, 
hvad  der  egentlig  gik  for  sig,  var  jeg  kommen  midt 
ind  i  al  den  Hurlumhei,  og  det  var  ikke  til  at  tænke 
paa  at  komme  ud  af  den  igjen,  saa  meget  mindre, 
som  allerede  talrige  Saarede  gjorde  Krav^  paa  min 
Hjælp.  Det  var  den  uhyggeligste  Scene,  man  kan 
tænke  sig:  Kuglerne  pebe  os  om  Ørene,  den  tætte 
Taage  gjorde,  at  man  kun  i  faa  Skridts  Afstand  kunde 
skjelne  Gjenstandene  omkring  sig;  man  vidste  ikke, 
om  man  var  imellem  Venner  eller  Fjender,  og  Regnen 
øsede  ned  i  saa  tætte  Strømme,  at  Forbindingstøi  og 
Bandager  inden  kort  Tid  vare  drivende  vaade.  Jeg 
placerede  mig  bag  et  Gjærde.hvor  jeg  lod  Kantins- 
soldaten  plante  det  grønne  Ambulanceflag,  og  soig- 
nerede de  Saarede  saa  godt  som  Omstændighederne 
tillode  det,  medens  Kanonkugler  susede  hen  over  vore 
Hoveder.  Et  nogenlunde  sikkert  Sted  var  det  umuligt 
at  finde  under  dette  forfærdelige  Virvar.  Om  hvad  der 
forøvrigt  forefaldt  ved  Stolk,  skal  jeg  Intet  berette, 
men  kun  meddele,  at  der,  da  Batteriet  Baggesen  trak 
sig  tilbage,  udbrød  en  panisk  Skræk  iblandt  Mange, 
og  med  den  Strømning,  der  saaledes  opstod,  bortreves 
ogsaa  jeg.  Da  denne  vilde  Flugt  omsider  standsede, 
var  det  min  nærmeste  Opgave  at  finde  min  Bataillon, 
der  var  forude,  og  jeg  indslog  derfor  den  Retning,  der 
formeentlig  hurtigst  vilde  føre  mig  til  Maalet.  Herved 
kom  jeg  med  mine  to  Kantinssoldater,  som  stadigt 
fulgte  mig,  ud  i  en  Mose,  som  vi  med  stor  Besværlig- 
hed maatte  arbeide  os  igjennem,  medens  Spidskuglerne 
sloge  ned  rundt  om  os.  Det  var  en  temmelig  fortvivlet 
Situation  at  være  i;  min  tykke  Feltkappe  var  af  den 
evindelige  Regn  bleven  saa  svær,   at  den  tyngede  som 

Bly  paa  mine  Skuldre;  Mosevandet  sivede  ind  og  ud 
af  mine  Støvler,  og  ved  hvert  Skridt,  jeg  gjorde,  sank 
jeg  i  til  Knæerne.  Regner  man  nu  hertil  den  moralske 
Nedtrykthed,  idet  jeg  den  Gang  maatte  tro,  at  vore 
Sager  stode  meget  misligt,  saa  var  det  rimeligt,  at  jeg 
befandt  mig  i  en  apathisk  Tilstand,  der  gjorde  mig 
fuldkommen  ligegyldig  for  Faren.  Jeg  nærede  ikke 
den  mindste  Frygt  for  at  blive  truffen  af  en  af  de 
hvislende  Smaadjævle,  men  jeg  var  overbeviist  om,  at 
jeg  ikke  kunde  undgaae  det.  Nogen  Nytte  gjorde  jeg 
dog  paa  denne  Vandring  over  Mosen,  da  jeg  hist  og 
her  forefandt  enkelte  Saarede,  der  kunde  have  ligget 
længe  uden  Hjælp,  hvis  Tilfældet  ikke  havde  ført  mig 
ad  denne  Vel.  Omsider  kom  jeg,  efter  at  have  kravlet 
over  adskillige  Grøfter  og  Gjærder,  ud  paa  en  Vei, 
hvor  jeg  traf  Divisionslæge  Thune.  Han  raadede  mig 
til  at  opgive  min  Søgen  efter  Bataillonen,  men  bad 
mig  om  at  blive  her,  hvor  mange  Saarede  ventede 
paa  Hjælp,  og,  naar  dette  var  besørget,  at  begive  mig 
til  Ambulancen,  hvor  jeg  kunde  gjøre  større  Nytte  end 
paa  Valpladsen.  Det  gjorde  jeg  da  ogsaa.  Mine 
Kantinstornystre  vare  aldeles  udtømte,  da  jeg  Kl.  henad 
II  stødte  til  Ambulancen,  der  var  etableret  i  en  nær- 
liggende Kro  og  de  tilstødende  Bygninger.  Jeg  blev 
glad  overrasket  ved  her  at  træffe  min  gode  Hans,  da 
jeg  trængte  haardt  til  at  faae  tørre  Klæder  paa.  Men 
min  Glæde  var  kun  stakket,  da  jeg  erfarede,  at  jeg 
slet  ingen  Klæder  havde  mere,  uden  dem,  hvori  jeg 
stod  og  gik.  Under  Overfaldet  ved  Stolk  havde  Kud- 
sken  tabt  Hovedet,  var  vendt  for  kort  med  Vognen, 
saa  at  denne  var  gaaet  istykker;  for  at  redde  sig  selv 
og  Hestene,  havde  han  derefter  overskaaret  Skaglerne 
og  var  redet  bort,  selv  paa  den  ene  og  Hans  paa  den 
anden  Hest.  Min  Bagage  stod  altsaa  for  Øjeblikket 
ved  Stolk,  og  Hans  kunde  ikke  tjene  mig  med  Andet, 
end  med  at  overlade  mig  et  Par  uhyre  lange  Strømper 

af  sine  egne  og  et  Par  Trætøfler  til  foreløbig  Afbe- 
nyttelse, medens  han  prøvede  paa  at  faae  mine  egne 
Sager  tørrede.  —  Der  begyndte  nu  en  travl  Virksom- 
hed, der  lagde  Beslag  paa  alle  mine  legemlige  og 
aandelige  Kræfter.  Divisionslæge  Djørup,  der  forestod 
Ambulancen,  havde  samlet  en  Deel  Læger  om  sig, 
saa  at  Soigneringen  af  de  mange  Saarede  kunde  gaae 
nogenlunde  rask  fra  Haanden.  Men  det  var  jo  umuligt 
at  hjælpe  Alle  saa  hurtigt,  som  de  selv  og  Lægerne 
ønskede  det,  naar  det  betænkes,  at  der  ved  denne  ene 
Ambulance  behandledes  henved  1500  Saarede  paa  denne 
Dag.  En  Beskrivelse  af  al  den  Jammer  og  Elendighed, 
hvortil  jeg  her  var  Vidne,  skal  jeg  ikke  indlade  mig 
paa;  det  forekom  mig  selv  bagefter  ubegribeligt,  at 
jeg  havde  kunnet  være  saa  rolig  derved,  som  jeg  var; 
men  under  saadanne  Omstændigheder  er  Lægen  saa 
udelukkende  opfyldt  af  sit  alvorlige  Kalds  Pligter,  at 
de  reent  menneskelige  Følelser  saa  at  sige  ikke  kunne 
faae  Tid  til  at  gjøre  sig  gjældende.  En  betydelig  Op- 
muntring for  os  under  alt  dette  var  det,  at  Slaget 
aabenbart  havde  taget  en  gunstigere  Vending  for  Vore. 
Kl.  6  om  Eftermiddagen  var  Arbeidet  ved  Ambu- 
lancen fremmet  saa  vidt,  at  jeg  kunde  tænke  paa  at 
opsøge  min  Bataillon.  Denne  fandt  jeg  ogsaa  snart 
uden  synderlig  Vanskelighed,  da  hele  Armeen  efter 
det  seirrige  Slag  havde  indtaget  en  revuemæssig  Op- 
stilling paa  en  Mark  udenfor  Slesvig.  Siden  Morgen 
var  Bataillonen  bleven  200  Mand  tyndere.  Min  Kudsk 
havde  ogsaa  indfundet  sig  med  \"ognen,  der  var  ble- 
ven afhentet,  efter  at  Stolk  var  kommen  i  vor  Magt. 
Kufferten  og  Vadsækken  vare  der  rigtignok  endnu, 
men  de  indeholdt  ikke  Andet  end  en  Uniform  og 
nogle  Smaating,  som  Vedkommende  ikke  havde  havt 
Brug  for.  Stabens  Mundforraad,  der  var  blevet  ud- 
mærket kompletteret  i  Flensborg,  var  selvfølgelig  ganske 
forsvundet. 

Kl.  9  begyndte  Indmarschen  i  Slesvig.  Vor  Ba- 
taillon  var  forrest.  Man  saae  ikke  et  Menneske  paa 
Gaderne,  og  Byen  syntes  at  være  uddød.  Kun  Mad. 
Esselbach  stod  i  sin  Dør,  venligt  hilsende  til  de  mange 
gamle  Bekjendte  fra  1848.  Jeg  hilste  paa  hende  i 
Forbigaaende  og  lovede  at  komme  igjen,  saa  snart  jeg 
havde  faaet  mit  Kvarteer  anviist,  for  at  indtage  en 
solid  Aftensmad,  da  jeg  Intet  havde  spiist  den  hele 
Dag.  Men  den  Aftensmad  blev  jeg  snydt  for.  Vi 
vedbleve  at  marschere  over  Dæmningen,  forbi  Gottorp, 
gjennem  Frideriksberg  og  Bustorp  og  naaede  omsider 
til  en  frodig  Ærtemark,  der  blev  os  anviist  til  Natte- 
kvarteer.  Det  var  tilvisse  ikke  behageligt,  ovenpaa 
Dagens  Anstrengelser  at  skulle  ligge  i  de  vaade  Ærter, 
men  der  var  Intet  at  gjøre  ved,  og  Folkene  faldt  snart 
ned  i  Ærterne  og  morede  sig  over  den  evindehge 
Knalden,  de  foranledigede  ved  at  knække  Ærterne. 
Det  varede  længe,  inden  jeg  kunde  bekvemme  mig  til 
at  gaae  i  Ærterne,  —  det  man  ellers  kalder  at  gaae  i 
Seng  — ,  men  da  Hans  saae  saa  bønligt  til  mig,  som 
om  han  vilde  sige:  Herregud!  kan  Du  nu  ikke  snart 
gaae  til  Ro,  for  at  jeg.  ogsaa  kan  komme  til  det,  saa 
indsvøbte  jeg  mig  omsider  i  mit  uldne  Tæppe  og  lod 
mig  falde  ned  til  de  Andre  i  den  faste  Tro,  at  de 
vaade  Lagener  vilde  skaffe  mig  en  alvorlig  Sygdom 
paa  Halsen.  Jeg  sov  udmærket;  men  da  jeg  vaagnede 
om  Morgenen,  var  jeg  rigtignok  saa  stiv  i  alle  Lem- 
mer, at  jeg  neppe  kunde  reise  mig.  En  Kop  varm 
CaiTe  og  den  velsignede  Sol  bragte  dog  snart  Bevæge- 
ligheden tilbage  i  de  stivnede  Lemmer,  og  til  min 
største  Forundring  befandt  jeg  mig  ypperligt.  —  Vi 
havde  nu  ligget  Ærtemarken  til  og  begyndte  at  føle 
os  hjemlige  her,  da  Brigadechefen  indfandt  sig  med 
den  Ordre,  at  vi  nu  skulde  over  paa  en  anden  Mark. 
Jeg  tillod  mig  da  at  gjøre  det  Spørgsmaal:  «i  hvilken 
Gemyse  skulle  vi  nu  ligge,  Hr.  Oberst ?»   —  Den  vrantne 

Oberst  svarede:  «Aa!  lad  os  blot  blive  fri  for  Vittig- 
heder!* —  Hertil  bemærkede  jeg  blot,  at  det  forekom 
mig  prisværdigt,  naar  man  under  saadanne  Omstændig- 
heder kunde  bevare  sit  gode  Humør.  Om  Formid- 
dagen gjorde  jeg  med  Hans  en  Tour  ind  til  Slesvig, 
for  at  komplettere  min  meget  defekte  Garderobe,  og 
aflagde  med  det  Samme  et  lille  Besøg  i  mit  gamle 
Kvarteer  i  1848.  Damerne  modtoge  mig  med  samme 
Venlighed ,  som  tidligere ,  men  vare  forresten  meget 
nedslagne,  da  to  af  Sønnerne  tjente  i  Insurgenternes 
Armee,  og  man  kjendte  ikke  Noget  til  deres  Skjæbne 
efter  Slaget. 

Nu  indtraf  der  en  lang  og  kjedsommelig  Tid,  i 
hvilken  vi  laae  paa  Landet  ved  Dannevirke,  morede 
os  ved  afvexlende  at  trække  paa  og  af  Forpost  og 
levede  tarveligt  af  Naturalforpleining.  En  nogenlunde 
anstændig  Hyttelejer  reiste  sig  i  kort  Tid,  men  den 
var  kun  beregnet  paa  godt  Vejr,  saa  at  Regnbyger 
vare  meget  ilde  ansete  iblandt  os.  Vor  Leir  havde 
fire  Gader  og  et  Torv;  for  Enden  af  dette,  støttet  til 
en  Grøft,  laae  Stabshytten,  i  hvilken  jeg  boede  sam- 
men med  Bataillonskommandøren  og  Adjudanten.  Denne 
Hytte  var  selvfølgelig  den  største  og  den  bedste,  men 
ogsaa  den  kostbareste  for  Beboerne ,  da  vi  stadigt 
havde  talrige  Besøg,  der  maatte  trakteres  med  Et  eller 
Andet.  Der  var  en  Smed  ved  Bataillonen,  der  havde 
nogen  kulinarisk  Dannelse,  og  han  blev  ansat  som 
Mundkok  ved  Stabskvarteret.  Den  lille  Hornblæser, 
der  altid  fulgte  Majoren,  Terkelsen,  (saavidt  jeg  veed 
nu  velmeriteret  Graver  i  Odense)  havde  et  eget  Talent 
til  at  opsnuse  Kyllinger,  Æg,  Grøntsager  og  andre 
Delikatesser,  der  kom  vor  Husholdning  tilgode,  saa  at 
vort  Bord  altid  var  godt  forsynet.  Nætterne  vare  for 
mig  de  værste,  da  vi  aldrig  kunde  komme  af  Klæderne, 
men  maatte  ligge  paa  Halm,  hvad  enten  vi  vare  i 
Hytterne   eller   paa   Forpost   i    den   afskyelige  Kro   ved 

Jagel.  Det  var  altid  vanskeligt  for  mig  at  komme  til 
at  sove,  da  begge  mine  Sloffer  vare  sande  Virtuoser  i 
at  snorke  og  tilmed  gode  Sovehjerter,  saa  at  det  Lidet 
hjalp,  naar  jeg  gav  mig  til  at  fløite  eller  kneb  dem  i 
den  store  Taa.  —  Senere  blev  der  truffet  den  idet- 
mindste  for  Officererne  meget  behagelige  Foranstaltning, 
at  Brigaderne  skifteviis  opholdt  sig  fire  Dage  af  Gangen 
i  Slesvig  og  derefter  fire  Dage  i  Barakkerne  og  paa 
Forpost;  men  Folkene  havde  ikke  stor  Nytte  deraf, 
da  de  dog  ikke  kunde  komme  af  Klæderne  om  Natten 
og  maatte  tilbringe  en  stor  Deel  af  Dagen  ved  Skandse- 
arbeide. 

Under  al  denne  kjedsommelige  Eensformighed  var 
jeg  saa  heldig  at  faae  en  meget  behagelig  og  kjærkom- 
men Afvexling,  da  det  —  tiltrods  for  de  mange  Vanske- 
ligheder og  Betænkeligheder,  som  stillede  sig  ivejen 
for  mit  inderhge  Ønskes  Opfyldelse  — ,  dog  lykkedes 
mig,  ved  en  speciel  Tilladelse  fra  den  kommanderende 
General  at  erholde  6  Dages  Permission  til  at  reise 
hjem,  for  at  jeg  kunde  være  med  til  at  feire  min  kjære 
Onkels  og  Tantes  Guldbryllupsfest,  ved  hvilken  hele 
Familien  var  samlet  paa  det  yndige  Sted  i  \^edbæk, 
hvor  jeg  havde  tilbragt  saa  mange  glade  og  lykkelige 
Dage.  Beriget  med  mange  kjære  Erindringer  kom  jeg 
tilbage  fra  denne  lille  Udflugt  til  det  gamle  eensformige 
Liv,  der  hengled  i  uforandret  Kjedsommelighed  indtil 
den  5te  Oktober,  da  der  for  mit  Vedkommende  ind- 
traf en  Forandring  i  Situationen.   . 

Jeg  sad  om  Aftenen  i  Theatret  og  morede  mig 
kosteligt  over  et  af  de  sørgeligste  Dramaer,  jeg  nogen- 
sinde har  seet:  « Hedwig  oder  die  Bandittenbraut*  af 
Korner.  Den  Kraft,  hvormed  Hedwig,  Mad.  Hohl, 
.stødte  Dolken  i  sin  Røverbrudgom,  Hr.  Hohls  Hjærte, 
var  af  en  saa  uimodstaaelig  komisk  Virkning,  at  vi 
endnu  vare  i  fuld  Latter  derover,  da  vi  naaede  hen  til 
Tante    Esselbach ,     hvor    vi    agtede    at    rekreere    vore 

Legemer  ovenpaa  den  aandelige  Nydelse.  Jeg  havde 
imidlertid  neppe  kastet  et  kritisk  Blik  paa  Spiseseddelen, 
forend  jeg  blev  forstyrret  af  en  Ordonants,  der  skulde 
hilse  fra  Majoren  og  bede  Overlægen  om  strax  at 
komme  hjem,  da  Bataillonen  skulde  marschere.  Far- 
vel Aftensmad!  og  afsted.  Da  jeg  kom  hjem,  erfarede 
jeg  til  min  Overraskelse,  at  vi  om  en  halv  Time  .skulde 
marschere,  eller  rettere  sagt,  kjøre  til  Frederiksstad. 
Hans  havde  allerede  pakket  min  Kuffert,  og  jeg  havde 
derfor  snart  kunnet  være  færdig,  hvis  der  ikke  i  det 
sidste  Øjeblik  havde  meldt  sig  en  Del  Syge,  der  ved 
Efterretningen  om  den  forestaaende  Tour  følte  deres 
Upasselighed  tiltage  i  en  mærkelig  Grad,  saa  at  de  nu 
ivrigt  ønskede  at  blive  sendte  til  de  ellers  saa  fr>'gtede 
Lazarether.  Da  jeg,  efter  at  dette  var  expederet,  kom 
ud,  stod  Bataillonen  allerede  opstillet  i  de  illuminerede 
Gader,  og  da  den  var  kommen  udenfor  Byen,  blev 
Mandskabet  fordeelt  paa  de  200  Bondervogne,  der 
ventede  paa  os.  Kl.  11  drog  det  lange  Tog  afsted 
gjennem  de  bundløse  Veje  i  den  mørke,  kolde  og  taa- 
gede  Nat.  Det  var  en  høist  ubehagelig  og  uhyggelig 
Tour,  og  Natten  syntes  aldrig  at  ville  faae  Ende.  Jeg 
er  overbeviist  om,  at  vi  kunde  have  tilbagelagt  Vejen 
tilfods  lige  saa  hurtigt,  lige  saa  let  og  langt  mindre 
ubehageligt.  Forst  Kl.  5  om  Morgenen  naaede  vi  efter 
forskjellige  Fataliteter  og  Væltninger  Lehmsick,  hvor 
Brigadens  Stabskvarteer  var.,  og  her  hørte  den  ræd- 
somme Kjøretour  heldigviis  op.  Helgesens  Adjudant, 
Kapt.  Hoffmann  stødte  her  til  os  og  fortalte  om  den 
frygtelige,  nu  lykkeligt  afslaaede  Storm  paa  Frederik- 
stad, og  jeg  kan  ikke  sige,  at  jeg  var  bedrovet  over, 
at  dette  var  skeet  uden  vor  Medvirkning.  Paa  Digerne 
marscherede  vi  nu  videre  og  kom  igjennem  de  bræn- 
dende Gader  og  over  rygende  Ruiner  og  Brandtomter 
til  Torvet,  hvor  vi  gjorde  Holdt.  Der  var  neppe  et 
eneste  Hus  i  Byen,  som  var  ganske  uskadt,  men  i  dem 

alle  havde  Kugler  og  Bomber  bevirket  mere  eller 
mindre  iøinefaldende  Ødelæggelser.  Branden  lykkedes 
det  først  flere  Dage  efter  Stormen  at  faae  fuldstændig 
slukket,  og  den  før  saa  venlige  og  pyntelige  By  var 
nu  ikke  stort  Andet  end  en  Grushob.  Alle  Indbyg- 
gerne havde  under  Bombardementet  forladt  Byen  og 
medtaget,  hvad  de  i  en  Hast  kunde  redde  af  deres 
Ejendele.  Om  en  ordentlig  Indkvartering  kunde  der 
for  det  Første  ikke  blive  Tale,  og  vor  Major  satte  sig 
derfor  ved  vor  Ankomst  i  Besiddelse  af  det  første  det 
bedste  Hus  han  traf  paa.  Det  var  et  lille  Hus  paa 
Torvet,  der  tilhørte  en  bortflyttet  Jødefamilie  og  var 
temmelig  ubeskadiget,  naar  undtages,  at  de  fleste  Vin- 
duesruder  vare  defekte.  Den  disponible  Leilighed  var 
imidlertid  ikke  stor,  saa  at  hele  Staben  maatte  lade 
sig  nøje  med  ét  lille  Værelse,  der  baade  var  Kontor, 
Dagligstue,  Spisestue  og  Sovekammer.  Sengeklæder 
forefandtes  slet  ikke;  Majoren  etablerede  sig  derfor  paa 
en  Sofa,  Adjudanten  havde  fundet  en  gammel  muggen 
Halmmatras,  og  jeg  havde  efter  lang  Søgning  opsnuset 
en  lille  nydelig  Vuggematras,  paa  hvilken  dog  en  Deel 
af  mit  Legeme  kunde  finde  en  behagelig  Hvile.  Hu- 
sets Ejermand,  der  hver  Dag  kom  til  Byen,  for  at 
bjerge  Et  eller  Andet,  skaffede  mig  en  ordentlig  Matras 
til  at  ligge  paa.  Men  det  var  sandelig  ikke  noget 
hyggeligt  Kvarteer,  vi  havde.  I  de  14  Dage,  hvori  vi 
beboede  denne  Leilighed,  kom  vi  aldrig  ud  af  Klæ- 
derne, og  da  det  ikke  var  muligt  at  faae  de  mang- 
lende Ruder  indsatte,  lede  vi,  især  om  Natten,  meget 
af  Kulde.  For  vor  Forpleining  maatte  vi  selv  sørge, 
og  det  lod  sig  ogsaa  ganske  godt  gjøre,  da  Natural- 
forpleiningen  skaffede  os  udmærket  Oxekjød  i  Mængde, 
og  ved  vor  lille  Hornblæsers  utrættelige  Omsorg  for 
vore  legemlige  Fornødenheder  havde  vi  efterhaanden 
anskaffet  os  en  klækkelig  Samling  af  Høns,  Ænder  og 
Kalkuner.       «Vi    kunne    aldrig    komme    i    Forlegenhed, 

Hr.  Overlæge »  —  sagde  Terkelsen  en  Dag  til  mig  — * 
«for  de  Sviin,  der  gaae  derude  og  rode  i  Alleen,  er 
ogsaa  vore,  naar  vi  ville  have  dem».  I  vor  Smed 
havde  vi  en  dygtig  Kok,  der  ved  Hjælp  af  en  tydsk 
Kogebog,  som  vi  fandt  i  Huset,  snart  lærte  at  tillave 
adskillige  fine  Retter.  Da  vi  en  Dag  fik  en  Foustage 
Østers  tilsendt  fra  Amtmanden  i  Husum,  saae  vi  os 
endogsaa  i  Stand  til  at  gjøre  en  Diner,  til  hvilken  vi 
inviterede  Helgesen,  hans  Adjudant  og  Forpostkomman- 
døren, og  hvis  Menu  frembød:  Suppe,  Østers  å  dis- 
crétion,  fyldte  Sillerier  og  Kalkunsteg  med  en  ypperlig 
Salat.  ■  Helgesen  paastod,  at  man  ikke  kunde  spise 
bedre  hos  Fréres  Provenceaux  i  Paris.  Vort  Hus  blev 
snart  anseet  for  at  være  det  bedste  i  Frederikstad, 
hvorfor  vi  ogsaa  kunde  glæde  os  ved  talrige  Gjæster, 
der  aldrig  generede  os. 

Efterhaanden  kom  flere  af  de  bortflygtede  Ind- 
vaanere  tilbage  til  Byen,  og  der  aabnedes  endogsaa 
flere  Butikker,  iblandt  hvilke  en  Bagerbod  især  var  os 
meget  velkommen.  Vi  fik  da  ogsaa  tilsidst  et  ordent- 
ligt Kvarteer  med  gode  Senge.  Jeg  kan  ikke  beskrive 
den  Velbehagelighed,  jeg  følte,  da  jeg  første  Gang  lod 
mig  falde  ned  i  min  Seng;  jeg  hvinede  formelig  af 
Glæde  og  kunde  for  lutter  Velbefindende  neppe  falde 
i  Sovn.  Denne  Seng  forsonede  mig  ganske  med  Op- 
holdet i  Frederiksstad,  og  jeg  kom  snart  til  Erkjendelse 
af,  at  det  dog  i  Grunden  var  bedre  at  blive  her,  end 
at  komme  tilbage  til  den  gamle  Stilling  ved  Slesvig, 
hvor  vi  kun  kom  i  Seng  fire  Gange  om  Ugen  og 
maatte  ligge  i  Barakkerne  eller  paa  Forpost  de  andre 
fire  Dage  og  Nætter.  Der  blev  ogsaa  i  et  passende 
Lokale  indrettet  en  Klub,  hvor  de  Herrer,  som  ikke 
holdt  deres  egen  Husholdning,  kunde  spise  om  Mid- 
dagen, og  hvor  man  om  Aftenen  kunde  samles  til  sel- 
skabelig Underholdning. 

Det  varede  imidlertid  ikke  længe,  inden  Insurgen- 
terne  misundte  os  den  Rolighed,  vi  nøde,  og  atter 
begyndte  at  regalere  os  med  Bomber  og  Granater. 
Egentlig  vare  disse  vel  nærmest  beregnede  paa  at  for- 
styrre Skandsearbeiderne,  der  uafbrudt  fortsattes,  men 
der  kom  ogsaa  hyppigt  Bomber  midt  ind  i  Byen,  end- 
ogsaa  om  Natten,  uden  dog  at  gjøre  synderlig  Fortræd. 
—  Den  5te  Novbr.  indtraf  en  Naturbegivenhed,  der 
let  kunde  være  bleven  farligere  for  os  end  alle  Fjen- 
dens Bomber.  De  usædvanligt  heftige  Storme  af  Vest 
og  Nordvest  havde  nemlig  drevet  Vandet  ind  i  Eideren 
i  saadanne  Masser,  at  det  med  stor  Voldsomhed  pres- 
sede paa  Digerne  og  Sluserne;  en  af  disse  blev  end- 
ogsaa  sprængt,  og  en  høi  Vandsoile  stod  tilvejrs  med 
en  saadan  Kraft,  at  der  trykkedes  Aal  op  imellem 
Brostenene.  De  alvorligste  Forholdsregler  bleve  øje- 
blikkelig tagne,  for  at  standse  Vandets  videre  Frem- 
trængen,  idet  der  blev  udspændt  et  dobbelt  Lag  af 
Seil,  fyldte  med  Jord  og  Steen  over  Aabningen,  og 
i  Ebbetiden  arbeidedes  der  uafbrudt  med  stor  Iver, 
for  at  udbedre  Skaden.  Dette  lykkedes  heldigviis  for 
Natten,  for  hvilken  man  frygtede  meget,  naar  Floden 
kom  igjen.  Siden  1825  havde  Vandet  ikke  staaet  saa 
høit  i  Eideren,  og  det  kunde  have  seet  galt  ud  for 
os,  hvis  Ulykken  ikke  itide  var  bleven  afvendt.  Sam 
tidig  med  Stormfloden  udbrød  der  et  Tordenvejr,  hvis 
Mage  jeg  ikke  har  oplevet;  og  da  Insurgenterne  midt 
under  disse  rædselsfulde  Naturscener  ikke  undlode  at 
betænke  os  rigeligt  med  Bomber,  vil  man  kunne  danne 
sig  en  Forestilling  om,  hvor  hyggeligt  Opholdet  var  i 
disse  to  Nætter  og  Dage. 

Den  14de  Decbr.  om  Natten  fik  Bataillonen  Ordre 
til  at  afmarschere  til  Slesvig  den  næste  Morgen.  Vi 
havde  nu  tilbragt  10  Uger  i  Frederiksstad  og  begyndte 
at  føle  os  hjemme  der;  tiltrods  for  de  daglige  nerve- 
pirrende Bomber  troer  jeg  dog,  at  de  Fleste  helst  vare 

blevne,  hvor  de  vare,  istedetfor  at  tage  tilbage  til  det 
trættende  og  kjedsommelige  Liv  i  Barakkerne  ved 
Dannevirke;  thi  tilsidst  havde  vi  dog  faaet  os  indrettet 
ganske  komfortabelt  imellem  Byens  Ruiner  og  førte  et 
ganske  gemytligt  Samliv.  —  Desværre  havde  jeg  i  den 
sidste  Tid  af  vort  Ophold  i  Frederiksstad  gjort  person- 
ligt Bekjendtskab  med  den  slemme  Marskfeber,  saa  at 
jeg  ikke  var  istand  til  at  følge  Bataillonen  længere  end 
til  Husum,  hvor  jeg  maatte  indlægge  mig  som  Patient 
paa  det  derværende  Hospital.  Da  min  Tilstand  efter 
8  Dages  Forløb  var  uforandret,  raadede  Lægen  mig  til 
at  tage  til  Flensborg,  for  at  komme  ganske  bort  fra 
Marskluften.  Her  forblev  jeg  som  Kvarteersyg  til  Mid- 
ten af  Januar  185 1,  da  jeg  atter  vendte  tilbage  til  Ba- 
taillonen, dog  ingenlunde  helbredet  for  den  kjedsomme- 
lige og  svækkende  Marskfeber,  som  først  forlod  mig 
længe  efter.  Jeg  maatte  saaledes  endnu  i  en  kort  Tid 
nyde  Baraklivets  Glæder,  indtil  disse  endelig  ophørte 
ved  Fredens  Afslutning.  Den  iste  Februar  nedlagdes 
Overkommandoen  og  den  aktive  Armee  blev  opløst. 
Korpsstabslægen  var  allerede  reist  til  Kjøbenhavn,  for 
at  faae  Disloceringen  af  Lægerne  ordnet.  Disse  vare 
blevne  opfordrede  til  skriftligt  at  indgive  deres  Ønsker 
om,  hvor  de  helst  vilde  hen;  men  man  vidste  godt 
forud,  at  der  ikke  vilde  blive  taget  Hensyn  til  disse 
Ønsker,  og  det  kunde  heller  ikke  godt  lade  sig  gjøre, 
da  Alles  Ønsker  omtrent  havde  samme  Maal,  at  komme 
til  Kjøbenhavn.  Mit  —  som  det  synes  mig  —  meget 
beskedne  Ønske  gik  ud  paa,  at  jeg  maatte  komme  til- 
bage til  Kjøbenhavn  i  den  samme  Stilling,  hvori  jeg 
havde  været  før  Krigens  Begyndelse,  eller,  hvis  dette 
paa  ingen  Maade  lod  sig  gjøre,  da  at  maatte  forblive 
som  Overlæge  ved  en  af  de  Afdelinger,  der  skulde 
ligge  i  Slesvig.  Uden  at  have  faaet  nogen  Besked  fra 
Stabslægen  fulgte  jeg  nu  med  min  Bataillon  til  Kjøben- 
havn,   hvorved  jeg  idetmindste  opnaaede   det  Gode,   at 

jeg  i  ethvert  Tilfælde  i  nogle  Dage  kunde  være  samlet 
med  mine  Kjære.  Om  vort  Triumftog  gjennem  Landet 
og  den  store  Fest  i  Ridehuset  skal  jeg  ikke  sige  An- 
det, end  at  jeg  ved  den  sidste  udbragte  en  med  stor 
Akklamation  modtagen  Toast  for  den  danske  Kvinde, 
hvilken  jeg  dog  nær  var  bleven  forhindret  i  at  udbringe 
paa  Grund  af,  at  «Forsigtighed  er  en  Borgmester  Dyd». 
Ved  den  foregaaende  Dags  Fest  havde  nemlig  en  af 
mine  Kolleger  grebet  Leiligheden  til,  i  en  lang  smagløs 
Tale  at  udtale  sig  meget  bittert  om  den  ringe  Paa- 
skjønnelse  og  daarlige  Behandling,  som  Armeens  Læger 
under  de  tre  Aars  Felttog  havde  været  udsatte  for. 
Den  præsiderende  Borgmester  frygtede  nu  for,  at  der 
maaskee  bestod  et  Komplot  imellem  de  militære  Læger, 
og  at  jeg  muligviis  vilde  tale  i  samme  Aand.  Først 
da  jeg  havde  beroliget  ham  i  denne  Henseende  og 
beklaget,  at  han  kunde  tiltroe  mig  en  saadan  Smag- 
løshed, gav  han  mig  Ordet.  —  Nei!  mine  Klager  over 
hensynsløs  Behandling  agtede  jeg  at  forebringe  paa 
det  Sted,  hvor  de  hørte  hjemme,  nemlig  hos  Armeens 
Stabslæge,  til  hvem  jeg  strax  efter  Festens  Afslutning 
ilede  hen,  for  at  erfare  Noget  om,  hvorledes  man 
havde  raadet  over  min  Skjæbne  i  den  nærmeste  Frem- 
tid. —  Man  kan  tænke  sig,  hvor  irriteret  min  Stemning 
blev,  da  jeg  fik  Meddelelse  om,  at  jeg  skulde  afgaae 
som  Underlæge  til  5te  Dragonregiment,  der  kanton- 
nerede i  Syderstabel,  og  jeg  lod  mig  henrive  til  at 
bruge  saa  skarpe  Yttringer,  at  Stabslægen  neppe  vilde 
have  taalt  dem,  hvis  han  ikke  havde  følt,  at  min 
Harme  over  den  lidte  Behandling  var  vel  begrundet. 
Han  undskyldte  sig  imidlertid  med,  at  Skylden  ikke 
var  hans,  da  han  havde  bestemt  mig  til  Overlæge  i 
Frederiksort,  men  at  Chefen  for  Armeens  Intendantur, 
Etatsraad  Wachs,  havde  tilladt  sig  at  stryge  ikke  færre 
end  8  af  de  indstillede  Overlæger,  efter  at  Korpsstabs- 
læg'en    allerede   var    afreist   med    den  vedtagne  Disloce- 

ringsplan  i  Lommen.  Hertil  tillod  jeg  mig  at  gjøre 
den  lidt  sarkastiske  Bemærkning:  at  naar  Hr.  Wachs 
var  den,  paa  hvem  Ordningen  af  Lægeforholdene  v^ed 
Armeen  beroede,  saa  forekom  det  mig,  at  han  burde 
være  Stabslæge.  Paa  mit  Spørgsmaal  om,  hvorfor  jeg 
da  ikke  kunde  komme  tilbage  til  den  Stilling,  jeg 
havde  før  Krigen,  svarede  Stabslægen,  at  det  kunde 
jeg  saa  godt,  men  at  9de  Bataillon  nu  vilde  faa  Garni- 
son i  Viborg,  hvortil  jeg  vel  neppe  kunde  ønske  at 
komme.  Forøvrigt  —  tilføjede  han  —  skulde  jeg  ikke 
være  saa  utilfreds,  da  Overlægen  ved  5te  Dragonregi- 
ment, Berthelsen,  havde  faaet  et  halvt  Aars  Permission, 
saa  at  jeg  strax  vilde  blive  konstitueret  som  Overlæge. 
Det  var  dog  altid  en  lille  Trøst,  og  da  det  ikke  kunde 
nytte  Noget  at  gjøre  yderligere  Ophævelser,  bukkede 
jeg  og  forsvandt.  —  Efter  at  have  tilbragt  fem  behage- 
lige Dage  hjemme,  drog  jeg  da  afsted  til  den  ikke 
langt  fra  Rendsborg  beliggende  Kirkeby  Hohn,  hvor 
5te  Dragonregiments  Stab  den  Gang  var  indkvarteret. 
Endskjøndt  min  forrige  Bataillon  havde  rekvireret  Be- 
fordringspas baade  til  mig  og  min  Oppasser,  fik  jeg 
dog  fra  Intendanturen  tilsendt  et  Pas,  der  kun  lød  paa 
Diligencebefordring  for  mig  alene,  hvorimod  der  kunde 
blive  en  Marschbestemmelse  udstedt  for  min  Oppasser. 
Altsaa!  —  Den,  hvis  eneste  Bestilling  det  var,  at  være 
til  min  personlige  Opvartning,  skulde,  medens  jeg 
kjørte  i  Diligencen,  spadsere  omtrent  50  Miil  paa 
Landevejen  — ,  en  Tour,  der  vilde  medtage  henved  14 
Dage  — ,  og  i  al  den  Tid  kunde  jeg  saa  være  min 
egen  Oppasser.  Intendanturen  maa  sandelig  være  i 
Besiddelse  af  en  ganske  ejendommelig  Logik,  naar  den 
kan  finde  en  saadan  Foranstaltning  rimelig.  Jeg  kunde 
det  ikke,  og  da  jeg  nødig  vilde  undvære  min  tro 
Hans,  tog  jeg  ham  med  i  Diligencen  paa  min  egen 
Regning.  Desværre  fik  jeg  dog  kun  en  stakket  Glæde 
af   det    Offer,    jeg    saaledes    bragte    Staten,    da    Hans 


allerede  i  Marts  blev  hjempermitteret.  Vi  glemte  dog 
ikke  hinanden  saa  snart,  men  stode  endnu  i  adskillige 
Aar  i  en  jevnlig  Brevvexling  med  hinanden. 

Jeg  maatte  nu  tilbringe  omtrent  halvandet  Aar 
paa  forskjellige  Steder  i  det  sydlige  Slesvig:  Hohn, 
Bergenhusen,  Byen  Slesvig,  Svansen  (Godset  Damp)  og 
tilsidst  Eckernforde,  snart  som  Underlæge,  men  fordet- 
meste  dog  som  konstitueret  Overlæge.  Det  var  en 
død  Tid  for  mig,  som  jeg  næsten  ikke  gider  tænke 
tilbage  paa,  endsige  nedskrive  Noget  om.  Og  dog 
maa  jeg  indrømme,  at  jeg  i  dette  Tidsrum  sluttede 
nærmere  Bekjendtskab  og  venskabelige  Forbindelser 
med  mange  elskværdige  Mennesker,  hvis  Velvillie  jeg 
havde  erhvervet  mig,  ligesom  jeg  heller  ikke  kan  sige 
Andet,  end  at  jeg  i  Reglen  havde  det  godt  nok  i 
reent  fysisk  Henseende.  Men  Sindet  var  stærkt  ned- 
trykt, fordi  dette  Liv  jo  slet  ikke  kunde  føre  til  Noget 
i  Fremtiden,  medens  al  min  Digten  og  Tragten  gik  ud 
paa,  snarest  muligt  at  kunne  sætte  Foden  under  eget 
Bord.  Min  trofaste  Hans  viste,  at  han  fuldkommen 
rigtigt  opfattede  Forholdene,  da  han  i  et  Brev  til  mig 
udtalte  sig  ordret  saaledes  om  dem:  «Da  jeg  kjender 
Deres  Tilstand,  saa  kan  jeg  nok  tro  hvor  kjedelig  et 
saa  omvankende  Liv  kan  være  for  Dem.  Man  kan 
blive  saa  kjed  deraf,  saa  man  snart  ikke  kan  udholde 
det  længere,  men  man  maa  jo  fatte  Mod  og  oppebie 
Tiden,  da  man  ellers  let  kan  forspilde  et  godt  Stykke, 
og  den  skulde  man  mene  snart  var  kommen  for  Dem 
efter  Deres  Alder  og  Bedrifter*.  —  Desuden  var  jeg 
fordømt  til  at  leve  i  en  næsten  fuldstændig  Uvirksom- 
hed, da  det  Lidet,  der  var  at  bestille,  kunde  afgjøres 
paa  en  Timestid  om  Dagen,  og  saa  var  der  ikke  Andet 
at  gjore,  end  at  drive,  drive  og  atter  drive  saa  lang 
som  Dagen  var.  Det  var  derfor  en  sand  Befrielse  for 
mig,  da  jeg  i  Foraaret  1852  endelig  opnaaede  at  komme 
tilbage  til  Kj ©benhavn. 

Kort  efter  min  Hjemkomst  blev  jeg  ansat  ved 
Garnisonshospitalet  og  fandt  i  denne  Stilling  en  Virk- 
somhed, der  tiltalte  mig  meget.  Jeg  førte  her  et  roligt 
og  tilbagetrukket  Liv  og  havde  nu  ganske  tabt  Smagen 
for  de  tidligere  kjøbenhavnske  Adspredelser  og  For- 
lystelser. Jeg  var  næsten  altid  hjemme,  og  da  min 
Kollega  ved  Overlæge  Djørups  Afdeling,  ved  hvilken 
jeg  var  ansat,  grumme  gjerne  vilde  ud  saa  meget  som 
muligt,  saa  gjorde  jeg  ogsaa  paa  hans  Vagtdage  saa 
godt  som  hele  hans  Tjeneste,  idet  jeg  til  Gjengjæld 
kun  betingede  mig,  at  han  paa  mine  Vagtdage  .skulde 
passe  mine  Forretninger  fra  3  til  4^  2,  da  jeg  hver  Dag 
gik  hen  for  at  spise  til  Middag  hos  min  kjære  gamle 
Onkel,  der,  efter  at  hans  elskelige  Hustru  var  gaaet 
bort,  følte  sig  saa  ene  i  det  tomme  Hjem.  Hans 
Svigersøn  Ehlers,  der  boede  i  hans  Gaard  og  allerede 
i  flere  Aar  havde  været  Enkemand,  og  jeg  vare  hans 
stadige  Gjæster  om  Middagen.  At  jeg  .speidede  ivrigt 
efter  enhver  Leilighed,  der  maatte  tilbyde  sig  til  at 
jeg  kunde  forskaffe  mig  en  selvstændig  og  uafhængig 
Stilling,  følger  af  sig  selv.  —  Allerede  under  mit  sidste 
Ophold  i  Slesvig  havde  jeg  ansøgt  om  at  blive  Land- 
kirurg paa  Færøerne  og  blev  ogsaa  først  indstillet  til 
dette  Embede  af  Sundhedskollegiet,  dog  saaledes,  at 
5  af  Stemmerne  vare  for  mig,  medens  de  4  vare  for 
min  Medansøger,  forhenværende  Militærlæge  C.  Peter- 
sen. Et  af  Kollegiets  Medlemmer,  Etatsraad  C.  Han- 
sen, der  kjendte  mig  nøje  og  iøvrigt  var  meget  vel- 
villig stemt  for  mig,  arbeidede  imidlertid  hos  Justits- 
ministeren imod  mit  Valg  i  min  egen  efter  hans  Mening 
velforstaaede  Interesse.  Han  havde  nemlig  selv  i  nogle 
Aar  været  Landkirurg  paa  Færøerne  og  vidste  af  Er- 
faring, at  dette  Embede  var  meget  anstrængende  og 
besværligt,  og  han  frygtede  for,  at  mine  legemlige 
Kræfter    ikke    vilde    slaae    til,    hvis   jeg   fik   Embedet. 

Dette  var  vistnok  ganske  sandt,   og  Resultatet  blev  da, 
at  Petersen  blev  valgt. 

Men  nu  blev  Distriktslæge-Embedet  paa  Fanø  le- 
<^'gt,  og  dette  syntes  at  være  Noget  for  mig.  At  den 
afgaaede  Distriktslæge,  Greibe,  havde  været  i  denne 
Stilling  i  over  30  Aar,  syntes  mig  at  tyde  paa,  at 
denne  dog  ikke  maatte  være  saa  ganske  daarlig  endda. 
Jeg  satte  da  alle  Hjul  i  Bevægelse,  for  at  opnaae  dette 
Embede,  og  skjøndt  der  — ,  efter  at  jeg  allerede  var 
overbevist  om,  at  den  hellige  Grav  var  vel  forvaret  — 
pludselig  dukkede  en  uventet  Vanskelighed  op  i  Skik- 
kelse af  en  meget  farlig  Konkurrent,  saa  blev  jeg  dog 
eenstemmig  indstillet  af  Sundhedskollegiet  og  under 
1 8de  Juni  1853  af  Kongen  udnævnt  til  Distriktslæge 
paa  Fanø.  —  Dog  nu  kom  der  uforvarende  en  anden 
Mand  i  Vejen  med  en  Slæde,  og  det  var  Koleraen. 
Kjøbenhavnerne  havde  saa  sikkert  haabet  at  blive  for- 
skaanede  for  den  slemme  Gjæst,  der  flere  Gange  tid- 
ligere var  gaaet  deres  By  forbi,  medens  den  samtidig 
anrettede  frygtelige  Ødelæggelser  hos  vore  nærmeste 
Naboer  baade  imod  Syd  og  Nord.  Denne  Gang  vilde 
den  dog  see  ind  til  os,  og  det  faldt  i  mit  Lod,  at 
være  den  af  de  kjøbenhavnske  Læger,  der  kunde  kon- 
statere det  første  Tilfælde  af  asiatisk  Kolera  i  Hoved- 
staden. Det  var  den  12te  Juni  i  den  tidlige  Morgen- 
stund at  jeg  fra  Garnisonshospitalet  blev  hentet  til  en 
ung  Pige  i  Klærkegaden,  der  pludselig  var  bleven 
hæftig  syg.  Takket  være  det  Kjendskab  til  Smitsoten, 
som  jeg  havde  erhvervet  mig  under  min  mislykkede 
svenske  Expedition  i  1834,  stod  det  strax  klart  for 
mig,  at  der  her  forelaae  et  Tilfælde  af  asiatisk  Kolera, 
hvorfor  jeg  ufortøvet  lod  den  Syge  bringe  til  Frederiks 
Hospital  og  medsendte  en  Skrivelse  til  den  vagthavende 
Kandidat  om  Sygdommens  Natur.  Saasnart  jeg  var 
kommen  hjem,  afsendte  jeg  ligeledes  en  Melding  om 
det  indtrufne  Tilfælde  til  Sundhedskollegiets  daværende 

15* 


228 


Dekanus,  Etatsraad  Hansen.  Senere  hen  paa  Dagen 
indkom  til  Garnisonshospitalet  to  Soldater,  den  ene  fra 
Christianshavn  og  den  anden  fra  Kastellet  —  altsaa 
fra  forskjellige  Kanter  af  Byen  — ,  der  begge  vare  an- 
grebne af  Kolera.  Herom  indsendte  jeg  atter  Melding 
til  Sundhedskollegiet,  hvis  fleste  Medlemmer  henad 
Middag  indfandt  sig  paa  Hospitalet,  for  personlig  at 
undersøge  de  Syges  Tilstand  nærmere.  Her  var  des- 
værre ingen  Tvivl  længere  mulig.  Den  Ulykke,  som 
saa  mange  Optimister  havde  vægret  sig  ved  at  ansee 
for  sandsynlig  eller  mulig  —  at  Kjøbenhavn  skulde 
kunne  blive  hjemsøgt  af  en  Koleraepidemi  —  var  nu 
virkelig  indtruffen.  I  den  første  Tid  gjorde  Epidemien 
dog  kun  langsomme  Fremskridt;  men  at  den  senere 
tog  alvorlig  fat  og  anrettede  store  Ødelæggelser,  er  jo 
bekjendt  nok.  Herom  skal  jeg  derfor  ikke  udtale  mig 
nærmere,  saa  meget  mindre,  som  jeg  kun  i  forholdsviis 
kort  Tid  fik  med  Epidemien  at  gjøre.  —  Det  var 
nemlig  absolut  nødvendigt,  at  jeg  den  22de  Juli  skulde 
være  paa  Fanø,  da  min  Formand  paa  den  Tid  vilde 
forlade  Øen;  og  da  jeg  forinden  Afreisen  skulde  holde 
Bryllup,  havde  jeg  selvfølgelig  fuldt  op  at  gjøre  med 
de  fornødne  Forberedelser  til  denne  vigtige  Begiven- 
hed. Den  Ilte  Juli  maatte  jeg  derfor  forlade  Hospi- 
talet og  Militærtjenesten  i  det  Hele,  hvad  der  just  ikke 
bedrøvede  mig  saa  overmaade  meget. 

Omsider  syntes  Lykkens  Sol  at  ville  gaae  op  for 
mig,  og  jeg  stod  nu  tæt  ved  det  Maal,  hvorefter  jeg 
saa  længe  og  saa  inderligt  havde  længtes;  men  endnu 
var  der  dog  en  temmelig  vigtig  Vanskelighed,  der 
skulde  overvindes,  og  det  var  den  pekuniære.  Men 
ogsaa  over  denne  kom  jeg  snart  ved  Hjælp  af  min 
kjærlige  og  trofaste  Families  rundhaandede  Understøt- 
telse, der  satte  mig  i  Stand  til,  ikke  alene  at  anskaffe 
det  nødvendige  Udstyr  og  øvrige  Ekvipering,  men 
ogsaa  til  at  kjøbe   det  Sted  paa  Fanø,    som   ejedes   af 

Og  i  en  Række  af  Aar  havde  været  beboet  af  min 
P'ormand. 

Efter  at  saaledes  Alt  var  bragt  i  Orden  og  der 
saaledes  Intet  længere  var  til  Hinder  for  at  min  Lykke 
kunde  blive  fuldstændig,  blev  jeg  den  15de  Juli  viet  i 
Herlufmagle  Kirke.  Brylluppet  stod  hos  Proprietær 
Gedde  paa  Viborggaard,  hvor  min  Forlovede  i  adskil- 
lige Aar  havde  opholdt  sig  hos  sin  Barndoms  og  Ung- 
doms gode  Venner.  —  En  Galiase  fra  Fanø  laae  hel- 
digviis  seilklar  i  Havnen,  og  i  den  blev  hele  den  nye 
Distriktslæges  og  hans  Frues  Bagage  og  samtlige  ror- 
lige Ejendele  indladede  og  ankom  i  uskadt  Stand  til 
Fanø  endnu  inden  vi  selv  vare  naaede  dertil. 

Paa  en  deilig  Sommermorgen  den  21de  Juli  — 
der  for  de  stakkels  Kjøbenhavnere  var  Epidemiens 
allerslemmeste  Dag  —  afseilede  vi  med  Dampskibet  til 
Fredericia.  Der  var  et  talrigt  og  oprømt  Selskab  om- 
bord: en  Deel  Rigsdagsmænd,  der  reiste  hjem  efter 
endt  Session,  mange  Feriereisende  og  Andre,  der  vare 
glade  over  at  være  slupne  vel  bort  fra  den  pestbefængte 
By.  Stemningen  imellem  Passagererne  var  derfor  meget 
animeret,  men  Ingen  var  dog  gladere  end  jeg,  der 
lykkelig  var  kommen  i  Havn  efter  i  saa  lang  Tid  at 
have  været  omtumlet  paa  de  vildene  Vover.  Fra  Frede- 
ricia kjørte  vi  til  Kolding,  hvor  vi  overnattede,  og  den 
følgende  Morgen  videre  til  Endrupholm,  hvis  Ejer, 
Proprietær  Nielsen,  var  saa  venlig  at  kjøre  os  med  sin 
egen  Befordring  til  Strandbye,  hvorfra  Overfarten  til 
Fanø  gik  for  sig.  Da  vi  fra  Baaden  saae  den  ikke 
ubetydelige  By,  Nordby,  ligge  for  os  beskinnet  af  den 
nedgaaende  Sols  Straaler  og  omkrandset  af  de  grøn- 
klædte maleriske  Klitter,  fandt  vi,  at  den  tog  sig  for- 
tryllende ud  og  lykønskede  os  selv  til,  at  det  Sted, 
der  for  Fremtiden  skulde  være  vort  Hjem,  .syntes  at 
være  saa  hyggeligt  og  smukt.  Det  var  allerede  Aften, 
da  jeg   nøjagtigt   paa    den   bestemte  Dag  landede  paa 

Fanø,  men  desuagtet  ilede  jeg  strax,  ledsaget  af  en 
Pige  fra  Gjæstgivergaarden,  hvor  vi  vare  tagne  ind, 
hen  til  min  temmelig  langt  derfra  boende  Formand. 
Det  forekom  mig  som  et  heldigt  Varsel,  at  jeg  blev 
ført  til  mit  nye  Hjem  af  en  ung,  kjøn  og  venlig  Fanø- 
pige. Jeg  var  derfor  i  den  gladeste  og  meest  med- 
gjørlige  Stemning,  da  jeg  traf  sammen  med  min  ældre 
Kollega,  og  Alt,  hvad  vi  havde  at  forhandle  sammen, 
Kjøbet  af  Huset  og  forskjællige  til  dette  hørende 
Sager,  gik  for  sig  i  en  Haandevending  og  uden  mindste 
Indsigelse  fra  min  Side.  Vi  bleve  endogsaa  med  hen- 
des Samtykke  enige  om,  at  jeg  skulde  beholde  min 
Formands  gamle  Pige,  der  var  husvant  og  i  Begyndel- 
sen kunde  være  mig  til  stor  Nytte  under  de  nye  og 
uvante  F'orhold,  hvorunder  jeg  nu  skulde  leve  og  virke. 
Udflytningen  af  den  forrige  og  Indflytningen  af  den 
nye  Ejer  var  .snart  besørget,  og  det  varede  saaledes 
ikke  mange  Dage,  inden  jeg  kunde  sidde  med  min 
lille  Kone  under  mit  eget  Tag.  Vel  var  dette  straa- 
tækket  og  Værelserne  vare  lave  og  smaa  —  omtrent 
som  de  findes  i  Officersboligerne  i  Nyboder  — ,  men 
de  vare  hyggelige  og  lune,  og  vi  fandt  Begge,  at  vor 
Leilighed,  efter  at  den  var  bleven  monteret  med  vore 
medbragte  nye  og  smukke  Møbler,  var  yderst  komfor- 
tabel og  behagelig.  Til  Stedet  hørte  en  efter  Fanøske 
Forhold  ikke  saa  ganske  lille  Have,  og,  saasnart  jeg 
var  kommen  i  Besiddelse  af  denne,  blev  jeg,  der  aldrig 
tidligere  havde  havt  Interesse  for  Sligt,  en  ivrig  Have- 
mand og  fik  en  saadan  Lidenskab  for  at  grave  og 
plante,  at  den  var  nær  ved  at  udarte  til  Monomani. 
Jeg  lærte  nu  den  ejendommelige  Tilfredsstillelse  at 
kjende,  som  er  forbunden  med  Besiddelsen  af  en  egen 
—  om  end  nok  saa  lille  —  Plet  af  Jord.  Paa  Fanø 
er  desuden  en  saadan  Besiddelse  mere  absolut  og  be- 
tydningsfuld end  andetsteds  her  i  Landet,  da  Beboerne 
ere  Selvejere  af  hele  Øen,  der  blev  dem  tilslagen  som 

Hoistbydende,  da  Kong  Christian  d.  6te  i  1741  lod 
den  sælge  ved  offentlig  Auktion.  Derfor  sætte  ogsaa 
Fanoboerne  overordentlig  høi  Pris  paa  deres  Jord,  og 
der  findes  ikke  en  Sandklitte  paa  hele  Øen,  uden  at 
den  jo  har  sin  retmæssige  Ejer,  som  med  stor  Nidkjær- 
hed  vaager  over,  at  Ingen  kommer  hans  Ejendomsret 
for  nær. 

I  Begyndelsen  faldt  det  mig  undertiden  lidt  van- 
skeligt at  forstaae  Fannikernes  Tale,  da  de  bruge  nogle 
ganske  ejendommelige  Udtryk  og  tillægge  enkelte  Ord 
en  Betydning,  der  er  heelt  forskjellig  fra  den,  de  ellers 
have  i  Sproget.  Da  jeg  saaledes  ved  et  af  mine  første 
Sygebesøg  forefandt  en  Febersyg,  der  henlaa  i  en 
meget  beklumret  og  ildelugtende  Athmosphære  og  jeg 
derfor  yttrede,  at  der  først  og  fremmest  maatte  sørges 
for  god  Luft,  afbrød  den  Syge  mig  vranten  med  den 
Bemærkning:  at  det  skulde  Doktoren  ikke  bryde  sig 
om,  for  Luft  havde  han  sandelig  nok  af.  Først  ved 
nærmere  Forklaring  gik  det  op  for  mig,  at  de  Ord  — 
«god  Luft»  —  i  Fannikesproget  havde  en  Betydning, 
der  omtrent  var  stik  modsat  den,  hvori  jeg  havde  øn- 
sket dem  forstaaet.  Det  varede  dog  ikke  længe,  inden 
jeg  havde  sat  mig  nogenlunde  ind  i  disse  forskjellige 
Varianter  af  Sproget  og  dets  Brug,  endskjøndt  det 
under  mit  15  Aars  Ophold  paa  Fanø  aldrig  lykkedes 
mig  at  tilegne  mig  selv  den  ejendommelige  Jargon, 
hvoraf  navnlig  den  kvindelige  Deel  af  Befolkningen 
betjener  sig,  og  .som  er  desto  vanskeligere  at  opfatte, 
som  hun  i  Reglen  er  i  Besiddelse  af  en  meget  rap 
Tunge.  Derimod  lærte  min  Hustru  hurtigt  og  let 
baade  at  forstaae  og  selv  at  kunne  tale  Fannikesproget. 

Min  Bolig  var  ganske  hensigtsmæssigt  beliggende 
midt  imellem  den  egentlige  tætbebyggede  By,  Nordby 
(Odden)  og  Landsbyen,  (Norby  og  Rindby)  hvor  den 
agerdyrkende  Deel  af  Befolkningen  havde  deres  mere 
spredte  Boliger.     Fra  den  nordlige  Ende  af  Nordby  og 

til  de  yderste  Gaarde  i  Landsbyen  var  der  en  Stræk- 
ning af  godt  og  vel  3  Fjerdingvei,  og  jeg  lod  mig  det 
derfor  strax  være  magtpaaliggende,  at  faae  mine  Syge- 
besøg ordnede  paa  den  efter  min  Mening  for  alle 
Parter  hensigtsmæssigste  Maade  saaledes,  at  jeg  om 
Formiddagen  fra  9 — 12  kunde  besørge  min  Praxis  i 
Nordby  og  om  Eftermiddagen  i  Landsbyen.  Der  var 
dengang  endnu  ikke  Spor  af  nogen  Brolægning  paa 
Fanø,  og  det  var  saaledes  meget  ubehageligt  og  træt- 
tende at  skulle  vade  igjennem  det  dybe  Sand,  hvori 
Foden  ved  hvert  Skridt  sank  ned,  saa  man  gik  derfor 
ikke  gjerne  oftere  ud  end  nødvendigt.  Det  var  væsent- 
ligt af  denne  Grund,  at  jeg  stræbte  efter  at  faae  ind- 
fort den  omtalte  Orden  i  Tingene,  idet  jeg  tillige  stil- 
lede Anmodning  til  Beboerne  om  at  sende  Bud  til  mig 
om  Morgenen  inden  Kl.  9,  da  jeg  begyndte  min  Runde, 
naar  de  ønskede  mit  Besøg  til  en  ny  Patient.  At  der 
herved  ikke  var  Tale  om  pludselig  indtraadte  Sygdoms- 
tilfælde eller  uforudseete  Omstændigheder,  følger  af 
sig  selv.  I  Begyndelsen  tiltalte  dette  Arrangement  ikke 
rigtigt  Madamerne,  der  helst  vilde  hente  Doktor,  naar 
det  faldt  dem  selv  beleihgst,  og  de  fandt  det  yderst 
mærkværdigt,  at  Doktoren  kunde  forlange,  at  de  skulde 
blive  syge  efter  Klokkeslet.  De  indsaae  dog  snart,  at 
det  ikke  var  saaledes  at  forstaae  og  at  det  ogsaa  for 
dem  selv  var  tjenlig.st,  at  der  kom  en  vis  Orden  i 
Tingene;  og  da  de  tilmed  kom  efter,  at  jeg  ogsaa  om 
P2ftermiddagen  uopfordret  aflagde  Besog  hos  de  far- 
ligere Patienter,  gjorde  de  ikke  yderligere  Indvendinger. 
Hvad  der  derimod  vedblivende  generede  mig  temmeHg 
betydeligt,  —  endskjøndt  jeg  maatte  indrømme,  at 
Sagen  i  sig  selv  var  ganske  rimelig  og  naturlig  — ,  var 
den  Omstændighed,  at  det  gik  temmelig  tit  paa,  at 
jeg  blev  hentet  ud  om  Aftenen  Kl.  10  å  11  til  Steder, 
hvor  der  henlaae  syge  Børn,  fordi  man,  som  der  sag- 
des,  —  som  oftest  uden    nogensomhelst   rimelig  Grund 

—  « frygtede  for  Nattens.  Paa  Tider,  naar  der  var 
Meget  at  bestille,  kunde  det  være  endogsaa  overmaade 
ubehageligt,  naar  jeg,  efter  at  have  sat  mig  til  Ro  og 
begyndt  at  glæde  mig  til  at  udhvile  efter  Dagens  Be- 
sværligheder, atter  maatte  trække  i  de  høje  Vand- 
støvler og  Oliefrakken,  for  med  Lygten  i  Haanden  og 
Sydvesten  paa  Hovedet  at  vade  en  Fjerdingvei  eller 
længere  igjennem  de  bundløse  eller  med  alenhøi  Snee 
belagte  Veje.  Det  skal  ikke  nægtes,  at  jeg  ved  saa- 
danne  LeiHgheder  stundom  lod  mig  friste  til  at  give 
lidt  Ondt  af  mig,  medens  jeg  gjorde  mig  færdig  til  at 
følge  med  Budet.  Ofte  loe  min  Kone  af  mig  og  yt- 
trede,  at  hun  ikke  kunde  forstaae,  hvorfor  jeg  gjorde 
mig  ubehagelig,  da  jeg  dog  altid  gik  alligevel,  naar 
Nogen  forlangte  det.  Hun  havde  Ret;  det  var  baade 
dumt  og  unyttigt  at  blive  vranten  over  Sligt,  der  jo 
følger  med  Be.stillingen,  — •  men  det  var  menneskeligt. 
Vanskeligere  var  det  at  faae  en  tilfredsstillende 
Sygepleje  ordnet  i  den  anden  By  paa  Fanø,  Sønderho, 
der  ligger  paa  Øens  Sydspids  i  en  Afstand  af  omtrent 
to  Mil  fra  Nordby.  At  rekvirere  Lægen  fra  Nordby, 
var  jo  en  temmelig  kostbar  Historie  for  Vedkommende, 
der  baade  maatte  udrede  Lægehonorar  og  Befordrings- 
udgifter. For  at  imødekomme  Sønderho  saa  meget 
som  muligt,  besluttede  jeg  mig  derfor  til  at  tage  der- 
hen paa  to  bestemte  Dage  om  Ugen  og  saaledes  lette 
Beboerne  Adgang  til  Sygehjælp.  Denne  Ordning  kunde 
alligevel  ikke  i  Længden  tilfredsstille  alle  Sønderho- 
ringerne, som  i  det  Hele  fandt  sig  brøstholdne  ved,  at 
Alting,  baade  Øvrighed,  Læge  og  Apotheker  var  sam- 
let i  Nordby,  der  jo  var  den  folkerigeste  og  ved  sin 
Beliggenhed  betydeligste  By  paa  Øen.  Det  var  derfor 
deres  kjære  stadige  Tanke,  at  faae  en  egen  Læge 
engageret  til  Sønderho;  thi  en  saadan  meente  de  dog 
selv  at  kunne  betale,  om  det  end  ikke  kunde  lykkes 
dem,  at  faaf  den  efter  deres  Mening  rimelige  Fordring 

sat  igjennem,  at  Apotheket  hvert  andet  Aar  skulde 
flyttes  til  Sønderho.  Der  herskede  i  det  Hele  taget 
ikke  nogen  synderlig  hjærtelig  Stemning  imellem  de 
to  Byers  Befolkninger,  der  ikke  omgikkes  ret  meget 
sammen  og  ikke  nærede  stor  Sympathi  for  hinanden; 
Familieforbindelser  vare  meget  sjeldne  imellem  dem, 
og  enhver  af  dem  holdt  sig  saa  meget  som  muligt 
paa  sin  egen  Boldgade.  Grunden  til  dette  i  og  for  sig 
lidt  unaturlige  Forhold  maa  vel  nærmest  søges  i  en 
alfor  overdreven  Selvstændighedstrang  paa  den  ene, 
eller  maaskee  paa  begge  Sider. 

Om  Sommeren,  da  den  største  Deel  af  den  mand- 
lige Befolkning  paa  Øen  og  mange  af  Pigerne  altid 
ere  borte,  var  der  i  Reglen  ikke  meget  at  bestille  for 
n^i&>  o&  JGfe  havde  da  god  Tid  til  at  give  mig  af  med 
Badegjæsterne,  af  hvilke  dog  de  fleste  skaffede  mig 
mere  Uleilighed  end  Fordeel.  Badevæsenet  var  i  de 
første  Aar  af  mit  Ophold  paa  Fanø  i  en  meget  primi- 
tiv Tilstand.  Nogle  faa  Badevogne  vare  anskaffede  af 
en  Privatmand,  og  Logis  for  Badegjæster  var  vanske- 
ligt nok  at  erholde  paa  Grund  af  Beboernes  Uvillie 
imod  at  give  di.^ise  Fremmede  Adgang  til  deres  Bo- 
liger, om  de  end  derved  uden  stor  Uleilighed  kunde 
forskaffe  sig  en  ganske  god  Extraindtægt.  At  jeg  lige 
fra  Begyndelsen  af  gjorde  Alt,  hvad  der  stod  i  min 
Magt,  for  at  tilvejebringe  en  Forandring  til  det  Bedre 
i  disse  Forhold,  følger  af  sig  selv;  men  jeg  maatte 
gaae  lempeligt  og  forsigtigt  tilværks  i  denne  Henseende, 
for  ikke  at  støde  Befolkningens  Fordomme  for  Hovedet. 
Alle  Fremmede  —  hvorved  man  paa  Fanø  forstaaer 
alle  dem,  der  ikke  ere  fødte  og  baarne  paa  Øen  — 
blive,  eller  bleve  idetmindste  dengang,  betragtede  med 
en  vis  Mistro;  man  stolede  ikke  ret  paa  dem  og  kunde 
vanskelig  komme  til  Overbeviisning  om  at  de  Forslag 
til  Forbedringer  og  Fremskridt,  hvormed  de  fremkom, 
virkelig    sigtede    til    at    fremme    Fanø's    og    ikke    blot 


235 


deres  egne  Interesser.  Imod  de  stakkels  Badegjæster 
næredes  der  en  særlig  Antipathi,  der  vistnok  for  en 
Deel  beroede  paa  den  Foragt,  hvormed  de  altid  flittige 
og  stræbsomme  Fanøboere  betragtede  disse  Intet  be- 
stillende og  stadigt  omdrivende  Væsener.  Som  et 
ganske  karakteristisk  Udtr\'k  for  denne  Stemning  skal 
jeg  meddele  en  lille  Anekdote.  Da  jeg  nemlig  en 
Dag  kjorte  i  Praxis  til  Sønderho,  havde  jeg  til  Kudsk 
faaet  en  ældre  Mand,  der,  efter  at  han  i  længere  Tid 
forgjæves  havde  anvendt  alle  mulige  Opm.untringsmidler, 
for  at  bevæge  sine  Heste  til  at  slaae  ind  i  et  jevnt 
Luntetrav,  tilsidst  blev  hidsig,  reiste  sig  i  Sædet  og, 
idet  han  tildeelte  de  dovne  Dyr  nogle  alvorlige  Pidske- 
slag,  med  en  usigelig  haanlig  Betoning  tilraabte  dem: 
« Troer  I  maaskee,  at  I  skal  gaae  her  og  drive  paa 
Vejen  ligesom  Gadebæsterne!»  —  Denne  Benæv- 
nelse fandt  nu  han  ganske  passende  og  betegnende  for 
Badegjæsterne,  og  den  blev  senere  temmelig  alminde- 
lig iblandt  Fannikerne. 

Til  at  etablere  en  Badeanstalt  hører,  foruden  de 
gunstige  lokale  Betingelser,  hvilke  Fanø  rigtignok  til- 
byder i  en  ualmindelig  høi  Grad,  desværre  ogsaa  Penge. 
Heller  ikke  disse  savnedes  paa  Øen,  paa  hvilken  der 
fandtes  mange  endogsaa  meget  formuende  Mænd  og  i 
det  Hele  taget  herskede  jevn  Velstand;  men  der  var 
ingen  Sandsynlighed  for,  at  Nogen  vilde  offre  sine 
Penge  til  et  Foretagende,  der  kun  interesserede  grumme 
Faa,  medens  den  langt  overvejende  Deel  af  Befolk- 
ningen enten  var  ligefrem  fjendtligt  eller  ialfald  ganske 
ligegyldigt  stemt  imod   det. 

Skibsfarten  var  jo  Fanøs  vigtigste,  man  kan  gjerne 
.sige  eneste  Indtægtskilde;  thi  Fiskeriet  havde  idet- 
mindste  dengang  ikke  meget  at  betyde.  Øen  ejede 
det  i  Henseende  til  Drægtighed  største  Antal  af  Skibe 
her  i  Landet  efter  Kjobenhavn  og  Svendborg;  dens 
Søfolk  og  Skibsførere  vare  meget   .søgte    og   høit   .skat- 

tede  for  deres  Dygtighed,  Paalidelighed  og  gode  Oeko- 
nomi,  og  det  var  saaledes  ganske  naturligt,  at  alle  de 
Penge,  der  ved  Sparsommelighed  efterhaanden  kunde 
samles  paa  Kistebunden,  ble  ve  anvendte  til  Parter  i 
Skibe,  af  hvilke  de  fleste  bleve  byggede  paa  Øens 
egne  Skibsværfter*).  —  Naar  man  lever  imellem  en 
Befolkning,  der  saa  at  sige  gaar  aldeles  op  i  én  fæl- 
leds Interesse,  er  det  ganske  naturligt,  at  man  selv 
kommer  til  at  dele  denne,  og  det  faldt  saa  meget 
lettere  og  naturligere  for  mig  at  komme  hertil,  som 
jeg  altid  havde  næret  en  stor  Forkjærlighed  for  Søen 
og  Alt,  hvad  dermed  staar  i  Forbindelse,  og  strax  fra 
Begyndelsen  af  havde  fattet  en  levende  Interesse  for 
Fanø  og  dens  i  saa  mange  Henseender  tiltalende  og 
ejendommelige  Beboere,  maaskee  ogsaa  noget  af  den 
Grund,  at  det  var  her  iblandt  dem  at  jeg  fandt  mit 
første  egentlige  Hjem.  Jeg  spekulerede  derfor  stadigt 
paa,  hvorledes  jeg,  der  var  en  Fremskridtsmand  og 
havde  stor  Lyst  til  Virksomhed,  skulde  bære  mig  ad, 
for  at  faae  Bugt  med  de  indgroede  gamle  Vaner,  der 
forhindrede  en  fornuftig  og  tidssvarende  Udvikling  af 
adskillige  Forhold  paa  Øen.  Det  var  just  ikke  alle 
mine  hertil  sigtende  Forslag  i  forskjellige  Retninger, 
der  mødte  nogen  ublandet  gunstig  Modtagelse;  men 
ét  var  der  idetmindste,  der  hilsedes  med  stor  Jubel  og 
almindelig  Tilslutning  af  hele  Befolkningen,  og  det  var 
det,  der  gik  ud  paa  at  forskaffe  Fanø  sin  egen  Naviga- 
tion.sskole  med  de  samme  Rettigheder  som  de  allerede 
tidligere  i  Landet  bestaaende  Navigation.sskoler.  Det 
er  indlysende,  at  en  saadan  vilde  blive  af  overordent- 
lig stor  Betydning  baade  i  oekonomisk  og  tildeels  og- 
saa   i    moralsk    Henseende    for   Fanøboerne,    der    hidtil 


*)  Ved  den  nu  saa  stærkt  tiltagende  Afbenyttelse  af  Dampskibe  i 
Fragtfarten  ere  disse  Forhold  desværre  meget  forandrede  for 
Fanø 's  Vedkommende. 

med  stor  Bekostning  havde  maattet  sende  deres  Sønner 
til  Skolerne  i  Kjøbenhavn  eller  Flensborg,  hvor  de 
maatte  leve  imellem  Fremmede  og  vare  udsatte  for 
allehaande  Fristelser.  Man  kunde  endvidere  haabe,  at 
unge  Sømænd  fra  Jylland  og  de  andre  Vesterhavsøer 
ogsaa  vilde  foretrække  at  besøge  en  Skole  paa  Fanø, 
naar  en  saadan  fandtes,  saa  at  Entreprisen  kunde  for- 
ventes at  ville  betale  sig  godt.  —  For  Navigations- 
skolen havde  jeg  imidlertid  ikke  glemt  Badeanstalten, 
men  tvertimod  tænkt  paa  at  bringe  denne  fremad  ved 
Hjælp  af  hin.  Vel  skulde  man  nu  vistnok  tro,  at  en 
Badeanstalt  og  en  Navigationsskole  vare  to  saa  inkom- 
mensurable  Størrelser,  at  de  Intet  kunde  have  med 
hinanden  at  gjøre;  men  det  vare  de  dog  ikke  i  dette 
Tilfælde.  For  at  faae  et  pa.ssende  Lokale  til  en  Navi- 
gationsskole, maatte  der  nemlig  nødvendigviis  opføres 
en  ny  Bygning,  og  til  en  Badeanstalt  udfordredes  der 
absolut  en  stor  Salon  til  fælleds  Afbenyttelse  for  Bade- 
gjæsterne.  Intet  var  derfor  rimeligere",  end  at  man  ved 
Opførelsen  af  den  projekterede  Bygning  stræbte  efter 
at  fyldestgjøre  begge  disse  Krav.  Jeg  udsendte  da  en 
Indbydelse  til  Dannelsen  af  et  «Aktieselskab  til  Op- 
rettelsen af  en  Navigationsskole  og  en  Badeanstalt  i 
Nordby  paa  Fanø»,  og  denne  fandt  strax  en  meget 
almindelig  Deeltagelse  og  hurtig  Tilslutning,  efter  at 
jeg  paa  forskjellige  offentlige  Møder  baade  i  Nordby 
og  Sønderho  havde  fremstillet  Forslaget  for  Beboerne 
og  indlagt  et  godt  Ord  for  Badeanstalten,  for  hvilken 
Interessen,  som  antydet,  ikke  var  saa  almindelig.  En 
af  Fanøs  brave  Sønner,  Konsul  Nielsen  i  Hartlepool 
støttede  strax  Sagen  betydeligt,  ved  at  tegne  sig  for 
40  Aktier.  Den  21de  Marts  1860  kunde  da  Aktiesel- 
skabet konstituere  sig  og  vælge  sin  Bestyrelse,  der  for- 
uden af  mig  som  Formand,  kom  til  at  bestaae  af  to 
anseete  Mænd  i  Sognet,  Sognefoged  Nørby  og  den 
forhenværende    Ejer    af    Færgegaarden ,     Postexpeditør 

Kolvig.  Jeg  satte  nu  strax  alle  Jern  i  Ilden,  for  at 
drive  paa  Sagen,  udskrev  egenhændig  alle  Aktiebrevene, 
førte  hele  den  fornødne  Korrespondance  og  gjorde  en 
Reise  til  Kjøbenhavn,  for  personlig  at  virke  for  Paa- 
skyndelsen  af  de  nødvendige  Forberedelser.  En  af 
Kjøbenhavns  Navigationskoles  dygtige  Lærere  blev  an- 
tagen som  Bestyrer  for  Skolen,  der  efter  derom  ind- 
given  allerunderdanigst  Ansøgning  havde  faaet  Tilla- 
delse til  at  bære  Kongens  Navn,  og  paa  Hs.  Majestæts 
Fødselsdag  d.  6te  Oktbr.  1860  indviedes  da  under  stor 
Deeltagelse  fra  Befolkningens  Side  « Frederik  den 
/des  Navigationsskole  paa  Fnaø»  paa  en  høi- 
tidelig  Maade  med  Taler  og  Sang  i  den  nye  Salon. 
Skolen  kom  strax  i  en  god  Gang  og  fik  mange  Elever, 
hvis  Antal  stadig  tiltog,  og  de  afholdte  Examiner 
havde  altid  et  godt  Udfald.  Om  de  Forandringer, 
som  Skolen  senere  er  undergaaet,  skal  jeg  her  ikke 
udtale  mig,  da  de  ere  foretagne  efter  at  jeg  havde  for- 
ladt Fanø. 

Af  en  anden  Sag,  for  hvilken  jeg  ogsaa  særlig 
interesserede  mig,  nemlig  Beplantning  af  Klitterne, 
havde  jeg  derimod  ingen  Tilfredsstillelse.  Det  var  ved 
den  af  mig  foranledigede  sagkyndige  Undersøgelse 
blevet  godtgjort,  at  Naturforholdene  ikke  lagde  Hin- 
dringer ivejen,  men  endogsaa  i  det  Hele  taget  vare 
ualmindelig  gunstige  for  en  rationel  Beplantning  af  de 
Fanøske  Klitter.  Naar  man  nu  betænker,  at  der  paa 
hele  Fanø  ikke  findes  Spor  af  Brændsel,  men  at  hver 
eneste  Klyne  (Tørv)  og  hvert  eneste  Stykke  Brænde 
med  stor  Uleilighed  og  Bekostning  maa  føres  dertil 
fra  Fa.stlandet,  saa  vil  man  kunne  forstaae,  af  hvilken 
Betydning  en  nogenlunde  omfattende  gjennemført  Be- 
plantning af  Klitterne  med  Tiden  vilde  kunne  blive  for 
Øen,  for  ikke  at  tale  om  den  fordeelagtige  Indvirkning 
paa  KUma  og  Kultur,  som  .større  Træplantninger  altid 
medføre.     De  Foretagender,  af  hvis  Udførelse  man  ikke 

strax  kan  vente  sig  øjeblikkelige  Fordele,  er  man  vel 
i  Almindelighed  mindre  tilbøjelig  til  at  indlade  sig  paa, 
og  det  kan  jo  ikke  nægtes,  at  der  vilde  hengaae  en 
Række  af  Aar,  inden  man  vilde  faae  de  gavnlige  Følger 
af  en  Træplantning  i  Klitterne  at  see.  Det  var  ikke 
langt  fra,  at  der  hos  mange  af  Fannikerne  fandtes  en 
ligefrem  Antipathi  imod  Træer  og  Træplantning ;  de 
vare  ikke  vante  til  at  see  dem  og  meente,  at  de  ikke 
hørte  hjemme  paa  deres  0  og  ikke  heller  kunde  trives 
i  dens  Jordbund,  og  at  man  i  ethvert  Tilfælde  kunde 
leve  uden  dem,  som  de  nu  havde  gjort  fra  Arildstid. 
Jeg  mødte  en  Dag  en  gammel  Kone  paa  en  Sti,  der 
gik  imellem  min.  Birkedommerens  og  Møllerens  Haver, 
i  hvilke  der  voxede  adskillige  ret  ordentlige  Træer. 
Da  den  Gamle  stod  stille  og  ligesom  snappede  efter 
\'ejret,  spurgte  jeg  hende,  om  hun  var  syg.  Nei!  — 
svarede  hun  —  men  jeg  kan  næppe  drage  min  Aande 
her  i  Skoven  imellem  de  mange  Træer.  Imod  en  saa- 
dan  Stemning,  der  vistnok  ikke  var  ganske  ualmindelig, 
var  det  svært  at  kæmpe.  Et  Forsøg  blev  der  dog 
gjort  med  at  beplante  et  mindre  Terrain  imellem  Klit- 
terne paa  det  Sted,  hvor  vi  plejede  at  afholde  vore 
Grundlovsfester,  og  dette  lykkedes  ogsaa  forsaavidt,  at 
Træerne  groede  ganske  godt,  men  naturligviis  snart 
bleve  ødelagte  af  Kreaturerne,  da  der  paa  Fanø  (idet- 
mindste  i  min  Tid)  ikke  fandtes  Markfred,  men  saasnart 
Kornet  om  Efteraaret  var  af  Marken,  gik  alle  Kreaturer 
lose  omkring  hvor  de  lystede.  Det  vil  falde  vanskeligt 
at  faae  denne  gamle  Uskik  hævet,  men  før  dette  skeer, 
kan  der  ikke  blive  Spørgsmaal  om  nogen  Plantning  i 
Klitterne,  da  en  beskyttende  Indhegning  vil  blive  alfor 
kostbar.  For  mit  eget  Vedkommende  opgav  jeg  dog 
ikke  Plantningen,  men  min  tiltagende  Interesse  for 
Havevæsenet  i  Forbindelse  med  et  Hensyn  af  mere 
personlig  Natur  forledede  mig  til  at  begaae  en  Dumhed, 
idet  jeg  afhændede  mit  Sted  og  lod  opføre  en  ny  Bolig 

paa  en  tæt  udenfor  den  forrige  beliggende  Mark,  hvor 
der  kunde  blive  Plads  for  en  efter  Fanøske  Forhold 
stor  og  anselig  Have.  Herved  forskaffede  jeg  mig  nu 
rigtignok  en  rummelig  og  comfortabel  Bolig  og  en  god 
Have;  men  Dumheden  bestod  i,  at  jeg,  der  selv  var 
ganske  blottet  for  Indsigt  i  Bygningsfaget  og  over- 
hovedet var  en  daarlig  Regnemester,  maatte  stole  ude- 
lukkende paa  Haandværkerne,  saa  at  Boligen  blev  mig 
for  dyr  og  saaledes  tillige  et  temmelig  værdiløst  Aktiv, 
da  det  vilde  blive  vanskeligt  at  faae  den  afhændet 
igjen,  naar  Omstændighederne  paa  en  eller  anden  Maade 
skulde  gjore  dette  nødvendigt.  Imidlertid  forskaffede 
Haven  mig  megen  Fornøjelse,  men  ogsaa  meget  an- 
strængende  Arbeide  og  mange  Ærgrelser;  thi  det  er 
sandelig  ingen  let  Sag  at  være  Havemand  paa  Fanø. 
Man  maa  saaledes  ligefrem  holde  paa  Jorden  (eller 
rettere  sagt  Sandet),  for  at  det  ikke  skal  flyve  fra  En. 
Naar  det  blæser  op  og  Sandet  begynder  at  fyge,  maa 
man  ved  uafbrudt  Vanding  prøve  paa  at  forebygge  en 
alfor  stor  Klittedannelse  i  Haven.  Den  første  Tilsaa- 
ning  om  Foraaret  lykkes  aldrig,  men  maa  gjentages 
flere  Gange,  indtil  der  kan  opnaaes  saa  mange  rolige 
Dage,  at  Frøet  kan  faa  Tid  til  at  spire  og  rodfæstes. 
I  forskjellige  Hjørner  af  Haven  kan  man  da  senere  hen 
finde  adskillige  smaa  Sandbanker,  der  fremviser  Prøve- 
kort af  alle  mulige  Slags  Urter,  der  skrive  sig  fra  det 
første  bortblæste  Frø.  Sandet  er  forøvrigt  i  og  for  sig 
temmelig  frugtbart  og  kan,  især  naar  det  forsynes  med 
lidt  rigelig  Kogjodning,  frembringe  udmærkede  Urter 
af  alle  Slags.  Alt,  hvad  jeg  plantede  i  min  Have, 
baade  Lætræer,  Frugttræer  og  Siirbuske,  lykkedes  for- 
trinligt og  holdt  sig  med  ganske  faa  Undtagelser  meget 
godt.  Jeg  var  derfor  ganske  stolt  af  min  Have,  der 
blev  meget  beundret  af  Fremmede  og  jeg  følte  en  \is 
Tilfredsstillelse  ved,  at  jeg  ved  utrætteligt  Arbeide, 
men  rigtignok  ogsaa  ved  forholdsviis  temmelig  betydelige 

Udgifter  havde  skabt  Noget,  der  opfordrede  til  og  og- 
saa  virkelig  fandt  Efterligning  hos  andre  af  Beboerne 
og  forhaabentlig  har  forskaffet  mig  nogen  taknemlig 
Paaskjonnelse  hos  mine  Eftermænd,  for  hvem  jeg  egent- 
lig har  arbeidet  mere  end  for  mig  selv. 

Den  selskabelige  Omgang  var  meget  stor  paa  Fanø, 
hvor  der  fandtes  ikke  faa  Familier,  der  stode  paa  om- 
trent det  samme  sociale  Trin  i  Samfundet  og  passede 
godt  for  hinanden;  saaledes  foruden  os:  Birkedomme- 
ren, Præsten,  Toldforvalteren,  Apothekeren,  Lærerne 
ved  Real-  og  Navigationsskolerne,  Kjøbmanden,  der 
tillige  var  Eier  af  Kroen,  Konsul  Johnsen  og  senere 
Konsul  Bork  og  mange  Andre.  Da  min  Hustru  og  jeg 
vare  meget  populære,  bleve  vi  desuden  indbudne  til 
en  stor  ]\Iængde  Bryllups-,  Barsel-  og  Begravelsesgilder, 
der  stundom  kunde  være  strenge  nok.  Havde  jeg  en 
Vinteraften  Lyst  til  en  L'hombre  eller  Whist,  behøvede 
jeg  kun  at  sende  Pigen  ud  om  Eftermiddagen  med  en 
Løbeseddel  til  tre  Andre,  og  jeg  kunde  saa  være 
temmelig  rolig  for,  at  Partiet  mødte  præcise  paa  det 
berammede  Klokkeslet.  Om  Sommeren,  da  Fanø  for- 
uden af  Badegjæster  stadig  var  besøgt  af  Familier  fra 
Nabobyerne  paa  Fastlandet  og  af  Tourister,  kunde  Sel- 
skabeligheden stundom  blive  lidt  overvældende  for  os. 
Fra  tidligere  Tid  af  havde  jeg  jo  en  stor  Mængde  Be- 
kjendte,  og  det  var  ganske  naturligt,  at  disse,  naar  de 
kom  til  Fanø,  søgte  hen  til  os.  Hvis  man  erindrer,  at 
jeg  allerede  fra  min  tidligste  Ungdom  af  havde  en  vis 
Tilbøjelighed  til  Flothed  og  en  udviklet  Sands  for 
Gjæstfrihed,  saa  vil  man  let  kunne  forstaae,  at  denne 
ikke  kunde  fornægte  sig  her  i  det  fjerne  Vesten,  Gjæst- 
frihedens  egentlige  Hjem.  Birkedommeren  var  jo  vel 
Øens  naturhge  Repræsentant  udadtil;  men  da  den  Mand, 
der  beklædte  dette  Embede  i  den  længste  Tid  af  mit 
Ophold  paa  Fanø,  var  et  Stykke  af  en  Særling,  der 
levede  meget  tilbageholdent   og   slet   ikke   førte  noget 

Hus,  saa  faldt  Repræsentations  Pligterne  saa  at  sige  af 
sig  selv  over  paa  mig,  hos  hvem  saaledes  baade  Ses- 
sionsgilderne  og  Selskaberne  for  Navigationsdirektoren, 
der  to  Gange  om  Aaret  kom  over  for  at  holde  Examen, 
bleve  afholdte. 

I   1861,   da  der  fandt  et  Slags  Krigsberedskab  Sted 
her  i  Landet,  ankom  der  i  Mai  Maaned  en  Division  af 
8  Kanonjoller  under  Kommando  af  Marinelieutenanterne 
Braag  som  Chef  og  Bærentsen  som  Næstkommanderende, 
foruden    6    Reservelieutenanter,    til    Fanø,    hvor  Jollerne 
fremtidigen   skulde   have  Station.      Herved    fremkaldtes 
naturligviis  en  livlig  Bevægelse  paa  Øen,    og   jeg,    der 
bildte  mig  ind,  at  jeg  for  stedse  havde  sagt  Farvel  til 
Militærvæsenet,    kom   atter  midt  ind    i   det  ved  at  faae 
Ansættelse    som    Læge    ved    Divisionen.       Mandskabet 
kaserneredes  i  en  ledigstaaende  Fabrikbygning,    Office- 
rerne bleve  indkvarterede  hos  Private,    der    oprettedes 
et  lille  Sygehus,    og  Alting   blev  indrettet  fuldstændigt 
paa  militær  Viis.     Vi  havde  endogsaa  Besøg  af  Marine- 
ministeren,  den  Gang  Admiral  Bille,  der  var  meget  til- 
freds rned  det  hele  Arrangement.     Efter  at  Divisionen 
havde    exerceret   og   manøvreret  i  henved  3   Maaneder, 
bleve  Officererne    og    Mandskabet    hjemsendte    i    Slut- 
ningen af  Juli,    og  der  blev  kun  efterladt  en  Underoffi- 
ceer  og  en  halv  Snees  Mand  til  Bevogtning  af  Jollerne, 
som  foreløbig  bleve  oplagte.      Der   syntes  forresten  at 
hvile    en    uheldig    Stjerne    over  disse    Kanonjoller,    der 
som  bekjendt  endte  med  at   blive   tagne    af  Preusserne 
i    1 864.     Under  en  voldsom  Stormflod  steg  Vandet  en- 
gang   saa    høit,    at   Jollerne,    der    vare    placerede    paa 
Land,    bleve    flotte    og    reve    sig  løs  fra  deres  Fortoi- 
ninger,    saa    at    det   kun  med  stort  Besvær  lykkedes  at 
forhindre  dem  i   at  gaae  tilsoes.     Efter  Toldforvalterens 
Forflyttelse  var  der  overdraget  mig  det  Hverv  at  have 
et  Slags  Overtilsyn  med  Marinens  Ejendele  paa  Fano, 
og    jeg    indsendte    derfor  ved   denne  Leilighed  et  For- 

slag,  der  gik  ud  paa  at  træffe  hensigtsmæssigere  Foran- 
staltninger til  Sikkring  af  Jollernes  Opstilling  og  For- 
tøining  for  Fremtiden.  Dette  var  saa  heldigt  at  vinde 
Bifald  hos  Ministeriet,  der  viste  mig  sin  Paaskjønnelse 
baade  i  en  anerkjendende  Skrivelse  og  ved  et  nobelt 
Honorar.  Ved  Udbrudet  af  Krigen  i  i864  bleve  de  8 
Joller  dirigerede  til  de  sydlige  Vesterhavsøer  og  i  For- 
bindelse med  den  lille  Flotille,  som  var  samlet  ved 
disse,  stillede  under  den  bekjendte  Lieutenant  Hammers 
Kommando.  Denne  Mand,  der  paa  Grund  af  sit  nøje 
Kjendskab  til  det  vanskelige  og  grundede  Farvand 
imellem  Øerne  var  særlig  skikket  til  og  ved  sin  hele 
Personlighed  ligesom  selvskreven  til  denne  Post,  havde 
naturligviis  ogsaa  Kommandoen  over  de  Forsvarsforan- 
staltninger, der  bleve  trufne  paa  Fano.  Disse  bestode 
nærmest  i,  at  der  lige  overfor  Strandby  blev  anlagt  et 
fast  Batteri,  der  var  monteret  med  6  svære  Skibskano- 
ner,  som  betjentes  af  Marinekonstabler  under  en  Re- 
serveofficeers  Kommando.  Hammer,  der  frygtede  for, 
at  denne  lidt  forvovne  Mands  alfor  store  Virkelyst 
skulde  forlede  ham  til  en  unyttig  og  utidig  Brug  af 
disse  Kanoner,  havde  derfor  paa  en  Maade  sat  ham 
under  min  Kontrol,  idet  han  udtrykkelig  havde  ind- 
skærpet ham,  ikke  at  affyre  et  eneste  Skud,  uden  i 
Forvejen  at  have  konfereret  derom  med  mig.  Øster- 
rigerne havde  i  temmelig  stort  Antal  besat  Færgegaar- 
den  og  de  ved  den  nærmest  liggende  Gaarde  i  Strandby, 
og  det  vilde  have  været  den  letteste  Sag  af  Verden  at 
skyde  disse  Bygninger  ned  og  derved  fordrive  de 
fjendtlige  Tropper.  Det  manglede  heller  ikke  Lieute- 
nanten  paa  Lyst  til  at  udføre  denne  Bedrift,  men  han 
stodte  i  denne  Henseende  bestandig,  paa  en  bestemt 
Modstand  hos  mig,  da  det  var  klart,  at  den  ikke  vilde 
kunne  gjore  den  fjerneste  Nytte,  saa  længe  Fjenden 
ikke  gjorde  nogetsomhelst  offensivt  Skridt  imod  Fanø, 
hvorimod    den    upaatvivleligt    vilde    bevirke,    at    Ø.ster- 

rigerne  vilde  forskaffe  sig  Kanoner,  der  vare  bedre  end 
vore  og  naturligviis  vilde  hævne  sig  ved  at  skyde 
Nordby  i  Brand.  Som  en  Følge  af  denne  fornuftige 
Tilbageholdenhed  blev  der  under  hele  Krigen  kun  af- 
fyret et  eneste  Skud  fra  det  Fanøske  Batteri.  Det  var 
en  Søndag  Eftermiddag,  da  vi  bemærkede  en  usædvan- 
lig Travlhed  imellem  Østerrigerne,  der  i  store  Masser 
stimlede  sammen  udenfor  Strandby  Kro  og  ved  Stran- 
den, hvor  de  syntes  ifærd  med  at  sætte  en  Del  Baade 
i  Vandet.  Det  saae  næsten  ud  til,  at  de  tænkte  paa 
at  forberede  en  Landgang  paa  Fanø.  For  nu  at  be- 
tage dem  Lysten  hertil,  blev  det  besluttet  at  sende 
dem  en  Kugle,  der  blot  skulde  vise  dem,  at  vi  virke- 
lig vare  istand  til  at  naae  dem,  naar  vi  selv  vilde. 
Kuglen  blev  da  sat  midt  imellem  to  Bygninger,  hvor 
der  ingen  Folk  vare  at  see,  for  ikke  uden  Nødvendig- 
hed at  gjøre  nogen  Fortræd.  Vi  saae,  at  den  slog  ned 
og  rodede  Jorden  op,  medens  de  store  Klynger  af 
Østerrigere  i  største  Hast  adspredtes  til  alle  Sider  og 
forsvandt  bag  Bygningerne.  Det  affyrede  Skud  op- 
naaede  fuldstændigt  sin  Hensigt;  Forsøget  til  en  Over- 
gang, —  hvis  et  saadant  overhovedet  havde  været 
paatænkt  — ,  opgaves  for  den  Gang  og  blev  heller 
ikke  senere  gjentaget.  Hermed  endte  Krigsbegiven- 
hederne for  vort  Vedkommende. 

I  Begyndelsen  af  1866  blev  Fanø  hjemsøgt  af  en 
udbredt  og  meget  ondartet  Epidemi  af  Skarlagensfeber 
og  Difteritis,  der  samtidig  ogsaa  rasede  paa  Fastlandet. 
Den  Voldsomhed,  hvormed  Epidemien  udviklede  sig 
og  den  Rapiditet,  hvormed  den  greb  sine  Offere, 
bragte  næsten  Lægerne  til  Fortvivlelse.  I  min  Kvide 
skrev  jeg  til  min  ^Fysikus,  Justitsraad  Kjær  i  Ribe,  for 
om  muligt  at  hente  nogle  gode  Raad  med  Hensyn  til 
Behandlingen  af  de  Syge  hos  denne  dygtige  og  meget 
erfarne  Mand;  men  han  kunde  desværre  ikke  give  mig 
anden  Trøst  end  den,    at  Situationen   var  den  samme  i 

Ribe,  og  at  det  gik  dér,  som  paa  Fanø,  at  de  anvendte 
Midler  ikke  kunde  faae  Tid  til  at  virke  paa  Grund  af 
den  rasende  Hurtighed,  hvormed  Sygdommen  skred 
frem.  Henimod  Slutningen  af  Epidemien  blev  jeg  selv 
syg  og  befandt  mig  saa  ilde,  at  jeg  ikke  kunde  forlade 
Sengen.  Da  jeg  ikke  selv  kunde  undersøge  Halsen, 
antog  jeg,  at  det  var  en  Halsbyld,  der  truede  med  at 
kvæle  mig  og  sendte  derfor  Bud  til  min  nærmeste 
Kollega,  Distriktslæge  Bloch  i  Varde  med  Anmodning 
om,  hvis  det  var  ham  muligt,  at  komme  over,  for  at 
aabne  Bylden.  Da  han  var  kommen  og  havde  seet 
mig  i  Halsen,  sagde  han  i  en  —  som  det  forekom  mig 
—  betænkelig  Tone:  »Nei!  der  er  ingen  Halsbyld, 
men  det  er  Difteritis,  som  De  har.  —  Disse  Ord  løde 
omtrent  som  en  Dødsdom  for  mine  Øren.  Jeg  havde 
jo  selv  i  den  sidste  Tid  havt  saa  meget  at  gjøre  med 
denne  uhyggelige  Sygdom,  at  det  stod  klart  for  mig, 
at  der  maatte  være  alvorlig  Fare  paafærde,  naar  den 
havde  naaet  en  saadan  Udvikling,  som  Tilfældet  var 
hos  mig.  At  Bloch,  efter  at  have  foretaget  og  ordine- 
ret den  nødvendige  Behandling,  maatte  reise  hjem 
igjen,  for  at  passe  sine  egne  Forretninger,  følger  af  sig 
selv.  Ved  en  Expres  var  der  imidlertid  afgaaet  Ind- 
beretning til  Stiftamtmanden  og  Fysikus  om  Situationen 
paa  Fanø.  Justitsraad  Kjær,  min  humane  Foresatte, 
der  altid  havde  viist  mig  megen  Godhed  og  Velvillie 
og  hvem  jeg  næst  Gud  kan  takke  for  mit  Liv,  indfandt 
sig  allerede  Dagen  efter  selv  paa  Fanø.  Da  han  om 
Aftenen  havde  undersøgt  mig,  udtalte  han  til  min  be- 
kymrede Hustru  —  hvad  jeg  naturligviis  først  senere 
erfarede  — ,  at  min  Tilstand  var  meget  betænkelig, 
men  at  der  dog  endnu  kunde  være  noget  Haab,  hvis 
det  den  næste  Morgen  vilde  vise  sig,  at  den  indgri- 
bende Touchering  med  Helvedessteen,  som  han  havde 
foretaget,  havde  formaaet  at  begrændse  den  difteristiske 
Udbredelse  nedefter.     Dette    .skete    heldigviis,    og    der 

var  saaledes  nu  Haab  for  mig  om  Helbredelse,  om  end 
denne  vilde  gaa  meget  langsomt  fremad,  da  jeg  var 
haardt  medtaget.  Det  traf  sig  saa  heldigt,  at  en  Bro- 
dersøn af  Stiftamtmand  Nielsen,  der  netop  var  i  Besøg 
hos  Onklen  i  Ribe,  var  villig  til  at  fungere  i  mit  Sted 
under  min  Sygdom.  Da  denne  unge  Mand  nylig  havde 
taget  Examen  og  i  Øjeblikket  Intet  havde  at  forsømme, 
flyttede  han  strax  over  til  mig,  saa  at  jeg  kunde  faae 
det  dagUge  Tilsyn,  hvortil  jeg  trængte.  Min  Stemme 
var  under  Sygdommen  ganske  bleven  borte,  saa  at  jeg 
i  flere  Uger  ikke  kunde  sige  et  eneste  forstaaeligt  Ord, 
og  senere  indfandt  sig  Lamhed,  først  i  Svælgmusklerne 
og  derefter  efterhaanden  i  Lemmerne.  For  om  muligt 
at  fremskynde  Helbredelsen,  besluttede  jeg  mig  til  at 
tage  til  Badestedet  Øyenhaussen  i  Westphalen,  der  var 
blevet  mig  varmt  anbefalet.  I  fire  Uger  benyttede  jeg 
nu  disse  Bade,  men  det  forekom  mig  som  om  min  Til- 
stand under  Brugen  af  dem  snarere  forværredes  end 
forbedredes.  Badelægen  gav  mig  ogsaa  Ret  heri,  men 
forsikkrede  tillige,  at  jeg,  saasnart  jeg  var  kommen 
hjem,  nok  skulde  mærke  den  udmærkede  Virkning  af 
Badene.  Dette  slog  ogsaa  virkelig  til,  og  jeg  havde 
næppe  været  8  Dage  hjemme  igjen,  førend  jeg  atter 
var  i  Stand  til  selv  at  overtage  mine  Forretninger,  uden 
at  behøve  Hjælp  dertil.  I  tre  Maaneder  havde  denne 
Sygdom  varet,  og  skjøndt  jeg  har  levet  i  omtrent  20 
Aar  efter  den  Tid,  minder  min  Hals  mig  dog  endnu 
bestandig  om  den  slemme  Gjæst,  der  havde  taget  saa 
alvorligt  fat  paa  mig. 

Forresten  gav  denne  Sygdom  Anledning  til  en 
heel  Revolution  i  min  Stilling,  der  egentlig  ikke  var 
efter  mit  Hoved.  Min  Hustru,  der  nu  havde  erfaret, 
hvilke  skjæbnesvangre  Følger,  Mangelen  paa  betimelig 
Lægehjælp  paa  et  saa  afsides  beliggende  Sted  som 
Fanø  let  kunde  have  havt  for  mig,  og  som  derfor  var 
meget  ængstelig  for  en  mulig  Gjentagelse  af  en  saadan 

Katastrofe,  havde  nemlig  taget  det  Løfte  af  mig,  at 
jeg,  naar  Leilighed  tilbød  sig,  vilde  søge  Forflyttelse 
til  et  Sted,  hvor  jeg  ikke  vilde  blive  den  eneste  Læge. 
Det  kostede  mig  stor  Overvindelse  at  gjøre  mig  for- 
trolig med  Tanken  om  at  skulle  forlade  Fanø,  da  jeg 
med  virkelig  Kjærlighed  og  levende  Interesse  omfattede 
Øen  og  dens  Beboere.  Mange  af  mine  gamle  Venner 
og  Bekj endte  have  tit  udtalt  for  mig,  at  de  ikke  kunde 
begribe,  at  jeg,  der  havde  været  vant  til  et  ganske 
andet  bevæget  og  nydelsesrigt  Liv  i  Kjøbenhavn,  ikke 
alene  kunde  finde  mig  i  at  føre  en  saa  stille  og  tilbage- 
trukken Tilværelse  paa  Fanø,  men  endogsaa  syntes  at 
fole  mig  særlig  tiltalt  og  tilfredsstillet  ved  den.  Ja! 
det  gjorde  jeg  i  Sandhed,  og  Grunden  dertil  var  lige- 
frem den,  at  jeg,  efter  at  have  tumlet  mig  omkring 
under  mange  forskjellige  Forhold  og  Vilkaar  i  Livet  og 
efter  at  have  nydt  de  Adspredelser  og  Fornøielser, 
som  Hovedstadslivet  kan  forskaffe,  i  saa  lang  Tid  og  i 
saa  rigeligt  Maal,  at  det  var  gaaet  op  for  mig,  at  de  i 
Grunden  vare  overmaade  lidt  værd,  nu  endelig  var 
kommen  til  Ro  i  en  Virksomhed,  der  tiltalte  mig,  pas- 
sede for  mig  og  gav  mig  Leilighed  til  at  benytte  de 
Evner,  Vor  Herre  havde  givet  mig,  til  Gavn  og  Nytte 
for  en  Kreds,  der  havde  min  hele  Sympathi.  Det  er 
altid  en  behagelig  Følelse  for  en  Mand  at  have  nogen 
Indflydelse  og  Betydning  paa  det  Sted,  hvor  han  er 
kaldet  til  at  virke,  og  det  tør  jeg  nok  sige,  at  jeg 
havde  paa  Fanø,  hvor  jeg  tog  ivrig  Del  i  alle  offent- 
lige Sager  og  Forhandlinger,  endogsaa  i  Politiken. 
Fanøboerne  hørte  den  Gang  ubetinget  til  det  national- 
liberale Parti,  hvorom  Valgene  af  Kredsens  Folkethings- 
mænd :  Schjern,  Hother  Hage  og  Rosenørn  (Overpræsi- 
denten) bære  Vidne.  Folkethingsvalgene  foregik  den 
Gang  i  Hjerting,  hvortil  det  stundom  kunde  være  van- 
skeligt nok  under  uheldige  Vejrforhold  for  os  at  komme; 
men  alligevel  mødte  Fanøboerne  altid  mandsstærke  og 

afgjorde  Valgene.  At  jeg  altid  var  en  af  Stillerne  for 
den  Kandidat,  der  blev  valgt,  følger  af  sig  selv.  I 
Rigsdagens  Kamp  mod  Ministeriet  Ørsted  tog  jeg  saa 
ivrig  Del,'  at  jeg  ved  en  Expres  fra  de  i  Varde  for- 
samlede Valgmænd  om  Natten  modtog  en  Forespørgsel, 
om  jeg  vilde  modtage  Valg  til  Landsthinget;  men  jeg 
behøver  ikke  at  sige,  at  der  fra  min  Side  af  fonskjellige 
Grunde  ikke  kunde  være  Tale  om  at  gaae  ind  herpaa. 

Jeg  havde  erhvervet  mig  saa  mange  gode  Venner 
baade  iblandt  de  indvandrede  fremmede  Familier  og 
iblandt  de  indfødte  Fanøboere,  at  jeg  kun  med  tungt 
Hjærte  tænkte  paa  at  skulle  skilles  fra  dem.  Alle 
Børnene  kjendte  mig  og  nikkede  venligt  til  mig,  naar 
vi  mødtes,  thi  de  følte  instinktmæssigt,  at  jeg  var  deres 
gode  Ven;  de  smaa  Pigebørn  saae  saa  nydelige  og 
saa  morsomme  ud  i  deres  Nationaldragter,  at  man  umu- 
ligt kunde  modstaae  Lysten  til  at  give  sig  af  med 
dem,  og  endnu  den  Dag  i  Dag  bliver  jeg  i  godt  Hu- 
mør, naar  jeg  af  og  til  møder  en  Kone  eller  Pige  fra 
Fanø  paa  min  Vei.  Vi  havde  tilbragt  15  lykkelige 
Aar  paa  Fanø,  endskjøndt  vi  i  disse  ogsaa  havde  gjen- 
nemgaaet  tunge  Tilskikkelser  og  stor  Hjærtesorg,  den 
største,  der  kan  times  kjærlige  Forældre,  idet  vi  efter- 
haanden  havde  mistet  7  smaa  Børn,  der  nu  hvile  paa 
Nordby's  Kirkegaard.  Men  selv  denne  haarde  Hjem- 
søgelse  og  vore  Smaas  Grav  derovre  synes  mig  at  have 
knyttet  os  med  endnu  stærkere  Baand  til  den  lille  0, 
som  vi  aldrig  ville  kunne  glemme. 

Da  Distriktslæge  Embedet  i  Bogense  i  Begyndelsen 
af  1868  blev  ledigt,  søgte  jeg  det  og  fik  under  28de 
Marts  Kongelig  Udnævnelse  til  det.  Efter  hvad  jeg 
ovenfor  har  udtalt  vil  det  maaske  ikke  findes  saa  for- 
underligt endda,  at  jeg,  da  jeg  først  af  Bladene  erfarede 
min  Udnævnelse,  ikke  følte  nogensomhelst  Glæde  der- 
ved, men  tværtimod  græd  som  et  Barn.  I  ethvert  Til- 
fælde vilde  jeg  nødigt  forlade  Fanø,   førend  min  Efter- 


249 

mand  var  udnævnt  og  ankommen,  for  at  jeg  om  muligt 
kunde  træffe  et  Arrangement  med  denne  om  det  even- 
tuelle Kjob  af  mit  Sted,  der  ellers  vilde  komme  til  at 
henstaae  ubenyttet.  Der  blev  da  truffet  den  Ordning, 
at  praktiserende  Læge  Bache  foreløbig  blev  konstitueret 
som  Distriktslæge  i  Bogense,  medens  jeg  vedblev  at 
fungere  som  konstitueret  paa  Fanø.  Heldigviis  fik  jeg 
en  Eftermand,  der  var  i  Stand  til  at  afkjøbe  mig  Ejen- 
dommen paa  saadanne  Betingelser,  at  jeg  ikke  blev 
alfor  haardt  straffet  for  den  Dumhed,  jeg  havde  begaaet 
ved  at  bygge  Stedet,  endskjondt  jeg  naturligviis  maatte 
finde  mig  i  at  lide  et  ikke  ubetydeligt  Tab  ved  denne 
Bygningsaffaire. 

Forst  henimod  Slutningen  af  Juni  flyttede  jeg  til 
Bogense,  hvor  jeg  ved  et  kortere  Besøg  i  April  alle- 
rede havde  sikkret  mig  en  Leilighed,  som  jeg  senere 
uafbrudt  beboede  i  de  15  Aar,  som  jeg  tilbragte  i 
Byen.  Til  Stedet  hørte  en  Have,  som  jeg,  efter  at 
min  Passion  for  Havevæsenet  bestandig  var  tiltagen, 
ikke  vilde  have  kunnet  undvære. 

Udsigterne  vare  just  ikke  meget  glimrende  for  mig 
ved  min  Ankomst  til  Bogense.  I  og  for  sig  er  det  jo 
altid  en  misHg  Sag  for  en  ældre  Mand,  der  bliver 
flyttet  hen  til  et  nyt  Sted,  hvor  han  er  ganske  ube- 
kjendt  med  Forholdene  og  Befolkningen,  at  skaffe  sig 
Indpas  og  Tillid  hos  denne.  Hertil  kom  endnu  den 
for  mig  særlig  uheldige  Omstændighed,  at  min  afdøde 
Formand  i  de  senere  Aar  slet  ikke  havde  befattet  sig 
med  Praxis,  saa  at  denne  heel  og  holden  var  optagen 
af  de  to  dygtige  praktiserende  Læger,  der  vare  bosatte 
i  Bogense,  Dhrr.  Bache  og  Trautner.  Efter  Bache's 
Død  flyttede  en  ligeledes  meget  begavet  yngre  Læge, 
P.  C.  Larsen,  til  Byen.  Som  Søn  af  den  tidligere 
Distriktslæge,  hvem  han  i  flere  Aar  havde  været  ad- 
jungeret, var  han  godt  kjendt  og  vel  anseet  paa  Egnen, 
saa    at    han    snart    fik    en    me^et    udbredt    Praxis.     For 

Distriktslægen  blev  der,  foruden  nogle  faa  Familier  i 
Byen  og  paa  Landet,  ikke  synderlig  Andet  tilbage  end 
Sygebesøgene  hos  Smaafolk  og  dem,  der  sorterede 
under  Fattigvæsenet.  I  de  første  Aar  gav  dog  dette  i 
Forbindelse  med  de  offentlige  Forretninger  ikke  saa 
Lidt  at  bestille;  men  da  der  senere  efterhaanden  etab- 
lerede sig  praktiserende  Læger  baade  i  selve  Distriktet 
og  paa  dets  Grændser,  aftoge  Forretningerne  betyde- 
ligt. Min  pekuniære  Stilling  var  saaledes  ikke  heldig 
i  Bogense. 

Min  gamle  Virkelyst  havde  imidlertid  endnu  ikke 
forladt  mig,  og  da  jeg  havde  Tid  nok  til  min  Dis- 
position, blev  der  ogsaa  snart  lagt  Beslag  paa  den. 
Jeg  blev  saaledes  meget  hurtigt  sat  ind  som  Medlem 
af  og  Formand  for  adskillige  Foreningers  og  Selskabers 
Bestyrelse,  og  allerede  i  1870  blev  jeg  valgt  til  Med- 
lem af  Byraadet  og  som  saadant  sat  ind  i  Fattigudvalget, 
hvis  Formand  jeg  var  i  12  Aar,  et  Hverv,  der  gav 
mig  ikke  saa  Lidt  at  bestille,  da  jeg  selv  førte  baade 
Protokollerne  og  hele  Korrespondancen.  Ogsaa  i  de 
poHtiske  Diskussioner  og  Agitationer  tog  jeg  i  min  nye 
Virkekreds  levende  Del,  men  nu  naturligviis  som  Høire- 
mand,  efter  at  det  forenede  Venstre  havde  faaet  Over- 
magten i  Folkethinget  og  benyttede  denne  paa  en 
Maade,  der  ikke  kunde  tiltale  dem,  der  holdt  paa  en 
besindig  Udvikling  af  Frihedens  Goder.  I  Forening 
med  nogle  Meningsfæller  stiftede  jeg  derfor  en  Højre- 
vælgerforening for  Valgkredsen,  til  hvis  Formand  jeg 
blev  valgt  og  derfor  selvfølgeligt  maatte  overtage  Broder- 
parten af  Forretningerne.  Af  forskjellige  Grunde  var 
det  svært,  at  faae  Landboerne  med,  saa  at  Resultatet 
af  Foreningens  Virksomhed  ikke  naaede  højere  op, 
end  at  den  kunde  raade  over  7  å  800  Stemmer. 

Alt,  hvad  der  staar  i  Forbindelse  med  mit  Liv  i 
i  Bogense,  ligger  forøvrigt  saa  nær  ved  Nutiden,  at  det 
ikke  ret  vel  kan    blive  Gjenstand    for   offentlig  Omtale, 

og  jeg  skal  derfor  til  de  ovenstaaende  aforistiske  Be- 
mærkninger kun  tilføje,  at  jeg  ogsaa  under  min  Virk- 
somhed i  denne  By  var  saa  heldig  at  forskaffe  mig 
mange  gode  Venner,  der  ved  forskjelhge  Leiligheder, 
som  for  mig  og  Mine  vare  af  stor  Betydning,  viste 
mig  en  kjærlig  Deltagelse  og  en  Hengivenhed,  som  jeg 
altid  vil  bevare  i  taknemlig  Erindring. 

Da  jeg  efter  15  Aars  Ophold  i  Bogense  folte,  at 
den  nu  73-aarige  Mands  Kræfter  ikke  længere  vilde 
strække  til,  og  jeg  mistvivlede  om,  fremdeles  at  kunne 
røgte  mit  Embede  paa  en  forsvarlig  og  for  mig  selv 
tilfredsstillende  Maade,  søgte  og  erholdt  jeg  min  Afsked 
og  flyttede  i  Oktober  1883  tilbage  til  Kjøbenhavn, 
hvor  min  Vugge  havde  staaet  og  hvor  jeg  dog  endnu 
af  og  til  kan  træffe  paa  en  eller  anden  Ven  fra  Ung- 
domstiden, der  nu,  ligesom  jeg,  vandrer  om  som  en 
eraahaaret  Pensionist. 


RETTELSER. 


Pag.    15.  Sidste  Linie   fra  neden:   fornyes,  læs:    forsynes. 

—  S6.  15.  Linie  fra  neden:  godti,  læs:  godt. 
■ —    109.  16.   Linie  fra  oven:   56,  læs:   50. 

—  120.  4.  Linie  fra  oven:  ogsaa,  læs:  altsaa. 

—  131.  15.  Linie  fra  oven:  Efteraaret,  læs:    Eftermiddagen 

—  138.  8.  Linie  fra  neden:  Kyst,  læs:  Rhed. 

—  143.  6.  Linie  fra  oven:  Henseende,  læs:  Hensigt. 


Paa  den  Gyldendalske  Boghandels  Forlag  er  ud- 
kommet: 

2den  foreg-ede  Udgave 

af 

Fra  det  gamle  Kongens  Kjøbenhavn. 

Af 

J,  Davidsen, 
led  mange  lllaslrationer,  tegneie  «f  Knud  Gambor|. 

Indhold: 
Indledningsdigt  af  H,  P.  Holst,  med  tilhørende  Billede, 
Kjøbenhavneri  for  50  til  60  Aar  siden. 
En  Tur  til  vSkoven  i  gamle  Dage. 
En  gammel  Herres  Erindringer. 

Kjøbenhavnske  Klubl)er  og  selskabelige  Foreninger  i  ældre  Tid. 
Over  Kulisserne,  bag  Kulisserne  og  foran   Kulisserne. 
En  dramatisk  Privat  forestilling  i  Frederik  den  Sjettes  Tid. 
Det  forsvundne  Kjøbenhavns  Borgervæbning, 
Nyboder  og   «den  faste  Stok», 
Vægterkorpset  og   Vægterversene, 
Fra  den  gamle  Hovedvagt. 
Gjældsfængslet,  ogsaa  kaldet  Slutteriel. 
Skandalepressen   i  ældre  Tid. 
Det  første  danske  Dampskib, 
Optøjerne  i   Kjøbenhavn   i    1819   og    1820. 
Kjøbenhavnske  Originaler. 

Af  Pressens  Udtalelser  om  første  Udgave  tillader  Forlæggeren  sig 
at  anføre : 

fDen  livlige  og  fængslende  Text,  der  skildrer  Kjol)enhavneriet  for 
50 — 60  Aar  siden,  Klub-  og  .Selskabslivet,  de  offentlige  Fornøjelser, 
Kjøbenhavnernes  Skovture,  Hovedstadens  Originaler,  Theatret,  Gjælds- 
fængslet etc,  er  forsynet  med  et  stort  Antal  vél  udførte  og  charakte- 
ristiske  Illustrationer,  tegnede  af  Knud  Gamborg  og  udførte  i  Træ- 
snit af  Xylograf  H.  P.  Hansen.  Værket  vil  være  velkomment  for 
den  ældre  Slægt,  der  ved  samme  kan  fornye  kjære  Erindringer,  og  for 
den  yngre,  der  gjennem  det  vil  kunne  erfare,  hvorledes  det  'forsvundne 
Kjøbenhavn  tog  sig  ud.»  (Natio.nwltidende.) 

«...  Hr.  Davidsens  Fremstillingsform  har  en  selvstændig  tiltalende 
Kolorit,  hvori  det  Gemytlige  og  Elskværdige  udgjør  Grundtonen ,  og 
da  hans  Evne  som  behagelig  Fortæller  er  parret  med  en  skarp  Iagt- 
tagelse og  sikker  Hukommelse,  vil  man  baade  have  Nytlelse  og  Ud- 
bytte af  hans  Bog. »  (Jylla.ndsposten.) 

Pris  5  Kr. ;  eleg.  indb.  i  et  dertil  komponeret  Bind   7  Kr. 


Gyldendals  k  i-.   B  o  g  h  a  x  dels   F  o  k  l  a  g. 
3die  Oplag 

PETER  ANDREAS  HEIBERG 

OG 

THOMASINE  GYLLEMBOURG. 

En  Beretning 
støttet   paa    efterladte   Breve 

ved 

Johanne  Luise  Heiberg. 

Med  Portraiter  af  P.   A.    Heiberg  og  Fru  Gyllembourg. 
4  Kr. ;   eleg.   iiidb.   5   Kr.   50  Øre. 


M  I  N  D  Ii:  B  L  A  D  E 

om 

OEHLENSCHLAGER 

og  hans  Kreds  hjemme  og  ude, 

i   Breve   fra  og  til  ham, 

udgivne  i  Hundredaaret  efter  hans  Fødsel 
af 

c.  L.  N.  Mynster. 

6  Kr, 


CHRISTIAN  MOLBECH 


OG 


KAREN  MARGRETHE  RAHBEK. 

En  Brevvexling 

udgiven  af 

Chr.    K.    F.    Molbech. 

Med  to  Portraiter  og  Facsiinilc. 
5  Kr.  50  Øre. 


r 


PLEASE  DO  NOT  REMOVE 
CARDS  OR  SLIPS  FROM  THIS  POCKET 


UNIVERSITY  Of  TORONTO  LIBRARY 


BRIEF 

PTB 

0014609 


r:rS,! 

l^i  ■• 

afrrlji 

'As':  i 

'ibill 

w 

il 

ihiJS 

tk 

■*:  } 

rfiiv 

■iz    r 

^H 

f?»5  . 

li 

;»::tr: 

'n% 

x?r: 

•n^ 

Is^ 

=41^ 

^'iiA 

^ 

7*r7?e:Si^S?i 


IllHJ'l 


i:.i-il: 


